
INDLEDNING. 



Nutidens religionshistoriske Forskning og 
dennes Stilling til Kristendommen. 

§ i. Hvad har Religionshistorien at lære os om 
Kristendommen og dens Sandhed — for eller imod? 
Dette Spørgsmaal er Gjenstanden for den følgende 
Undersøgelse. Det er nemlig noget, der i den nyeste 
Tid er traadt stærkere og stærkere frem, at i Kristen- 
dommens Sag ere de andre Religioner Hovedvidner, 
der skulle afhøres. 

Det store Mellemværende mellem Kristendommen 
og Videnskaben antager til de forskellige Tider ogsaa 
forskellige Former. Snart føres et, snart et andet i 
Marken mod Kristendommen. Der har været Tider, 
hvor man særlig har villet stævne Kristendommen ind 
for Filosofiens og Fornuftens Domstol, og man har ført 
Logiken og den saakaldte sunde Fornuft frem som 
Hovedvidner mod den kristne Kirkes Dogmer. Men 
ligesaa lidt som man med logiske Grunde kan paatvinge 
nogen en Religion, ligesaa lidt vil blot logiske Grunde 
være afgørende i religiøse Spørgsmaal. Dernæst ere de 
mest angrebne Dogmer ikke et med Kristendommen 
selv. Man kan ofre dem til Logikens Behandling og i 
en enfoldig bibelsk Kristendom finde et Ly, uangribeligt 
for Logik og Filosofi. Saa har der været Tider, 
hvor man særlig stævnede Bibelen og Kristendommen 
for Naturvidenskabens Domstol. Astronomi og Geologi 
og Zoologi skulde nu være Hovedvidnerne, der ved 
deres Vidnesbyrd skulde fælde Kristendommen. Men 
man kan ofre al bibelsk Astronomi, Geologi og Zoologi 

og dog beholde Bibelens Religion. Man kan være 
Kristen og dog hylde det copernicanske Verdenssystem, 
skønt det sikkert og vist er i Uoverensstemmelse med 
de bibelske Forfatteres Anskuelser; den Lære fik Kir- 
ken i det 1 6de og 17de Aarhundrede. Man kan være 
Kristen, selv om man videnskabelig maa danne sig en 
anden Forestilling om den udvortes Form for Verdens 
Udvikling end den, der har fundet sit Udtryk i 1 Mose- 
bog Kap. 1; ogsaa dette har Kirken lært Og selv 
om Videnskaben skulde føre i Retning af Anerkendelse 
af den Tanke, at Mennesket i fysisk Henseende stammer 
ned fra Dyrene, vil Kirken ogsaa lære at forsone sig 
hermed, saavist som Descendenslæren allerede nu er ac- 
cepteret af mange Kristne. For den, der en Gang for alle 
har gjort op med sig selv, at det netop er Kristendommens 
Ære, at den slet ikke blander Naturvidenskab og Religion 
sammen og ikke giver naturvidenskabelige Enkeltheder, 
men overlader det til Forskningen at finde dem, er her 
ingen Vanskelighed til Stede. Kirken vil om fornødent 
forlige sig med Descendenslærens Naturhistorie, saaledes 
som den har forliget sig med det copernicanske Ver- 
denssystem og den moderne Geologi. Og dersom hin 
Opfattelse ikke skulde være sand — den er jo aldeles 
ikke bevist, og Udsigterne til, at den skal kunne be- 
vises, synes ikke store — saa har Kirken gjennem disse 
Forhandlinger dog faaet en Paamindelse om, at »man 
ikke skal lære Naturvidenskab af Bibelen«, og Viden- 
skaben vil have lært, at med naturvidenskabelige Argu- 
menter kan Kristendommen ikke bekæmpes. 

Saa har man da i den sidste Tid vendt sig andet- 
steds hen og grebet Sagen an paa en anden Maade. 
Man stævner Kristendommen for Religionshistoriens 
Domstol og venter sig store Resultater heraf. Man 
mener ved en nøjagtig Confrontation af Kristendommen 
med de andre Religioner at kunne paavise, at den kun 
er som en af de andre, hverken mer eller mindre værd, 

ligesom de Produkt af en fuldtud naturlig og forklarlig 
Udvikling. Kristendommen skal fældes ved de andre 
Religioners Vidnesbyrd. Det er vist ikke for meget at 
sige, at i Forhandlingerne for eller imod Aabenbaringen 
indtage i dette Øjeblik de religionshistoriske Spørgsmaal 
den første Plads. Fra Religionshistorien mener man at 
kunne hente de skarpeste Vaaben mod Kristendommen ; 
men fra Religionshistorien kan man hente de bedste 
Vaaben for den. Kristendommen hverken kan eller vil 
vægre sig ved at møde for Religionshistoriens Domstol; 
om Religionernes Religion maa de andre Religioner 
have et Vidnesbyrd at aflægge, som fortjener at høres. 
Og Kristendommen kan kun ønske, at det virkelig maa 
blive hørt. 

Desværre mangler der jo endnu meget i, at man i Kirken med 
tilstrækkelig Tydelighed ser, hvorledes Religion og Naturvidenskab ere 
to forskellige Ting. Derfor falder det mange Kristne vanskeligt at 
iagttage den Forsigtighed at lade Naturvidenskaben om den natur- 
videnskabelige Forskning og lade være at kompromittere Kristendommen 
ved at dække usikre videnskabelige Paastande med dens Navn. Hvad 
nyttede det, at Luther affejede det copernicanske System som en Af- 
fødning af Menneskenes Lyst til Forandringer; Sandheden kom dog 
for Lyset (Luthers Tischreden, Forstemanns Udgave IV, 575). Og 
naar Melanchton betegnede det som en Slags Fromhedspligt at holde 
paa det ptolemæiske Verdenssystem (Herrlinger, die Theologie Me- 
lanchtons, Gotha 1879, P» l 9& f«)> se v * nu klart, at dette beror paa 
en Misforstaaelse af Fromhedens og den kristne Tros Væsen. Belært 
heraf bør man vel vogte sig for under Kristendommens Navn at op- 
stille eller bekæmpe naturvidenskabelige Hypoteser om Arternes Til- 
blivelse. At det ikke er en Mangel ved Kristendommen, at den ikke 
giver os Oplysninger om alle saadanne Spørgsmaal, men tværtimod et 
stort religiøst Fortrin , der har haft en vidtrækkende Indflydelse , har 
jeg søgt at vise i min Afhandling om Naturvidenskabens Gæld til 
Kristendommen (Smaaskrifter til Oplysning for Kristne Bd. X. 3 
Kbhvn. 1895). 

§ 2. Religionsvidenskabens Opkomst. Det har 
taget Tid, inden man skænkede Menneskeslægtens 
Religioner den Opmærksomhed, de fortjene, og inden 



6 Religionsvidenskabens Opkomst. Oldtiden. 

en virkelig omfattende Religionsvidenskab kunde opstaa. 
Kendskaben til Verdens mangfoldige forskellige Reli- 
gioner er den ene Forudsætning, Interessen for dem 
den anden. Begge vil som Regel følges ad. Religionerne 
frembyde saa mange mærkelige Fænomener, at hvor 
Kendskab til dem rindes, vil som Regel ogsaa Interessen 
vaagne. 

Det kan derfor ikke undre os, naar vi i den senere 
Oldtid, hvor man kendte saa mange forskellige Religioner 
paa første Haand, finde baade græske og romerske 
Forfattere optagne af religionshistoriske og religions- 
filosofiske Undersøgelser. Af Grækerne har særlig 
Herodot indlagt sig Fortjeneste for alle Tider ved de 
mange værdifulde Oplysninger, han giver om Ægypterne, 
Perserne og mange andre Oldtidsfolk. Har vi hos ham 
en * begyndende religionshistorisk Forskning , viser af 
græsk Tænkning særlig Stoicismen en begyndende 
Religionsfilosofi. Og da de mange Religioner fra Øst 
og Vest blandedes sammen i det udstrakte Romerrige, 
gaves der jo enhver, hvis Øjne vare opladte, megen 
Anledning til at anstille sammenlignende Betragtninger 
over dem. Oldtiden viser os saaledes mange Tilløb til 
en Religionsvidenskab. Ogsaa den kristne Kirke nødtes 
i de første Aarhundreder ind paa at benytte Religions- 
historiens Vidnesbyrd i apologetisk Retning. Det faldt 
jo ganske afsig selv, at Kristendommens Forsvarere for at 
vise deres egen Religions Fortrin stillede den sammen 
med de hedenske og pegede paa disses Mangler. 
Allerede Apostelen Paulus havde jo i Begyndelsen af 
Romerbrevet (Kap. i v. 18 flg.) peget ikke blot paa 
Hedenskabets totale sædelige Fordærvelse, men ogsaa 
paa dets dybe religiøse Forfald, der viste sig i dets 
Dyrkelse af menneske- og dyrelignende Guder, af den 
hele Skabning i Stedet for Skaberen. »Der de sagde 
sig at være vise, bleve de Daarer«, siger Paulus om 
Hedenskabet og dets Visdom, og saalænge hedensk 

Afgudsdyrkelse og hedensk Filosofi levede, behøvede 
de Kristne kun at se sig om for at finde det stad- 
fæstet. 

I Middelalderen laa Forholdene derimod ganske 
anderledes. Kendskaben til Hedenskabets gamle Reli- 
gioner var svunden og Interessen med den. Foruden 
Jødedom og Kristendom kendte man nærmere kun 
Muhammedanismen , og kun den kunde friste til apo- 
logetisk Hensyntagen. Vel kom man i Missionen i 
Berøring med det nordeuropæiske Hedenskab; men 
dette, der ikke som det græsk-romerske bares oppe af 
Speculation og understøttedes af filosofisk Tænkning, 
fristede ikke til videnskabelig Bekæmpning. Mis- 
sion med Sværdet traadte i Stedet for Mission med 
Pennen. Og Tidens skolastiske Theologi var altfor op- 
tagen af andre Opgaver til, at den af sig selv skulde 
søgt ind paa religionshistoriske Undersøgelser. 

Men i Løbet af de sidste Aarhundreder have For- 
holdene atter forandret sig. Man har siden Opdagelsernes 
Tidsalder lært baade den nye og den gamle Verdens 
Hedenskab bedre og bedre at kende. Religionshistorien 
staar her i Gæld til en Skare af nidkære Missionærer, 
Katoliker og Protestanter, der have søgt at vinde en 
virkelig Forstaaelse af de Folks Religioner, som de 
virkede iblandt. Og Kendskaben til Oldtiden, dens 
Kunst, dens Litteratur og dens Religioner, vaagnede jo 
op igjen i Renaissancen. Naar man saa erindrer, at de 
græsk-romerske Forfattere indeholde mange Angivelser 
om andre Oldtidsfolks Religioner, forstaas det, at man 
allerede i det 17de og 18de Aarhundrede kunde gøre 
Forsøg paa at fremstille »den hele Verdens Religioner« 
eller give »Grundrids af alle Religioners Historie«, og 
at man gav sig til at filosofere over Religionernes 
Væsen og deres Udviklingsgang. Og de religiøse Be- 
vægelser i disse Aarhundreder, den engelske Deisme 
saavel som den tyske Rationalisme, satte Spørgsmaalet 

om de hedenske Religioners Sandhedsgehalt paa Dags- 
ordenen. 

Men med al Anerkendelse af tidligere Aarhundreders 
Flid og gode Villie — det er dog først i vort Aar- 
hundrede, at et omfattende religionshistorisk Studium 
er blevet muligt. I et aldeles uanet Omfang har Old- 
tiden opladt sig for os, og glimrende Opdagelser have 
givet os førstehaands Adgang til de vigtigste religiøse 
Documenter fra Ægypten, Assyrien, Babylonien, Per- 
sien og Indien, og første Rangs Forskere have arbejdet 
paa at tyde disse. I Slutningen af forrige Aarhundrede 
begyndtes dette storartede Arbejde, og paa Grundlag 
deraf udkastede allerede i dette Aarhundredes første 
Halvdel Hegel og Schelling deres store religions- 
filosofiske Systemer. Siden deres Tid er meget nyt 
Stof draget frem, og deres Standpunkter ere nu 
almindelig forladte som uholdbare. Deres Systemer 
vare ikke byggede op paa tilstrækkelig solide Fakta, 
mener Nutiden. Paa Grundlag af det senere frem- 
dragne Stof bygges nu andre Systemer op — Tiden 
skal vise, om de ere mere holdbare. Det maa nemlig 
aldrig glemmes, at det, vi vide, kun er lidet mod det, 
vi ikke vide, ogsaa paa Religionshistoriens Omraade. 
Maaske det tyvende Aarhundrede vil dømme om det 
nittende, som vi om de foregaaende Aarhundreder , at 
et omfattende religionshistorisk Overblik endnu ikke 
var muligt for vor Generation. 

Imidlertid, for os i det nittende Aarhundrede maa 
det staa, som om et dobbelt Fremskridt allerede er 
blevet gjort. Man har for det første faaet Mulighed 
for delvis at kunne skrive enkelte Folkereligioners 
Historie. Man maa vogte sig for at sige for meget; 
men allerede dette er af ikke ringe Betydning. Saa- 
længe man kun kendte Oldtidens eller det nuværende 
Indiens Religioner i deres sidste Fase, kun kendte dem 
i et bestemt kort Tidsrum, var det jo ikke muligt at 

skrive deres Historie; og man var ganske henvist til 
Fantasier og Hypoteser, naar man vilde vide noget 
nærmere om, hvorledes Udviklingsgangen er indenfor 
en Religion. Men nu er der Religioner, hvis Væxt 
man kan følge Aartusinder igjennem, som den ægyptiske 
og fremfor alle den indiske, hvis Historie kan skrives 
og hvis Udvikling kan forfølges gjennem lange Tidsrum. 
Men hermed følger for det andet, at der har aabnet 
sig en Mulighed for ikke blot at skrive Religion^r«^ 
men ogsaa Religionens Historie. Hvis nemlig Ud- 
viklingsgangen viser sig at være den samme overalt, 
hvor vi have Adgang til at- undersøge den, vilde der 
jo heraf kunne drages visse almindelige Slutninger. 
Man vilde kunne give »et idealt Gennemsnit af en 
Religions normale Udviklingsgang« (Vodskov). For- 
saavidt som Kendskaben til de enkelte Religioners 
Historie endnu lader saa uhyre meget tilbage at ønske, 
er dette Forsøg dog særdeles voveligt, og det er 
ihvertfald ganske forkasteligt at tro, at man kan skrive 
Religionernes Historie ud af sit eget Hoved, førend 
man kender Religionernes virkelige Udviklingsgang. 
Men er der meget at vove, er der ogsaa meget at 
vinde ; thi hvilket Bidrag vilde det ikke være til Kend- 
skaben om det menneskelige Aandslivs Udviklingsgang, 
hvis man kunde overskue Menneskehedens religiøse 
Udvikling. 

A. Peip, Religionsphilosophie (Glitersloh 1879) p. 26 flg.; Ptinjer, 
Geschichte der christlichen Religionsphilosophie seit der Reformation 
(1880 — 83); Herzogs Realencyclopædi, 2 Udg. XII, 665 flg., Artiklen 
Religionsphilosophie af Ulrici. 

§ 3. Religionsvidenskaben og Universiteterne. Idet 
man stedse klarere erkender denne Religionshistoriens 
Betydning, har Studiet af Oldtidens Religioner lidt 
efter lidt vundet Selvstændighed overfor Oldtidsfilologien, 
og Studiet af Nutidens Religioner vundet Selvstændighed 

overfor Etnografien. Der er opstaaet en særlig Religions- 
videnskab, der som et udvortes Tegn paa sin Selv- 
stændighed langsomt har tilkæmpet sig en Plads ved 
de fleste af Europas Universiteter. Men endnu vil der 
sikkert gaa lang Tid, hvor der anvendes ti eller tyve 
Gange saa meget Arbejde paa at udforske en Accusativs 
eller Passivforms Historie, som paa at efterspore en 
Guddoms Historie tilbage til dens Udspring. 

Ikke desto mindre, der er i de sidste to Aartier 
officielt i Sammenligning med tidligere fra Universi- 
teternes Side gjort overordentlig meget for Religions- 
historien. Ofte rigtignok til liden Baade for Kri- 
stendom og Theologi. 

Holland er her gaaet i Spidsen. Ved en Lov af 
1876 blev nemlig de theologiske Fakulteter i Leyden, 
Utrecht, Groningen og Amsterdam fra den første Ok- 
tober 1877 forandrede til en Slags Fakulteter for Religions- 
historie, idet Jødedommens og Kristendommens Theologi 
fra da af skulde behandles rent historisk. Det er hol- 
landske Professorer fra disse Fakulteter, C. P. Tiele og 
Chantepie de la Saussaye, der have skrevet de al- 
mindeligst udbredte Haandbøger i Religionshistorien. 
(Saussaye, Lehrbuch der Religionsgeschichte, Freiburg 
1887 — 89. Tieles Geschiedénis foreligger i dansk Over- 
sættelse ved Prof. F. Buhl, Kbhvn. 1884. Den udkommer 
nu i ganske omarbejdet Form som Geschiedénis van den 
godsdienst in de oudheit^tot op Alexander den groote.) 

Slag i Slag følger nu i de forskellige Lande Op- 
rettelsen af Læreposter for Religionshistorie. Her skal 
kun de vigtigste Fakta fremhæves. 

I England havde den tysk fødte Oxforderprofessor 
Max Muller i lang Tid arbejdet for at vække Interesse 
for Religionshistorien. Selv havde han langt fra at 
indskrænke sig til en blot filologisk Bearbejdelse af sit 
særegne Studiefelt, Indien, skænket Religionshistorien 
sin Kærlighed i den Tro, at man i den vediske Religion 

havde Nøglen til Forstaaelse af al Religions Oprindelse 
og Udvikling. I en lang Række Arbejder og Af- 
handlinger havde han belyst mangfoldige Æmner fra 
den sammenlignende Mythologis og Religionsvidenskabs 
Omraade og derved vakt Interesse for disse Fag i 
videre Krese. (Ham er det ogsaa, der staar i Spidsen 
for det store Foretagende sammen med mange andre 
Videnskabsmænd at udgive de vigtigste asiatiske Reli- 
gioners hellige Bøger »the Sacred Books of the East«). 
Men regelmæssige religionshistoriske Kursus manglede 
endnu ved de engelske Universiteter. Da fandt man 
paa en billig Udvej til at afhjælpe dette Savn. Den 
i Aaret 1849 afdøde Robert Hibbert havde efterladt en 
Sum Penge, hvis Renter skulde bruges til »Ud- 
bredelse af Kristendommen i dens simpleste og for- 
staaeligste Form og til Fremme af en uafhængig per- 
sonlig Dom i religiøse Spørgsmaal«. Pengene vare i en 
Aarrække blevne brugte til derfor at give Studerende 
en grundigere Uddannelse og Forberedelse til gejstlig 
Virksomhed. Men atter her kom Religionshistorien til 
at skære en bred Rem om ikke af Theologiens saa dog 
af Theologernes Ryg, idet man efter en Række Viden- 
skabsmænds Forslag bestemte at bruge Pengene til for 
dem at lade afholde Forelæsninger over Religionshistorie. 
Forslagsstillerne haabede, at man derved kunde bibringe 
det engelske Publikum friere Synsmaader over for Religion 
og Kristendom. Max Muller blev ganske naturlig den, 
der holdt de første »Hibbert lectures« 1878. Senere 
er der ogsaa indrettet andre Forelæsningsserier, der 
skal behandle religionshistoriske Æmner. De saakaldte 
Gifford lectures skulle blive Genstand for nærmere 
Omtale nedenfor. 

I 1879 kom Frankrig med. Da oprettedes en 
Plads for Religionshistorie i College de France. Den 
blev af Jules Ferry besat med Albert Réville, der tid- 
ligere havde været Præst i Holland. Men ikke nok 

hermed. I 1886 blev der i l'École pratique des Hautes- 
Études dannet en ny Afdeling for Religionsvidenskab; 
der oprettedes 10 nye Forelæsningskursus og ansattes 
ligesaa mange Lærere, deriblandt den for Buddhismen 
sværmende de Rosny og Havet, der søgte Kristen- 
dommens Kilder i den græske Filosofi. Denne Under- 
visningsanstalt, hvis Lærerpersonale stadig voxer, synes 
i det hele at skulle være et Hjemsted for videnskabelig 
Extravagance. Her docerer Maurice Vernes sin gammel- 
testamentlige Hyperkritik. Lykkeligvis findes der ogsaa 
ved Skolen besindigere og almindelig anerkendte Viden- 
skabsmænd. 

Men foruden l'École pratique des Hautes-Études 
besidder Paris endnu et Centrum for religionshistorisk 
Studium, nemlig Musée Guimet, der indeholder de tal- 
rige kostbare og interessante Gudebilleder og guds- 
tjenstlige Rekvisitter, som Privatmanden Guimet har 
samlet paa Rejser i Orienten. Her findes ogsaa et 
religionshistorisk Bibliothek, og herfra udgaa de splendid 
udstyrede Annales du Musée Guimet, det religions- 
historiske Tidskrift Revue de l'histoire des religions 
og mindre Skrifter af populær Karakter. 

Naar man betragter alt, hvad der Aar efter Aar 
udgives i Trykken af Hibbert, GifTord og andre Lee- 
tures, af l'École pratique des Hautes-Études og Musée 
Guimet, og hertil lægger, hvad enkelte Videnskabsmænd 
desforuden producere hele Europa over, vil man se en 
særdeles betydelig religionshistorisk Production. 

Oversigter over nyudkommen religionshistorisk Litteratur findes 
foruden i Revue de l'histoire des religions og den katolske Revue des 
religions ogsaa ved Furrer i den nu af Holtzmann udgivne Theo- 
logischer Jahresbericht. Om Religionshistoriens Stilling ved Universi- 
teterne s. Artikler i Revue des religions I, III og VI af Abbé Peisson. 

§ 4. De forskellige Standpunkter. Det kan nu 
ikke være andet, end at der i Religionshistorien arbejdes 



De forskellige Standpunkter. I 7 

i den forskelligste Aand. Der er ganske vist dem, 
der paa Prent ere Religionshistorikere og intet andet 
ville være, der arbejde i deres Fag for at bringe Verden 
Kundskab og Oplysning, og som — i hvert Fald 
officielt — ikke vil være sig Bihensigter bekendt. 
Talrige berømte Videnskabsmænd arbejde som Special- 
ister i de enkelte Religioners Historie, og Religions- 
historiens Encyklopædi behandles af Mænd som de 
ovennævnte Tiele og Saussaye, uden at de vil være 
sig andet Maal bevidst end den at give objektiv 
Videnskab. 

Men selv for Specialforskeren kan det være 
vanskeligt nok at bevare fuld Neutralitet paa et Om- 
raade som Religionshistoriens. Han maatte da afholde 
sig fra enhver Dom, enhver Vurdering. Og hvor er det 
muligt for nogen? Religionen har en Dom over os; 
skulde vi da ikke ogsaa have en Dom over Religionen? 
Derfor bliver Religionshistorikeren let ved Siden heraf 
til Religionskritiker. Ja, vil han give en Fremstilling 
ikke blot af et Udsnit, men af den hele Religionshistorie, 
forekommer det os, at han maa være det; thi uden 
vejledende Synspunkter vil han lade sine Læsere staa 
hjælpeløse overfor Religionshistoriens mere og mere 
opsvulmende Stof. Derfor bliver hin ovennævnte 
Objektivitet i visse Tilfælde til en Mangel. At f. Ex. 
Saussaye ikke har optaget Jødedommen og Kristen- 
dommen i sin Fremstilling, at de afgørende Domme 
over Religionen og dens Sandhed holdes tilbage (s. I, 
P- 37)' g ør Bogen i dens nuværende Form trods alle 
dens Fortrin til en Krop uden rigtig Aand og Liv. 
Derimod er det forstaaeligt, at mange af de samme, 
der have gjort sig fortjente af den videnskabelige 
Forskning, ikke nøjes med at fremdrage videnskabeligt 
Raamateriale, men ogsaa bearbejde det og prøve paa 
at finde, hvad Religionshistorien har at sige angaaende 
de religiøse Grundspørgsmaal , (instar omnium Max 

Mii Iler). Og gaa de store Forskere i Spidsen med en 
saadan praktisk Udnytning af det Materiale,- der er 
bragt for Lyset, er det fuldstændig berettiget, naar 
ogsaa andre tage fat paa dette Arbejde, selv om de 
ikke have arbejdet med i Gruberne. De forskellige 
religiøse Livsopfattelser have kastet sig over Religions- 
historien og »undersøge, hvad Nytte de for sig selv 
kunne udvinde af dens Resultater. 

Der findes selvfølgelig de mangfoldigste Nuancer; 
men for Overblikkets Skyld kan man samle de vigtigste 
Standpunkter i fire Grupper, idet vi klassificere dem 
efter deres Stilling til Kristendommen. 

a. Materialismen og Atheismen finde i Religions- 
(V % historien kun de menneskelige Vildfarelsers Historie og 

et Bevis for, at al Religion beror paa en Indbildning, 
.c^ Kristendommen iberegnet. 

b. Fornuft troen (Rationalismen) finder i Religions- 
historien stik mocTsat Vidnesbyrd om, at der i alle 
Religioner er Sandhed, og at den menneskelige Ji^ornuft 
ved egen Hjælp kan finde Gud uden nogen særlig 
Aabenbaring. Denne saaledes fundne Gud er som 
Regel Pantheismens Gud, det upersonlige eller over- 

^ personlige, ubestemte Absolute, kan ogsaa være en 
personlig Skabergud. 

^\ c. Atter andre, hvoriblandt den saakaldte 

j^ theosofiske Retning, mene, at Studiet af de øster- 
landske Religioner giver os Adgang til en dybere 

A; religiøs Erkendelse end den, vi have i Kristendommen, 

v medens Standpunkt b. var tilbøjelig til overalt i 

Religionshistorien at finde Bekræftelse paa Kristen- 

J dommens Fornuftindhold. 

^ d. Den kristne Theologi finder i Religionshistorien 

^ et Vidnesbyrd om Kristendommens Sandhed som Guds 
overnaturlige Aabenbaring. 

Denne Klassifikation vælges af praktiske Grunde, men er ikke 
udtømmende. Enhver positiv Religion og enhver religiøs Anskuelse 

kan jo tyde Religionshistoriens Runer i sin Favør. Men vi mene her 
rolig at kunne se bort fra jødisk og muhammedansk Religionshistorie. 
(Dubois: das Buch der Religionen, s. Theol. Litteraturzeitung 1891, 
6 53 %• Seyid Amir Ali: the life and teachings of Mohammed; 
Bogen indledes med et Overblik over den almindelige Religions- 
historie: s. Theol. Jahres-Bericht Bd. XIII.) Den, der ikke er Jøde 
eller Muhammedaner i Forvejen, vil næppe lade sig paavirke af Jøders 
eller Muhammedaneres Betragtninger over Religionshistorien. 

§ 5. Det første religionsfjendtlige Standpunkt, 
Opfattelsen af Religionshistorien som de menneskelige 
Daarskabers Historie, kan næppe siges at være i 
højeste Kurs blandt de egentlige Religionshistorikere , 
hvem ikke Had og Foragt for de religiøse Fænomener, 
men Kærlighed og Interesse for dem har drevet til det 
religionshistoriske Særstudium, og som gennemgaaende 
have en Følelse af, at Menneskeslægtens Hjerte banker 
i dens Religioner. Den, der er mest udsat for at for- 
falde til den Misforstaaelse , at al Tro ér Overtro, er 
ikke Religionshistorikeren , men Folkloristen, der 
ex professo giver sig af med allehaande mer eller 
mindre ufornuftige og overtroiske Forestillinger. For 
ham kan al Religion nemt opløse sig i en Samling af 
besynderlige Indbildninger, Fantasier og Drømme, som 
Menneskene have drømt sig til med aabne eller lukkede 
Øjne. Men Religionshistorikeren, der stadig mindes 
om, at Religion ikke er en Forestillings-, men en 
Samvittighedssag, et praktisk Anliggende for Mennesket 
af højeste Værdi, har lettere ved at faa Øje for, at 
Religion er andet og mere end en Samling snurrige 
Forestillinger om Gengangere og Marer, Helheste og 
Varulve. 

Afgjort antireligiøs er André Lefévre: La religion (Paris 1892) 
og Ch. Letourneau: L'évolution religieuse dans les diverses races 
humaines (Paris 1892). Som altid ellers gør ogsaa her Fanatismen 
blind. Revue des religions V, 279, 281. 

§ 6. Det andet Standpunkt, Fornufttroens , der alt 
efter sit Gudsbegreb kan antage en rationalistisk-panthe- 
istisk eller rationalistisk-deistisk Form (med Tro paa en 
personlig Gud), kan derimod rose sig af som Bannerfører 
ikke at have nogen ringere end Max Muller selv. 
Denne, der begyndte som Religionsforsker, er nemlig 
mere og mere gaaet over til at blive Religions- 
forkynder, en Profet for en ejendommelig Blanding af 
Pantheisme og Rationalisme. De pantheistiske Elementer 
ere maaske de mest fremtrædende ; men det er ikke for 
intet, at Max Muller er Barnebarn af den bekendte 
Rationalist Basedow, hvis Levnedstegning han ogsaa 
har skrevet (i Allgemeine Deutsche Biographie). 

Endnu i 1867 i hans »Chips from a German work- 
shop« viser han, at han har Blik for den jødisk-kriste- 
lige Monotheismes enestaaende Stilling i Religionshistorien. 
Troen paa, at der er en Gud til, findes vel overalt; men 
Troen paa ham som den eneste levende Gud viser til- 
bage til Abraham, alle troendes Fader, hvem Sand- 
hedens Gud har ladet sin Aabenbaring blive til Del 
(Chips I, p. 372). Men enten er dette en Fortalelse af 
Max Muller, eller han er kommet paa andre Tanker. I 
al hans senere Produktion arbejder han kun paa at vise, 
at alle andre Religioner indeholde det s amme som Kristen- 
dommen. ReliglolTer for ham nemiig Forholdet til det 
Uendelige. Dette Uendelige undgaar ingen af os at 
komme i Berøring med; det omgiver os paa alle Kanter. 
Selv gennem vore almindeligste Sanseindtryk træder det 
os i Møde. Max Muller mener derfor, at han kan be- 
kæmpe Positivismen med dens egne Vaaben. Overfor de 
Mennesker, der sige: vi holde os til vore Sanser, 
til Erfaringens Verden, den os bekendte materielle 
Verden, og lægge Tankerne om et Hinsides bort, da 
vi intet kunne vide derom, overfor dem indrømmer 
han, at de have Ret deri, at al vor Viden begynder 
med Sansning. Sige de, at de ikke ville tro noget, 



Max Mtiller og det Uendelige. \y 

som deres Sansning ikke giver dem i Hænde, have 
de Ret i dette Forlangende. Paa Erfaringens Grund 
maa Kampen for at klare det religiøse Grundspørgsmaal 
udkæmpes. Med Sansningens Vaaben er al vor Viden 
vunden, er den hele Verden bleven erobret. Kunne 
vi med disse Vaaben bane os Vej fra det Dennesidige 
til det Hinsidige, er Sejren vor; ellers skulle vi aabent 
erkende, at alt det, der gaar under Religionens Navn, 
er en forfængelig Drøm. Men netop under disse Be- 
tingelser er Religion uundgaaelig. For at erkende 
dens Sandhed behøves ingen særlig Gave, ingen over- 
naturlig Aabenbaring. Den eneste nødvendige Forud- 
sætning er vor Sansning (sinnliche Wahrnehmung), og 
den eneste Aabenbaring er den historiske Udvikling. 
F. Ex. Mennesket har Synets Sans, men han ser stadig 
kun til et vist bestemt Punkt. Der brister for ham 
hans Synskraft. Men netop paa dette Punkt, hvor 
Synsevnen brister, netop der mærker Mennesket, om 
det vil eller ej, Trykket af det Uendelige. Den 
argeste Positivist skal ikke kunne nægte, at vi i en og 
samme Erfaring opfatte det Endelige og tillige føle det 
Uendelige. Lad os tænke os et Menneske, der bor 
paa høje Bjerge, i uoverskuelige Ørkener eller paa en 
ensom Koralø uden Høje eller Bække, paa alle Sider 
omgiven af Havets uendelige Flade, og vi kunne for- 
staa, hvorledes der af alle de Billeder, der fylde hans 
Bevidsthed, langt snarere hæver sig et Begreb af det 
Uendelige end af det Endelige, ja hvorledes det 
Uendelige danner den stadig nærværende Baggrund 
for hele hans jordiske Tilværelse (Ursprung und 
Entwickelung der Religion. Strassburg 1880 p. 40 flg.; 
den tyske Udgave af Hibbert Lectures for 1878). 
Derfor er Religion heller ikke begyndt som Fetisch- 
dyrkelse — dette afvises med stor Styrke sammesteds 
p. 58 — 146 — ; men denne Følelse af det uendelige 
er det egentlig religiøse i alle Religioner, kun forskellig 

klart oppe og ikke altid lige klart begrebet. Det siges 
ikke lige ud, men antydes, at alle Religioner, Buddhisme 
og Muhammedanisme, Jødedom og Kristendom til syvende 
og sidst hvile paa dette samme Fundament, ikke paa 
nogen overnaturlig Aabenbaring, men paa Menneskets 
naturlige Erfaring af det Uendelige, saaledes som dette 
træder os i Møde i Naturen. Dette er Hovedindholdet 
af den Forelæsningsrække, hvormed Max Muller 
aabnede de ovennævnte Hibbert Lectures. 

Denne Max Mullers pantheistiske Religionsfilosofi 
kan siden 1888 glæde sig ved at have den betydelige 
Kapital af 80,000 engelske Pund Sterling i Ryggen. 
Den 2 1 de August 1885 testamenterede den skotske 
Lord Adam Gifford den ovennævnte Sum til de fire 
skotske Universiteter i Edinburgh, Glasgow, Aberdeen 
og Saint Andrews. For disse Penge skulde der op- 
rettes Forelæsningskursus for »naturlig Thedlogi i den 
videste Betydning, med andre Ord for Kundskaben om 
Gud, the Infinite (den eller det Uendelige?), the All, the 
First and only Cause, the One and the Sole Substance, the 
Sole Being, the Sole Reality and the Sole Existence, the 
Knowledge of his Nature and Attributes, the Knowledge 
of the Relations which men and the whole universe bear 
to Him, the Knowledge of the Nature and Foundation of 
Ethics or Morals, and of all Obligations and Duties 
then arising.« Fremdeles har Lord Gifford udtrykkelig 
angivet, i hvilken Aand han ønsker Forelæsningerne 
holdte. Ganske vist siger han, at ingen skal være 
udelukket fra at holde disse Forelæsninger paa Grund 
af sin religiøse Overbevisning. Han kan være Fri- 
tænker, Agnostiker, tilhøre en religiøs Denomination 
eller ikke, eller være Skeptiker, blot han er en alvorlig- 
Sandhedssøger. Men denne Lord Giffords Frisindethed 
synes dog at have sine Grænser. Thi som sit femte 
Ønske i Testamentet udtaler han, at Docenterne skulle 
behandle deres Themaer fuldstændig som man behandler 

et Thema i Naturvidenskaben, et kemisk eller 
astronomisk Spørgsmaal, uden Hensyntagen til en 
særlig A åbenbaring. »I wish the lecturers to treat 
their subject as a strictly natural science, the greatest 
of all possible sciences, indeed in one sense, the only 
science, that of Infinite Being, without reference to or 
reliance upon any supposed special exceptional or so- 
called miraculous revelation. I wish it considered just 
as astronomy and chemistry is. I have intentionally 
indicated, in describing the subject of the lectures, the 
general aspect which personally I would expect the 
lecturers to bear, but the lecturers shall be under no 
restraint whatever in their treatment of their themes; 
for example, they may freely discuss (and it may be 
well to do so) all questions about man's conception of 
God or the Infinite o. s. v.« Man vil se, hvorhen 
dette bærer. Lord Gifford udtaler sig med al ønskelig 
Klarhed. Gud er for ham paa ægte pantheistisk Vis 
det Uendelige, det eneste Existerende, Altilværelsen 
selv. Gud naas paa ægte rationalistisk eller snarere 
positivistisk Maner gennem den sanselige Erfaring. 
Vor Viden om Verden og vor Viden om Gud er af 
ensartet Natur og Oprindelse. Enhver Tanke om en 
overnaturlig Aabenbaring er paa Forhaand udelukket. 
Selvfølgelig, thi da der intet existerer over Naturen, er 
der heller intet at aabenbare ud over Naturen. For 
denne Blanding af Pantheisme og Positivisme skulde 
der nu skabes Lærestole. 

Atter faldt det i Max Mullers Lod at skulle aabne 
en religionshistorisk Forelæsningsrække. De første 
»Gifford Lectures« i Glasgow 1888 bleve holdte af ham, 
og vanskelig skulde man have kunnet opdrive nogen, 
der saa fuldstændig kunde gaa ind i Lord Giffords 
Tanker. Disse vare jo ganske som talte ud af Max 
Mullers eget Hjærte; Pennen synes at være Lord 
Giffords, men Haanden Max Mullers. De Strenge, som 

han ti Aar tidligere havde anslaaet i Hibbertfore- 
læsningerne, kunde han nu ret con amore spille paa. 
Han stod jo nu som loyHgbestaltet Profet for Lord 
Giffords Ideer. Flefe^Aar lTræk hår han udsendt 
Bind paa Bind af Giffordforelæsninger , for 1888 
»Natural religion«, foran i hvilken Lord Giffords Testament 
findes aftrykt, for 1890 »Physical religion«, for 1891 
»Anthropological religion« og for 1892 »Theosophy or 
Psychological religion«. Det er hans udtrykkelig ud- 
talte Hensigt (Anthropological religion p. V.) at ville 
vise, at »en Tro paa Gud, paa Sjælens Udødelighed 
og en kommende Gengældelse kan — ja, ikke blot 
kan, men maa — vindes ved den rette Brug af den 
menneskelige Fornuft alene uden Hjælp af nogen saa- 
kaldt særlig Aabenbaring«. Det er den velbekendte 
rationalistiske Treenighed, Gud, Dyd og Udødelighed, 
vi her møde igen. Titlerne paa disse Værker antyde 
tilstrækkelig klart deres Indhold. Religion er et 
naturligt Fænomen og skal studeres historisk (Natural r.); 
Gud findes i Naturen (Physical r.); yderligere opdager 
Mennesket, at det i sig har en udødelig Sjæl, og at 
der er noget guddommeligt i det selv (Anthropological r.) 
og erkender sluttelig Enheden af det guddommelige i 
Naturen og det guddommelige i Mennesket, Enheden 
af Sjælen og Gud (Psychological r.). Det gamle for- 
agtede Gudsbevis »e consensu gentium«, »af det, Alverden 
er enig om«, der slutter, at naar alle Folk tro, at der 
er en Gud til, saa maa der ogsaa være en Gud 
til, kommer i disse Skrifter til ny Ære. Alt 
menneskeligt Sprog viser os, hvorledes Menneskene fra 
første Færd af have benævnet alle Genstande, der over- 
hovedet fik Navne og bleve til fæstnede Begreber, 
som handlende Subjekter. Himlen var den, der be- 
dækker, Solen den, der varmer, Maanen den, der maaler 
Dag og Nat, Skyen den, der regner, o. s. v., ligesom 
vi den Dag i Dag tale om en Viser, en Træffer, en 

Brænder. Overalt i Naturen fandt Menneskene saaledes 
virkende Kræfter, Agentia i Tilværelsen, og ad mange 
Veje, der sluttelig løb sammen, kom de paa de for- 
skelligste Steder til Troen paa en højeste Agens, en 
højeste Kraft, der aabenbarer sig i alt, hvad der lever 
og aander. Og have Menneskene ikke kunnet undgaa 
at tale om og tro paa en saadan højeste Kraft, 
maa denne deres Tro ogsaa være sand (Physical r. p. 
132 — 336, 364). Paa samme ligefremme Maade føres 
ogsaa Beviset for Sjælens Udødelighed. Overalt paa 
Jorden have Mennesker vundet den Overbevisning, at 
der i Mennesket er noget mere end Legemet, en Sjæl, 
et Noget, et guddommeligt Noget, der ikke kan dø. 
Overladt til sig selv og sin egen Fornuft kan Mennesket 
ikke andet. Troen paa Sjælens Udødelighed er derfor i 
bedste Forstand fornuftig (Anthropological r. p. 336 — 
345). Troen paa Kristi Opstandelse er derimod ganske 
overflødig som Støtte for Udødelighedstroen, men kan 
beholdes i Form af en Tro paa hans udødelige Aands 
Optagelse til Faderen (Samme Bogs Fortale p. XVI). 
For en uhildet Betragter vil det ikke være 
vanskeligt at se, hvor langt Max Muller med denne 
sin Theologi staar fra Kristendommen. Imidlertid, han 
taler til skotske Tilhørerkredse med gammel Ærbødighed 
for Kristendommen, og har vel ogsaa selv en saadan. 
Dette gør en ^yis_ Tilbageholdenhed, nødven dig. I 
samme Aandedræt, han har forsikret, at ogsaa andre 
Religioner indeholde alt, hvad Mennesket behøver for 
at blive frelst, »all that is necessary for salvation«, — 
hvad han mener med »Frelse«, kunde det være inter- 
essant at vide — skynder han sig med at tilføje, at 
den af Christus forkyndte Religion, forsaavidt den 
endnu er fri for alle kirkelige Tilsætninger, er Verdens 
reneste og bedste og sandeste Religion (Physical r. p. 
364 f.). Og for at hans hele Opfattelse af Religionerne 
bedre skal vinde Indgang hos Tilhørerne, paastaar han 

med en aldeles ubegribelig Dristighed, at den er i god 
Overensstemmelse baade med Kirkefædrene og Paulus, 
St. Paul som han altid kaldes paa godt Engelsk. Men 
lad ogsaa være, at Kirkefædrene stundom have talt 
om den naturlige Religion i Udtryk, som knap lade 
sig forsvare, saa giver dette dog ikke Max Muller Ret 
til at samle deres Theologi i dette ene Ord af 
Tertullian »anima naturaliter christiana« (Sjælen er 
Kristen af Naturen). Og hvad Paulus angaar, — Max 
Muller paaberaaber sig ham saa tidt, at man næsten 
faar Lede derved (se saaledes hans Anthropological r. 
p. 5, 90, 105) — saa er den Maade, hvorpaa Ap. Gj. 
17, 23 benyttes, saa urigtig som vel muligt. Er der 
nogen, der paa det bestemteste vilde protestere mod 
den Opfattelse, at enhver bliver salig i sin Tro, og at 
andre Religioner end Kristendommen ogsaa indeholde 
alt, der er nødvendigt til Frelse, da er det Paulus. 
Hele hans Forfatterskab og hele hans Liv som Mis- 
sionær er en saadan Protest herimod, at Max Mullers 
Benyttelse af ham mulig turde karakteriseres som et 
Forsøg paa at stikke et skotsk Publikum Blaar i 
Øjnene, hvis det ikke er Max Muller selv, der er den 
forblindede. 

Dog, dette maa man lade Max Muller, at i den dob- 
belte Stilling, hvori han staar, bekæmpende paa en Gang 
den positive Kristendom og dem, der lade haant om 
al Religion, vil han helst betragtes som den, der ikke 
river ned, men bygger op, og det paa de solideste 
Grundvolde. I Menneskehjertet, som det findes i 
enhver, Hedning eller Kristen, og i Naturen, som den 
viser sig for vore Øjne, har han fundet Religionens 
dybeste Fundamenter; han har fundet den naturlige 
Religions Kryptkirke, der ligger under de positive 
Religioners Templer. »Selv om man ogsaa maa lade 
meget tilbage af det, der bliver lært og æret i indiske 
Pagoder, i buddhistiske Vihåraer, i muhammedanske 

Moskeer, i jødiske Synagoger, i kristne Templer, saa 
kan enhver dog tage det med sig ned i den stille 
Krypt, der er ham det værdifuldeste og dyrebareste, 
den ene kostelige Perle, for hvilken han vilde give alt, 
hvad han ejede: Brahmanen sin Vantro overfor denne 
Verden og sin Tro paa en anden Verden; Buddhisten 
sin Erkendelse af en evig Lov, sin Hengivelse til denne 
Lov, sin Mildhed, sin Medlidenhed; Muhammedaneren 
om intet andet, saa dog sit Maadehold og sin Af- 
holdenhed; Jøden sin Fastholden i gode og onde Dage 
ved den Ene Gud, den Gud, der elsker Retfærdighed, 
og hvis Navn er: Jeg er; den Kristne det, som er 
bedre end alt, — lad Tvivlerne selv anstille Prøven — 
Kærlighed til Gud, man kalde ham nu, som man vil, 
den Usynlige, den Uendelige, den Udødelige, Faderen, 
det højeste Selv, over Alle, gennem Alle, i Alle, — 
og saadan Kærlighed bevidnet ved Kærlighed til Næsten, 
ved Kærlighed til de Levende, ved Kærlighed til de 
Døde, ved levende, uforgængelig Kærlighed. Selv om 
denne Krypt endnu er snæver og mørk, stiger dog 
allerede nu fra Tid til anden mange ned deri, som ikke 
kan udholde de mange Stemmers Larm, de mange 
Kærters Glans, de mange Meningers Sammenstød der 
oppe. Hvem ved, om den ikke med Tiden kan blive 
videre og lysere, saa at Fortidens Krypt kan blive til 
Fremtidens Kirke«. (Ursprung und Entwickelung der 
Religion, p. 429). Og den Kristne skal ikke være be- 
kymret. Det er hans Tro, der i renset Form finder 
sin Stadfæstelse i den naturlige Religion. »Miste vi 
vel noget, naar vi finde, at det vi holde for den værdi- 
fuldeste Sandhed er fælles Ejendom for Millioner af 
menneskelige Væsener og har en Støtte i dem. Tvært- 
imod, jeg kender intet farligere Kætteri for sand Reli- 
gion end Nægtelsen af den Sandhed, at ethvert men- 
neskeligt Væsen kan naa det sande Gudsbegreb«. 
(PhySical r. 342). Derfor betyder Max Mullers Under- 

søgelser for Kristendommen en stor Vinding! »Hvis 
jeg ikke har bevist andet end, at Gudsbegrebet i sit 
Fremskridt fra det ufuldkomne til det stadig mere fuld- 
komne er Menneskehedens umistelige medfødte Ret; at 
det uden nogensomhelst særlig Aabenbaring er blevet 
aabenbaret ethvert med Sansning, Fornuft og Sprog 
begavet Væsen ved Guds Selvbevidnelse i Naturen; 
og at Antagelsen af en virkende Agens i alle Naturens 
Værker og Troen paa en saadan findes under mang- 
foldige og mærkelige Forklædninger i alle Verdens 
Religioner; hvis det er lykkedes mig at bevise dette 
ved Kendsgerninger, har mit Arbejde ikke været for- 
gæves. De Ord, der ere blevne formulerede Aarhundreder 
før os, og som vi lærte udenad i vor Ungdom: »Jeg 
tror paa Gud Fader, Himlens og Jordens Skaber«, 
kunne vi nu gentage med ny Følelse, med den Over- 
bevisning, at de ikke blot udtrykke Apostlenes eller 
de økumeniske Conciliers Tro, men at de indeholde 
den hele Verdens Trosbekendelse, som udtrykkes paa 
forskellige Maader og klinger paa Tusinder af Sprog, 
men som stadig indeholder den samme fundamentale 
Sandhed. Fundamental kalder jeg den, fordi den er 
begrundet i vor Aands, vor Fornufts og vort Sprogs 
Natur, hviler paa den simple og uudslettelige Over- 
bevisning, at der, hvor der er Virkninger, maa der 
ogsaa være Aarsager (where there are acts, there must 
be agents) og sluttelig en højeste Agens, som Mennesket 
vel ikke kan erkende i dens eget uudforskelige Væsen, 
men vel i dens Gerninger, som de aabenbares i Na- 
turen« (Physical r. p. 364). 

Man finder i Max Mullers Bøger en skøn 
Blanding af stor Veltalenhed og daarlig Logik. Han 
naar adskilligt højere i sin veltalende Skildring af Frem- 
tidens Kryptkirke end i sine logiske Slutninger, hvorved 
Guds Tilværelse skal bevises. At bygge en Religion 
paa dem er at bygge paa Sand. Hvad viser det, at 

alle Folk have haft en Tro paa guddommelige Magter 
og Sjælens Udødelighed? Har der da ikke ogsaa 
været Tvivlere i alle Folk, og kunde den religiøse Tro 
ikke være en verdenshistorisk Illusion? Kan et Men- 
neske tage Fejl, hvorfor saa ikke den hele Menneskehed ? 
Og naar nu de ældste Sprog have benævnet de store 
Naturfænomener med Navne, der gør dem til virkende 
Væsener, Maanen til en Maaler o. s. v., beror det saa 
ikke paa en Illusion, der skal overvindes? Hvor kan 
det tjene til at bevise Gudsideernes Sandhed? Eller 
kan Gudsideen bevises af, at vi tale om en Urskives 
Viser og en Lampes Brænder? Kan man tillægge de 
virkende Kræfter i Sol og Maane større Realitet og 
større religiøs Betydning end Viseren og Brænderen, 
som Sproget jo ogsaa har betegnet som virkende (agents) 
ganske paa samme Maade som Sol og Maane. Og 
hin Gud, hin øverste Aarsag eller højeste Agens, som 
man kan naa til ved sin Fornuft alene, hvad ved Max 
Muller om den? Han ved ikke, om den er personlig 
eller upersonlig, om den vil noget eller intet vil, er 
bevidst eller ej. Omnis determinatio est negatio, citerer 
han efter Spinoza. Gud er alt og intet. Det er 
Pantheismens velkendte Gud, Max Muller havner i, ham, 
om hvem man egentlig kun ved, at man intet ved. 

Til Max Mtillers Karakteristik kan ogsaa henvises til J. Dahl: 
Religionen og Religionerne. Kristiania 1881, p. 4 — 33. 

§ 7. Max Miiller og Indien. Naar der er dvælet 
saa længe ved denne Max Mullers Opfattelse, er det 
ikke blot af den Grund, at han fra gammel Tid har 
eller rettere har haft et stort Navn, eller fordi hans 
Anskuelser nu skulle slaas fast gennem de rigt ud- 
styrede Gifford Lectures, men ogsaa fordi Max Muller, 
hvis Tanker stadig have kredset omkring Indien, her 
har fundet den rette Sangbund for sin Musik. Ja, man 
kan vel sige, at hele det Max Mullerske Syn paa al 

Religion som delvis sand eller paa en vis Maade lige 
sand og lige falsk er mere indisk end europæisk, i 
hvert Fald mere hedensk end kristeligt. Overalt, hvor 
Pantheismen opstaar, Troen paa, at Gud og Naturen 
ere et, at Gud er Allivet selv, at Gud er Enheden i 
Mangfoldigheden, det Al-Ene, som vi aldrig opfatte i 
dets Enhed, men kun kende fra dets Aabenbaring i 
Mangfoldigheden, i Verden, dér ligger det nær at be- 
tragte alle Religioner som stammende Forsøg paa at 
udsige det uudsigelige, som famlende Forsøg paa at 
udforske det uudforskelige, og der ser man overbærende 
gennem Fingre med alle Religionernes Fejl. En 
Religion maa jo have Mangler og kan have dem, uden 
at den paa sin Vis hører op med at være, hvad den 
skal være, det stammende og famlende Forsøg. Nu 
spiller vel intetsteds Pantheismen en saa stor Rolle som 
i Indien; den dannede Inder er født Pantheist. Men 
samtidig leve jo baade Polytheismen og Fetischismen og 
trives frodigt i Indien, saa frodigt som nogetsteds paa 
Jorden. Den, der tror paa, at Menneskeslægten uden 
Paavirkning fra den jødisk-kristelige Monotheisme gaar 
fremad i religiøs Henseende, bør betragte Indien. Saa 
langt er et Folk altsaa naaet ved egen Kraft, saa langt 
— helt ned paa Bunden af Bægeret; nu drikker det 
Bærmen. Utysker i Menneskeform og Utysker i Dyre- 
form, levende Dyr, Billeder, Fetischer og Himmellegemer, 
alt dyrkes nu i broget Mangfoldighed. Hvorledes stiller 
nu den dannede Inder sig til alt dette? Bryder han 
da ikke dermed? Paa ingen Maade. Han ved at klare 
sig overfor enhver Missionær, der vil trænge ind paa 
ham og kræve ham til Regnskab for hans Afguds- 
dyrkelse. 

Derom have vi allerede Vidnesbyrd fra den dansk- 
halleske Missions første Tid, Begyndelsen af det attende 
Aarhundrede. Missionær Ziegenbalg søgte med stor 
Iver og Interesse at komme til Klarhed over Heden- 

skabet ved Trankebar og satte sig i skriftlig Korre- 
spondance med forskellige Hedninger for at kunne faa 
fuldt paalidelige og autentiske Oplysninger om deres 
religiøse Anskuelser. Resultatet af disse Undersøgelser 
nedlagde han i et Skrift »Genealogie der Malabarischen 
Gotter«, dateret Tranquebar 17 13.- Vi se af det, hvor- 
ledes Inderne for sig hævdede Æren af ogsaa kun at 
tro paa én Gud. Skønt de ære mange Guder, siger 
Ziegenbalg, saa foregive de dog, at alle disse Guder 
oprindeligt ere udgaaede af det eneste guddommelige 
Væsen og atter ville vende tilbage til det, saa at i 
Virkeligheden Dyrkelsen af de mange Guder kun er 
Tilbedelse af det eneste guddommelige Væsen; hvilken 
Læresætning de lærde iblandt dem forsvare »steif und 
fest«, paa det mest haardnakkede, selv om de ikke 
kunne bevise den, og selv om der følger mange Ab- 
surditeter deraf, at de samtidig ikke ville opgive de 
Taabeligheder, som deres gamle Digtere have skrevet 
om Guderne. Dette ene guddommelige Væsens Natur 
er ikke let at faa fat i. Som én skriver til Z.: »Den 
højeste Gud eller alle Væseners Væsen har en Skikkelse 
og alligevel ingen Skikkelse. Han kan ikke sammen- 
lignes med noget. Man kan ikke beskrive ham, ej 
heller sige, at han er dette eller hint. Han er hverken 
en Mand eller en Kvinde , hverken Himmel eller Jord , 
hverken et Menneske eller en anden Skabning. Han 
er alt og man kan dog ikke sammenligne ham med 
noget«. Men hermed er samtidig Polytheismen ret- 
færdiggjort; thi som en anden skriver: »Herrens, det er 
det højeste Væsens, Skikkelse kan et Menneske ikke sam- 
menligne med noget, saa at man kan faa de rette Tanker 
om Herren og faa de rette Forestillinger om ham i sit 
Sind. Men hvilken Skikkelse Brahma, Vishnu og Rudra 
have, det staar skrevet i vor Lov; derfor dyrke vi dem«. 
Og vil man saa angribe Inderen for hans Polytheisme, have 
vi Svaret i et Brev, som en Inder skrev til sin Søn, der var 

gaaet over til Kristendommen: »Du kender endnu ikke 
vor Religions Hemmeligheder; thi vi dyrke ikke mange 
Guder paa en saa taabelig Maade, som du mener; men 
i dem alle dyrke vi kun ét guddommeligt Væsen. Der 
gives Vismænd iblandt os; vilde du tale med dem, 
saa vilde de forklare dig alt og sprede din Tvivl. 
Den der forstaar vor Religion ret, kan ogsaa blive salig 
ved den, som der jo ogsaa er mange Exempler blandt 
os paa saadanne, hvem Gud vitterlig har givet Salighed«. 
Paa samme Maade forsvarer den dannede Inder 
sig den Dag i Dag. Og selv om han maaske for sit 
eget Vedkommende mener at kunne undvære de mange 
Afguder som Fremtrædelsesformer for den højeste Gud, 
$<*m» er han dog langtfra at ville bryde med sine Lands- 
IaajLtw^- ^duvu^mænd paa Grund af deres lavtstaaende Gudsdyrkelse: 
v, /, I^A<-Avjf det er jo dog ogsaa det Uendelige, det Absolute, de 
(^iJIjua. <x UU#J£yrke; °S de f° r deres Vedkommende kunne nu ikke 
J ^(/j^ fatte Tanken om det Uendelige i dets Abstraktion; de 

* maa have disse Billeder; hvorfor saa gribe ind og for- 

styrre deres Illusioner? Og kommer Kristendommen og 
banker paa hos en saadan Inder, og forlanger den 
kristne Missionær, at man skal tro Kristus paa hans 
Ord og give ham, hvad ham tilkommer, da er Pan- 
theisten atter til Rede. »Hvem«, siger man, »vil nægte 
Kristus den Ære, som ham tilkommer; han er naturligvis 
ogsaa en Aabenbaringsform for Guddommen paa samme 
Maade som Vishnu eller Krishna eller vore andre 
Guder, og Kristendommen er vel paa samme Maade 
som vore indiske Religioner en Form for Tilbedelse 
af det Absolute. Saa lad Europæeren dyrke det Ab- 
solute under Kristendommens Form, og lad os Indere 
gøre det under vore hjemlige Former«. Saaledes holder 
man sig Kristendommen fra Livet og viser den dog al 
Ærbødighed paa Afstand. 

Man kan efter dette forstaa, at en Religionsvidenskab 
i Max Mullers Aand mulig ikke har de værste Følger 

her hjemme i Europa trods den Konfusion, den for- 
staar at anstifte, men at den volder den væsentligste 
Skade ved at styrke dannede Indere, Brahmaner 
og andre asiatiske Kulturreligioners Tilhængere i deres 
Opposition mod Kristendommen. De prøve paa at 
højne sig selv i deres egen Bevidsthed og købe sig 
en billig Fred med den angribende Kristendom ved at 
udgive den Parole, at al Religion, deres egen Tro og 
den kristne Tro, egentlig er Udtryk for det samme, 
hvorfor den kristne Mission skal blive dem fra Livet. 
De have nok i deres gamle Tro; den har med Max 
Mullers Ord »alt det, der er nødvendigt til Frelse«. 
Illustrationer hertil kunne hentes fra mangfoldige Ud- 
talelser paa Religionsparlamentet i Chikago 1893, hvis 
to tykke Bind Akter, hvert paa 800 store tættrykte 
Sider, give et ganske godt Billede af forskellige religiøse 
Strømninger i Kristenheden og de gamle hedenske 
Kulturregioner. 

Genealogie der Malabarischen Gotter. Aus eigenen Schriften und 
Briefen der Heiden zusammengetragen und verfasst von Bartholomæus 
Ziegenbalg, paa Grund af Tidernes Ugunst (§ 10) først udgivet 1867 
af \V. Germann, Madras. Om den moderne indiske Pantheismes Stil- 
ling til Kristendommen se Monier-Williams , Brahmanism and Hinduism 
(London, 1891) p. XVI, 50, og Forf.'s Krishna, et Stykke sammen- 
lignende Religionshistorie (Smaaskrifter til Oplysning for Kristne, IX, 2, 
Kbhvn. 1894) p. 60 ff. — I. H. Barrows The world's Parliament of 
Religions I — II (London 1893). 

§ 8. Rationalis tis k-deis tisk Betragtning af Religions- 
historien. Tiderne forandres. Medens Religionshistorien 
nu i stort Omfang dyrkes i rationalistisk-pantheistisk 
Aand, hører det til Sjældenhederne at se den bearbejdet 
i rationalistisk-deistisk Retning. Mens Religionshistorien 
af hele den Max Mullerske Retning i og udenfor Europa 
skal paaberaabes som Bevis for det fornuftmæssige i 
Troen paa det guddommelige, bestemmelsesløse Al-Ene, 
hører det nutildags til Undtagelserne at se nogen be- 

nytte Religionshistorien til af den at bevise en personlig 
Skaberguds Existens. Og dog har dette hørt til en 
svunden Tids fremskredne Ideer. 

Vi tænke her paa det forrige og forforrige Aar- 
hundredes Rationalisme og Deisme. I vide Kredse var 
den Opfattelse trængt igennem særlig i det 18de Aar- 
hundrede, at Troen paa en personlig Gud saa langt fra 
at staå og falde med den positive Kristendom var 
overordentlig vel funderet, var et Resultat af Fornuftens 
rette Anvendelse. Engelsk Deisme, fransk Filosofi, 
tysk Rationalisme enedes i denne Betragtning. Og den 
vidste at hævde sig overfor Atheismen. Det træder 
overraskende frem, da det samme franske Konvent, der 
havde indført Fornuftens Dyrkelse, selv gjorde Ende 
paa den efter Forslag af Robespierre og dekreterede 
Tro paa et højeste Væsen og Sjælens Udødelighed. 
Lad der være nok saa megen Bombast i de Robes- 
pierreske Fester til det højeste Væsens Ære, og lad 
Udfaldet end nok saa meget have vist, at denne 
officielle Deisme ligesaa vel som den saakaldte Theo- 
filanthropisme under Direktoriet manglede Livskraft, 
saa bliver det dog staaende som et mærkeligt og 
karakteristisk Fænomen, at saadanne religiøse Forsøg 
overhovedet kunde se Lyset, et Vidnesbyrd om, hvilken 
Magt Troen paa en personlig Gud den Gang havde 
over mange Sjæle ogsaa udenfor den kristne Kirke. 
Mon der nutildags vilde være samme Jordbund for 
Dyrkelsen af Deismens Gud? Snarere kunde man 
tænke sig Fornuftdyrkelsen fornyet. 

Da Fornuftdyrkelsen blev afskaffet, blev Fornuften 
paa en vis Maade holdt skadesløs. Fornuften selv 
skulde fra Religionens Genstand blive Religionens Grund- 
vold. Den skulde blive det, saaledes som man troede 
at kunne vise, at den i Virkeligheden oprindelig havde 
været det hos Jordens forskellige Folk. De deistiske 
Tænkere havde fra første Færd af haft Øjet rettet paa 

Religionshistorien. Ganske naturligt; naar alle Men- 
nesker vare udstyrede med sund Fornuft, og den sunde 
Fornuft mentes at føre til Antagelsen af en personlig 
Gud, maatte en saadan kunne findes ogsaa hos de saa- 
kaldte Hedninger. Det gjaldt kun om at paavise den. 
Allerede Herbert af Cherbury (f 1648) havde gjort sig 
megen Umage herfor. I alle Religioner finder han fem 
Hovedsandheder anerkendte. (I) Guds Tilværelse. Og 
denne Gud er ikke Pantheismens ubestemmelige Gud, 
men der tillægges ham elleve almindelig anerkendte 
Egenskaber; han er salig, alle Tings Maal, Grund og 
Middel, evig, god, retfærdig, vis, uendelig, almægtig, fri. 

(II) Dette højeste Væsen skal dyrkes; thi Gud styrer 
alle Menneskers Skæbne og kan bevæges ved Bønner. 

(III) Dyd og Fromhed ere Gudsdyrkelsens vigtigste 
Dele. (IV) Synden maa angres og sones. (V) Efter 
dette Liv venter der Løn eller Straf. Disse almindelige 
Sandheder findes i alle Religioner. Der er ingen 
Religion eller Filosofi saa falsk, uden at der er 
noget sandt i den, og i hver Religion findes der Vej 
og Midler til at være Gud til Behag. Naar nu de 
historiske Religioner i mangt og meget se anderledes 
ud og indeholde andet end de fem Hovedsandheder, 
kommer det af, at Filosoffer og Poeter, men fremfor 
alt Præsterne, have fordærvet dem. De have indrettet 
den hele Ceremonitjeneste og haft deres Fordel deraf. 
Ofte, mener Herbert, har der ligefrem været Bedrag 
med i Spillet Man har opdigtet falske Aabenbaringer 
og paastaaet at have modtaget Befaling fra Engle eller 
Stjerner om, at en eller anden Kultus skulde oprettes 
eller et eller andet Tempel bygges. Alle de mange 
Guder, som man dyrkede ved Siden af den ene Gud, 
ere Præsternes Opfindelse; de have opdigtet Gude- 
fablerne; de bære Skylden. 

I Herberts Spor fulgte andre efter. Tindal (f 1733) 
skriver om Kristendommen, der er saa gammel som Skab- 

ningen, »Christianity as old as the creation« (London 
1730); Thomas Morgan (f 1743) anstillede vidtløftige 
Betragtninger over den rene Urreligions Fordærvelse. 
Tanken om en naturlig Religion vinder almindelig 
Indpas. 

Hele denne Betragtningsmaade tilhører nu en for- 
bigangen Tid. At det ikke er Præsterne, der have 
skabt Religionen, men Religionen, der har skabt 
Præsterne, at Mytherne ikke ere tilfældige og vilkaarlige 
Paahit, men jiaturnødvendige Produkter af en overalt 
ensartet religiøs Udvikling, det er nu almindelig an- 
erkendt. Medens det den Gang var det religiøse Ven- 
stre, der vilde paavise Troen paa den ene Gud overalt 
i Hedenskabet, er det nu det yderste religiøse Højre, 
der sætter sin Kraft ind paa at spore Urtraditioner 
overalt. Og vor Tids Deisme, forsaavidt der findes 
noget, der fortjener dette Navn, skiller sig paa et vig- 
tigt Punkt fra Fortidens: Udviklingslærens Opkomst 
ligger imellem da og nu. Nutidens Fornufttro vil ikke 
spilde Kræfter paa at vise, at den menneskelige Fornuft 
altid har ført til Troen paa den ene personlige Gud, 
men vil indskrænke sig til at paavise, at den vel ud- 
viklede menneskelige Fornuft nu er i Stand til at finde 
denne Gud. Medens den gamle Deisme kastede sig 
over Religionshistorien og med Vold og Magt overalt 
i Fortidens Religioner vilde finde sine Sandheder an- 
erkendte, vilde Nutidens Rationalisme rolig kunne lade 
Religionshistorien ligge og hellige sig til Religions- 
filosofien. Og forsaavidt den optager Religionshistorien 
i sin Betragtning, forliger den sig gærne med den evolu- 
tionistiske Betragtning. Man gaar vist ikke Berliner- 
theologen Pfleiderer for nær, naar man i hans Religions- 
filosofi ser et Udtryk for, hvorledes moderne Rationalisme 
kan stille sig til og benytte Religionshistorien. 

Stundom vil ogsaa den rationalistisk-pantheistiske 
Religionsbetragtning kunne ses at faa Anfægtelser i 

rationalistisk-deistisk Retning. Naar Max Muller taler 
om Troen paa Gud Fader, Himlens og Jordens Skaber, 
som den, der ikke blot er Apostles og Conciliers, men 
den hele Verdens religiøse Tro, da synes dette ved 
første Øjekast kun at være en Frase i hans Mund, som 
det er vanskeligt at tage for fuld Alvor. Men man 
maa huske, at Pantheismen i endnu højere Grad end 
nogen anden Religionsform lever sit Liv uafhængig af 
al Logik. Er Gud kun det ene, aldeles ufattelige, 
ubestemmelige, da er det ikke synderlig logisk overfor 
et saadant ubeskriveligt Noget at nære Sønnens Følelse 
overfor sin Fader, at 'nævne det og tilbede det som 
Faderen i Himlen. Det er ikke logisk — men det er 
nu en Gang en naturlig Følge af den religiøse Trangs 
elementære Magt, at den giver sig et saadant Udtryk. 
Pantheismens Gud, indholdsløs trods alt sit Indhold, 
staar stadig i Begreb med enten at blive til det rene 
Intet, hvorved Pantheismen bliver til Atheisme, eller 
han fylder sig med theistiske Elementer. Det er dette 
sidste, der finder Sted hos Max Muller, og det er det 
samme, der sker i al Pantheisme, der bæres af personlig 
Religiøsitet. Naar Stemningen bliver høj og Tonen 
varm, bekender man Troen paa Faderen i Himlen; 
men i Reflexionens nøgterne Øjeblikke taler man atter 
om det Absolute, det Uendelige, det Ubegribelige. 
(Jfr. om Fadervors Plads paa Religionskongressen i 
Chikago § 23). 

Om Fornuftdyrkelsen og de Robespierreske Fester se F. Niel- 
sen: Pavedømmet i det nittende Hundredaar (Kbhvn. 1895) P« x 73 %• 
Om Herbert af Cherbury og Deismens Historie se Ptlnjer: Geschichte 
der christlichen Religionsphilosophie seit der Reformation (Braun- 
schweig 1880 — 83) p. 215 flg. 

Pfleiderer : Religionsphilosophie auf geschichtlicher Grundlage. 
2 Udg. (Berlin 1883 — 84). Om hans Stilling til den gamle Deisme se 
I, 1 10 flg. Efter at have givet Religionshistorien i Grundrids stiller 
han sig som Opgave at eftervise den objektive Sandhed af den Tro 
paa Gud, som han i dens vigtigste Former har fulgt gennem dens 

historiske Udvikling. »Was die Beweise flir das Dasein Gottes im 
Grunde wollen, ist nichts anderes als eine denkende Nachzeichnung 
des Weges, auf welchem sich der menschliche Geist ursprtlnglich nicht 
denkend, sondern ahnend und vorstellend zum Gottesbewustsein er- 
hoben hat. Ist tiherhaupt Vernunft in der menschlichen Geschichte, 
so wird sie wohl auch in der Geschichte des religiosen Geistes zum 
voraus schon zu erwarten sein« (II, 253 flg.). Den gamle Deisme 
fandt Gud i Religionerne; Pfleiderer finder ham i Religionernes (ikke 
blot den jødiskes) Historie. 



§ 9. Den »theosofiske« Religionsvidenskab. Medens 
det i §§ 6 — 8 behandlede rationalistiske Standpunkt 
baade i sin pantheistiske og sin deistiske Form stillede 
sig venlig til Kristendommen og mente, at dennes 
inderste Kærne og virkelige Sandhedsgehalt vilde finde 
Bekræftelse ved Studiet af de andre Religioner, har 
Kristendommen derimod en erklæret Modstander i den 
moderne »Theosofi« og den dermed nær beslægtede 
europæiske Nybuddhisme. Disse Retninger ville have 
særlig de indiske Religioner opdyrkede og fremdragne, 
fordi de indeholde noget mere og bedre, end hvad vi 
have i Kristendommen. Den, der vil have den sande 
Visdom, maa legemlig udvortes eller aandelig indvortes 
rejse til Orienten for at hente den der. 

Man kommer til at tænke paa lignende Oldtids- 
fænomener. 

Vi have fra Oldtiden Beretninger om Hedninger, 
der, utilfredse med deres Hjemsteds Religion, droge ud 
for at lære Sandheden at kende. Vi have en æven- 
tyrlig Fortælling — hvor meget af den, der er. Sand- 
hed, og hvor meget Æventyr, er uvist, men kan ogsaa 
være det samme — om en saadan søgende Vismand, 
Apollonius fra Tyana. Som ung Mand studerede han 
Grækenlands Visdom, men uden at finde den fulde 
Tilfredshed. Saa brød han op og drog ud til det 
fjærne Østen. Over Antiokia, Ninive og Babylon 
naaede han til Indien. Her fandt han de store Vis- 

mænd, Brahmanerne, boende paa en uindtagelig Klippe, 
der hævede sig op fra Sletten til en Højde som Akro- 
polis. Højen ligger indhyllet i en Taage, og Vis- 
mændene kunne alt efter Behag lade sig se eller gøre 
sig usynlige ved at sprede eller samle Taagen. De lade 
deres Haar voxe, gaa med hvide Klæder og ere bar- 
benede. De bære Ringe og Stave med hemmeligheds- 
fulde Kræfter. De sove paa Jorden paa et Leje af 
Urter, og Damis (en Ledsager af Apollonius) har set 
dem hæve sig to Alen op i Luften, ikke for at forbause 
nogen, thi det lægge de ikke an paa, men for at være 
nærmere ved Solens Gud. Hos disse Brahmaner op- 
holdt Apollonius sig nu i fire Maaneder, saa deres vid- 
underlige Gerninger og blev indviet i al deres Visdom, 
hvoriblandt ogsaa i Sjælevandringens Mysterium. Da 
han forlod dem, sendte han dem paa Hjemvejen Brev 
med sin Tak: »Eders Visdom har banet mig Vejen 
til Himlen. Det skal ligge mig paa Hjærte at forkynde 
Grækerne om eders Velgerninger, og jeg vil i Aanden 
tale med eder, som vare I nærværende«. 

Der er intet nyt under Solen. 

Omtrent 1 800 Aar efter Apollonius var der, denne 
Gang en Kvinde, forsaavidt altsaa dog noget nyt, 
som drog ud til Indien for at træffe de Vise, Helena 
Petrowna Blavatsky. I syv Aar skal hun have levet 
hos Mahatmaerne i Himalaya. I Aartusinder havde 
der her i Thibets mest utilgængelige Egne levet et 
Samfund af Vismænd. Ved Hellighed og Granskning 
i Naturens Bog havde de ligesom Apollonius's Brah- 
maner naaet en ellers blandt Menneskene ukendt Magt 
og Indsigt. De kunde ligesom hine læse Menneskers 
Tanker, og — som en Potensation af, hvad hine 
gjorde — de kunde opløse materielle Genstande i 
deres enkelte Bestanddele og sammensætte dem igen, 
flytte Genstande uden Berøring og uhindrede af Rum- 
mets Skranker, i Sjælen, der var frigjort fra Legemet, 

forføje sig, hvorhen de vilde. Alt dette fik Madame 
Blavatsky at se, og hun blev antagen som Mahatma- 
ernes Lærling. Da Læretiden var endt, vendte hun 
tilbage for ligesom Apollonius at virke som en Apostel 
for indisk Visdom i sin Samtid og for ligesom han at 
udbrede Kendskab til Sjælevandringens Mysterium. 
Sammen med Spiritisten Olcott stiftede hun i 1875 det 
theosofiske Selskab, hvis officielle Formaal det er: 
»1) at danne Kærnen i et aandeligt Broderskab, der 
skal strække sig over hele Menneskeheden uden Hensyn 
til Race, Nationalitet, Livsstilling eller Religion; 2) at 
fremme Studiet af ariske og andre østerlandske Folks 
Litteraturer, Religioner, filosofiske Systemer og Viden- 
skab og arbejde for Anerkendelse af Betydningen heraf; 
3) at forske efter de endnu skjulte Naturlove og de 
sjælelige Kræfter, der findes i Mennesket.« Religions- 
historisk Forskning var altsaa ligefrem optaget i Pro- 
grammet, og Madame Blavatsky gik selv i Spidsen for 
dets Udførelse, idet hun 1877 udgav et voluminøst 
Værk »The Isis Unveiled«, hvori hun vilde paavise en 
inderste fælles Kærne i de forskellige Tiders Religion 
og Filosofi, ét med hendes »theosofiske« System. 
Andre Skrifter af hende selv og ligesindede fulgte efter; 
der stiftedes theosofiske Selskaber rundt om i Verden, 
Theosofien har faaet sine egne Tidskrifter, og der 
findes nu en hel theosofisk Litteratur. 

Den Religion, som her forkyndes, er nærmest 
Pantheisme. »En personlig Gud betragte Buddhisterne 
kun som et Kæmpespøgelse, der af uvidende Men- 
neskers Indbildningskraft kastes som en uformelig 
Skygge paa det tomme Verdensrums Baggrund« 
(Olcotts Katekismus, Spørgsmaal 122), og paa en 
Skaber tro Buddhisterne ikke (sammesteds, Spm. 123). 
Og denne Aversion mod en personlig Gud deles af 
Theosoferne, der dog ikke blive staaende ved den rene 
Negation, men søge Trøst i en taaget Pantheisme, 

hvilket den ægte Buddhisme imidlertid ikke gør. Men 
denne Pantheisme er af en noget anden Art end den 
i § 6 omtalte. Medens den Max Mullerske Pantheisme 
har visse Tendenser over imod et personligt Guds- 
begreb, Tendenser, der vil rindes i al Pantheisme, der 
er udgaaet fra kristelig Rationalisme, stræber den 
theosofiske Tro over imod Atheisme, vægrer sig be- 
stemt mod Anvendelsen af Personlighedsprædikater paa 
Livets Kilde og understreger, at vi ingen klare Be- 
greber kunne gøre os om den. »Sæt at Infusoriet vilde 
gøre et Med-infusorium begribeligt, paa hvad Maade 
et intelligent Menneske tænker. Man kan sige sig selv, 
hvorledes det vilde famle i Mørke, hvilke Taabeligheder 
og Modsigelser der vilde fremkomme. Men dybere 
end dette Infusorium staar under os, staa vi under hint 
Midtpunkt, hin Kilde for alt Liv; og foran denne, 
hvoraf hele Universet udspringer, kunne vi kun bøje 
os i stille Tavshed i den Bevidsthed, at al vor Efter- 
tanke er frugtesløs, at hvert af vore Ord kun er et 
vovet Forsøg uden i Virkeligheden at udtrykke noget. 
Fra dette Uudforskelige, der kun set fra en Side er 
Liv, udstraaler det hele Universum«; Ord af Theosofiens 
nuværende kvindelige Stormester, Annie Besant. Men 
at have en Gud, om hvem man absolut intet ved, er 
ikke bedre end ingen Gud at have. Derfor er der fra 
denne Pantheisme kun et Skridt over til Atheismen. 

Dette lægger sig klart for Dagen ved denne 
Retnings Sværmeri for Buddhismen, der i sin ægte 
Form er klar og utvetydig atheistisk. Og som den 
atheistiske Buddhisme fremgik af den pantheistiske 
Brahmanisme, hvorfra den optog mange af sine Grund- 
begreber, Læren om Sjælevandringen og Læren om 
den i Sjælevandringen herskende Nødvendighedens og 
Gengældelsens Lov, saaledes afføder den pantheistiske 
Filosofi praktisk Atheisme. 



7 3 Stillingen til Kristendommen. 

Dog her er ikke Stedet til nærmere at gaa ind 
paa en Udredning af den moderne Theosofis og 
Neobuddhismes Lære eller at skildre, hvorledes blaserte 
Parisere og Pariserinder have bragt Buddhismen paa 
Mode i visse Kredse; her skulle vi jo indskrænke os 
til at paapege, hvilke Ejendommeligheder der præge 
denne Retnings religionshistoriske Produktion. 

Og som dens Fortrin maa da fremhæves, at der 
er et Punkt, paa hvilket den i det hele ser ret klart. 
Trods alle nu og da forekommende Fraser i Max 
Miillersk Retning, hvorved Svælget mellem Kristendom 
og Ikke-Kristendom skal udfyldes, ser denne Retning 
med tilstrækkelig Tydelighed, at Kristendommen hverken 
er panthetetisk eller deistisk eller har noget som helst 
med Sjælevåndringstro at gøre. Disse theosofiske 
Pantheister se ret godt, at den jødisk-kristelige 
Monotheisme i Religionshistorien er en Undtagelse, og 
at Pantheisme er Regelen, og forsaavidt de ville 
Pantheismen, maa de vende sig fra Kristendommen. 
Og idet de paa Bunden af alle gamle Religioner finde 
Pantheismen, smigre de sig med den Tanke at have 
opdaget den sande, universelle Tro, den virkelige 
Verdensreligion. Og de atheistiske Neobuddhister lægge 
heller ikke Skjul paa, at Kristus er et, men Buddha 
noget ganske andet. For at blive Theosof eller 
Neobuddhist maa man forkaste den Kristendom, man 
har, og lære ny Visdom i Steden. 

Men hermed er ogsaa det gode sagt, som kan 
siges om denne Retning, der i religionshistorisk 
Henseende har særdeles grove Synder paa sin Samvit- 
tighed. Skønt den, som sagt, meget godt ser, at 
Kristendom i dette Ords almindelige Betydning er al 
Buddhismes kontrære Modsætning, har den usalige 
Trang til at finde Theosofi, Pantheisme eller Buddhisme 
paa Bunden af alle Religioner affødt en Bestræbelse 
for at vise, at oprindelig gaves der en helt at\den 

finere esoterisk Form af Kristendom, en Kristendom for 
de Indviede, og denne var naturligvis ikke andet end 
— Buddhisme. Og Kristus selv var — Buddhist, et ret 
overraskende Resultat, der ogsaa kun naas ved en 
utrolig Foragt for alle historiske Kendsgerninger og en 
dristig Benyttelse af Fantasien. Denne religions- 
historiske Svindel er imponerende ved sin Frækhed og 
synes ikke ganske at gøre Regning uden Vært, naar 
den regner paa, at det er utroligt, hvad man kan bilde 
Mennesker ind. Madame Blavatsky var selv et stort 
Stykke af en Bedragerske og hendes Mahatmaer intet 
andet end Fantasifostre. Og hvor meget end Theosofien 
vil søge at rense sig, hun har fra Begyndelsen givet 
den hele Bevægelse et bestemt Præg af Uvederhæftighed, 
der atter og atter giver sig Udslag i uretfærdige 
Sammenligninger mellem Kristendom og Buddhisme, 
i uvidenskabelige Forsøg paa at finde Sammenhæng 
mellem disse to Religioner, hvor der ingen er, i ufor- 
svarlig Lovprisning af hedenske Vismænd og hedensk 
Visdom. 

Ogsaa om denne Retning kan det vistnok siges, 
at de beskeste Frugter for Kristendommen bærer den 
ude paa Missionsmarken. Som Max Muller styrker 
Brahmanismen i dens Modstand mod Kristendommen, 
saaledes arbejder denne Retning Buddhismen i Hænde. 
Den ovennævnte Oberst Olcott, Madame Blavatskys 
Ledsager, har været særlig virksom i denne Retning. 
Hvor besynderligt det end lyder, har denne Mand 
givet den ceylensiske Buddhisme dens Katekismus. 
Han fortæller selv i dennes Fortale, at han uden Kend- 
skab til Pali og Singhalesisk — altsaa uden at kunne 
læse Kilderne i Originalsproget — frit har sammen- 
skrevet den af forskellige europæiske Lærdes Værker, 
men med Understøttelse af indfødte Buddhister. Han 
maa herved have afhjulpet et Savn — Buddhismen 
maa ikke have kendt Begrebet Katekismus. Katekismen 

blev oversat paa singhalesisk og i faa Aar spredt over 
Ceylon. I 1885 skal den singhalesiske Udgave have 
været trykt i 1 7,000 Exemplarer og en birmansk Udgave 
paa 15,000 Exemplarer været i Trykken. Og siden da 
har den lille Katekismus oplevet Oplag paa Oplag og er 
bleven oversat paa det ene europæiske og asiatiske 
Sprog efter det andet. Fremdeles har Olcott arbejdet 
for at befæste Buddhismen ved at bringe Japans og 
Ceylons Buddhister i Berøring med hverandre. Og at 
Buddhismen virkelig føler Olcotts Arbejde som en 
paaskønnelsesværdig Hjælp kan ses af et Memorandum, 
som tilstilledes Religionskongressen i Chikago af de 
sydlige Buddhisters øverste Præst paa Ceylon, H. 
Sumangala. Han skriver heri: »Det har hidtil staaet 
tilbage med Opdragelsen paa Ceylon efter Vestens 
Principer, fordi vore Børn indtil fornylig ikke kunde 
forskaffe sig den uden at udsætte sig for, at deres 
egen religiøse Tro blev nedbrudt under den buddhist- 
fjendtlige Undervisnings Formynderskab. Herpaa er 
der nu bleven raadet Bod ved, at der under det 
theosofiske Selskabs Ægide er bleven aabnet verdslige 
Skoler i vort Folk. Oberst Olcott skylde vi selve 
den Katekismus, hvorefter vore Børn blive underviste 
i de religiøse Begyndelsesgrunde, og vore nuværende 
broderlige Forbindelser med vore Trosfæller i Japan 
og andre buddhistiske Lande. Ceylons religiøse Frem- 
tid, Brødre, ser lovende ud!« Har Europa faaet 
Theosofien fra Indien, saa har Indien visselig faaet 
Betaling igen med Renter og Renters Rente. 

Filostrats Apollonius fra Tyana i Oversættelse ved A. Chassang: 
Apollonius de Tyane, 2 Udg. Paris 1862. 

Om Madame Blavatsky se nærmere A. Lehmann: Overtro og 
Trolddom, III Del (Moderne Spiritisme og Okkultisme), p. 147 — 55> 
som vi her have benyttet, og hvorefter vi yderligere anføre denne 
Dom: »Mme Blavatsky er den mest dannede, sindrige og interessante 
Bedragerske, som Historien har at opvise.« Naar Theosofien alligevel 
har overlevet Afsløringen af sin Stifterindes Svindlerier, kommer det 

af, at kun en Profetreligion staar og falder med sin Stifters 
Paalidelighed , filosofiske Religionsformer derimod ikke. Hvad der 
gælder for Kristendommen, gælder nemlig ikke for Theosofien. Er 
Kristus ikke til at lide paa, falder den hele Kristendom. Kristen- 
dommens Væsen er Kristus selv. Men om Buddha end aldrig havde 
levet, kunde de buddhistiske Ideer være lige sande, og om end alle 
Theosofer vare Svindlere, kunde den theosofiske Lære dog have 
truffet det Rette. Dette som Illustration til $87. 

Theosophische Schriften, I, Annie Besant: Die Sphinx der 
Theosophie (Braunschweig 1894). 

H. S. Olcott: Buddhistischer Katekismus nach dem Kanon der 
Kirche des stldlichen Indiens (Leipzig 1887). Som et biskoppeligt 
Imprimatur indeholder Bogen en Anbefaling af Buddhistpræsten H. 
Sumangala. Den tyske Udgave indeholder tillige <de Noter, hvormed 
Bogens engelsk-amerikanske Oversætter, E. Coues har forsynet den, og 
bliver derved til et ret godt Billede paa, hvilket kunstigt Bryg Theosofien 
egentlig er. Den atheistisk-buddhistiske Te'xt kommenteres i mystisk- 
pantheistiske Anmærkninger. Theosofien sværmer paa en Gang for 
Buddhismens Atheisme og Brahmanismens Pantheisme ; begge Dele smage 
jo af Indien og ere lige langt fjernede fra Troen paa den bibelske 
Aabenbarings personlige Gud. Og fra denne er det netop man vil 
bort. Naar Max Mtiller slutter, at andre Guder i Verden ere lige 
saa gode som Jahve, ere Theosoferne tilbøjelige tli at udtrykke det 
under den Form, at Jahve er lige saa daarlig en Guddom som andre 
Folks. — Sumangalas Memorandum i The world's parliament etc. II, 894. 

Medens Theosofien utvivlsomt kan lægge Kristendommens Frem- 
trængen alvorlige Stene i Vejen i buddhistiske Lande, vil Buddhismen 
i Europa vel blive ved med at være Genstand for enkelte snævrere 
Kredses Dyrkelse og har ingen Udsigt til større Udbredelse. Se 
Nordisk Tidsskrift 1893, Edv. Lehman: Om budhismens Ateisme. 

§ 10. Kristelig Religionsvidenskab. Ogsaa den 
kristne Kirke har opdaget Religionsvidenskabens Be- 
tydning. Paa dobbelt Maade gives der den Anledning 
til at optage Hedenskabets Religioner i sin Betragtning. 
For det første træder den i Berøring med Hedenskabet 
ved Missionen. Hvis man nu i Hedenskabet kun ser 
Galskab og Djævelskab, der skal udryddes og slaas 
ned, vil der ganske vist ikke være særlig Grund til at 
studere det. Til en ensidig pietistisk Betragtning af 
Menneskelivet, der overser, at Kristendommen knytter 

til i Mennesket, og at der ogsaa i det naturlige 
Menneske er Kræfter, der stræbe Kristendommen i 
Møde og forløses ved den, svarer naturligvis en lig- 
nende Betragtning af Hedenskabet. Da Ziegenbalg i 
sin Tid sendte det ovennævnte Skrift »die Genealogie 
der Malabarischen Gotter« til Halle, skrev A. H. Francke 
tilbage til Trankebar, at der ikke kunde være Tale 
om at lade dette Værk trykke. Missionærerne vare 
udsendte for at udrydde Hedenskabet af Indien og ikke 
for at udbrede hedensk Galskab i Europa. Og Poul 
Egedes Dagbog fra Grønland maatte af samme Grund 
ligge mange Aar, inden han kunde faa den ud. Dette 
Snæversyn tør dog knapt nutildags regne paa stor 
Tilslutning. Ganske fraset, at det røber en besynderlig 
Mangel paa Interesse for mærkelige Sider af det 
menneskelige Liv og er en bevidst Fornægtelse af 
det gamle Ord om nil humani, saa er det ogsaa i 
praktisk Henseende til Skade for Missionen. Den vel 
forberedte Hedningemissionær maa kende det Folks 
Religion, til hvilket han sendes, og det kan kun tjene 
til at vække og nære Missionsinteressen i de kristne 
Lande, naar Kendskab til Hedenskabets religiøse For- 
hold udbredes. Derfor ere vor Tids Missionstidskrifter 
fulde af religionshistoriske Oplysninger. Interessen for 
Missionen og for Religionsvidenskaben har i dem 
indgaaet en nøje» Forbindelse. Men hertil kommer 
nu som anden Grund for Kirken til at tage Religions- 
historien op den mere eller mindre kristendoms- 
fjendske Maade, hvorpaa denne udnyttes af andre, 
som ovenfor paavist i §§ 5—9. Det er en Pligt 
og en Nødvendighed for Kirken at slaa dette Angreb 
tilbage og vise, at der af Religionshistorien kan ud- 
drages en ganske anden Lære end den Max Mullerske 
eller Theosofernes. Kirken maa tage Religionshistorien 
op. Det nytter ikke længer at filosofere over Religioner, 
som man kender mer eller mindre til. Det er ikke 

først og fremmest religionsfilosofiske, men religions- 
historiske Argumenter, hvormed Kristendommen nu 
angribes. Saa maa Kirken indrette sit Forsvar der- 
efter. Og her maa det nu med Glæde fremhæves, at 
der gives ansete religionshistoriske Specialforskere , der 
ud fra deres videnskabelige Standpunkt have givet 
Bidrag til Kristendommens Forsvar. Man kan for den 
indiske Videnskabs Vedkommende, exempelvis nævne 
Monier-Williams og L. v. Schroeder. Men som 
Religionshistorikeren her er bleven Apologet, er om- 
vendt nutildags mangen Apologet bleven Religions- 
historiker. Ja, saa betydningsfuldt er Religionshistoriens 
Vidnesbyrd i manges Øjne, at den Fare synes nær 
helt at lade Apologetiken gaa op i Religionshistorien 
eller optage en detailleret Religionshistorie i hin. Saa- 
ledes bestaar Halvdelen af Ebrards Apologetik af en 
Beskrivelse af »Menneskenes Religioner«, og Hermann 
Schultz har i sit kortfattede Grundriss der christlichen 
Apologetik optaget efr ret udførlig Skizze af den hele 
Religionshistorie, der optager en Fjerdedel af Bogens 
Plads. Som andre Tegn paa, at den protestantiske 
Theologi har optaget Religionshistorien i sin Betragtning, 
kan henvises til, at den er bleven Genstand for særlig 
Behandling (ved B. Lindner) i Zocklers theologiske 
Encyklopædi, og at Theologischer Jahresbericht ogsaa 
giver Oversigter over Aarets religionshistoriske Litteratur. 
Og^Katolikerne ^staa ingenlunde tilbage i det religions- 
historiske Arbejde, hverken i Tyskland eller i Frankrig. 

Poul Egedes »Efterretninger om Grønland« i Fortalen: «ren.vis, 
den Gang herskende, indskrænket Tænkemaade i Religionssager, tillod 
ikke at bekjendtgjøre de Tvivl, som de hedenske Grønlændere havde 
forebragt imod adskillige af den christelige Religions Sandheder, og 
jeg troeligen havde indført i min Dagbog, som dem, jeg troede maatte 
blive interessante for tænkende Folk. Men man frygtede for, at de 
kunde tjene til, at forvirre Almuens Begreb i Religionen; og man 

var i disse Tider (maaske menneskekj ærligere end nuomstunder) mere 
bekymret for ikke at forarge den svage Almue, end at give Philosophen 
Stof til Eftertanke«. 



§ II. Kristelig Religionsvidenskab. Forskellige 
Retninger, Naturligvis gribe de kristelige Forfattere 
Sagen meget forskellig an alt efter deres konfessionelle 
og theologiske Standpunkt. Af væsentlig Betydning 
bliver det, hvorledes man stiller sig til Spørgsmaalet 
om Kristendommens og Bibelens indbyrdes Forhold, og 
om man alt derefter sætter sig til Opgave at forsvare 
Kristendommen direkte ved at forsvare Kristendommen s 
Hovedfort: Jr np " paa GurU sfpr]jg<> Aah ftnb a ri n ff i 
Kristus , eller at forsvare den indirekte ved at forsvare 
den hellige Skrift og alt, hvad deri siges og læres. 
Man kan paa første Maade drive en Apologetik i det 
store, idet man viser, at der i Jødedommen og Kristen- 
dommen rindes et nyt aandeligt Indhold, der ikke kan 
forklares ud af almindelige menneskelige Forudsætninger. 
Men man kan ogsaa ud fra Religionshistorien prøve 
paa at drive en Slags Apologetik »en detail« ved Siden 
af, idet man ud fra den søger Beviser for den historiske 
Rigtighed af Bibelens enkelte Fortællinger, jsærlig Ind- 
holdet af dens første Kapitler, Skabelse, Syndefald, 
Taarnbygning og Folkespredning. Man vil bevise, at 
der rundt om i Menneskeheden lever en Urtradition om 
alt dette. 

Saavidt vi kunne se, er dette sidste haabløst Ar- 
bejde. Overensstemmelserne mellem det gamle Testa- 
mqrite og andre Folks Urtradition maa forklares paa en 
ganske anden Maade (§ 70), og en bogstavelig Op- 
fattelse af Bibelens 1 1 første Kapitler som Historie og 
Videnskab bringer en alle Vegne paa Kant med den 
virkelige Historie og den virkelige Videnskab. Dog 
miste disse Kapitler derfor ingenlunde deres store 
apologetiske Betydning. De blive ved hele deres Ind- 

holds religiøse Karakter til et stort Vidnesbyrd om 
Forskellen mellem Hedenskabets Aand og Guds Aand, 
saaledes som den virkede i Jødefolket. Paa denne 
friere Maade vil protestantisk Theologi mere og mere 
komme til at betragte Første Mosebog; men ogsaa 
hos Katolikerne synes denne Opfattelse at være ved at 
skaffe sig Indpas. 

Da den katolske Tro er Tro paa Kirken og ikke 
v^rpaa Skriften, har den katolske Theologi nemlig inden- 
ToF visse Grænser en Mulighed for at vise sig ret 
liberal. Som Kardinal Newmann har udtrykt det: 
»Vi tage fromt mod hele Bibelen som Guds Ord; men 
vi modtage den paa Kirkens Autoritet, og Kirken har 
kun i ringe Grad udtalt sig om, i hvilken Forstand 
den kommer fra Gud og om Grænserne for Inspirationen. 
Lad altsaa være for Exempel, at det kunde bevises, at 
et eller andet Sted i Mosebøgerne om ægyptisk Historie 
var fejlagtigt, ja lad det end være modbevist, at Synd- 
floden har strakt sig over hele Jorden, eller at Skabelses- 
historien kan tages bogstaveligt, det sætter ingen Katolik 
i Bevægelse af to Grunde: i) fordi Kirken ikke har 
gjort Trossætninger heraf, og 2) fordi ikke Bibelen 
men Kirken er hans Aabenbaringsautoritet (the oracle 
of Revelation). Følgelig vil det ogsaa være muligt at 
stille sig frit overfor de bibelske Genealogier og deres 
Talangivelser, at antage, at Menneskeslægten paa Jor- 
den er ældre end de bibelske 6000 Aar o. s. v.« 

Som Exempel paa en katolsk Religionshistoriker, 
der har benyttet sig af denne Frihed, kan nævnes 
A. Loisy, Lærer ved l'Institut catholique i Paris. Men 
hans Skæbne viser ogsaa Reversen af Medaljen. Han 
har i Revue des religions skrevet en Række Artikler 
»Studier over den kaldæisk-assyriske Religion«. I disse 
kommer han til Slut. ind paa Spørgsmaalet om de 
gamle bibelske Beretningers Sandhed og Forhold til de 
tilsvarende babyloniske. Han viser sig her at være 

inde i moderne Bibelkritik, anerkender i Syndflods- 
beretningen forskellige Kilder, antager, at den bibelske 
Beretning er bleven til ved en Omsmeltning af den 
kaldæiske, en Omsmeltning ikke foretagen af Enkelt- 
mand, men hele Generationers Værk. Han slutter sit 
Arbejde med følgende Bemærkninger: »Bogstavelig 
fortolket forudsætter den bibelske Beretning en fuld- 
stændig Udryddelse af alle Mennesker og Dyr og en 
Oversvømmelse, der dækker de højeste Bjerges Top. 
Mange katolske Exegeter tro ikke at turde tilskrive 
Syndfloden en saa almindelig Udstrækning. De tro, at 
den ikke har dækket hele Jorden eller ødelagt alle 
Dyrene. Nogle af dem have endogsaa holdt paa, at 
den ikke har udryddet alle Mennesker. Man maa ikke 
være for hurtig til at dadle dem. Utvivlsomt have de 
Uret som Fortolkere; men de kunne have Ret som 
Videnskabsmænd. Skulde der dog ikke være en Mu- 
lighed for at tilfredsstille Videnskaben uden at gøre 
Vold paa Texten? Vilde det ikke være i Overens- 
stemmelse med Bibelens egen Tanke, naar man i disse 
storartede Fortællinger snarere søgte høje theologiske 
og moralske Lærdomme end særlige historiske Facta, 
strængt nøjagtige til Punkt og Prikke? Mere end én 
orthodox Kritiker har maattet spørge saaledes og 
muligen give sig selv det Svar, at den historiske For- 
tolkning af de paagældende Kapitler volder Theologerne 
den samme Vanskelighed og de samme Anstød, som 
Skabelsesberetningen en Gang voldte Galileis Dommere. 
Skabelsesberetningen er sand, skønt den ikke indeholder 
Historie, og skønt den føjer sig ind i en Kosmologi, 
som ikke bliver godkendt nutildags. Hvem véd, om 
der ikke ogsaa i de følgende Kapitler er Fortællinger, 
der ere sande paa deres Maade, skønt de ikke inde- 
holde alle de nøjagtige historiske Enkeltheder, som vi 
anstrenge os for at finde deri« (Revue des religions 
IV, 1892, p. 152.) 

Stakkels Abbé Loisy! Hvorfor nævnede han 
Galilei? Nu har Galileis Skæbne ramt ham selv. 
Revue des religions VI (1894) p. 77 giver et helt lille 
katolsk Interiør. I sin Kronik omtaler Revuen med 
Ros de Arbejder, Loisy i et særligt periodisk Skrift 
har udgivet om ny- og gammeltestamentlige Indlednings- 
spørgsmaal. Men samtidig tilføjer Redaktionen, at den 
har modtaget følgende Underretning: »Abbé Loisys 
Tidskrift vil ikke udgaa i 1894. I sønlig Underkastelse 
under Pave Leo XIIFs sidste Anvisninger føler Ud- 
giveren Trang til at samle sig en Tid i stille Arbejde«. 
Hvilken Del Loisys religionshistoriske Anskuelser have 
i, at han har faaet Mundkurv paa, kan jo ikke ses 
heraf. Men vi antage dog, at trods Kardinal New- 
manns tilsyneladende frisindede Ord, vil det fremdeles 
være raadeligt for katolske Religionshistorikere af gejstlig 
Stand at stræbe efter ved Religionshistoriens Hjælp 
at dokumentere de gammeltestamentlige Beretningers 
udvortes bogstavelige Sandhed. Mange ville her møde 
dem fra protestantisk Side i fælles Arbejde. Men Leo 
XIII's Magt til at paabyde Tavshed og skaffe sig 
Lydighed har ingen protestantisk Pave. 

Visse Udskejelser i extravagant religionshistorisk 
Apologetik antage vi ogsaa, at katolsk Videnskabelighed 
for Tiden nærmest maa have Æren for. I en ældre 
Tid, hvor man endnu ikke drev Sprogvidenskab sy- 
stematisk og kun kendte lidet til Ethnografi, var det 
ret almindeligt, at man ansaa Hebraisk for Verdens 
ældste Sprog og vilde udlede alle andre Sprog deraf. 
Og svarende hertil fandt man bibelske Figurer rundt 
om i de hedenske Mythologier og bibelske Fortællinger 
i de hedenske Folks Digtninge. Man mindes de skøn- 
neste Frugter af denne Arbejdsmaade, naar man ser en 
katolsk Missionær blandt Indianerne i Nordamerika ud- 
vikle, hvorledes en indiansk Benævnelse paa visse over- 
naturlige Væsener: »ellonhe« skal være at forklare ud 



48 Katolsk Religionsvidenskab. 

fra det hebraiske »elohim« (Gud). Men Palmen maa 
man række Abbé Fourriére, der udgiver et Tidskrift, 
hvis Hovedformaal er at vise, at den græske Mythologi 
saavel som den græske Digtning har sit Stof fra det 
gamle Testamente. Blot et Exempel er nok. Herodots 
Beretning (II, 156) om Apollon og Latona (o: Horus 
og Uat eller Buto; cfr. om saadanne Identifikationer 
§ 73) skal være Kopi efter Bibelens Fortælling om 
Moses Udsættelse i Nilen af hans Moder. Navne- 
ligheden afgiver jo det klareste Bevis: »Apollon var 
Søn af Bacchus, Moses som Isralit Søn af Jakob, hvis 
Navn synes at genfindes i Navnet Jacchus eller Bac- 
chus«. Altsaa Jacchus-Bacchus = Jakob; følgelig Bac- 
chus's Søn Apollon = Jakobs Efterkommer Moses. Og 
Latona er jo klarlig blot en Benævnelse for Moses 
Moder Jocebed. »Efter Mythologerne kommer nemlig 
Latona af Verbet Xavfravu, er skjult. Nu skjulte jo 
Jocebed Moses og holdt sig derefter selv skjult i Af- 
stand, mens Moses var udsat ved Nilbredden«. Det 
vil efter denne Prøve ikke kunne vække Forundring, 
at den meget skrivende Abbé udgiver Bøger med 
Titler som »Bibelen omskrevet af Homer« eller »Homers 
Laan fra Judiths Bog«. — Til Ære for Revue des 
religions skal det imidlertid fremhæves, at den bestemt 
afviser disse Fantasterier og i det hele hellere lader 
Historien overvinde det evolutionistiske Dogma end det 
katolske Dogma overvinde Historien. 

Saaledes viser ogsaa den katolske Religionshistorie- 
skrivning Nuancer; men fælles for alle Retninger er, 
at hvad Kirken har slaaet fast, maa der ikke rokkes ved, 
og naar Rom har talet, har den øvrige Verden at tie. 
Her har den frit undersøgende protestantiske Videnskab, 
der ikke troer paa sin Kirkes Ufejlbarlighed, et stort 
Fortrin. Og ved Siden deraf har den et andet. Saa- 
vist som den katolske Kirke betegner et Fald fra 
den oprindelige apostoliske Kristendom, vil man i 

Katolicismens Historie paa ganske nært Hold og derfor 
med usædvanlig Tydelighed kunne se, hvorledes en 
Religion forfalder, den bedste Illustration til mang- 
foldige Fænomener i Hedenskabets Religionshistorie. 
Men man kan ikke hos den katolske Kirke gøre Reg- 
ning paa saa megen Selvkritik, at den skulde kunne 
se det. 

Citatet af Newmann er taget af Max Muller: Anthropological 
Religion p. 10 f. — Theogonie des Danites Americains par l'abbé 
Emile Petitot, ancien missionaire au Mackensie, R. d. r. I. — Revue 
d'exégéce mythologique et biblique rédigée par M. l'abbé Fourriére. 
(Amiens). — Til Herodot II, 156 se A. Wiedemann: Herodots 
zweiter Buch mit sachlichen Erlauterungen (Leipzig 1890) p. 556 flg. 

§ 12. Hjemlige Forhold. Man vil af det fore- 
gaaende kunne se, i hvilken Grad Religionshistorien 
rundt om i Europa er bleven en Valplads, paa hvilken 
de forskellige Aandsretninger i Tiden rykke frem til 
Kamp. Ogsaa her hjemme har der været enkelte Forpost- 
fægtninger. Ere de religionshistoriske Spørgsmaal ikke 
blevne brændende, rindes dog en vaagnende Interesse 
for dem. Vi have i Vodskov en Religionshistoriker af 
Faget, hvis Produktions Kvantitet vel ikke hidindtil 
har været stor, men hvis Originalitet og Dygtighed 
præger, hvad han har skrevet. Og enkelte mindre 
Samlerarbejder ere udgivne i de sidste Aar. Heldig- 
vis har hverken Max Mullersk Fornufttro eller 
Sværmeriet for Theosofi og Buddhisme ■ hidtil fundet 
nogen gunstig Jordbund her hjemme, og det ud fra 
»Solsagnene« førte Angreb paa Evangeliernes Tro- 
værdighed har næppe fundet videre Anklang. Men 
dette sidste har dog vist, hvorledes den internationale 
amerikansk-europæiske Svindel i Religionshistorie ogsaa 
gør Forsøg paa at faa Indpas hos os. Og selv 
Vodskov skæmmer sit sidste Arbejde med et umotiveret 
Anfald mod det gamle Testamente og synes at antyde, 
at en vis moderne Yndlingstheori skal anlægges ogsaa 
paa den jødiske Religionshistorie. Og hvad værre er, 

4 

Videnskabsmænd, der ikke ere Religionshistorikere af 
Faget, men kun benytte religionshistoriske Laanesæt- 
ninger, sætte ogsaa hos os Paastande i Omløb, der 
ingenlunde kunne siges at være Videnskabens sidste 
Ord. Særlig gælder dette Spørgsmaalet om Religionens 
Oprindelse, hvor det udenvidere fremsættes som et 
Axiom eller som noget, alle ere enige om, at Frygten 
er Religionens Moder, at Overtro er ældre end Troen, 
at al Gudsdyrkelse har sin Oprindelse i overtroisk 
Angst for onde Væsener (§ 42). Det tør da ogsaa 
med vore hjemlige Forhold for Øje betragtes som en 
betimelig Opgave at søge et Opgør mellem Religions- 
historien og Kristendommen. 

Vodskov: Artiklen »Guder og Gloser« i »Spredte Studier« 
(Kbhvn. 1884). Samme Forf.: Sjæledyrkelse og Naturdyrkelse (iste 
Hefte, 1890). Oscar Hansen: Kortfattet Fremstilling af de øst- 
asiatiske Religioner (1893); Fra Aandslivet i det klassiske Kina 
(1894). Kristofer Janson, Foredrag (Kbhvn. 1894) P» 5 2 — 168: Har 
Solsagn øvet nogen Indflydelse paa Jesu Historie i Evangelierne. 
Imod et enkelt Punkt i dette haabløse Væv af Misforstaaelser og Op- 
digtelser s. Forfs. Krishna, et Stykke sammenlignende Religionshistorie. 
Her skal endnu nævnes: L. Lund: Tolv Fragmenter om Heden- 
skabet (1 Bd., 1 H. Kbhvn. 189 1); men efter den Medfart, dette 
Arbejde allerede har faaet, vil der næppe være Grund til at dvæle 
længere ved det. 

Bestemmelse af Opgaven. 

§ 13. Hvad er da Opgaven? Tiltro vi os ved 
Sammenligning af Kristendommen med andre Religioner 
at kunne bevise dens Sandhed? Paa ingen Maade. 
Religiøs Tro hviler paa en fri Overbevisning, forud- 
sætter et Personlighedens Valg. Og om en vil vælge 
Atheismens eller Pantheismens Verdensbetragtning 
fremfor Troen paa en personlig Gud, kan han ikke 
forhindres deri, og derved er intet at gøre. Men hvad 
man kan gøre, er at arbejde for, at Valget kan blive 
saa vel overvejet som muligt, at det kan staa klart, 

hvad det er, der vælges imellem, at Kristendommen 
og de andre Livsopfattelser og Religioner maa være 
erkendte i deres Egenart, saa at det ses, hvor og 
hvorledes Grænsen løber imellem dem. 

Hvis Grænserne klart trækkes, og Forskellene 
klart erkendes, ville to Ting blive naaede. 

For det første vil man derved gendrive de Ind- 
vendinger, der fra Religionshistorien rejses mod Kristen- 
dommen. Til syvende og sidst løbe de nemlig alle 
ud paa dette, at Jødedom og Kristendom kun ere som 
alle andre Religioner, have en Oprindelse af samme 
Art, en Udvikling af samme Art med personlige 
Bærere af samme Art som andre Folks religiøse 
Genier. Israels Profeter ere af samme Art som andre 
Folks Profeter, Kristus af samme Art som andre 
Religionsstiftere. Hva d der fortælle ^ ^™ V>^r" , ^rj kke 
jfrtyan clet, end hvad der dog og saa fo rtælle s om dis$e, ja 
^l muligvis Evangeliernes Beretninger slet og "ret som 
JJ^ laante Fjer ere hentede andetsteds fra. Og hele 



Kristendo mmens Ideindhold er heller ikke væsentlig for- 
skelligt fra, hvad der findes andetsteds, skriver Tig— 
maaske~~andetsteds fra eller er opstaaet paa samme 
Maade som andre store Tanker andetsteds. Ingen 
klare Grænser, ingen dybe Grave, intet Spring i Ud- 1^ 
viklingen, alt af samme Sort. Det er maaske ikke det 
farligste, naar denne Opfattelse, som ganske jævnlig 
sker, bliver forsvaret med dristige Falsknerier eller 
romantiske Opdigtelser, der ligge paa Grænsen af 
Bedrageri. Langt farligere er det, naar den bæres 
frem af en ædruelig og besindig Videnskabelighed, 
der en Gang for alle har stirret sig blind paa det 
ubestridelige Factum, at Kristendommen ogsaa er en 
Religion. Overfor den ene som den anden Fremgangs- 
maade gælder det af al Magt at fremhæve og at paa- 
xricA^ A+~ tf fnrcboi /tw e r Forskel paa den bibelske 
Religion og alle andre Religione?^Forskel i Henseende 

til Oprindelse og Udvikling, Forskel i Henseende 
til Bærere, Forskel i Henseende til Maal. Jo klarere 
dette kan erkendes, desto tydeligere viser det sig ogsaa, 
at fra religionshistoriske Paralleler kan intet Argument 
hentes mod Kristendommen, intet der behøver at 

S f i bringe en Kristen i Tvivl. Thj_ Kristendommen er 

/ $ ( > I noget for sig,, 
p — i * Men herved naas tillige det andet, at man fra 

^ Defensiven kan gaa over til Offensiven. Man behøver 

ikke at nøjes med at slaa den ikke kristelige Religions- 
videnskabs Angreb tilbage; man kan selv angribe den. 
Man kan kræve den til Regnskab og vise, hvor- 
ledes Religionshistorien i Virkeligheden stiller Spørgs- 
maal, som den ud fra sine Forudsætninger ikke kan 
besvare tilfredsstillende. Og naar den redelige Forsker 
erkender, at den bibelske Religion staar i Modsætning 
til al anden Religion paa Jorden, at vi i den have en 
Undtagelse fra alle Regler, at Troen paa den almægtige 
Skabergud og Troen paa Gud aabenbaret i Sønnen er 
A~«/-V>?, noget absolut enestaaende, en Tro, der har udviklet 
l\XA s *£ paa tvæ rs af alle Udviklingslove og efter sit Ind- 
hold strider mod alt, hvad Mennesker ellers tro paa 
— da vil det Spørgsmaal være lagt ham paa Hjerte, 
hvor Grunden vel er at søge hertil. Religionshistorien 
selv vil have stillet ham Spørgsmaalet, der, ret beset, 
former sig til det gamle Spørgsmaal: »Hvad tykkes 
eder om Kristus? Hvis Søn er han?« Og Religions- 
historien selv vil have givet et Fingerpeg til Besvarelsen. 



§ 14. Ved Siden af denne Hovedopgave, at paa vise 
ju x J Kristendommens Kontrast til al anden Religion* staar 
den anden at vise, at trods al Kontrast er dog netop 
Kristendommen Religionens Fuldkommeise, at alle gode 
Momenter i de andre Religioner her findes i samlet Fylde 
og klaret Form. Men efter vor Formening kan denne Op- 
gave først stilles i anden Række. Den har hverken til For 



Hovedopgavens Forgrening. c 7 

svar eller til Angreb den apologetiske Værdi som den 
første. Man kan betragte al Religion som en Illusion 
og endda anerkende Kristendommen som den fuld- 
komne Religion, den fuldendte Illusion. Man kan med 
Max Muller prise al Religion som »tilstrækkelig til Frelse« 
og endda extra have nogle særlige Lovord forbeholdt 
for Kristendommen som Religionens skønneste og 
ædleste Form. At vise Kristendommen som den fuld- 
komne Religion har kun Betydning overfor dem, der 
allerede ere søgende, der utilfredsstillede af andre 
Religionsformer stræbe at finde den bedste. Men at 
vise Kristendommens Forskel fra de andre kan ogsaa 
tjene til at slaa til Lyd for den, kan maaske vække 
den, der ikke søger, til at søge. Angrebene paa 
Kristendommen rettes i Regelen ikke derimod, at den 
uxi/ skulde, -vgere jdaariig©fe--«nd. andre Religioner, men lyde 
paa, at den ikke er artsforskellig fra dem. Herom ere 
baade den religionsfjendtlige og den rationalistiske og 
pantheistiske Religionshistorie enige. Og selv saadanne 
Tilhængere af Theosofien eller Neobuddhismen , der 
kunne se Forskel mellem deres Tro og Kristendommen, 
trænge snarere til at faa Øjnene endnu højere op for 
denne Forskel og ret klart at faa at se, hvad der 
ligger i den. 

§ 15. Hovedopgavens Forgrening. Naar nu dette 
/j^at vise Kriste ndomm ens Forskel er erkendt som Hoved- 
utøopgaven, kunde man tænke sig denne løst paa for- 
t^rføkellig Maade. Kristendommen har mange Egen- 
*^J. skaber, hvorved den sondrer sig fra de hedenske 
Religioner, og man kunde tænke sig hver saadan For- 
skel gjort til Genstand for Enkeltbehandling. Vi 
kunde ogsaa tænke os, at i forskellige Kristnes Øjne 
vilde Paavisningen af den ene eller anden Forskel være 
den vigtigste. 

Under Henblik til den Situation, der er tegnet i 
§§2 — 12, forekommer det imidlertid os, at Opmærksom- 
heden fremfor alt maa fæste sig ved to Punkter. 

Man kan og maa i Modsætning til al nivellerende 
Max Miillersk Religionsvidenskab fremhæve de t kristelige 
r^* y(| . % G udsbegrebs Sær egenked. Og iblandt alt det, der 
' derom kunde siges, er det ganske særligt dets 
monotheistiske Karakter, der skal fremhæves som det, 
hvorved det skiller sig fra al anden Tro, [ beregnet^ 
Pantheismeiij hvormed Monotheismen ofte sammen- 
blandes. Sin monotheistiske Karakter har det kristelige 
Gudsbegreb imidlertid arvet fra Jødedommen. Naar 
man hævder Monotheismens og den monotheistiske 
Religionsbevægelses Særstilling i Religionernes Kreds, 
aflægges samtidig et Vidnesbyrd om Jødedommen. 
Men dette er saa langt fra at være ligegyldigt for 
Kristendommen tværtimod af højeste Interesse for den. 
De Kristnes Gud er Aabenbairings/izstortens Gud pg 
maa erkendes som saadan. ' 

Den anden Række af Undersøgelser, der tids- 
mæssigt maa føres, tager ikke sit Udgangspunkt i 
Gudsbegrebet, men i en Betragtning af de Mænd, 
Kristus og Profeterne, der have baaret det frem til 
Sejr. Der maa særlig for den førstes Vedkommende 
undersøges, hvad det har paa sig, naar man ud fra 
Religionshistorien vil gøre Kristus til Buddh ist, opløse 
: * v At^aaJJ Evangelierne i Myther o. s. v. Det kan og maa vises, 
j *e(j^ ^ hvorledes Religionshistorien, rettelig betragtet, i Stedet 
for at drage Kristus og Profeterne ned giver dem Bag; 
/u r c/V'9grund^viser dem i deres sande Storhed. 

Det er den første af de to sidstnævnte Opgaver, 
der er taget op i dette Arbejde. Det er en selvstændig 
Opgave for sig. Man vil paa forskellige Maader 
stadig finde det samme Thema varieret, idet der 
søges paavist, at det Stykke Religionshistorie, som for 
den kristelige Betragtning er Aabenbaringshistorien og 

for den objektivt undersøgende Videnskab har sit første 
paafaldende Særmærke i at være monotheistisk Religions- 
y .udvikling, derved indtager en Særstilling i al Religions- 
historie. Men er det end en selvstændig Opgave, vil 
^r dens Betydning ikke kunne forstaas, uden at det ses, 
hvorledes den er et Led i hele det religionshistoriske 
Arbejde, som den nærværende Situation kræver gjort. 



§ 16. Det er en gammel Indvending mod den 
sammenlignende Religionsvidenskab, at en saa om- 
fattende Disciplin maa føre til Dilettantisme. Hvem 
formaar grundigt at kende al Verdens Religioner? Ja, 
det er sikkert og vist, at Dilettantismen florerer frodigt 
paa Religionshistoriens Omraade, og det er en daarlig 
Trøst, at naar baade Per og Poul mene at kunne 
afgive deres Domme om al Religions Oprindelse og al 
Religions Væsen, saa har man selv den samme Ret. 
Og jo mere man lærer at kende til Religionernes 
Historie, desto bedre lærer man sin egen Uvidenhed 
at kende paa vigtige Punkter, ganske særlig sin Afmagt 
til med videnskabelig Ret at slaa noget fast om 
Religionens ældste Form. Hvilke omfattende Kund- 
skaber fordredes ikke dertil ogsaa paa Filologiens og 
Sprogfilosofiens Omraade. »Der er«, siger Lagarde, 
den nylig afdøde Gottingerfilolog, »for Tiden ikke fem 
Mennesker, der ere i Stand til at anstille disse Studier.« 
Der er mange, der vilde gøre vel i at tage sig den ellers 
meget dristige og uforbeholdne Lagardes Beskedenhed 
paa dette Punkt til Exempel. Og hvis man for at 
gendrive de Angreb, der fra Religionshistorien rettes 
mod Kristendommen, og paavise dens apologetiske 
Betydning nødvendigvis skulde tage Stilling til de 
største omstridte Spørgsmaal fra Hedenskabets Historie, 
skulde dømme de første Special forskere imellem paa 
Punkter, hvor kun omhyggelige Specialundersøgelser 
i Forbindelse med udstrakte Kundskaber kunde føre til 

Resultatet, eller skulde udtale sig for eller imod 
Antagelsen af enkelte religionshistoriske Facta hentede 
allevegne fra, da skulde vi erkende vor Uformuenhed 
til at tale med og trods andres ukritiske Alvidenhed 
nøjes med at tie. Men forhaabentlig vil det af dette 
Skrift fremgaa, at selv om man holder sig til de 
almindelig anerkendte Facta, er der heri Forudsætninger 
nok til, at der deraf kan drages vigtige Slutninger. 
Og dernæst maa den Sandhed erindres, som har fundet 
Udtryk i Sætningen om, at man ikke behøver at se 
alle Verdens Æbler falde fra Træerne for at kunne 
finde Tyngdens Lov. Max Muller har om Reli- 
gionerne sagt: »wer eine kennt, kennt keine«, den, 
som kun kender en, kender ingen. Dette er en meget 
stor Overdrivelse, imod hvilken man med bedre Ret 
kunde opstille den modsatte Sætning: den, der kender 
-en (hedensk) Religion, kender dem alle. I hvert Fald 
kan man rolig hævde, at den, der kender noget til 
Hovedformene, kender noget til dem alle. Og hvis det 
noget, man kender til de enkelte Religioner, er det 
vigtigste ved dem, kan man deri have Nøglen til den 
h^le Religionshistories Forstaaelse. 

Paul de Lagarde: Deutsche Schriften (Gottingen 1891) p. 221. 

§ 17. Det er faa og velkendte Sandheder, den 
religionshistoriske Apologetik vil forsvare og indskærpe. 
Den giver os ikke nye Sandheder, men indskærper kun 
med nye Midler, hvad Profeter og Apostle forlængst 
have set og sagt. Som al Apologetik henvender den 
sig først og fremmest til de bekymrede og søgende, 
de, der ere bekymrede for at miste deres Kristendom, 
de, der søge at vinde religiøst Fodfæste. 

Gud har ikke villet forholde Menneskene den 
Lykke at finde ham; men han har heller ikke villet 
spare Menneskene for det at søge førend det at finde. 
Det er ikke blot de gamle Hedninger, der efter Paulus 

Ord famlede sig frem , om de dog kunde finde ham. 
Det ser stundom ud, som var det ikke Adam og Eva, 
der gemte sig for Gud, men Gud, der skjulte sig for 
Mennesket og lod det vandre i Taage. Men Mennesket 
kan ikke andet end søge efter Gud. Kan det i Mørket 
ikke se, kan det dog famle sig frem; og det kan mere: 
det kan lytte, om det ikke i Mørket kan opfatte 
Lyden af Skridt, om han ikke skulde komme, han, 
paa hvem der bies og haabes. Gærne vilde vi bede 
den lyttende Menneskesjæl lægge Øret til og høre 
efter, om ikke ogsaa de religionshistoriske Under- 
søgelser kunde hjælpe os til at fornemme Guds Skridt 
gennem Historien, saa at vi gennem Mulm og Mørke 
hørte ham komme, der bringer de Blinde Synet, de 
Fangne Frihed og fører os fra Mørket frem til sit Lys. 



RELIGIONSHISTORIENS VIDNESBYRD 



:n BIBELSKE MONOTHEISMES SÆRSTILLING 



RELIGIONERNES RÆKKE. 



Kap. i. Religionernes Inddeling. 

§ 1 8. Inddelingsgrunden. Spørgsmaalet om Kristen- 
dommens og Jødedommens Stilling indenfor Reli- 
gionernes Række, Spørgsmaalet, om de kun ere to 
Nuancer ved Siden af saa mange andre, eller om de 
indtage en Særstilling, hænger paa det nøjeste sammen 
med Spørgsmaalet om Religionernes Inddeling. 

Det er ikke langt fra, at hver Religionshistoriker 
her har sin; og dette er i og for sig ikke mærkeligt. 
Den der ved, hvor mange forskellige Forsøg der ere 
blevne gjorte paa at klassificere Menneskeslægten og 
inddele den i Racer, kan ikke undre sig over, at For- 
søget paa at klassificere Menneskeslægtens Religioner 
finder mindst lige saa mange Løsninger. Det er nu 
ingenlunde vor Mening uden videre at paastaa, at 
Religionerne kun skulde kunne klassificeres paa én be- 
stemt Maade, saa at alle andre Løsningsforsøg vare 
falske. Tværtimod; ligesom et Lands Indbyggere 
kunne klassificeres efter deres Haandtering, deres 
politiske Anskuelse, deres Religion og efter mange 
andre Inddelingsprinciper, og hver Inddeling kan være 
god til sin Brug, og som Drengene i en Klasse kunne 
ordnes efter Alder eller Forbogstaver eller Dygtighed, 
saaledes vil der ogsaa paa Religionerne kunne anvendes 
forskellige Inddelingsprinciper, og alle kunne have 
deres Berettigelse; hver for sig kunne de tjene til at 
lade Ejendommelighederne ved de forskellige Religioner 
træde frem. Naar Kuenen undersøger, hvilke Religioner 
der fortjene Navnet Verdensreligioner, og hvilke der kun 

ere nationale Religioner; naar Whitney inddeler Reli- 
gionerne efter, om de skylde personlige Stiftere deres 
Oprindelse eller ej, da ere i begge Tilfælde vigtige 
Synspunkter dragne frem; og naar Tiele inddeler 
Religionerne i Naturreligioner og ethiske Religioner, er 
der vel ogsaa noget berettiget heri. 

Mere forlange vi til en Begyndelse heller ikke 
anerkendt om den Inddeling, vi foreløbig ville føle os 
frem efter: Inddelingen efter Gudsbegrebet, hvorefter 
man inddeler Religionerne i de monotheistiske , de 
polytheistiske og de pantheistiske Former. 

Denne Inddeling kan ganske vist ikke glæde sig 
ved for Øjeblikket at være i højeste Kurs. Den fra 
den kristne Theologi emanciperede Religionsvidenskab 
viser sin Frihed ved at forlade de Inddelingsprinciper, 
som hin brugte. Fremfor alt er den gamle Inddeling 
i sande og falske Religioner Genstand for moderne 
Videnskabs Ringeagt. Selv den besindige Saussaye 
bemærker (Lehrbuch, I, 37) herom, at den knap er 
Omtale værd. Idet man ringeagter de gamle Grænser, 
der vare trukne mellem sande og falske Religioner, 
skal ethvert Forsøg paa at trække en saadan paa For- 
haand fordømmes. Det er et ganske mærkeligt Privi- 
legium, man herved vil give Religionen. Man skal kunne 
tale om en udviklet og en uudviklet Skønhedssans, 
man skal yderligere kunne tale om sande og falske 
sædelige Principer og om en sand og en falsk Videnskab; 
men om at sondre mellem sand og falsk Religion 
skal der ikke kunne være Tale. Overfor denne over- 
legne Blaserthed synes nogle kraftige Enten-Eller at 
være paa deres Plads. Enten er Monotheismen sand, 
eller den er usand. Enten har Atheismen Ret, eller 
den har Uret. Enten har Pantheismen truffet det Rette, 
eller den tager Fejl. Monotheisme, Pantheisme og 
Atheisme, der betegne fuldstændig forskellige Stand- 
punkter, kunne ikke paa en Gang være lige sande eller 

lige falske. Her maa være Forskelle, og det er dem, 
det gælder at finde. 

Men ganske vist — i en religionshistorisk Under- 
søgelse kan man ikke begynde med en Inddeling af 
Religionerne i sande og falske. En saadan Adskillelse 
kan kun fremkomme som sidste endelige Resultat og 
vil ikke blive gjort af blot videnskabelige Grunde. 
Den beror paa en subjektiv Værdidom. Derimod til 
en Inddeling af Religionerne i de monotheistiske og 
de ikke-monotheistiske kunne foretages ad ren objektiv 
videnskabelig Vej. Om Jødedommen er en sand Reli- 
gion eller ej, kan omdisputeres; men at Jødedommen 
er en monotheistisk Religion, kan intet fornuftigt Men- 
neske nægte. Den moderne Religionshistorie kunde 
uden at forskertse noget af sit videnskabelige Præg 
gærne have beholdt den gamle Inddeling efter Mono- 
theisme og Ikke-Monotheisme , i Stedet for at opstille 
saa et saa et andet Inddelingsprincip. Og dette er 
vor Overbevisning, at den, der forsmaar den gamle 
Inddeling, kaster derved den Nøgle fra sig, som lukker 
op for Religionshistoriens Forstaaelse. 

Allerede dette maatte kunne føre én paa det rette 
Spor, at det religiøse Grundspørgsmaal for os dog er dette: 
gives der en personlig Gud eller ej? Det store Valg 
staar ikke mellem Atheisme og Pahtheisme — de to 
glide over i hinanden og staa, som figura udviser (§ 9), 
hinanden særdeles nær; men Valget staar mellem en 
personlig Gud og Fornægtelsen af en saadan under 
Atheismens eller Pantheismens Form. For eller imod 
Monotheismen er det personligt interesserede religiøse 
Spørgsmaal for den Enkelte ; for eller imod Monotheismen 
bliver ogsaa Spørgsmaalet , naar Religionerne skulle 
klassificeres paa bedste Maade. Den hele følgende Af- 
handling vil føre Beviset for Rigtigheden af denne Paa- 
stand. Paa dette Sted fordre vi kun anerkendt, at Ind- 
delingen efter Gudsbegrebet i monotheistiske og ikke- 

monotheistiske Religioner er videnskabelig berettiget, 
sideberettiget i hvert Fald med andre. 

En Oversigt over de forskellige Inddelingsprinciper kan findes 
hos Saussaye: Lehrbuch, I, 35 flg. 

Blandt dem, der lægge Vægt paa Inddelingen efter Gudsbegrebet, 
skal her særlig henvises til L. W. E. Rauwenhoflf, der i sin Reli- 
gionsfilosofi (Braunschweig 1889, tysk Oversættelse) efter en Behandling 
af den religiøse Tros psykologiske Former (Intellektualisme, Mysticisme, 
Moralisme) tillige behandler Religionernes theologiske Former (Poly- 
theisme, Monotheisme, Pantheisme). Hans Udvikling heraf og hans 
Begrundelse af denne Inddelings Berettigelse indeholder ypperlige 
Bemærkninger. 

§ 19. De religiøse Hovedstandpunkter. Følgende 
Hovedstandpunkter maa da opstilles, naar man inddeler 
efter Gudsbegrebets Forskelle: 

a) Monotheismen. Med fuld Ret bære kun tre 
Religioner Monotheismens Navn : Jødedommen, Kristen- 
dommen og Muhammedanismen. For Jøden gives der i 
Loven intet vigtigere Ord end dette: Hør Israel, Herren 
din Gud er én (5 Mos. 6, 4). Denne Monotheisme be- 
kender ogsaa den Kristne sig til i sin Trosbekendelse: 
Vi tro paa Gud Fader, den almægtige, Himlens og 
Jordens Skaber. Og Muhammedanernes første Tros- 
artikel er: Der er ingen Gud uden Allah. Mono- 
theismen foreligger saaledes i forskellig Udprægning. 
Der gives flere Arter af Mangeguderi; der gives ogsae 
flere Arter af Monotheisme. Men trods Differenserne 
er der dog en stor Overensstemmelse ; og vil man vide, 
hvad Monotheisme er, da skal man i Stedet for at 
gribe Definitioner ud af Luften fæste sit Blik paa den 
selv. Gjorde man det, vilde man undgaa at misbruge 
Ordet Monotheisme som en falsk Etikette, der sættes 
paa meget, der slet ikke fortjener dette Navn. Mono- 
theismens Begreb naas ikke ved en ensidig Urgeren 
af det sammensatte Ords første Del, som om en An- 
tagelse af det Guddommeliges Enhed var nok til at 

konstituere Monotheisme. Monotheisme er netop Mono- 
theisme o: Tro paa én personlig Gud med Personlig- 
hedens højeste Egenskaber. Den historiske Monotheisme, 
som den opstod hos Jøderne og overtoges af Kristne 
og Muhammedanere, er Troen paa, at der bag Naturen 
og hævet over Naturen staar en personlig Gud, et 
personligt Væsen, der har skabt den hele Verden, sat 
den som et Produkt af sin Villie. Der gives i Himlen 
og paa Jorden intet, uden det har sit Ophav i ham og 
er i fuldstændig Afhængighed af ham, da han har 
uindskrænket Raadighed over det. Derfor gives der 
heller ingen anden Genstand for Tilbedelse end han, 
ingen Gud uden én. Som et personligt Væsen tillægges 
der ham sædelige Egenskaber. Han er selv Sædelovens 
Ophavsmand og Vogter. Og fordi hele Tilværelsen 
bæres af én Magt, kan man i fuld Tillid give sig hen 
til hans Omsorg. 

Ved Monolatri forstaas Dyrkelsen af en enkelt Guddom, forbundet 
med Anerkendelsen af andre Guders Existens. Den kan være en 
Overgangsform mellem Polytheisme og Monotheisme (§ 67), kan ogsaa 
tænkes som Overgangsform mellem Polytheisme og Atheisme, den sidste 
Rest af en rigere Religiøsitet. 

b) Polytheismen. Endnu mangfoldigere i sine 
Former end Monotheismen er Polytheismen. Hvert poly- 
theistisk Folk har sin Gudeverden. Men alle ligne de 
hverandre. Hvilke Forestillinger en Polytheist gør sig 
om sine Guder, er jo almen bekendt baade fra vor 
egen nordiske og fra den græsk-romerske Gudelære. 
Vi kende disse Gudeskarer, Thor og Odin, Frigga og 
Tyr, Mars, Merkur, Jupiter, Juno og saa mange andre, 
kende det glade idealiserede, dog ingenlunde fuldkomne 
Menneskeliv, de leve. Men de gamle germanske og 
græske Guder have Sidestykker Verden over, i Indien 
som i Ægypten, Mexiko og Peru saa godt som i As- 
syrien og Babylon. Medens Monotheismens Gud er 

5 

bestemt hævet over Naturen, bliver et naturalistisk Pan- 
theon, hvis Hovedguder i Reglen ere fremgaaede af en 
religiøs Naturbetragtning, paa en eller anden Maade 
hængende i Naturen, idet man søger og finder Gud- 
dommen der (§ 56 f.). Ogsaa ethiske Begreber og 
Værdier ophøjes til Guddommes Rang; men det er 
ikke den sædelige Magt, der har skabt Naturen og 
fuldt ud mestrer den. I Polytheismen er ikke ét for- 
nødent, men mangt og meget. Livets forskellige Mag- 
ter og Naturens forskellige Kræfter gøre Krav paa 
Mennesket og dyrkes af dette. Der gives en Flerhed 
af selvstændige Skæbnemagter, og hvilken af disse der 
skal gøre Udslaget, derover raader som oftest den 
upersonlige Skæbne eller det blinde Tilfælde. Guder 
og Genier, Aander og Afdødes Sjæle kunne alle hjælpe 
og skade, og modtage alle deres Ofre. 

En særlig Form for Polytheismen er Animismen. 
Hos alle de store Kulturfolk, vi kende fra den gamle 
og den nye Verden, finde vi som den vigtigste Gen- 
stand for Tilbedelse enkelte store Naturguddomme, der 
bære Navn efter Himmelen, Solen og andre Natur- 
fænomener. Andre ere løsnede fra Naturfænomenet, 
men ere derved kun blevne saa meget mere per- 
sonlige. Vel dyrker rtlan ogsaa de Afdødes Sjæle 
og andre Aander, men Guderne blive dog om ikke 
praktisk saa dog theoretisk altid anerkendte som de 
vigtigste, indtage ogsaa for Samfundslivets Vedkommende 
den første Plads. Anderledes derimod hos de lavt- 
staaende Folkeslag, de saakaldte Vilde. Her træde 
Aanderne frem paa Gudernes Bekostning. De ere ikke 
tydelig individualiserede som Guderne og ere hyppigere 
onde end gode, medens Guderne af Naturen ere 
Menneskene velvillig stemte. Til Guderne beder man; 
Aanderne prøver man derimod at gøre sig til Herre 
over ved lidet aandelige Midler. Man søger Hjælp 
hos Troldmanden, der kender de rette Formler og 

Tryllemidler. Medens Guderne vaage over Sædelighed 
i Folket, have Aanderne lidet eller intet dermed at 
gøre. Tænke vi os et Folk, der ingen andre højere 
Magter kendte end onde Aander, der altid levede i 
Spøgelsefrygt, og hvis Kultus kun var Trolddom, kunde 
dette Folk med en vis Ret betragtes som religionsløst. 
Religion findes kun der, hvor man beder og tilbeder. 
Til et saadant Nulpunkt kan det enkelte Menneske synke. 
Om en Stamme eller et Folk kan gøre det, synes 
tvivlsomt. 

løvrigt findes i Anvendelsen af Ordet Animisme 
endnu ingen fast Sprogbrug. For én bliver al Reli- 
gion til Animisme, for en anden er en bestemt Gruppe 
af Religioner animistisk. For os stiller Sagen sig 
saaledes. Det, der karakteriserer de lavere staaende 
Folks Religioner, er Trolddommens Fortrin fremfor Til- 
bedelsen og Aandernes Fremtræden paa Gudernes Be- 
kostning. Aandetro og Trolddom findes nu ogsaa hos 
højere staaende Folk som Elementer i Religionen ved 
Siden af de højere religiøse Forestillinger; omvendt 
findes saadanne — omend afblegede — ogsaa hos de 
lavere staaende Folk. Vilde man udtrykke sig nøj- 
agtigt, burde man i Stedet for animistiske Religioner 
tale om saadanne, hvori de** animistiske Elementer do- 
minere. Men hyppigst betegner man kort og godt 
Naturfolkenes Religion som Animisme og de højere 
Kulturfolks Religion som Polytheisme i snevrere Be- 
tydning. 

Om Animisme som en Form for Polytheisme se en lejlighedsvis 
Bemærkning hos C. P. Tiele,: Geschiedenes van den Godsdienst in 
. de Oudheit I (Amsterdam 1893) p. 277. Om Forskellen paa Guder 
og Aander se Lindner: Grundztlge der allgemeinen Religionswissen- 
schaft (O. Zockler: Handbuch der theologischen Wissenschaften , 
Supplementband, Mttnchen 1890) p. 411. Et godt Exempel paa, 
hvad en animistisk Religion rummer, findes i Monier- Williams' kort- 
fattede Skildring af Santalerne, Brahmanism and Hinduism (London 
1891) p. 576—86. 

5* 

c) Pantheismen. Glider Polytheismen til en Side 
ud i Animisme, gaar den paa den anden Side over til 
Pantheisme. Jo mere personligt udprægede Polytheis- 
mens Guddomme blive, desto mindre tilfredsstille de 
Menneskets religiøse og intellektuelle Fornødenheder. 
De mangle fuld sædelig Idealitet, og de komme til at 
mangle Fodfæste ved at løsnes fra den Natur, de ere 
voxede ud af. Tilværelsen falder i Stykker, hvis de 
ere det første og sidste. Og den religiøse Bevidsthed 
selv gaar i Stykker, naar den ikke har én og ét at 
holde sig til. Saa vaagner der Tanker om, at bag 
alle Guder ligger der en Magt, som disse kun ere 
forskellige Udtryk for, bag Alverdens mangfoldige, 
brogede Flerhed ligger der en Kilde, hvoraf alt er 
strømmet. Gaar man ned paa Verdenslivets Dyb, er 
det Guddommens Kraft, man finder paa Bunden; 
trækket man sig tilbage til Sjælens Inderste, finder 
man den selv derinde. I sin mest gennemførte Form 
betragter Pantheismen denne hemmelighedsfulde Magt 
som overpersonlig eller upersonlig. Man fordyber sig 
i Tanken paa ham, stræber efter Enhed med ham; 
men Bønner til ham dø paa Læben o: Pantheismen 
hører op med at være Religion. Men historisk op- 
træder Pantheismen hyppig som en Snylter, der suger 
Kraft til sig af den Religion, som den voxer ud af, 
være sig Polytheismen eller Monotheismen , indenfor 
hvis Omraade den ogsaa kan opstaa. I disse Religions- 
formers Skole har Mennesket lært taknemmelig Hen- 
givenhed overfor en eller flere personlige Guder. Disse 
Følelser overføres nu af Pantheisten paa hans Guds- 
begreb, der egentlig aldeles ikke fortjener dem. Men 
Vanens Magt er stor. De religiøse Forestillinger kunne 
forandres og de religiøse Følelser endda blive ufor- 
andrede en Stund, indtil ogsaa de dø — hvis da ikke, 
hvad ogsaa kan ske, de pantheistiske Forestillinger 
modificeres i Retning af et personligt Gudsbegreb. 

Her gives utallige Nuancer mellem Pantheisme og 
Polytheisme og Pantheisme og Monotheisme. 

Om Pantheismen se her $ 6 f., 26, 28, 31, 32, 52. 



Udenfor Religionernes Række staar sluttelig Reli- 
gionens Negation: Atheismen. Den viste sig paa en 
Maade som Animismens nederste Grænse, som Pan- 
theismens radikaleste Konsekvens; endelig fremkommer 
den paa tredje Maade som Materialisme, hvor Tanken 
om Stoffet, Materien, trænger sig frem paa Religionens 
Bekostning. Ogsaa i Polytheismen var ofte Materialisme 
til Stede. Kosmogonien (Læren om Verdens og 
Gudernes Tilblivelse) lader Guderne opstaa af ubevidst 
Materie; men nu ere Guderne der engang, og^ man 
holder sig til dem. Men denne Tanke om Stoffets 
Primitivitet kan blive saa stærk, at man ganske mister 
Smagen for at bede til de Guder, der intet andet ere 
end Produkter af den samme Materie som vi. Da maa 
enhver være sin egen Lykkes Smed. 



Kap. II. Det enestaaende ved den bibelske 
Monotheismes Art og Oprindelse. 

§ 20. Monotheismens Særstilling, At de mono- 
theistiske Religionsformer danne en Gruppe for sig 
mellem mange andre Grupper, er vist i det foregaaende. 
Men at alle disse Grupper smælte sammen til en ikke- 
monotheistisk Gruppe i Modsætning til den mono- 
theistiske, at der er Forskelle, der stille Monotheismen 
paa den ene Side af en Grænsestreg og alle andre 
Religioner sammen paa den anden Side, er det vor 
næste Opgave at vise. 

Det første, der her skal peges paa, er, at medens 
alle de andre vigtige Religionsformer ere fremkomne 
paa forskellige Steder til forskellige Tider og have ud- 
viklet sig i indbyrdes Uafhængighed paa samme Maade 
overalt, er Monotheismen i hele Religionshistorien kun 
opstaaet én Gang, hos ét Folk. Medens de andre Re- 
ligioner ere almindelige almenmenneskelige Udviklings- 
produkter, er den ægte Monotheismes Existens i Religions- 
historien en Undtagelse fra alle Regler. 

Vel at mærke: den ægte Monotheisme, den, der 
virkelig gør Alvor af, at Gud er fuldtud personlig, 
fuldtud hævet over Naturen, og tillige holder fast ved, 
at Gud kun er én, at der ingen andre Skæbnemagter 
ere, til hvilke Mennesket skal stille sig i religiøs Af- 
hængighed, den ægte Monotheisme, der er i Front- 
stilling saavel til Polytheismen som til Pantheismen. 

Vil man se, hvad konsekvent Monotheisme er i sin 
Modsætning til Polytheismen, da skal man gaa til 

Israel. Om Israels Gudsbevidsthed altid har været ren 
rnonotheistisk , kommer os her ikke ved. Saaledes 
som den foreligger i et Skrift som femte Mosebog, er 
den det. Med Inderlighed og Varme formanes Folket 
til at holde sig til Herren alene: »Hør Israel! Jahve 
er vor Gud, Jahve alene. Og du skal elske Jahve din 
Gud af dit ganske Hjærte, af din hele Sjæl og med al 
din Kraft«. (5 Mos. 6, 4. 5.) Og man skal nu lægge 
Mærke til, med hvilken ubøjelig Følgerigtighed der 
værnes om Herrens Ære. Alvorligt advares der mod 
at dyrke fremmede Folks Guder, noget Israel jo stadig 
var fristet til: »Naar Jahve din Gud har bragt dig ind 
i Landet, saa vogt dig vel for at glemme Jahve, der 
har ført dig op fra Ægypten, det Land, hvor du var 
Slave. Jahve din Gud skal du frygte, ham skal du 
ære, og ved hans Navn skal du sværge; men I maa 
ikke gaa efter andre Guder af de Folks Guder, som 
ere rundt om eder. Thi Jahve din Gud er en nidkær 
Gud i din Midte; let kunde Jahve din Gud fortørnes 
paa dig og udrydde dig af Jorden«. Men ikke blot 
advares der mod dette aabenlyse Frafald fra Herren, 
ikke blot er det en Selvfølge, at al Engletilbedelse 
eller Satansdyrkelse eller Menneskeforgudelse, Helgen- 
dyrkelse og Dødekult er forbudt; men alle disse Former 
for Overtro, der i Hedenskabet vare tilladte og meget 
vel mentes forenelige med Dyrkelsen af Guderne, for- 
bydes her paa det strengeste, fordi det klart erkendes, 
at den, der slaar sin Lid til dem, ikke har givet Gud 
sit Hjærte helt (5 Mos. 18, 10 — 14). Og for at der 
ikke skulde opstaa en Billeddyrkelse , der ligesom 
Trolddommen og de hemmelige Kunster paa sin Maade 
kunde blive et Indgreb i den ene Guds Ære, forbydes 
billedlig Fremstilling af Herren selv saavelsom af det 
i Himlen, paa Jorden eller under Jorden (5 Mos. 5, 8.). 
Det kan man kalde Monotheisme. 



j2 Ægte Monotheisme. 

Ligesaa forskellig som Israels Gudstro er fra 
Polytheismen, ligesaa stor er Afstanden mellem den 
og Pantheismen. Hvorledes de pantheistiske Filosoffer 
tale, er ovenfor vist; men Herrens Profeter tale et 
andet Sprog. De tale ikke om ham, der er i al 
Naturen, men om ham, der er over al Naturen som 
Himlens og Jordens Skaber. Det er et enstemmigt 
Kor, og falske pantheistiske Toner kan end ikke det 
skarpeste Øre høre deri. Aldrig nogensinde er hans 
Personlighed mindre klart udtrykt, aldrig er der det 
fjærneste Tilløb til at lade Gudsbegrebet glide over 
i det upersonlige Absolute. Zeus kunde gaa over til 
at blive et symbolsk Navn paa det forgudede Verdensalt; 
men hvor i hele det gamle Testamente findes den 
fineste Antydning af saadan Brug af Jahvenavnet? Og 
som den fuldtud personlige er Herren ogsaa den 
ethiske, den hellige, den retfærdige, mens Pantheismens 
Gud er mer eller mindre indifferent overfor godt og ondt. 

Denne Guds Personlighed staar urokkelig fast for 
al gammeltestamentlig Fromhed og er udtrykt paa 
hver Side i det gamle Testamente lige fra det første 
Kapitel, hvor Gud talede, saa skete det, og bød, saa 
stod det der, sagde: »Der vorde Lys!« og det blev 
Lys, tænkte paa at skabe et Menneske og skabte det 
Yderligere Beviser herfor behøves ikke. 

Lige saa ægte er den Monotheisme, der er Ind- 
holdet af Jesu Gudsbevidsthéd. Der kan i det ikke 
paavises Spor af Polytheisme, ingensomhelst Berøring 
med Pantheismen. Aldrig med et Ord taler Jesus om 
Gud som det store Ubekendte, det Al-Ene eller deslige. 
Gud er for ham Faderen, Kongen, Husbonden. Med 
lutter personlige Benævnelser omtales han. Kristen- 
dommen har kendt pantheistisk Filosofi; men Kristus 
kan denne ikke beraabe sig paa. Og i Fadervor har 
Kristus givet sin Menighed det bedste Værn mod, at 
dens Tro skal svømme ud i pantheistisk, følelsesfuld 

Religiøsitet. En Kristen skal bede ikke til et upersonligt 
Noget, men til sin personlige Fader. Og denne Fader 
er Faderen i Himmelen. Hvad skal denne mærkelige 
Lokalbestemmelse »i Himmelen«? Skal den blot 
skælne Gud fra vor Fader paa Jorden, eller skal den 
ophæve Sandheden af det gammeltestamentlige »Himle- 
nes Himle kunne ikke rumme dig«? Hvad skal den 
vel andet end betegne Gud som den, der er hævet 
overjorden og derfor behersker og styrer alt hernede? 
»Vor Gud er i Himmelen; han gør alt, hvad ham 
behager« (Ps. 115, 3.) Det er altsaa Guds Transcendens, 
hans Ophøjethed over Verden, der udtrykkes heri, og 
saaledes bliver ogsaa denne Tilføjelse til fadernavnet 
et Værn mod al pantheistisk Tro paa Guds Immanens, 
hans Iboen i Verden. Og én for én fortsætte Bønnerne 
i samme Spor, som der er slaaet ind paa ved Ind- 
ledningstiltalen. Kristi Discipel skal bede: »Helliget 
vorde dit Navn« — for Pantheisten er Gud den 
Ubenævnelige. Den Kristne beder: »Ske din Villie«, 
»Komme dit Rige«, — for Pantheisten er alt, hvad 
der sker, godt og ondt, Udtryk for Guds Villie, og 
den hele Tilværelse selv er ikke forskellig fra Guds 
Rige. Nej, Kristendom og Pantheisme have intet med 
hinanden at gøre. 

Og for at tage Muhammedanismen med : det samme 
gælder om den, forsaavidt som den holder sig til og 
er grundet i Muhammeds egen Tro. Muhammeds Gud er 
som Jahve flammende nidkær paa al Afgudsdyrkelse, 
og er det sædelige Indhold af Allahs Personlighed 
end langtfra saa ædelt og rent som det profetiske 
Gudsbegreb: Allah er for Muhammed ikke mindre 
personlig, end Jahve er det for Israels Profeter. 

Utvetydig Anerkendelse af Guds Enhed og Guds 
over Naturen hævede Personlighed er Kendetegnet paa 
al ægte Monotheisme; men en saadan er i hele 
Religionshistorien kun fremkommet én Gang. 

Der er vel intet bibelsk Begreb, der er vanskeligere at 
bestemme end Begrebet Guds Aand, intet der kræver netop en 
aandeligere Behandling end dette paa mange Maader misforstaaede 
Begreb. Her i denne Sammenhæng skal kun fremhæves, at mens 
Pantheismen siger: Verdenslivet er Guds eget Liv, afværger Bibelen 
gennem sin Lære om Aanden denne Tanke. Gud lever sit Liv for 
sig over Verden; men samtidig er han dog ved Aanden o: Indbegrebet 
af de fra ham udgaaende Livskræfter, den, der bærer baade Naturens 
og Naadens Liv i Verden. Den bibelske Lære om Aanden er anti- 
pantheistisk. Ret mærkeligt er Bibelens maaske mest pantheistisk 
klingende Ord, Ap. Gj. 17, 28 (I ham leve vi, røre os og ere til). 
Kan man tænke sig en gammeltestamentlig Profet eller Kristus udtale 
sig saaledes? Vi tro det ikke. Men at vi dog end ikke her have 
med virkelig Pantheisme at gøre, vises klarlig af v. 24 — 26. Alligevel 
forekommer det os, at der i Ordet er noget af Grækenlands Aand og 
Udtryksmaade. 

§ 21. Al virkelig Monotheisme staar i aandeligt 
Afstamningsforhold til den jødiske. 

At Monotheismen kun er fremkommet én Gang i 
Religionernes Historie, kunde ved første Øjekast synes 
at stride imod det Faktum, at der dog gives tre store 
monotheistiske Religioner. Og stundom udtrykkes dette 
Faktum vel ogsaa saaledes, at Semitismen tre Gange 
har affødt monotheistiske Religioner. De tre Fødsler 
maa i Virkeligheden reduceres til en Fødsel. 

At Kristendommen har sin Forudsætning i Jøde- 
dommen, behøver for et normalt Menneske ingen nær- 
mere Paavisning. Kristus aandede og levede i det 
gamle Testamentes Tanker. Opdraget i et jødisk 
Hjem i Troen paa sit Folks Gud har han aldrig svigtet 
denne. Abrahams, Isaks og Jakobs Gud var ogsaa 
hans Gud. Som denne Guds Søn følte han sig. Det 
var som Jødernes Messias, Kristus optraadte; det var 
det af Profeterne forkyndte Guds Rige, han vilde 
oprette; det var den af Moses givne Lov, han vilde 
fuldkomme. Og som Kristus saaledes lever hele det 
nye Testamente i gammeltestamentlige Tankekredse, 
henter Billeder og Ideer og Beviser ud fra Jødernes 

hellige Skrift. Kristendommen har ikke forkyndt nogen 
ny Gud; men Jødernes gamle Gud, i hvis Væsen der 
endnu var saa meget dunkelt, har i Kristus helt og 
fuldt afsløret sig. I Kristendommen have vi vel en 
Genfødelse men ingen Fødsel af Monotheismen. 

Heller ikke Muhammedanismens Tilblivelse viser 

os en saadan. Hvorfra den muhammedanske Monothe- 

isme skriver sig, er tydeligt nok. Den er hverken 

en ny original Ide hos Muhammed, ej heller har 

den sin Rod i det gamle arabiske Hedenskab; men 

den er en daarlig Kopi af den bibelske Tro. At 

det arabiske Hedenskab ikke var i Færd med at 

udvikle sig til Monotheisme, tør man, trods den 

mangelfulde Kendskab, vi have dertil, rolig paastaa. 

Arabien før Muhammed er et Arabien, der dyrker 

Maanen og Stjernerne, Træer, Stene og de Afdødes 

Aander, et polytheistisk og fetischistisk Arabien. 360 

Gudebilleder havde deres Plads i Kaaba, Mekkas store 

Helligdom — mindre kunde det ikke være. Og hvor 

meget Muhammed end understregede sin Selvstændighed 

som Profet, har han dog aldrig hævdet, at han kom 

med Forkyndelsen af en ny Gud. »Gud, som fordum 

mange Gange og paa mange Maader havde talet ved 

Profeterne, har nu i disse sidste Dage talet til os ved 

Sønnen« (Hebr. 1, 1.) — hertil kunde svare som 

muhammedansk Parallel: »Gud, som tidligere mange 

Gange og paa mange Maader havde talt til Jøderne 

ved Profeterne, til de Kristne ved Jesus, Marias Søn, 

han talede til Araberne ved Muhammed.« Enhver kan 

af Koranen let overbevise sig om, hvorledes den 

gammeltestamentlige og nytestamentlige Historie, om 

end i forvansket Form, ogsaa for Muhammed er den 

hellige Historie. Det er Abrahams Religion, som 

Muhammed vil opfriske hos Araberne. Abraham er for 

ham en Slags forbilledlig Muhammed, der vender sig 

fra sine Fædres Afguder som Muhammed fra sin Tids. 

Han og Isak og Jakob, Moses og Kristus, alle ere de 
profetiske Forløbere for den store Profet. Lad derfor 
Allah nok saa meget være et gammelarabisk Guds- 
navn — Muhammeds Allah er ikke en vel udviklet 
arabisk Gud, men et Laan fra den bibelske Religion. 
Lad Muhammed nok saa meget være et dybt religiøst 
Geni — den Tanke, at der kun er en almægtig, 
personlig Gud, er ikke af sig selv opstaaet i Muhammeds 
Sjæl i Bjerghulen udenfor Mekka. Den monotheistiske 
Ide er et Laan fra Jødedommen og Kristendommen, 
som paa Muhammeds Tid var spredt ud over hele 
Arabien, og som Muhammed ikke behøvede at rejse 
langt for at støde paa. Det er derfor ikke helt urigtigt, 
naar Middelalderens Lærere betragtede Muhammed som 
den store Haeretiker, Ærkekætteren. 

Et vildt Forsøg paa at løsrive Kristendommen fra Jødedommen 
er gjort af Bruno Bauer i hans »Christus und die Cæsaren. Der 
Ursprung des Christenthums aus dem romischen Griechenthum« (Berlin 
1877.) Se herom Kuenens Bemærkninger i »Volksreligion und Welt- 
religion« (Berlin 1883) p. 190 f. og 329 f. Moderatere end Bauer 
er Ernst Havet i »Le Christianisme et ses origines«. Han bestrider 
ikke Jødedommens Betydning for Kristendommens Tilblivelse, men 
finder dog de vigtigste Kilder i Hellenismen, som han nemlig mener 
var paa Veje til ogsaa uden Impulsen fra Judæa at udvikle sig til 
Monotheisme. Mod denne sidste Hypothese se Kap. HI; og med 
den falder ogsaa den første: naar Hellenismen ikke bevægede 
sig henimod Monotheisme, kan Kristendommens Kilde heller ikke 
søges der. 

Allerede før Muhammed fandtes i Arabien Mænd med monothe- 
istiske Tilbøjeligheder; men hvad enten Ordet Hanif, hvormed disse 
i Regelen betegnes, skal tydes saa eller saa, er Sagen klar nok. 
Disse Muhammeds Forløbere vise os lige saa lidt som Muhammed et 
arabisk Hedenskab i Færd med at udvikle sig til Monotheisme, men 
derimod ligesom Muhammed den jødisk-kristelige Monotheismes 
Attraktionsævne. Wellhausen : »Skizzen und Vorarbeiten IH, Reste 
arabischen Heidenthums« (Berlin 1887) p. 203, 207 flg. Kuenen: 
anf. Skr. p. 18 flg., 301 flg. Særlig Interesse knytter sig til Spørgsmaalet 
om , hvem og hvad den formuhammedanske Gud Allah var. Det er jo 
paafaldende nok, at Muhammed kan gøre Navnet paa en gammel Gud 
fra den hedenske Fortid til sin Guds Navn og knytte til ved denne 

Figur. Men han bliver derfor dog ikke med Renan at anføre blandt 
Beviserne for en arabisk Urtidsmonotheisme (Journal Asiatique, 1859, 
p. 236). Wellhausen ser i ham en yngre Dannelse (anf. Skr. p. 1.84 
*%•) °g bemærker udtrykkelig, at denne Ide af Allah ikke er voxet 
paa rent hedensk Grund (p. 203). Herimod kan Renan ikke ind- 
vende, at Religionernes Indflydelse paa hverandre, forsaavidt den ikke 
fører til ligefremme Konversioner, ikke bestaar deri, at de udvexle 
nogle af deres højere religiøse Ideer, men i, at den ene Religion 
optager nogle af den andens religiøse Skikke. Renan vilde altsaa, 
synes det, ikke forbauses over hos Araberne at finde jødiske eller 
kristelige Ceremonier ; men en Paa virkning i monotheistisk Retning anser 
han for usandsynlig. Hvor fuldstændig uberettiget denne hans Antagelse 
er, vil kunne ses af de følgende §§' 22 og 23. Og idet Renan saaledes 
overvurderer Arabernes Tendens fll Monotheisme, kommer han til at 
undervurdere Muhammeds Betydning. Han skal kun have fulgt sin Tids 
religiøse Bevægelse i Stedet for at gaa i Spidsen for den, Etudes 
d'histoire religieuse (Paris 1863), Mahomet et les Origines de l'Islamisme, 
p. 273. Herimod Revue des religions I, 21 flg. Se ogsaa Kuenen: 
anf. Skr. p. 23 f. 

§ 22. Monotheistiske Bevægelser i ældre Hedenskab 
under bibelsk Paavirkning. At al Monotheisme staar 
i aandeligt Afstamningsforhold til den bibelske, har be- 
kræftet sig ved Betragtningen af de tre store nlono- 
theistiske Religioner og vil blive yderligere stadfæstet, 
naar vi fæste vort Blik paa det Faktum, at der ogsaa 
udenfor disses Kreds findes monotheistiske Tanker ud- 
bredte. Det skal nemlig nok vise sig, at selv om 
disses Bærere hverken ville være Kristne, Jøder eller 
Muhammedanere, have de dog deres Monotheisme paa 
en eller anden Maade fra en af disse Religioner. Den 
bibelske og muhammedanske Monotheisme er virksom 
langt ud over sine Bekenderes egen Kreds. 

Hvad Jødedommen angaar, vil man jo fra Kristi 
Tid vide, hvorledes mange Hedninger uden helt at 
blive Jøder dog paavirkedes stærkt af Troen paa den ene 
Gud. Det var noget virkelig Nyt, som her traadte 
dem i Møde, noget, som de ikke havde i Hedenskabet, 
som svarede til en religiøs Trang i dem, og som der- 

for drog dem. Skulde man hos Datidens hedenske 
Forfattere finde paafaldende stærkt monotheistisk klin- 
gende Udtalelser, har man derfor al Grund til at under- 
søge, om de ikke skyldes jødisk Paavirkning. Saa- 
ledes har man — dog knapt med Rette — ment at 
kunne spore noget saadant i Stoicismen. Den Gang 
stod i hvert Fald Jødedommen som Monotheismens 
eneste Bærer og eneste Missionær i Verden og drog 
mange, selv om de ikke traadte over og bleve lov- 
formelige Proselyter, ved sin rene billedløse Guds- 
dyrkelse. 

Ogsaa den muhammedanske Monotheisme har været 
virksom ud over Islams egne Grænser. Den indiske 
Religionshistorie afgiver Beviset. I det femtende Aar- 
hundrede opstod der under muhammedansk Paavirkning 
i det nordlige Indien to Religions- eller Sektstiftere, 
Kabir og Nanak, der vendte sig mod Afgudsdyrkelsen 
og for at slaa Bro mellem Hinduismen og Mu- 
hammedanismen lærte, at begge disse Religioner i Virke- 
ligheden dyrkede samme Gud. I dette Kompromis 
kom vitterlig Muhammedanismen til kort; Pantheismen 
vandt Overhaand, og polytheistiske Elementer fik sam- 
tidig Indpas trods den gode Begyndelse. 

Men særlig Opmærksomhed fortjener det, hvor- 
ledes det paa forskellige Tider i Kirkens Historie kan 
paavises, at visse kristelige Ideer, Monotheismen frem- 
for alt, fra den kristne Menighed sive ud i hedenske 
Kredse og hedenske Folk, og at der saaledes mellem 
det ægte Hedenskab og Kristendommen danner sig et 
Slags Overdrev. Hvis man overser dette, vil man 
kunne komme til at betragte meget som udviklet 
Hedenskab, der i Virkeligheden skyldes kristelig Paa- 
virkning. 

Saaledes vil i det græsk-romerske Hedenskabs 
sidste Tid megen hedensk Kritik af Afguderiet og mangen 
Hednings monotheistiske Tilbøjelighed sikkert være at 

skrive paa Kristendommens Regning. Hvor meget, 
kan naturligvis altid være tvivlsomt. Ligesaa usikker 
Jødedommens Indflydelse er paa de tidligere Stoikere, 
ligesaa usikker er Kristendommens paa de sildigere 
som f. Ex. Seneca og Epiktet. Ingen af dem er Mono- 
theist; de kunne derfor begge forstaas ud fra hedenske 
Forudsætninger. Derimod er det os aldeles utvivlsomt, 
at hvis der i det senere Hedenskabs Tid har været 
virkelig Monotheisme til Stede udenfor den kristne 
Menigheds Kreds, vil det dog være en Frugt af Kristen- 
dommen (eller Jødedommen). Hvis f. Ex. Constantius 
Chlorus, Constantin den stores Fader, har været ren 
Monotheist, beviser dette aldeles ikke, at Hedenskabet 
kan udvikle sig til ren Monotheisme; thi Constantius 
kendte meget vel til Kristendommen og havde kristelige 
Sympatier. løvrigt er det ingenlunde sikkert, at Con- 
stantius var Monotheist. Vi have Beretningen derom 
hos Eusebius, og den kan jo kun staa til Troende, 
»hvis ikke Eusebius atter har talt Usandhed og ideali- 
seret en almindelig Mithratj eneste til en ren Mono- 
theisme« (Burckhardt). Men i og for sig er det sær- 
deles rimeligt, at Kendskaben til Kristendommen har 
haft en stille Indflydelse paa Hedenskabet, har hos 
mangen Hedning modificeret hans Pantheisme i Retning 
af Monotheisme og styrket den i sig selv afmægtige 
Kritik over Flerguderiet, som dog fandtes i videre 
Kredse (§ 51 flg.). 

Ang. Jødedommens Tiltrækningskraft overfor Hedenskabet se 
Schtirer: Geschichte des jiidischen Volkes, II. 553 flg. Om Paralleler 
mellem bibelske og stoiske Tanker se J. B. Lightfoot, St. Pauls's 
Epistle to the Philippians (6 ed. London 1881) p. 270 flg. 

Om Muhammedanismens Indflydelse paa Kabir og Nanak og om 
den fra Nanak udgaaende Sikhisme se Barth: Les religions de Tinde 
(Paris 1879) p. 143 flg.; Monier-Williams: Brahmanism and Hinduism, 
p. 158 flg. 

Man har for at forklare Senecas kristeligt klingende Udtryk sat 
ham i Forbindelse med Paulus. Der findes om dette Thema en stadig 

voxende Litteratur. Se F. Nielsen: Haandbog i Kirkens Historie 
(1885)1, 22 flg.; Boissier: La Religion Romaine d'Auguste aux Antonins 
(4. Udg. Paris 1892), II, 46 — 92. Parallelerne mellem Seneca og det 
nye Testamente, særlig Paulus og Bjergprædikenen, findes i oven- 
nævnte Skrift af Ligthfoot p. 283 flg. Nu har Zahn i sin Prorektorats- 
tale: der Stoiker Epiktet und sein Verhfiltnis zum Christentum (Er- 
langen 1894), søgt at vise kristelig Indflydelse paa Epiktet Hvorvel 
det har større Sandsynlighed for sig, at Epiktet er kommen i Berøring 
med Kristendommen, end at Seneca skulde have været det, tør Sagen 
dog ikke betragtes som afgjort. En Protest mod Zahn er strax bleven 
nedlagt Theol. JLittz. 1895, Sp. 493 flg. 

Om Constantius Chlorus's religiøse Standpunkt og om andre 
monotheistiske Overgangsformer i Hedenskabets sidste Tid se J. Burck- 
hardt: Die Zeit Constantins des Grossen, 2 Udg. 1880, p. 230 ff. 
Overalt stadfæster det sig, at hvor virkelig Monotheisme synes at' 
være til Stede som f. Ex. hos Hypsistarierne (efter Gregor af Nyssas 
Vidnesbyrd), er der ogsaa (naar vi kunne tro Gregor af Nazianz), 
Sammenhæng med den bibelske, in casu den jødiske, og der, hvor 
man staar indenfor Hedenskabet som hos de fra Parsismen udgaaede 
Eufemiter eller Messalianer, er Monotheismen af ret tvivlsom Art. 
Herzogs Realencyklopædi. 2 Udg. VI, 413, Hypsistarier ; IX 618, 
Messalianer. Ullmann: Gregorius von Nazianz, (1825) p. 558 flg. 

§ 23. Monotheistiske Bevægelser i moderne Heden- 
skab under bibelsk Paavirkning, Som den Gang vil 
man ogsaa nu ude paa Missionsmarken kunne spore 
Virkninger af Kristendommen. Selv der, hvor Kristus 
ikke lukkes ind som Frelseren, er han for mange bleven 
Læreren, skønt man ikke altid vil være ved det. Saa- 
ledes maa vi forklare os Tilblivelsen af den saakaldte 
indiske Theisme, der aldeles ikke er noget Bevis for 
den indiske Religions Udviklingsdygtighed , men for 
Kristendommens Tiltrækningskraft. 

Hos denne Retnings Ophavsmand, Rammohun Roy, 
ser man, hvorledes den muhammedanske Indflydelse 
paa den dannede Inder, den, der havde affødt Kabirs 
og Nanaks Reformbevægelser, nu afløses af den kriste- 
lige. Som ung havde han for at kunne gøre bedre 
Karriere i Statstjenesten ikke blot læst Sanskrit, men 
ogsaa i Patna, Hovedsædet for muhammedansk Lærdom, 

studeret Persisk og Arabisk og læst Koranen. Det tør 
vel knapt betvivles, at vi heri have en af Grundene til, 
at den som en troende Vishnudyrker opdragne Ram- 
mohun Roy fik Lede ved Afgudsdyrkelsen og kastede 
sig over Vedantas pantheistiske Spekulationer, hvor 
han fandt, hvad han søgte, en national indisk Tro paa 
Guddommens Enhed. Senere kom han i nærmere For- 
bindelse med Englænderne og indtraadte i Regeringens 
Tjeneste. Hans praktiske Studier i sammenlignende 
Religionshistorie, der alt tidligere havde beskæftiget sig 
med Buddhismen, maatte nu mere og mere komme til 
at dreje sig om Kristendommen. Og med Ærbødighed 
betragtede han Jesus; ingen Bøn fandt han bedre end 
Fadervor, ingen Bud renere og bedre end Kristi. 
Men Kristen blev han ikke, og med Hinduismen brød 
han ikke. Guds Aand havde været virksom allevegne. 
Alt godt i Veda, Zend Avesta, Koranen og Bibelen 
var Aabenbaring fra Sandhedens Gud. Og netop i sit 
eget Folks hellige Bøger, Vedaerne, fandt han dybe 
Sandheder. »Det er tydeligt, at Vedaerne, skønt de 
taale Idololatri som den sidste Forholdsregel for dem, 
der ere ganske ude af Stand til at hæve sig til Be- 
tragtningen af Naturens usynlige Gud, dog stadig trænge 
paa, at man skal opgive Afgudsdyrkelsens Ceremonier 
og antage et renere Religionssystem, udfra den tydelige 
Grundsætning, at Iagttagelsen af Afgudsdyrkelsens 
Ceremonier aldrig kan virke den evige Salighed«. 
Derfor tog Rammohun Roy baade vediske Texter og 
Stykker af Upanishaderne op med i sin Gudstjeneste; 
derfor døde han som en god Hindu under Iagttagelse 
af de hjemlige Skikke med Brahmansnoren viklet rundt 
om sig. Men skønt han saaledes undgik det afgørende 
Brud med sit Folk, er det let at se, at den Mand, der 
vendte sig mod Billeddyrkelsen, som han gjorde det, 
der i det Gudshus, han lod bygge, forbød, at der 
maatte findes nogetsomhelst Billede af nogensomhelst 

Art, der forbød enhver Ofring i det og hævdede, at 
den ene Gud skulde dyrkes paa aandelig Vis, at den 
Mand har ikke sin Visdom fra Vedaerne alene, men 
har gaaet i Lære hos den bibelske Monotheisme. Og 
det samme gælder den hele theistiske Bevægelse, der 
er bleven fortsat efter Rammohun Roys Død, og som 
har ført til nye Partidannelser, alt eftersom man sluttede 
sig til eller brød med Hinduismens gamle Skikke. 

Ogsaa indenfor Parsismen vil man kunne spore 
Kristendommens Indflydelse. Persernes gamle Religion, 
Mazdeismen (Tilbedelsen af Ahura Mazda, Ormuz), 
hvis berømmelige Profet den halvt mythiske Zarathustra 
var, og som Akæmeniderne, en Darius Hystaspes, en 
Xerxes, have bekendt sig til, denne ældgamle Religion 
har efter at være saa godt som udryddet i Persien 
fundet et Tilflugtssted paa Indiens Vestkyst, særlig i 
og omkring Bombay. Man skal lede længe, inden man 
iblandt de hedenske Religioner finder nogen, der kan staa 
Maal med Mazdeismen, nogen, hvis Gudsbegreb er saa 
ophøjet, hvis Sædelære er saa ren. Men utvetydig 
Monotheisme kan dog ikke med fuld Sikkerhed paa- 
vises. Saa meget staar i hvert Fald fast, at Parsernes 
hellige Bog Avesta indeholder mange mythologiske og 
polytheistiske Stykker, og at Parsismen, saaledes som 
den fandtes i hint lille Samfund af indiske Parsere, 
var sunket ned til et System af Ceremonier, der ud- 
øvedes som en næsten tankeløs Trolddom. Naar man 
nu ser Parsismen tone rent monotheistisk Flag, naar 
man ser en liberal Retning indenfor den, der vil af- 
skaffe de gamle Vaskninger med Oxeurin, indskrænke 
Ceremonierne, hæve Kvindernes Stilling og fremme den 
almindelige Dannelse, saa kan der ikke et Øjeblik 
tvivles om, hvor Aarsagen skal søges til det ene som 
til det andet. Hvad enten Parsisterne ville vedgaa det 
eller ej, den hele Bevægelse skyldes kristne Impulser. 
Deres Monotheisme have de ikke fra Zoroaster alene. 



Fadervor paa Religionskongressen. 83 

Zoroaster skrev ingen Katekisme, og havde han skrevet 
den, var den ikke kommen til at se ganske saadan ud 
som den, Parserne nu ogsaa have faaet sammenstillet. 

Og som Tanken om Guds, den personlige Guds, 
Knhed bryder sig en Vej i hedenske Kredse, saaledes 
ogsaa Tanken om Guds Faderlighed. Der findes Spor 
af den i Religionerne; nu fremdrages de med særlig 
Iver. »Have vi ikke alle én Fader, har ikke én Gud 
skabt os«? Det Motto havde en Jøde, den engelske 
Rabbiner Dr. Adler givet Religionskongressen i Chicago ; 
og alle Retninger, der fastholdt Troen paa Guds Person- 
lighed, talte højt om Guds Faderlighed. Hvert Møde 
aabnedes med Herrens Bøn, der i den givne Anledning 
var døbt om til »the universal prayer«, den almindelige 
Bøn, og en af Dagene bad Inderen Mozoomdar, Theist af 
Brahmo-Somajsekten for. Man kan tvistes om, hvad der 
er det største Misbrug, at bede Fadervor paa en delvis 
hedensk Forsamlings Vegne, eller at lade en Ikke- 
Kristen bede for; man kan ogsaa tvistes, om det over- 
hovedet var et Misbrug, og forsvare det med, at det i 
de Kristnes Mund skulde øve en missionerende Virkning 
og i Mozoomdars Mund stemplede ham som en, om 
end højst ufuldkommen, Kristen; men ét kan man 
ikke tvistes om, og det er, at Anerkendelsen af Fadervor 
som the universal prayer er en Anerkendelse af en af 
Kristendommens Grundtanker, og at Parsisters, indiske 
Theisters og andres Forsøg paa at vise, at deres Reli- 
gion ogsaa indeholder Troen paa Guds Faderlighed, 
viser os, hvorledes Hedenskabet omformes under Kristen- 
dommens Indflydelse. Desværre er det Bedste jo det 
Godes Fjende. Som Nyplatonismen i Oldtiden, 
udviklet paa en Gang som Parallel til og i Opposition 
til Kristendommen, blev Kristendommens bitre Fjende, 
saaledes er det til at befrygte, at et efter kristeligt 
Forbillede i monotheistisk Retning reformeret Hedenskab 
vil blive saare vanskeligt at overvinde. Der blev vexlet 

mange Haandtryk og forbindtlige Ord i Chicago; men 
stundom maa man spørge sig selv: er det ikke i 
Virkeligheden en Modstander, der hilser med Klingen 
— ridderligt, men fjendtligt? Paa den anden Side kan 
f. Ex. den indiske Theismes Kamp for at højne den 
indiske Sædelighed og dens Brud med mangen gammel 
indisk Uskik mulig ogsaa komme Kristendommen til 
Gode. Man maatte være alvidende for at kunne af- 
gøre, om det endelige Facit af en saadan Retnings 
Fremkomst vil være Vinding eller Tab for Kristen- 
dommen, forsinke eller fremskynde dennes Sejr. Vi 
ville tro det sidste. Fadervor er en stor Missionær, 
i Hedningeverdenen som den Dag i Dag midt i Kristen- 
heden. Den Bøn virker langsomt men stærkt, bedre 
end megen Prædiken. Hvor den Bøn bedes oprigtig 
af Hjerte, er man ikke langt fra Guds Rige. 

Denne Kristendommens Ævne til at modificere de hedenske 
Anskuelser maa ogsaa tages med i Betragtningen, naar man skal op- 
gøre visse mindre civiliserede Folks aandelige Bo. I Modsætning til 
ældre Opfattelser hos mangen Missionær, der hos de Folk, hvoriblandt 
han virkede, mente at forefinde afblegede Paralleler til jødisk-kristelige 
Tanker, gøres det nu af mange gældende, at disse Missionærer have 
set ganske fejl; de Forestillinger, de troede at forefinde, have de 
selv medbragt. Meget af det, man tidligere mente hørte med til 
Naturfolkenes gamle Religion og Mythologi, skal derfor udrenses som 
Laan fra Kristendommen. Dette indskærpes f. Ex. stadig af Bahnson, 
Ethnografien I, p. 38, 259, 319, 361, 419, 504, 535. Dog kan man 
billigvis spørge, om dette nu ikke atter er at gaa for vidt. Naar 
saaledes Indianernes store Aand skal være et kristeligt Produkt, og 
dette skal støttes ved en Henvisning til, at han ikke var Genstand 
for Kultus, bør man dog betænke, at en Tilbagetræden af en muligvis 
gammel Overgud hverken vilde savne Parallel hos Kulturfolkene — 
man kan her minde om Dyaus's og Varunas Skæbne hos Inderne — 
eller hos andre Naturfolk. W. Schneider: Die Religion der afrikan- 
ischen Naturvolker, Mtinster i W. 1891, p. 46: »Saa enstemmig, 
som de bedste Kendere af Vestafrikanerne bevidne disses Tro paa et 
højeste Væsen, ligesaa almindelig er deres Klage, at han ikke faar 
den ham tilkommende Dyrkelse. Forholdsvis sjældent beder man til 
ham, endnu sjældnere bringes ham Ofre. Gudepræsterne forsvinde i 

Aande- eller Fetischpræstemes store Skare. Negrene undskylde deres 
Forhold, idet de sige : Gud er saa overordentlig velvillig, at han ikke 
kan gøre Menneskene noget ondt og derfor heller ikke behøver at 
anraabes med Bønner og Ofre; eller Gud er altfor stor og ophøjet 
til, at han skulde bryde sig om Verdens Gang og Menneskenes An- 
liggender) han har derfor overgivet Ledelsen af de jordiske An- 
liggender til underordnede Aander«. Om Negrenes monotheistiske 
Tilbøjeligheder se Pesch: der Gottesbegriff in den heidnischen Reli- 
gionen der Neuzeit (1888) p. 33 flg. 

(For ingen Mythologis Vedkommende er vel i Øjeblikket Spørgs- 
maalet om kristelige Elementers Tilstedeværelse mere brændende end for 
den nordiskes. Dog kan der ikke tvivles om, at Snorre Sturlesons 
Alfader, Verdens Skaber, der en Gang i Gimle skal oprette det nye 
Regimente, et Guds Rige, hvori kun de gode optages, er de Kristnes 
Gud i Forklædning). 

Om den indiske Theisme findes udførligere Oplysninger hos 
Monier- Williams : Brahmanism and Hinduism, p. 474 — 531. Den er 
vistnok for Øjeblikket paa Retur — i dobbelt Forstand. Da de 
virkelige Reformvenner ikke vilde lade det blive ved blot theistiske 
Drømmerier og Prædikener om Menneskenes Broderskab, da Keshab 
Chandar Sen lod foranstalte Bryllup mellem to Personer af forskellig 
Kaste, meldte de Konservative sig fra under deres Forstander Debendra- 
nath. Keshab Chandar Sen og hans maatte træde ud. Nu er den 
højt begavede, veltalende og sværmeriske Sen død, qg hans Efterfølger, 
den ovenfor omtalte Pratap Chandar Mozoomdar er nu Retningens 
Leder. Af Mozoomdar og en anden Theist Nagarkar findes forskellige 
smaa og større Taler i The world's Parliament of Religions I, 345 flg., 
767 flg., II, 1083 flg. 

Angaaende Parserne se Max Mtiller: Chips from a Gennan 
workshop I (London 1867) 160 flg., The modem Parsis. Paa Grund- 
lag af moderne parsiske Kilder skildrer han Brydningen mellem 
gammelt og nyt. I The world's P. of R. II, 898 — 920 findes en 
længere Udvikling om Parsismen fra en bombayisk Parsers Haand. 
Hvert Spor af naturalistisk Polytheisme er her fjærnet og, hvad der 
ikke gaar saa let, ogsaa den gamle persiske Religions dualistiske 
Karakter skal tildækkes. Ahura Mazda er Skaberen og Ødelæggeren, 
den, der opholder og den, der tilintetgør; han virker gennem to 
Mellemaarsager, hans Virksomhed beherskes af to Principer, Spenta- 
mainyu, den gode, og Angramainyu, den onde Aand. Dette er 
lige paa tværs af Avesta, hvor Ahura Mazda og Spenta Mainyu, den 
gode Aand, synes at være identiske, hvorimod Angra Mainyu, den 
onde Aand, saa langt fra at være et filosofisk Princip eller en Tjener 
for Ahura Mazda er dennes Modstander. Yasna 30, 5. 

Ogsaa Japan og Kina kunne vise os monotheistiske og kristelige 
Ideers Fremtrængen. Se f. Ex. fra den allernyeste Tid Dansk 
Missionsblad 1895, P« 4°9> 4 2 9 %• Ogsaa i Taipingbevægelsen vare 
enkelte kristne Ideer virksomme (cnfr. $ 85). 

§ 24. Filosofisk Monotheisme i Afhængighed af 
den bibelske, Ligesaalidt som Betragtningen af de nu 
behandlede monotheistiske Rørelser i Hedenskabet 
kunne faa os til at opgive den Paastand, at al virkelig 
Monotheisme er afhængig af den jødiske, ligesaalidt 
nødes vi dertil ved den Iagttagelse, at der indenfor 
Kristenheden findes saavel enkelte Tænkere som hele 
Retninger, der mene at have deres Tro paa den ene 
Gud som et Resultat, der er vundet og kan vindes ved 
Tænkningen alene. Man mener at kunne have en 
Kristendom uden Kristus. Vi tænke paa Retninger 
som Deismen, Rationalismen og Unitarismen. I Virkelig- 
heden er det dog en stor Selvskuffelse at tro, at 
Rationalismens ene Gud skulde være fundet af Rationa- 
listerne ved Fornuftens Hjælp. De nævnte Retninger 
ere kun forstaaelige med Kristendommen som For- 
udsætning. De ere opstaaede af denne ved et simpelt 
Subtraktionsstykke. Man trækker fra Kristendommen, 
hvad der ikke stemmer med ens »sunde Fornuft«, og 
beholder Resten. Saaledes bliver den normale 
Menneskeforstand vel Rettesnoren for ens Religion; 
men — dette er Selvskuffelsen — den bliver ingen- 
lunde Kilden til den. Kilden er og bliver den bibelske 
Monotheisme. 

Og for i denne Sammenhæng tillige at nævne den 
theistiske Filosofi, der ved Fornuftens Hjælp mener at 
kunne bevise Guds Tilværelse, saa arbejder ogsaa 
denne med et Resultat, som er givet den udefra. 
Hvorfra har Cartesius sin Gudside, den efter hans 
Mening medfødte Ide om et højeste absolut fuld- 
komment Væsen? Hvorfra har Leibnitz sin Urmonade, 
Troen paa et højeste aandeligt Enkeltvæsen, af hvilket 

alle endelige Enkeltvæsener ere skabte? Hvis Cartesius's 
ophøjede Gudside virkelig var Sjælen medfødt, skulde 
man jo ligesaa godt tro, at en Australneger eller 
Kineser kunde være optraadt med cartesiansk Filosofi 
og cartesiansk Gudsbegreb. Nej alle disse theistiske 
Filosoffer til Hobe have deres Theisme fra den bibelske, 
staa mere eller mindre bevidst under kristelig Ind- 
flydelse. Heller ikke Stuart Mill danner med sin 
»Theisme« en Undtagelse. En Inder vilde have ræson- 
neret paa en ganske anden Maade. 

§ 25. Hvor Forbinde isen med den bibelske Tro 
overskæres \ vil en bestemt Monotheisme ogsaå vanskelig 
kunne holde sig i Længden. Den vil enten sygne hen 
eller glide over i Pantheisme, og en religiøs Gen- 
oplivelse af Monotheismen vil i saa Fald kun være 
mulig ved at man søger tilbage til Kilden, den bibel- 
ske Tro. 

Troen paa den ene Gud er fra først af nøje forbunden 
med — ja hviler paa Troen paa den ene Guds Aaben- 
baring. Jødernes Tro paa den ene Gud var uopløselig 
forbunden med den Tro, at denne ene Gud aaben- 
barede sig gennem sine Profeter. Den kristne Tro 
paa Faderen hviler paa den Overbevisning, at han 
som Faderen har aabenbaret sig i Sønnen. Det er 
dette, der giver den bibelske Religion dens over- 
bevisende, hjertevindende Kraft. Bibelen ikke blot 
fortæller, at der er en Gud, men peger paa den 
hellige Historie og siger: saaledes handler han, peger 
paa Profeterne og siger: saaledes taler han, peger paa 
Sønnen og siger: saaledes er han. Monotheismen er 
skænket Verden under den positive Religions Form; 
Monotheismen kan ogsaa kun bevares for Verden under 
denne Skikkelse med Troen paa Guds historiske 
Aabenbaring som Forudsætning. 

Derfor kan der paa Grundlag af en rationalistisk 
Monotheisme ikke stiftes noget levedygtigt Religions- 
samfund. • Enkeltmand, der gennem Opdragelse i 
positiv Kristendom har faaet en religiøs Fond at leve 
paa, kan bortkaste Troen paa den særlige historiske 
Aabenbaring og leve videre paa en naturlig Religions 
Basis i den Forestilling, at man har nok i Guds 
Aabenbaring i Naturen og Samvittigheden; men et 
Religionssamfund kan kun føre en kummerlig Tilværelse 
paa denne Forudsætning. Rationalisme og Deisme 
høre ikke til det, som let gaar i Arv. »De, som ikke 
faa rigere Arvelod, skønne kun lidet paa det, som de 
have arvet. Værdipapirer, som ere blevne værdiløse, 
høre ikke til det, der gemmes fra Slægt til Slægt.« 
(Fr. Nielsen: Den moderne Jødedom, p. 83.) De 
gamle Rationalister prædikede Kirkerne tomme. »Du 
begynder at kede os med dit højeste Væsen«, sagde 
man til Robespierre om hans Fester for den ene Gud. 
Hverken i Frankrig eller andre Steder kunde Deismen 
i Længden holde Folk fast. Hvor kortvarig var ikke 
hele den »theofilanthropiske« Herlighed. Snart strøm- 
mede Folk atter til de Kirker , hvor det hele Evangelium, 
den positive Aabenbaringsmonotheisme forkyndtes. 
Theofilanthropismen døde hen, Rationalismen og Deismen 
spillede deres Rolle ud. Fornuftmonotheismen doku- 
menterede sin Mangel paa Livskraft. 

Og hvor Fornuftmonotheismen tilsyneladende har 
været mere langlivet, viser det sig, at Løsrivelsen fra 
Aabenbaringsmonotheismen medfører store Farer for 
det rene, monotheistiske Gudsbegreb. Pantheismen 
melder sig. Det gjorde den hos de gamle Deister, 
f. Ex. hos Toland (f 1722), der i sit »Pantheisticon« 
endte med at bestemme Gud som Universets Sjæl, der 
kun i Tanken kan sondres fra det. Et andet tydeligt 
Exempel haves i Udviklingen indenfor den saakaldte 
Unitarisme i vore Dage. Den ældre Unitarisme, der, 

som den fremstilledes af Channing, ikke er væsentlig 
forskellig fra Vulgærrationalismen, anerkendte den 
hellige Skrifts Autoritet og mente, at naar man kun 
fornuftig fortolkede Jesu og Apostlenes Ord, saa skulde 
man nok se, at de ganske stemmede med Unitariernes 
Lære. Denne ældre Unitarismes Gud er den ene, 
personlige over Verden hævede Gud. Men den yngre 
Unitarisme er kommet ind paa andre Veje. Den ældre 
Unitarismes Stilling var ligesom Rationalismens uholdbar. 
Den Enighed, som den paastod herskede mellem den 
og Bibelen, existerede ikke. Dette saa og udtalte den 
unitariske Præst Theodor Parker (f 1860) klart og 
bestemt. Og i Dilemmaet Bibel eller Unitarisme valgte 
han den sidste. Unitarismen som den fuldkomne 
Religion ,har sin Bibel i Mennesket selv og vilde have 
sin Gyldighed, om end Jesus aldrig havde levet. 
Men dette Brud med Bibelen bliver skæbnesvangert 
for Unitarismens Gudsbegreb. Langsomt glider det 
over i Pantheismens aabne Favn. Gennem Naturen er 
det, at Gud aabenbarer sig — saa smelter han da selv 
mere og mere sammen med Naturen. Der kan man gribe 
Gud, der pulserer det guddommelige Liv. Der stemmes 
Hjærtet til Andagt ved Betragtning af Stjerner og 
Blomster, af Himmel og Jord. Thi alt dette er som 
Symboler paa Gud, et guddommeligt Blomster- og 
Tegnsprog. Ved Siden af dette bliver den kristne 
Kirke fattig med sine Symboler, Daabens Vand og 
Nadverens Brød og Vin. Og da man nu har Gud 
fuldt og helt i Naturen udenfor Mennesket saavel som 
i Menneskets egen Sjæl og Samvittighed, da ingen 
Skranker skille Gud og Menneske, behøves ingen 
Midler, ingen Frelser. Og da Gud er i alt moralsk 
Liv, som det leves, er Samfundet med ham givet 
ved det sædelige Arbejde selv uden bevidst Hengivelse 
til ham som den personlige Gud. 

Men der, hvor Forbindelsen er afbrudt med den 
bibelske Aabenbaringstro , vil ikke blot Monotheismen 
sygne hen eller gaa over til Pantheisme; men der 
kan ogsaa hedensk Polytheisme og Animisme vide 
at skaffe sig Indpas under nye Former. Skønt 
Nutidens nøgterne Naturvidenskab skulde synes at 
umuliggøre det, vil den dog intet absolut Værn være 
mod Tendenser i Retning af Natur- og Sjæledyrkelse. 
Kun for en Tid kan man leve i den Indbildning, at 
Tilværelsen intet Mysterium rummer og er vandklar 
for Menneskets Øje. Det opdages, at Mysteriet er der 
alligevel. Der er hemmelighedsfulde Kræfter paa Spil. 
Der er en skjult Visdom til Stede. Der er noget, som 
fortjener Tilbedelse; der er maaske endogsaa noget, 
man kan bede til. Saa begynder man at faa religiøse 
Følelser overfor Naturen. Eller man begynder midt 
i en af Naturvidenskab mættet Tid at sværme for 
Spiritisme og Aandemaning. Man anstiller Forsøg paa 
at træde i Forhold til Aandeverdenen og danner Kredse, 
i hvilke den grønlandske Angekok, der med sin 
Tromme kalder Aanderne hid, kunde føle sig ganske 
som hjemme. 

Mod alt dette, er der intet andet Værn end den 
strænge bibelske Monotheisme, der forbyder Dyrkelsen 
af den hele saa vel som den enkelte Skabning. 

Om Unitarismens Udviklingsgang se (Norsk) Luthersk Kirke- 
tidende, 1894, p. 387 flg. 

Et sjældent klart Exempel paa, hvorledes Naturfilosofi kan slaa 
over i Naturforgudelse, afgiver Auguste Comte, Ærkepositivisten, der 
blev Mystiker og vilde stifte en Religion med en ny Treenighed, det 
store Medium (Rummet), den store Fetisch (Jorden) og det store 
Væsen. (H. Høffding: Den nyere Filosofis Historie, II, 328.) Som 
Spiritismen er en Slags ny Animisme, faa vi her efter Navnet altsaa 
en Slags ny »Fetischisme«, rettere Polytheisme. Hvor kort Vejen er 
fra et naturvidenskabeligt Natursværmeri til Naturtilbedelse, vises 
ganske naivt f. Ex. af C. Bildsø: En Rejse i Verdensrummet, (Kbhvn. 
1894) P« 188 flg. Hvad her siges kort og populært, er hos mange 
pantheistiske prophetæ majores den egentlige Tankegang i populær Form. 

Alt dette er kun spredte Exempler; men de vise, at naar den 
religiøse Trang rører sig uden at finde Tilfredsstillelse i Monotheismen, 
søger den ind paa Veje, som vi kende fra det gamle Hedenskab, og 
som Historien forlængst har dømt. Træffende er ogsaa følgende 
Bemærkning af Rauwenhoff: »Behøve vi at søge langt i Historien 
eller vor egen Omgivelse for at finde en hel Mængde Polytheisme 
under vor kristelige Monotheismes Kappe? Er det andet end Mange- 
guderi, naar for Tiden blandt de Dannede Livsidealerne blive satte 
i en Mangfoldighed af Formaal, som man jager efter, fremfor alt -i 
Kunstforgudelse, vel ogsaa med Ærbødighed mod visse sædelige 
Maximer, men dog med fuldstændig Miskendelse af Monotheismens 
Grundsandhed, at i Religionen kan det Sædelige aldrig være noget 
ved Siden af alt det andet ? Og ligger der ikke i den Udartning, som 
denne moderne Polytheisme afføder, ligesom den gamle altid gjorde 
det, en alvorlig Tilskyndelse til, hvor man mærker disse Følger, at 
vække Samvittigheden af dens Søvn og saaledes lære at finde den 
ubekendte Ene?« (Religionsphilosophie, p. 137 flg.) Hvis der ikke 
var en saadan skjult Forbindelse til Stede mellem gammelt og nyt 
Hedenskab, vilde man vel heller ikke saa ofte høre Oldtiden berømmet 
paa saa taabelig Maade. Det er Oldtidens Naturalisme i Modsætning 
til den etniske Monotheisme, man herigennem yder sin Hyldest. 

§ 26. Udenfor det i det foregaaende behandlede 
Afstamningsforhold findes ingen virkelig Monotheisme, 
men kun forskellige Surrogater herfor. Overalt, hvor 
man her har ment at kunne paavise en selvstændig 
opstaaet Monotheisme, vil nøjere Eftersyn altid, nøde 
en til at indrømme, at virkelig ren Monotheisme er det 
ikke, i bedste Fald Tilløb dertil, i Regelen ren og 
skær Pantheisme, i et enkelt Tilfælde et besynderligt 
Sværmeri for en enkelt Naturguddom paa de andres 
Bekostning, i intet Tilfælde følgestræng overbevist 
Tro paa Himlens og Jordens ene over Naturen hævede 
Skabergud. 

Pantheisme. Som oftest er det Pantheismen, der 
skal figurere som Monotheisme. Ganske vist kan det 
uøvede Øje stundom være fristet til at forvexle disse 
to Religionsformer; men Religionshistorikeren af Faget 
burde ikke gøre det. Desværre fældes der dermed en 
stræng Dom over den Max Mullerske Religionsvidenskab 

(§ 6), ja den strængest mulige. At forvexle Monothe- 
isme og Pantheisme er paa Religionshistoriens Omraade 
noget lignende som paa Naturhistoriens at regne 
Hvaler til Fiskene eller Skorpioner til Krebsene, er et 
højst ulykkeligt Konfusionsmageri , der kun kan fore- 
komme paa et aandeligt Omraade, hvor Klassifikations- 
forskellene ikke ere af den samme haandgribelige Art 
som i Naturvidenskaben. 

Hvor tarveligt falder ikke Max Mullers Bevis- 
førelse ud trods den heroiske, udfordrende Attitude, 
hvori han træder frem i sine sidste Skrifter? »Lad 
dem, der paastaa, at det højeste Gudsbegreb ikke kan 
naas uden særlig Aabenbaring, nævne de guddommelige 
Attributer, der efter deres Mening ligge udenfor den 
naturlige Religions Grænser. Saa ville vi stille de 
guddommelige Egenskaber, der ere den naturlige 
Religions Ejendom, ved Siden af hine, og hvis der er 
nogle tilovers, der ikke dækkes, da skulle vi aabent 
indrømme, at disse ere uopnaaelige for Mennesket, saa- 
ledes som det er sat i Verden.« Den er behændig 
nok, denne Opløsning af Guddommen i Attributer. 
Naar vi hævde det gammeltestamentlige Gudsbegrebs 
enestaaende Karakter, skal det altsaa modbevises saa- 
ledes: Jahve er én, er personlig, er sædelig. Men er 
det noget for ham ejendommeligt at være en personlig 
Gud? Er ikke Zeus og Apollon, ere ikke Polythe- 
ismens Guder det samme ? Og er det noget for Jahve 
ejendommeligt at være én? Er ikke Brahma, er ikke 
Pantheismens Gud ogsaa én? Og er ikke Varuna som 
saa mangen anden hedensk Guddom en Bærer af 
sædelige Ideer? Ved en saadan behændig Opløsning 
i Attributer og disses Jævnføring med hedenske Par- 
alleler opnaas en kunstig Øjenforblændelse, og der 
dækkes over, at det, der skulde bevises for at gøre 
Jahve til en Gud blandt mange, var, at ikke de for- 
skellige Egenskaber hver for sig, men disse i deres 

Kombination, at det hele gammeltestamentlige Guds- 
begreb havde sit Sidestykke i Hedningeverdenen, at 
andre Religioner foruden Jødedommen forene Troen 
paa Guds Enhed med Troen paa Guds Personlighed. 
Findes der udenfor Israel nogetsteds Troen paa en 
personlig over Naturen hævet Skabergud, der ikke 
taaler nogen anden ved sin Side, med hvis Dyrkelse Til- 
bedelsen af andre Guddomme ikke kan forliges ? — Nej ! 

Max Muller troede at have paavist Monotheismen 
hos Inderne. Det er en Misforstaaelse. »Han, der er 
over alle Guder, den eneste Gud« er ingen Jahve. 
Indernes ene Gud er fra først til sidst af samme Art, 
og Ziegenbalgs Korrespondenter (§ 7) saavelsom moderne 
Hinduers Udtalelser (Forf.'s Krishna, p. 60 flg.) give os 
tilstrækkelig tydelig Oplysning om denne. 

Vil man give Pantheismen ud for Monotheisme, 
har der været megen Monotheisme i Verden; men det 
er ikke alt Guld, det, der glimrer, og Monotheismen 
er ikke til Stede, fordi Grundtallet et og Enhedens 
Begreb anvendes paa Gud og Verden. 

Max Mtiller: Physical Religion (London 1891) p. 193. — At 
Inderne selv forvexle Monotheisme med Pantheisme er mere und- 
skyldeligt. Hvorledes Pantheismen endnu kan sidde indiske Hedning- 
kristne i Kroppen s. Grundemann, Missions-Studier og Kritiker, dansk 
Overs. (Odense 1896) p. 201. 

§ 27. Monarkisme. Ligesaalidt som Pantheismen maa 
Monarkismen gives ud for Monotheisme. Den Enhed, 
Pantheismen naaede paa sin Maade — i Tilværelsen 
som i Gudeverdenen — ved at hævde, at alle Guderne 
kun ere Udtryk for den ene Gud, er ogsaa naaet derved, 
at en enkelt Gud blandt de mange er bleven beklædt 
med en Konges Myndighed, saa at han som en Monark 
hersker over Guder og Mennesker. Monarkismen kan 
naa Monotheismens Tærskel, men den overskrider den 
ikke. Zeus kan ryste Olympen og forfærde alle Guder 
og Mennesker; men hans Villie kan dog krydses af 

de andre Guder, og hans Dyrkelse udelukker ikke, at 
man ogsaa søger Hjælp hos de andre. Varuna rajan, 
Kong Varuna, kan hyldes med de skønneste, inderligste 
Lovsange, som ved deres sædelige Renhed og religiøse 
Hengivenhed kunne taale at stilles ved Siden af mangen 
gammeltestamentlig Psalme uden at miste deres Glans 
— man maa dog aldrig glemme, at Varuna kun er en 
af de mange. Den samme Hymne (R. V. 2, 28), der 
ellers kun vender sig til Varuna, indeholder dog i 
Forbigaaende en Bøn til Aditis samtlige Sønner, de 
øverste Lysguder, hvoraf Varuna kun er én; Hymner, 
der heltigennem ellers bære et monotheistisk Præg, 
ende dog med Kollektivbønnen til den hele Gudekreds 
(R. V. 7, 86; 7, 87). Ja saa langt fra, at Monarkismen 
skulde føre til Udelukkelse af de andre Guders Existens, 
kan man sige, at som en jordisk Monark maa have 
Undersaatter at herske over, saaledes maa den gud- 
dommelige Monark netop vise sin Styrke ved, at der 
er andre, han kan fremtvinge sig Lydighed hos. 

Den hedenske Religion, der vistnok tør siges at 
være kommen Monotheismen nærmest, er de gamle 
Perseres. Inderne og Grækerne havde store Filosoffer, 
der grublede over Tilværelsen og det Guddommeliges 
Hemmelighed; Persien havde i Zoroaster ikke en 
Filosof, men en , virkelig religiøs Reformator. Det er 
ikke Tanken om Tilværelsens Enhed, der er Udgangs- 
punktet for ham, men Følelsen af hans Guds Magt og 
Forpligtelsen til at tjene ham. Og dog var Ahura 
Mazda paa dobbelt Maade begrænset. Dels ved 
Dualismen. To modsatte Aander staa fra Begyndelsen 
af overfor hinanden. »Af disse to Aander besluttede 
den onde at gøre det værste, men den hellige 
Aand at gøre det, som Ret er, og sammen med 
den alle de, der foretrække at leve Ahura Mazda til 
Velbehag«. (Yasna 30, 5.) Den onde Aand er ingen 
falden Skabning. Desuden er Naturdyrkelsen heller 

ikke overvundet. Muligt, at den har været det hos 
Zoroaster, hos hvem Ahura Mazdas Absoluthed i saa 
Fald kun vilde være indskrænket ved Dualismen; men 
i Avesta lever dog endnu de gamle Naturguddomme. 
Saaledes Solguden Mithra. Han er vel gjort til en 
Frembringelse af Ahura Mazda; men Mithra-yasht 
begynder med en Retfærdiggørelse af hans Dyrkelse: 
Ahura Mazda har gjort ham lige saa værdig til at dyrkes 
som ham selv (Yasht 10, i). Paa samme Maade til- 
bedes Maanen, Flodguddommen Ardvisura Anahita etc. 
Der værnes stadig om Ahura Mazdas Ære derved, at 
han selv anbefaler og forlanger Dyrkelsen af de oven- 
nævnte Guddomme; men hin af de nyere Parsere saa 
stærkt understregede Tanke, at der kun er én Gud, er 
i hvert Fald stærkt fordunklet. Ahura Mazda er vel 
langt den vigtigste, men dog kun en af Amesha Spenta, 
de hellige Udødelige, ligesom han i de persiske Kile- 
indskrifter nævnes som den største af Guderne og 
anraabes sammen med disse. Og skønt Ahura Mazda 
betragtes som Skaberen af Alnaturen og for saa vidt 
hævet over den, kunde Parsismen dog ikke frigøre sig 
for Naturreligionens gamle Trang til at tilbede Gud i 
Naturen, hvoraf det omstridte, men dog delvis berettigede 
Navn: Ildtilbedere. 

Den $ 23 Anm. omtalte Parser, Jinanji Jamshedji Modi paa- 
beraaber sig for sin Paastand om sin Religions helt ud monotheistiske 
Karakter ogsaa europæiske Autoriteter, Haug og West. Haug har i 
sine Essays on the sacred language, writings and religion of the Parsis, 
ed. West, 2 Udg. (London 1878) p. 301 flg. hævdet, at Zarathustras 
Opfattelse af Ahuramazda som det øverste Væsen fuldstændig stemmer 
med det gammeltestamentlige Gudsbegreb. Ikke hans Theologi, men 
hans Filosofi skal være dualistisk. Denne Haugs Opfattelse har 
imidlertid ikke kunnet slaa igennem. Se saaledes Saussaye, Lehrbuch 
II, 32 flg., hvor Tilstedeværelsen af ren Monotheisme ikke anerkendes. 

§ 28. Pant keis tisk Monarkisme. Hos Perserne 
nærmede man sig Monotheismen gennem en Kombination 
af en dualistisk Verdensbetragtning med en monarkisk 

Gudsopfattelse. Andetsteds er det Pantheismen, der 
har indgaaet Forbindelse med Monarkismen. Gudernes 
øverste Herre gøres til Bærer af pantheistiske Ideer, 
idet de Prædikater, som den filosofiske Spekulation fandt 
hos det upersonlige Absolute, tillægges ham. Indiske 
Tænkere havde udfundet Brahman eller Atman; Indiens 
Befolkninger dyrkede de store Overguder Vishnu eller 
Siva. Saa smeltede disse sammen med Brahman, og 
der opstod f. Ex. hos Vishnuiterne denne kamæleon- 
agtige Guddom, der dels forestilles som en Enkelt- 
personlighed, der bor i sin Himmel, Vaikuntha, sammen 
med sin Hustru Lakshmi, dels hyldes som den 
uendelige, ubeskrivelige, der har »en Form — men en 
ubestemt«. Naar en saadan Gren af pantheistiske 
Forestillinger indpodes paa en Stamme af personlige 
Gudsforestillinger, udfolde Polytheismens største Glimmer- 
blomster sig. 

I Ægypten samle disse Ideer sig væsentlig om 
Amon. Her skal (efter Wiedemann: Die Religion der 
alten Aegypter, Miinster i. W. 1890, p. 167) nogle 
Linier meddeles af en Hymne til denne Gud. »Guderne 
hilse hans kongelige Majestæt som deres Herre, der 
aabenbarer sig i alt det, der er, og hvis Navn er i alt, 
i Bjerget som i Strømmen. Det, der bliver i alt, er 
Amon. Denne kongelige Gud var fra Begyndelsen; han 

er Ptah, den største blandt Guderne Din 

Hemmelighed er ubekendt og hviler i de hemmeligheds- 
fulde Vandes Dyb Hver Gud har antaget 

din Skikkelse, men sammenlignet med din ere deres 
uden Glans. Dig priser alt det, der er, naar du om 

Aftenen vender tilbage til Underverdenen 

Du er Mentu Rå; du er Sokaris; du forvandler dig til 
Nilen; du er Ungdom og Alderdom; du giver Jorden 
Liv ved din Strøm; du er Himlen, du er Jorden og 
alt, hvad der er i dem.« 

Man jævnføre hermed en Lovprisning af Vishnu i 
Vishnu Purana. Jordens Guddom siger til de andre 
Guder: »Min og alle Sfærers Ophav er den højeste 
Herre, Herrernes Herre, den ældste af de ældste, et 
med Minutter og Timer, et med Tiden selv; med en 
Skikkelse, men en ubestemt. Denne Forsamling af 
eder selv, I Guder, er kun en Del af ham. Solene, 
Vindene, Stormene, Ilden, Universets Frembringere, alt 
er kun Former af den mægtige, uudforskelige Vishnu. 
Dæmoner, Sataner, de onde Aander, Slangerne saavel- 
som de himmelske Sangere og Nymfer, alle ere de 
Former af Vishnu. De mangfoldige Former af dette 
mangesidige Væsen følge efter og afløse hinanden som 
Havets Bølger«. Og Guderne fortsætte, henvendte til 
Vishnu: »O du, det dobbelte Brahman (o: Aanden i 
dens rene forskelsløse Væren og Aanden som personlig 
Gud), det mindste af det mindste, det største af det 
største, kendende alt, den højeste Aand, den som er 
Brahman, og hvoraf Brahman bestaar! Du er alle de 
fire Vedabøger. Du er Akcentuation, Ritual, Kommentar, 
Metrum og Astronomi, Historie, Tradition, Grammatik, 
Theologi, Logik og Lov, du, den uudforskelige. Der 
findes intet andet end dig, o Herre! Intet andet har 
ex isteret eller vil existere. Du er baade bestemt og 
bestemmelsesløs, baade universel og individuel. Hos 
dig findes hverken Aftagen eller Væxt. Du, den 
højeste Aand, være priset!« (Forf.s Krishna, p. 22 f.). 
Det er ganske den samme Gudside, kun noget for- 
skelligt udstafferet, vi møde i disse Lovprisninger af 
den indiske Vishnu og den ægyptiske Amon. 

En saadan Gud som Vishnu er en Janus med to Ansigter. 
Snart vender han den personlige, snart den pantheistiske Side frem. 
Det er derfor højst den halve Sandhed, Monier-Williams udtrykker i 
Brahmanism and Hinduism, p. 96, naar han slet og ret erklærer: 
Vishnuismen er ligesom Sivaismen en Form for Monotheisme. Vishnu- 
ismen er en i Retning af Monotheisme modificeret Pantheisme, fore- 
kommer os at være det korrekte Udtryk. 

7 



q8 Amenophis IV's Solskivedyrkelse. 

I den ovenanførte Text træder Amons pantheistiske Side særdeles 
stærkt frem. Andre Texter vise ham derimod som den absolute 
Gudemonark og opvise saa at sige kun pantheistiske Stænk. Dette 
har forledet Lieblein: Den gammelægyptiske Religion I — III (Kristiania 
1883 — 85) til at tale om ægyptisk Monotheisme. Ja i sin voldsomme 
Systematisering af den hele ægyptiske Religionshistorie finder han 
Monotheismen som det for en hel Periode karakteristiske Fænomen. 
Se herimod J. Dahl i (Norsk) Luthersk Ugeskrift, 1883, p. 309 flg. 



§ 29. Exclusiv Solskivedyrkelse. 'Særlig Omtale 
fortjener endnu en berømt Begivenhed i den ægyptiske 
Historie, Amenophis IV's Reformationsforsøg, der viser, 
at en vis Monotheisme kan opstaa derved, at 
man af hele det naturalistiske Pantheon udvælger sig 
en særlig Naturguddom og tilbeder ham paa de andres 
Bekostning. Amenophis (af det 18de Dynasti) ophøjede 
Dyrkelsen af Solskiven, Aten, til Rigsreligion. Før 
ham dyrkedes Aten som en af de mange Solguddomme 
ved Siden af utallige andre. Størst Ære nød Amon 
Ra i Theben, efter hvem baade Amenophis IV og 
hans Fader vare opkaldte, og hvem den først nævnte 
ogsaa dyrkede i Begyndelsen af sin Regering. Men 
han maa være kommet paa andre Tanker. Han antog 
Navnet Chu-en-aten, Solskivens Glans, og arbejdede 
paa at udbrede Atens Dyrkelse i hele Ægypten. 
De andre Guders Dyrkelse skulde undertrykkes. Særlig 
gik det ud over Amon Ra, og da denne Guds Navn 
stirrede Ægypterne i Møde fra Tempelsider og Grav- 
vægge, maatte Mejslen hjælpe til for at skaffe det 
bort. Og Amon Ra's gamle Hovedstad Theben blev 
forladt af Kongen og hans Hof, som Rom senere 
af Konstantin; og som sit Konstantinopel anlagde 
Amenophis sig en ny Residens i Mellemægypten, det 
nuværende El-Amarna, hvor man i den sidste Tid har 
fundet Rester af Amenophis' Statsarkiv, herimellem 
de berømte Breve fra Jerusalem og andre palæstinensiske 
Stæder, der vise os Tilstanden i Palæstina før 

Hebræernes Indvandring under Josva. I den nyanlagte 
Hovedstad skulde ingen anden Gud dyrkes end Aten; 
end ikke Osiris' Navn forekommer i El-Amarnas Grave. 
Kun de andre Solguders Navne taaltes, idet de naturligvis 
ere blevne opfattede som andre Udtryk for den ene 
og samme Aten. Og af denne Solgud tillodes ingen 
menneskelige eller halvmenneskelige Afbildninger; Sol- 
skivens Gud fremstilles slet og ret som Solskiven selv, 
omgiven af Straaler, som løbe ud i Hænder, der række 
Kongen Livets Tegn. 

Det kunde være interessant, om vi kendte de dybeste 
Motiver til denne Reformation, de sidste Bevæggrunde 
hos Kongen, saafremt det er ham, der har undfanget 
Planen, eller hos dem, der maatte have bibragt ham den. 
Umiskendeligt er det Hedenskabets dybeste Trang, der 
her giver sig Udslag, Trangen til at finde den ene Gud, 
parret med Utilfredshed med Mangeguderiet, og Trangen 
til et højere og renere Gudsbegreb end det, som 
var slæbt i Skarnet ved Mythologiens uværdige For- 
tællinger om de Guder, der afbildedes som Mennesker og 
optraadte som Mennesker. Men den støder paa Scylla, 
som undgaar Charybdis, og omvendt. Fremstillingen af 
Guden under Solskivens Form er et Charybdis, en Mal- 
strøm, hvori ogsaa Chu-en-atens Religion suges ned. I en 
af de Hymner, der digtedes til Atens Ære, hedder det : 
»Din Nedgang er skøn, du levende Aten (Solskive), Her- 
rernes Herre, Ægyptens Fyrste ! Naar du ved Nedgangen 
forener dig med Himlen, juble Landene og Men- 
neskene for dit Ansigt, idet de prise den, der skabte 
dem, og tilbede den, der dannede dem, for din elskede 
Søns Ansigt, Kongen af Øvre- og Nedreægypten, der 
lever af Sandhed, Chu-en-aten. Hele Ægypten og hvert 
Land, der ligger indenfor det Kredsløb, som du tilbage- 
lægger i din Glans, priser dig ved din Opgang og* ved 
din Nedgang ligervis«. Det er altsaa Naturfænomenet, 
Solskiven, den op- og nedgaaende Sol, der dyrkes. 

7* 

Derfor er denne Monotheisme af en ganske anden Art 
end den jødiske. Bibelens Jahve tilbedes aldrig i et 
Naturfænomen. Selv i en Beskrivelse som i Begyndelsen 
af den 18de Psalme, hvor Gud skildres som han 
aabenbarer sig i et Tordenvejr, og hvor man staar paa 
Grænsen af det mythologiske, selv der identificeres 
Gud dog ikke med noget af disse Naturfænomener. 
Han er dog stadig den usynlige, der er ophøjet over 
Naturen. Men i Chu-en-atens Religion er Guddommen 
smæltet sammen med Solskiven selv. 

Chu-en-atens Reform bliver meget forskellig bedømt. Her skal 
kun anføres Tieles Dom, Geschiedenis etc. p. 84 : »Ikke desto mindre, 
hvor overraskende denne monotheistiske Episode end kan være i 
Ægyptens religiøse Historie, maa man dog ikke tillægge den større 
Værdi, end den virkelig fortjener. Det er og bliver en Monotheisme 
af en særdeles tvivlsom Art. Guden er, skønt den eneste, dog ikke 
mere end den gamle Naturgud, den store Lysgud, hvilket tydelig ses 
af Helligholdelsen af alle de tidligere dyrkede Solguders Navne. 
Mere logisk og enkel end det gamle tvetydige System, der søgte at 
indpode de mest ophøjede monotheistiske Begreber paa en mange- 
formet og endnu meget magisk Folkereligion, er den nye Lære i 
Virkeligheden religiøs fattigere.« — Wiedemann, anf. Skr. p. 21. 

§ 30. Tvivlsomme Meddelelser om Monotheisme. 
Chu-en-atens Gud blev hængende i Naturen, men hans 
Enhed synes der at være gjort Alvor af. Men iøvrigt 
kan man ikke være forsigtig nok, naar ældre eller 
nyere Forfattere bringe Meddelelser om Folk, der kun 
dyrke én Gud. Det betyder rimeligvis ikke andet, 
end at Hjemmelsmanden for Efterretningen hos ved- 
kommende Folk kun er bleven opmærksom paa én 
Guds Dyrkelse, hvilket ingenlunde er det samme som, 
at kun én er bleven tilbedt. Dette kan oplyses ved 
et Exempel fra Herodot. Denne fortæller, hvorledes 
de thrakiske Geter dyrkede en Guddom, Zalmoxis, der 
sad i et hult Bjerg, hvorhen de Afdøde kom. Lejligheds- 
vis fortæller Herodot saa ogsaa som et Kuriosum: 
»Disse samme Thrakere skyde ogsaa med Buer imod 

Himlen, naar det tordner og lyner, og udstøde Trudsler 
imod Guden, da de ikke antage nogen anden Gud end 
deres egen.« Disse noget besynderlige Ord kommenterer 
E. Rohcje : Psyche, Seelencult und Unsterblichkeitsglaube 
der Griechen (Leipzig 1894) p. 319 overbevisende saa- 
ledes, at Guden, mod hvem de skyde, ikke er deres 
egen Gud, men Herodots og Grækernes Gud, Himlen: 
de skyde mod Guden o: mod den eller det, som vi 
Grækere anse for en Guddom, da de nemlig selv ikke 
anse andre end deres egen Zalmoxis for en Guddom. 
Den Magt, der gav sig tilkende i Tordenvejret, have 
de derimod betragtet som en Slags ond Aand eller 
Dæmon. Man kan altsaa ved at holde sig nøje til 
Herodots Ord komme til det overraskende Resultat, at 
Geterne vare Monotheister. »De havde kun én 
Gud ved Navn Zalmoxis«, saaledes refererer Rohde 
Herodots Ord. 

Er det rigtigt? 

Om saa var, vilde den jødiske Monotheisme dog 
ikke have hørt op med at være den enestaaende. 
Hin Zalmoxis er en mythologisk Guddom af almindelig 
hedensk Kvalitet. Hulebeboeren Zalmoxis og Jahve, 
Verdens Skaber, ere inkommensurable Størrelser. 
Men det forekommer os aldeles utvivlsomt, at man 
rolig kan hævde, at Geterne have været ligesaa gode 
Polytheister som deres Stammefrænder blandt de euro- 
pæiske Folkeslag. I Strabos Beretning om Geterne og 
Zalmoxis figurerer i hvert Fald ogsaa »Guderne«. 
(Strabo, VII, § 4 f.; Tysk Oversættelse af Groskurd, 
1831—34, I, p. 525 f.) 

Trænge nutildags alle Opdagelsesrejsendes Beret- 
ninger til strængeste Kontrol, naar de berøre religions- 
videnskabelige Æmner, er dette sikkert ikke mindre 
nødvendigt, naar vi have at gøre med lejlighedsvise 
Angivelser hos Oldtidsforfattere. 

§ 31. Glimt af Monotheisme og Tilløb dertil 
Om Navne skal der ikke strides. Vil man hævde, at 
Chu-en-aten var Monotheist, nuvel — man kan gøre 
det. Henimod Hedenskabets Slutning fortælles, at der 
var da mange, hvis hele Kultus bestod i Dyrkelsen 
af en enkelt Dæmon. En Neger kan vel hellige sig en 
enkelt Fetisch, et overtroisk Menneske sætte al sin Lid 
til en enkelt Amulet. Saadanne Mennesker kan man 
ogsaa kalde Monotheister — paa deres Maner. Men 
om man saa vil udstrække Brugen af Ordet Monothe- 
isme nok saa vidt, skal det dermed dog ikke kunne 
skjules, at den jødiske Monotheisme er noget for sig, 
en Religion uden hedenske Paralleler, at Troen paa 
den ene, personlige Gud, den almægtige, Himlens og 
Jordens Skaber, der ikke skues i et Naturfænomen, 
den er kun opstaaet en Gang. Kun en Gang har 
en Religion fuldstændig brudt med Naturdyrkelsen. 
Pantheismens Gud er selve det forgudede. Alliv, Polythe- 
ismens Guder ere forgudede Naturmagter og blive ved 
at bære Præg deraf, Chu-en-atens Gud er et forgudet 
Naturfænomen. Og selv om indenfor Polytheismens 
Guder en og anden tabte sin Naturkarakter, saa at 
man ikke vidste, hvilket Naturfænomen Apollo eller 
Artemis oprindelig repræsenterede, saa beholder dog 
det hele Pantheon sin naturalistiske Karakter, og til 
Hedenskabets sidste Tid er man sig bevidst, at det er 
Gud i Naturen, der er Genstand for ens Tilbedelse 
(§ 56). 

Højst kan man anerkende, at der i Hedenskabet findes 
Glimt af Monotheisme, Udtalelser, der, hvis man drog Kon- 
sekvensen af deres Indhold, førte til Monotheisme, 
Anelser om Monotheisme, Trang til Monotheisme. 
Men aldrig maa man lade sig dupere af Janusansigtet. 
Er ikke Herodot Monotheist? Taler han ikke om 
Guden eller Gud, som om der kun var én, hvis Villie 
Jian føler i den enkeltes som i Folkenes Skæbner. Og 

naar man saa vender Bladet, finder man ham sætte det 

Guddommelige i Stedet, og paa et tredie Sted taler 

han om Guderne som den, der har Ærbødighed for 

dem og deres Orakler. Men Plato da, den store 

Mester, har han da ikke Troen paa én Gud? Fra 

Kirkens ældste Tider have kristne Apologeter forsøgt 

at finde en Støtte for deres Tro hos de gamle græske 

Tænkere. Endnu kan man se Eftervirkninger heraf. 

Luthardt bemærker i sine apologetiske Foredrag : »Panthe- 

ismen ligger til Grund for de hedenske Religioner, 

disse den berusede Naturfølelses Religioner; den har 

frembragt Indiens filosofiske Verdensanskuelse, denne 

den drømmende Fantasis Verdensanskuelse; den har 

ogsaa i Grækenland grundet en filosofisk Skole, Ele- 

aternes; men de store Filosoffer, Plato og Aristoteles, 

lærte den personlige Gud« (Apologetische Vortråge I. 

3 Udg. 1864 p. 45). Det er som en Trumf, der 

spilles ud: Plato og Aristoteles Theister, saa have alle 

smaa Tænkere at bøje sig. Saa enkel er Sagen 

imidlertid ikke. Theistiske Udsagn er der visselig nok 

af, og Ordet Theos, Gud, spiller en stor Rolle. Men 

med Guds Personlighed staar det hos dem begge 

særdeles smaat til. For Plato synes Gud nærmest at 

være det Godes Ide; for Aristoteles er han Tilværelsens 

primus motor, al Bevægelsens Kilde. Men en personlig 

Skabergud lærer hverken den ene eller den anden. 

Man lade sig derfor ikke forstyrre af disse theistisk 

klingende Udsagn. 

Intetsteds findes disse vel i større Fylde og med 
stærkere Klang end hos den romerske Kejsertids 
Stoikere, en Seneca og en Epiktet. Hos Seneca er 
det jo stundom, som hørte man en bibelsk Forfatter, 
ja som om det var Toner fra Bjergprædikenen, der 
klang gennem hans Ord. »Vi bør leve, som om alles 
Øjne hvilede paa os; vi bør tænke, som om der var 
en, der kunde skue ind i vort Hjertes Inderste. Og 

det er der ogsaa. Thi hvad nytter det at skjule noget 
for Menneskene? For Gud er intet skjult. Han er 
nærværende i vort Hjerte og trænger ind i vore 
inderste Tanker.« Og dog er det den samme Seneca, 
der skriver: »Hvad er Gud? Universets Sjæl. Hvad 
er Gud? Alt hvad du ser og ikke ser.« Atter Janus. 
Intetsteds træder maaske Modsætningen mere tilbage 
end hos Epiktet, »Hedenskabets Helgen«. Man kan 
samle Rækker af Steder, som ingen kristen Forfatter 
skulde have skammet sig ved at skrive om sin Gud og 
sit Gudsforhold. Gud er Menneskets Skaber og Fader. 
Som Paulus følte sig som Kristi Frigivne, er Epiktet 
Zeus' s Frigivne, og Zeus vil ikke tillade, at hans Søn 
trælbindes. Thi intet er skjult for Gud, og for alt har 
han Omsorg. Intet Menneske staar derfor faderløst i 
Verden. Derfor skal man ikke bekymre sig for Føden. 
Gud er Verdens Styrer. Hvor kan nogen tro, at 
Verden er bleven til uden en Skaber, eller at den 
skulde kunne gaa et Øjeblik uden hans Regering. Hele 
Skabningen vidner om ham, og det er det store For- 
trin, vi Mennesker have fremfor alle andre existerende 
Væsener, at vi kunne skue denne guddommelige For- 
nuft og lære Guds Tanker at kende: ?Hvad andet kan 
da jeg lamme Olding gøre end at prise .Gud. Var 
jeg en Nattergal, vilde jeg gøre en Nattergals Gerning; 
var jeg en Svane, en Svanes. Men nu er jeg et Fornuft- 
væsen; derfor maa jeg prise Gud. Det er min Gerning; 
jeg udfører den og vil ikke forlade denne Post, saa- 
længe det forundes mig. Og eder opfordrer jeg ogsaa 
til at istemme denne Sang.« Men er Modsætningen 
hertil, den pantheistiske Tankegang, end tilbage- 
trædende, findes den dog. Ogsaa denne Medalje har 
sin Revers. 

Saa maa da disse Iagttagelser mane os til den 
allerstørste Varsomhed. Sæt tilfældig der af Seneca 
var bleven overleveret os en Blomstersamling af hine 

Udsagn, der synes at lære Guds Personlighed, hvilke 
Slutninger vilde man ikke kunne drage deraf? — 
Seneca ren Monotheist! Nu have vi begge Rækker 
Udtalelser af ham. Skulde man derfor af en eller 
anden lidet skrivende kynisk Filosof (se videre § 51) 
have et isoleret Udsagn i monotheistisk Retning, skal 
man tænke paa Seneca og Epiktet og ikke strax gøre 
Kynikerne til Monotheister eller Deister. Forfra be- 
tragtet kan Hedenskabets Gudsbegreb ofte se personligt 
ud; men hvor vi kunne komme til at se det fra alle 
Sider, er der altid en Hulhed i Ryggen. Pantheismens, 
Polytheismens, Naturalismens Kræftskade tærer altid paa 
dets Kraft. 

Om Platons Gudsbegreb se Zeller: Philosophie der Griechen, 
2 Udg. II, 1, 599 flg. Saussaye II, 186 bemærker mistrøstig: »Platos 
egen Gudsidé lader sig aldeles ikke definere.« Angaaende Aristoteles' 
Theisjne se Martensens Bemærkninger i: Om Tro og Viden (Kbhvn. 
1867) p. 52 f., p. 51 : »Kun hvor det blot Logiske og Physiske over- 
skrides, begynder Theismen, og vi maa derfor nedlægge den be- 
stemteste Indsigelse imod at beære blot logiske og physiske Guds- 
begreber, logiske og physiske Personificationer og Hypostaseringer med 
Theismens Navn.« 

§ 32. Medens den jødiske Monotheisme saaledes 
staar som et Unicum i Religionshistorien, viser denne 
os derimod af alle de andre Religionsformer Gentagelse 
paa Gentagelse. Animismens, Polytheismens og Pan- 
theismens Kilder flyde overalt, og medens al virkelig 
Monotheisme i Verden kunde føres tilbage til den 
jødiske som til en Slags Urmonotheisme, er der aldeles 
ingen Tegn til Stede paa, at Alverdens Animisme skal 
føres tilbage til en Uranimisme, dens Polytheisme til 
en Urpolytheisme, dens Pantheisme til en Urpantheisme. 

Særlig tydelig ses dette for Pantheismens Ved- 
kommende. Det kan allerede af det foregaaende ses, 
hvorledes de pantheistiske Ideer findes i de forskelligste 
Folkeslag, og stundom kunne Lighederne være over- 

raskende nok. Ganske naturligt. Da Grundtanken er 
den samme, vil dennes Udførelse let komme til at vise 
Overensstemmelser. Gud er alt. Vishnu er Himmel 
og Jord ; Amon Ra er det samme. De mange Guder 
maa derfor identificeres med Overguden eller gøres 
til Dele af ham. Mennesket er selv en Del af Gud, 
skal kun erkende det og har til Maal fuldstændig at 
gaa op i Guddommen. I Indien bliver det den Vises 
Maal at kunne sige med fuld Sandhed : Jeg er Brahman 
(o: det Absolute). I Dødebogens berømte 17de Ka- 
pitel siger den Afdøde: Jeg er Tum; jeg er Ra; jeg 
er den store Gud, som har skabt sig selv, etc. I 
Brahmanismen, hvor alt er udrundet af Brahmans Æg, 
menes alt sluttelig at skulle gaa under i et Kaos; men 
heraf skal saa atter en ny Skabning fremgaa; atter 
skal Urvandet opstaa, atter udvikles Brahmans Æg 
deri. Ogsaa efter Stoikerne rinder en Gang det store 
Verdensaar ud. Elementerne komme i Brand, alt op- 
løser sig i Ild eller Æther, alt uden Undtagelse, 
Menneskesjæle og Guder, gaar samme Vej. Men da 
begynder atter Dannelsen af en ny Verden, hvor alt 
det, der skete i den forrige, gentager sig med mathe- 
matisk Nøjagtighed. Det er derfor forstaaeligt, at man 
har kunnet finde paa at søge historiske Sammenhænge 
bag saadanne Ligheder. Særlig i de theosofiske Kredse 
fables der herom. Pantheismen skal repræsentere den 
samlede Menneskeslægts fælles Urtidsvisdom. Eller 
ogsaa mener man, at et af de gamle Folks, Ægyptens 
eller Indiens, Vismænd først have udklækket de panthe- 
istiske Ideer, der saa have udbredt sig til de andre 
Lande. 

Imidlertid kan ingen alvorlig Religionsforskning 
godkende dette. Sporadisk kan der vel finde en Ind- 
virkning Sted fra et Lands Filosofi paa et andets. 
Saaledes er der jo stadig dem, der ville se indiske 
Tanker i græsk Forklædning hos Pythagoras. Men 

enhver indgaaende Betragtning vil stadfæste, at i hvert 
enkelt Land, i Indien saavelsom i Ægypten og Kina, 
ere de almenmenneskelige Forudsætninger tilstede for, 
at Pantheismen kan fremgaa paa en Gang som Polythe- 
ismens Fuldendelse og dens Begrænsning. Laotses 
Tao er ligesaa kinesisk en Frembringelse, som Atman 
og Brahman ere indiske, Amon Ra ægyptisk, og 
Stoikernes »Zeus«, Verdensfornuften, er græsk. 

Mod de ældre Forsøg af Gladisch og Roth paa at sætte den 
græske Filosofi i Forbindelse med de orientalske Systemer se Zeller: 
Philosophie der Griechen, 2 Op., I, 18 flg. Om Brahmanismens 
kosmogoniske Perioder se S. Sørensen i Salmonsens Konversations- 
lexicon IH, 498. Det er paa en Maade en af de Kantiske Antinomier, 
der har faaet denne ensartede Besvarelse i Stoicismen og Brahman- 
ismen: Verden kan ikke tænkes uendelig i Tid, altsaa antage vi, at 
dette Verdensløb har en Begyndelse og en Slutning; men Verden 
kan heller ikke tænkes endelig i Tid, altsaa antage vi en uendelig 
Række Verdensløb. 

At indisk og ægyptisk Pantheisme skulde have noget med hin- 
anden at gøre, er en aldeles urimelig Antagelse. Den ægyptiske 
Pantheisme kan ikke være kommet fra Indien, da den synes at være 
ældre end den indiske, Ægyptens Kultur er jo ældre end Indiens. 
Og Indien har ikke faaet Pantheismen fra Ægypten, da vi kunne 
se, hvorledes den indiske Pantheisme udvikles af specielt indiske 
Forudsætninger (Oldenberg: Buddha, 2 Udg., Berlin 1890, p. 17 flg.) 

Jo besindigere Religionsvidenskaben bliver, desto varsommere vil 
den ogsaa være med Antagelsen af disse prekære Sammenhæng. 

§ 33. Resultatet. »Hvem er dig lig blandt 
Guderne?« lyder det i den gamle Lovsang (2 Mos. 
x 5> ll )\ °S l Navnene Michael og Michajahu, »Hvo 
er som Gud?« »Hvo er som Jahve?« har Israel givet 
Udtryk for den samme Følelse, Bevidstheden af at 
have en Gud, ved hvis Side ingen kunde stilles. Det 
er Religionshistoriens første Grundsandhed, der udtales 
heri. Om en Assyrer eller Babylonier vilde give sine 
Børn Navne der lød paa »Hvem er som Assur?« eller 
»Hvem er som Bel?« han vilde religionshistorisk set 

have Uret; thi Assur og Bel ere aldeles ikke ene- 
staaende; de have som Sidestykker Zeus, Jupiter, 
Varuna, Indra, Vishnu og hundrede andre polythe- 
istiske Overguder. Og vilde en Inder udbryde: »Hvo 
er som Brahma?« han vilde ogsaa religionshistorisk 
have Uret; thi Tao, Amon Ra og Orfikernes Zeus ere 
nøjagtige Paralleler. Men Jahve er i Religionshistorien 
uden Sidestykke. »Hvem ville I ligne mig ved, 
saa jeg fandt min Lige?« siger den Hellige. »Hæver 
eders Blik mod Himlen og skuer: hvo skabte alt 
dette? Ham (o: mig) er det, der mønstrer deres 
Hær og raaber dem (Stjernerne) op en efter en (som 
en Hyrde sin Hjord), stor i sin Kraft og vældig i 
sin Styrke, og ikke én mangler.« (Jesaia 40, 25, 26.) 
Om dette Gudsbegreb er sandt, om der virkelig 
existerer en saadan Gud, det er et Spørgsmaal for 
sig, hvorom der kan findes forskellig Tro, men at 
dette Gudsbegreb er det i Religionshistorien ene- 
staaende, er en fuldstændig videnskabelig Paastand, 
der kan fordre fuld og ubetinget videnskabelig God- 
kendelse. 

Saaledes ere vi komne til et Resultat, der staar i 
den skarpeste Modsætning saavel til den rationalistisk- 
pantheistiske som til den rationalistisk-deistiske Betragt- 
ning af Religionshistorien. Mod den første have vi 
hævdet Monotheismens Forskel fra Pantheismen; mod 
den sidste er det paavist, at medens den vil betragte 
Monotheismen som Verdens naturlige Religion, er den 
alt andet. Polytheisme, Pantheisme, Animisme, det er 
Verdens theologia naturalis, dens naturlige Religion; 
Monotheismen er derimod, religionshistorisk set, en 
højst unaturlig Religion, en Undtagelse fra alle Regler, 
en Abnormitet, forsaavidt det almindelige er det nor- 
male, en falsk Tone i den religionshistoriske Koncert. 
Eller skulde det være den, der er normal, og de 
andre Religioner, der ere abnorme? 

I hvert Fald er den noget for sig, et enestaaende 
Fænomen. Men hvoraf kommer en saadan Undtagelse 
fra Reglerne? 

Til Trods for den almindelige Tilbøjelighed til fra religions- 
historisk Side at overse den jødiske Monotheismes Særstilling kunne 
vi dog ogsaa anføre enkelte testes veritatis, værdifulde Sandhedsvidner. 
Chantepie de la Saussaye, Lehrbuch I, p. 46 f. : »Vil man undgaa 
Tanke forvirring, bør Ordet Monotheisme kun bruges om den jødiske, 
den kristne og den muhammedanske Religion«. Cnfr. Rauwenhoff: Reli- 
gionsphilosophie (Braunschweig 1889) p. 150 flg. Derimod er Siebeck 
ikke fuldt tilfredsstillende, naar han i Lehrbuch der Religionsphilosophie 
(Freiburg und Leipzig, 1893) p. 136 bemærker: »Her (i den israelitiske 
Profetreligion) kom Monotheismen første Gang til Udfoldelse ikke 
som et Fortrin hos enkelte eller begrænsede højeredannede Kredse, 
men som virkelig Folkereligion.« • Den profetiske Monotheisme er 
noget ganske andet end hine enkeltes famlende filosofiske Forsøg. Om 
Amos' og Hoseas' Religion aldrig var bleven Folkereligion, vilde 
deres Gudsbegreb dog have været et ganske andet end Platons og 
Nyplatonikernes. Og om de hedenske Filosoffers Religion var bleven 
nok saa populær, var den derfor dog ikke bleven til Monotheisme. 
At Max Mtiller tidligere har set klarere i denne Sag, førend de 
pantheistiske Ideer omtaagede ham, viser Chips from a German 
workshop (London 1867) p. 372, citeret dvenfor § 6. Særlig kan 
henvises til en kort men indholdsrig Artikel af E. Kønig i Zeitschrift 
fur kirchliche Wissenschaft und kirchliches Leben, 1889 (udgivet 
separat som Beitråge zum positiven Aufbau der Religionsgeschichte 
Israels. II. Der Monotheismus der legitimen Religion Israel, nach 
seiner Einzigartigkeit, Wirklichkeit und Entstehung gewtlrdigt.) 



Kap. III. Det enestaaende ved den bibelske 
Monotheismes Udviklingsgang. 

A. Indledning. 

§ 34. Hedenskabets Strømretning. For nu at 
svække det besynderlige ved, at der i Religions- 
historien er opstaaet en saadan ejendommelig Und- 
tagelse, kunde man opstille det Postulat, at ganske 
vist er Monotheismen kun engang bleven naaet i Reli- 
gionernes Historie, men dette skyldes ikke, at de andre 
Religioner ikke kunde naa den, tværtimod de vare 
paa bedste Vej dertil. Havde Kristendommen ikke 
saa brat skaaret deres Livstraad over, skulde vi have 
faaet noget andet at se. Alle Religioners Udvikling 
gaar i samme Retning, kun med forskellig Hastighed. 
Jævnt hæve de sig opad imod det samme Maal. Som 
A. v. Kremer har udtrykt denne Tanke (Geschichte 
der herrschenden Ideen des Islams p. 2). »Mellem den 
Vildes raa, overtroiske Frygt for en ubekendt, usynlig, 
overalt i Menneskelivet voldsomt indgribende Magt og 
Tankens sikre Bevidsthed om Nødvendigheden af en 
sidste Grund til alle Fænomener ligger der en Periode 
af mange Aartusinders menneskelige Aandsarbejde. 
At Semiterne først efterhaanden have gennemløbet 
denne Bane, kan næppe betvivles; de have ikke be- 
gyndt med Monotheisme, men endt dermed. Vel 
naaede de dette Maal før andre Folk, og blandt 
Semiterne var det igen Hebræerne, der først svang sig 
op til den monotheistiske Opfattelse; — Araberne gav 

den saa sin fuldeste Udvikling i Islam.« Man ser for 
sine Øjne den hele Verden marscherende i Skridt 
fremad med Monotheismen som Maal; men Hebræerne 
ile i Forvejen og naa Maalet først. De andre komme 
saa efter. Det er den samme Tanke, Lessing gav et 
berømt Udtryk i sit Skrift »Die Erziehung des 
Menschengeschlechts«, hvis § 4 lyder: »Opdragelsen 
giver ikke Mennesket noget, som det ikke ogsaa kunde 
have af sig selv; den giver ham kun det, som han 
kunde have af sig selv, hurtigere og lettere. Saaledes 
giver Aabenbaringen heller ikke Menneskeslægten 
noget, som den menneskelige Fornuft, overladt til sig 
selv, ikke vilde være kommet paa; men den gav og 
giver ham kun de vigtigste af disse Ting tidligere.« 

Vilde Menneskeheden udenfor Israel kunne have 
frembragt en virkelig monotheistisk Religion, som 
Lessing her antyder? Hvorledes vilde Verdens religiøse 
Tilstand se ud, naar man tænkte sig Jødedommen og 
Kristendommen bort? Over dette Tema er der blevet 
fantaseret af forskellige. Man anstiller Betragtninger 
over, hvorvidt for Exempel den assyriske Overgud, 
Guden Assur, kunde have udviklet sig til en fuldt 
monotheistisk Guddom; man paastaar, at den græske 
Verden selv uden Kristendommens Paavirkning vilde 
være bleven monotheistisk. Naar de hedenske Reli- 
gioner ikke tidligere havde naaet den ethiske aandelige 
Monotheisme, skyldes det tilfældige udvortes Om- 
stændigheder. Selv Tiele, der fælder en stræng Dom 
over Amenophis den IV's Atendyrkelse og kalder den 
en Monotheisme af en meget tvivlsom Værdi, der i 
religiøs Henseende egentlig staar lavere end den 
Polytheisme, den vilde fortrænge, mener dog, at den 
med Tiden kunde have udviklet sig højere til en mere 
aandelig og mere ethisk Monotheisme — hvis den ikke 
var bleven indført saa hovedkulds. Heri- skal altsaa 
Grunden søges til dens Ufrugtbarhed og hurtige Forfald ! 

Man kunde være fristet til at afvise alle saadanne 
Spekulationer som ørkesløse og paastaa, at vi vide, 
hvad der er sket, men kunne ingen Anelse have om, 
hvad der under andre Forhold vilde være sket. En 
kristelig Grundbetragtning vil imidlertid ikke kunne 
gaa ind herpaa. Den Kristne ved ikke blot, at nu er 
han Kristen, men ogsaa, at hvis han ikke var det, 
vilde han være i sine Synder. Og en kristelig Grund- 
betragtning af Religionshistorien vil analogt paastaa, at 
hvis Kristendommen ikke havde bragt Verden Befrielse 
fra al dens Overtro og Elendighed, vilde den endnu være 
lænkebunden af dem. Herimod staar altsaa den Paa- 
stand, at ogsaa uden Kristendommen vilde Verden 
have forløst sig fra sin Afgudsdyrkelse, sin Animisme, 
sin Polytheisme, vilde ogsaa uden Kristendommen have 
naaet om ikke just det samme, saa dog et lignende 
højt, mulig endnu højere Standpunkt. 

Men er nu ogsaa den religiøse Udviklingsgang 
overalt i Religionshistorien den samme? Er det en 
ensartet religiøs Udvikling, der har frembragt Polythe- 
isme, Pantheisme og Animisme Gang paa Gang i alle 
Verdensdele, men kun en Gang har sat Monotheismen 
som Blomst? Er Strømretningen i den israelitiske 
Religion den samme som i Religionerne udenfor? 

B. Hedenskabens Udviklingsgang. 

§ 35. Naturfolkenes Unatur. Skal det nu be- 
stemmes, i hvilken Retning de ikke-israelitiske Reli- 
gioner bevæge sig, gælder det naturligvis fremfor alt 
om at finde det rigtige Udgangspunkt. Religions- 
historiens Gang vil jo tage sig ganske forskellig ud, 
om man med Herbert af Cherbury lader den begynde 
med Troen paa den ene Gud, eller om man med vore 
Dages Evolutionister mener, at man skal studere Men 
neskets religiøse Urtidsforestillinger hos Buskmænd og 

Papuaer, og stiller Animismen op som den oprindeligste 
Religion. Kan vi altsaa finde de religiøse Urtidstilstande, 
og hvor finde vi dem ? Det hele Spørgsmaal vilde 
være særdeles let løst, hvis hin naive Tro paa, at man 
har Urtiden lyslevende for sine Øjne, blot man under- 
søger Nutidens uciviliserede Folk, var berettiget. Men 
i Virkeligheden beror den paa én stor Fejltagelse. 
Evolutionisterne faa selv mere og mere Øjnene op derfor. 
Jo bedre man lærer »de Vilde« at kjende, desto tyde- 
ligere bliver det, at deres Kultur aldeles ikke er primitiv. 
Deres Sprog har en Udvikling bag sig. Deres Rets- 
forhold ere bestemt udprægede. Sociale Vedtægter 
bestemme deres Liv og Optræden. Hvorfor skulde da 
deres Religion være særlig primitiv? Deres Sædelighed 
er det tilvisse ikke. Eller tror man maaske, at Menneske- 
æden eller Couvade ere primitive? Særlig denne sidste 
Skik, der findes rundt om paa Jorden, er oplysende. 
Naar Barnet er født, begynder der en Slags Barselseng 
for Manden. Han lægger sig, lader sig opvarte, holder 
streng Diæt. Er han uforsigtig, mener man, at dét vil 
komme til at gaa ud over Barnet. Er dette Natur, 
mon ikke snarere den rene Unatur? Ogsaa Menneske- 
æderiet er en Udskejelse og kan ikke betragtes som 
et første naturligt Udslag af det primitive Menneskes 
Spiselyst. Og at de paa visse Steder unægtelig meget 
simplificerede, andre Steder til Gengæld højst com- 
plicerede ægteskabelige Forhold have en lang Historie 
bag sig, er noget, der indrømmes fra alle Sider, hvad 
man saa end mener har været det oprindelige Forhold. 
Paa alle disse Punkter ere Naturfolkene altsaa alt 
andet end primitive. Hvorfor skulde de da være det 
paa det religiøse Omraade? Og nu er deres Mangel 
paa sædelig Primitivitet visselig ikke af det gode. Den 
bestaar ikke deri, at de have hævet sig op fra et 
primitivt Standpunkt; de ere tværtimod sunkne derfra 
paa mange Maader. Polygami og Promiscuitet er lige- 

saalidt som Menneskeæden at betragte som Fremskridt 
Naturfolkene ere i forskellige Henseender degenererede. 
De store Kulturfolks Forfædre have sikkert i mer end 
en Retning været af en anden Støbning end Nutidens 
fleste Naturfolk. De have ikke spist Mennesker og 
deres Familieforhold synes at have været adskilligt 
bedre end Gennemsnitsforholdene i Hedningeverdenen 
nutildags. Men skulde det saa være urimeligt at an- 
tage, at man hos Naturfolkene finder en Mangel paa 
Primitivitet, der i Virkeligheden er lig religiøs For- 
vildelse? 

Og herom synes der at være voxende Enighed. 
Saaledes indrømmes det nu almindeligt, at Fetischismen 
ikke er primitiv, men betegner et Forfald. Mere om- 
stridt er det derimod, naar man hist og her mener at 
kunne konstatere, at der bag et Folks nuværende 
animistiske Standpunkt har ligget et tidligere polytheistisk. 
Men hvorom alting er, den uforfalskede Urtid kan ikke 
søges hos Nutidens ukultiverede Folk (cfr. Lagarde, 
Deutsche Schriften p. 220). 

For et enkelt men vigtigt Punkts Vedkommende s. C. N. Starcke : 
Die primitive Familie in ihrer Entstehung und Entwickelung. Inter- 
nationale wissenschaftliche Bibliothek. LXVI. (Leipzig 1888). Starcke 
modbeviser her de moderne Yndlingstheorier om, at Promiscuitet skulde 
være den ældste normale Form for ægteskabeligt Forhold, og at Slægt- 
skabsforholdene som Følge deraf i ældre Tid kun skulde være blevne 
udregnede gennem Moderen, da Faderen i Reglen skulde være 
ubekendt. I Modsætning hertil hævder han (p. 276) de primitive 
Menneskers ægteskabelige Forbindelser som monogame. For de indiske 
og ældre indogermanske Forholds Vedkommende s. B. Delbrtick: Die 
indogermanischen Verwandtschaftsnamen. Abhandl. der philologisch- 
historischen Classe der Konigl. Sachsischen Gesellschaft der Wissen- 
schaften B. XI (1889). 

Mod de fetischistiske Theorier s. Max Mtlller, Vorlesungen tiber 
den Ursprung und die Entwickelung der Religion (1880) p. 62 flg.; 
cnfr. Saussaye I, 29. 

At de lavere animistiske Elementer ikke ere Naturfolkenes eneste 
religiøse Forestillinger, er antydet $ 19, b. I $ 23, Anm. er der lige- 

ledes henvist til den udbredte Forestilling om en øverste Gud eller 
Aand. Hos Indianerne er det den store Aand, som ogsaa Tiele (Kort- 
fattet Religionshistorie p. 19) anser for at være af utvivlsom inden- 
landsk Oprindelse, altsaa ikke europæisk Import. Om Gudsfore- 
stillingerne hos Afrikanerne s. Schneider: Die afrikan. Naturvolker 
p. 28 flg. Om en øverste Gud hos Santalerne s. Monier- Williams, Brah- 
manism and Hinduism 582 f; selv om denne Gudsforestilling kan 
være modificeret ved hinduisk Indflydelse, anse vi det for aldeles over- 
flødigt at ville forklare den, som var den af hinduisk Oprindelse. 
Andetsteds hvor Animismen nu hersker, har man villet eftervise en 
Mythologi af polytheistisk Art, der mulig viser tilbage til en rigere 
polytheistisk Fortid. For Finnernes Vedkommende er dette forsøgt 
af Castren i Vorlesungen tiber die finnisene Mythologie (St. Petersburg 
1853). Cnfr. om Polynesierne, Bahnson Etnografien I, 122 f. Det 
synes, som om disse i en ikke fjern Tid ere faldne fra Naturdyrkelsen 
hen til Sjæledyrkelse ; historisk paaviselig synes altsaa Udviklingsgangen 
at være fra Polytheisme til Animisme; dogmatisk er derimod Paa- 
standen, at hin Polytheisme er fremgaaet af en tidligere Animisme. 

§ 36. Kulturfolkenes religiøse Oldtid. Har man 
nu overbevist sig om det uheldige i at anse de ucivili- 
serede Folk som Illustrationer til Urtiden, nødes man til 
at slaa ind paa en anden Vej for at finde denne. 
Istedetfor at gaa til Naturfolkene kan man for at søge 
Udgangspunktet for den religionshistoriske Udvikling 
gaa der hen, hvor man ad historisk Vej virkelig ogsaa 
kan naa længst tilbage. Det er, man kan gaa til Old- 
tidens Kulturfolk. Mens Naturfolkenes Historie meget 
snart taber sig i Mørke, kan Kulturfolkenes Udvikling 
følges Aartusinder tilbage. Man kan ganske roligt 
paastaa, at man i Kulturfolkenes Oldtid staar Urtids- 
religionen nærmere end i Naturfolkenes Nutid. Det 
Folk, der har historiske Erindringer om sin Fortid, 
ikke blot bevarer dem, men bevares ogsaa selv ved 
dem. Og hvilken Konstans er der ikke i Kulturfolkenes 
Sprog; de forandres kun langsomt. Ogsaa paa det 
religiøse Omraade finde vi hos Kulturfolkene en for- 
bavsende Trofasthed mod de gamle Minder. Omtrent 
2300 Aar før Kristus, fortælles det, at en Konge i 

Elam ved Navn Kudurnanchundi erobrede Byen Erek 
i Kaldæa og bortførte Gudinden Nanas Billede. 1600 
Aar var Gudinden i Landflygtighed. Saa førte Assur- 
banipal hende tilbage til hendes gamle Tempel. Mon 
noget saadant nogensinde er vederfaret en af Natur- 
folkenes Fetischer, der er idag og imorgen kastes i 
Ilden? Naar den indiske Brahman om Morgenen for- 
retter sin Andagt og i siddende Stilling har gennem- 
gaaet den ene Bøn og Ceremoni efter den anden, 
rejser han sig op, vender sig mod den opgaaende Sol, 
og med Ord af Rigveda III, 59 hilser han Dagens 
Stjerne, idet han paakalder den som Mitra. Avestas 
Mithra, den romerske Kejsertids Sol invictus, Legionernes 
Mitra, her lever hans Navn endnu, her reciteres Morgen 
efter Morgen af Millioner Hinduer den gamle Hymne 
til hans Ære (Monier-Williams, Brahmanism etc. p. 406). 
Mon nogen af Naturfolkenes Sange nogensinde har 
haft saa langt et Liv ? Det er derfor ganske vilkaarligt, 
naar man udenvidere læser sig Urtidstilstande til ud af 
Beskrivelser af Nutidens Vilde og fordømmer det vig- 
tigste Middel, vi have til at lære Fortiden at kende: 
Studiet af de historiske Folkeslags Religiøsitet. 

Den, der — som Vodskov — antager, at det er Samleren. 
Mennesket i sin primitive Naturtilstand, der uden Jæger- og Nomade 
livets Mellemtrin er gaaet over til Dannelsen af Kulturstaten, maa efter 
vor Formening komme til det samme Resultat. Fra de religiøse Til- 
stande i den begyndende Kulturstat vilde vi kun have et Skridt tilbage 
til Ursamlerens. Cnfr. Vodskov : Sjæledyrkelse og Naturdyrkelse p. LXI 
og LXVIII. 

§ 37. Indogermanernes religiøse Oldtid. I disse 
Kulturfolkenes ældste os bekendte Religioner findes der 
nu ganske vist mange animistiske Elementer, megen 
Aandetro, Spøgelsefrygt og Trolddom. Dog er dette 
ikke andet, end hvad der findes i enhver hedensk Religion 
til enhver Tid. Og ved Siden heraf findes en bestemt 
Polytheisme, en Dyrkelse af høje personlige Guder, der 

ere Bærere af sædelige Ideer og tilbedes ikke af Angst, 
men i ærefuld Beundring. Et blot og bart animistisk 
Standpunkt, eller et Standpunkt saa lavt som hos 
Nutidens Vilde finde vi ikke. 

Ingensteds komme vi ad historisk Vej tilbage 
dertil. 

Ikke hos Indogermanerne. I den ældste Tid, 
hvorfra skriftlige Mindesmærker findes, Rigvedas Tid, 
var de animistiske Elementer de polytheistiske under- 
ordnede. Guderne spille ubetinget den første Rolle, 
Aanderne den anden. Og søger man ad den sammen- 
lignende Sprog- og Historieforsknings Vej at vinde 
tilbage til langt ældre Tider, kommer man aldeles ikke 
bag om Polytheismen til rent animistiske Tilstande. 
Muligt, at man ad Sammenligningens Vej kan føre 
visse Tryllesprog tilbage til en saare fjern Oldtid 
{v. Schroeder, Indiens Literatur und Kultur, Leipzig 
1887, p. 170 flg.). Men med mindst samme Ret 
hævdes det, at den velbekendte religionshistoriske Lig- 
ning Dyaus = Zeus --=- Tyr gjør Dyrkelsen af den 
gamle Himmelgud til et af de vigtigste Led i den 
urindogermanske Fortids religiøse Karakteristik. Vi 
komme ad den ædruelige sammenlignende Forsknings 
Vej ingenlunde tilbage til noget lavt religiøst og 
sædeligt Standpunkt, til halvt eller helt vilde Tilstande, 
hvor Troldmænd regere over en uvidende overtroisk 
Mængde, hvor Mand og Kvinde leve med hinanden 
som Kvæget, hvor Sædeligheden er løsrevet fra Reli- 
gionen, hvor onde Aander spille den store, og gode 
Himmelguddomme den lille eller slet ingen Rolle. 
Saadant vilde passe meget vel med det evolutionistiske 
Skema, men passer ikke med Kendsgerningerne. Her 
kan man nemlig virkelig tale om Kendsgerninger. Man 
famler ikke helt i Mørke, naar man vil udforske den 
indogermanske Urtid. Som den sammenlignende Sprog- 
forskning af det samme Ords Former i de forskellige 

indogermanske Sprog kan gøre visse Slutninger om 
ældre Former for Ordet, gælder noget lignende for 
den sammenlignende Religions- Rets- og Kulturhistories 
Vedkommende paa det indogermanske Omraade. Og 
hvad der vindes ad denne Vej, stadfæster ikke de 
animistiske Teorier. Paa det religionshistoriske Omraade 
har man tidligere været meget sangvinsk i sin Opfattelse 
af, hvor meget der kunde paavises som fælles-indoger- 
mansk. Max Muller og Kuhn ere her gaaet videre, end 
man nutildags i det hele vil gøre det. Men saa stærk 
skulde Reactionen mod denne Retning dog heller ikke 
være, at man ganske overser de faste Punkter, der 
virkelig findes. Den der ud fra sikre Udgangspunkter 
i Rigveda og Avesta søger tilbage til en fælles indo- 
persisk Urtid, vil ikke derved føle sig animistiske Til- 
stande nærmere. Tværtimod synes de indo-persiske 
Stammer i hin fjerne Fortid paa ejendommelig Maade 
at have været bevægede af dybe religiøse Spørgsmaal. 
Selve Bruddet mellem Perserne og Inderne har man jo 
ment var foranlediget ved religiøse Divergenser, der 
ligge ganske udenfor Animismens Horizont. Og naar 
man foruden Inder og Perser drager de evropæiske 
Indogermaner med ind i Betragtningen, møder os her 
den umiskendelige for al Evolutionisme saa ubehagelige, 
men derfor ikke mindre overbevisende Sammenhæng 
mellem Romernes Juppiter, Grækernes Zeus pater og 
den gamle forgemte og halvforglemte Dyaus pitar fra 
Rigveda. Hvor vidtgaaende Konsekvenser man har 
Lov til at drage af denne Sammenhæng, tør vi ikke 
udtale os om; men det forekommer os i allerhøjeste 
Grad sandsynligt, at von Bradke har Ret, naar han 
som Resultat af sine omhyggelige Undersøgelser paa 
dette Omraade udtaler, at den ældste Religionsform hos 
Indogermanerne, som vi kunne naa tilbage til, synes at 
være en Polytheisme med en udpræget monarkisk 
Karakter »Langt forud for Historieskrivningens Be- 

gyndelse viser Sammenligningen af de ældste Religions- 
former, der ere os overleverede fra de indogermanske 
Stammer, os som Hersker over Guder og Mennesker, 
tronende i den højeste Majestæt, den lysende Himmel- 
gud Dyåus Pitar. Fra ham stammer og i ham ere 
Indogermanernes himmelske Lysguder, Devaerne.« 
(P. v. Bradke: Dyåus Asura, Halle 1885, p. 110). 
Dette er noget andet end Animisme. 

Dette religionshistoriske Resultat synes at blive bekræftet ad 
anden Vej gennem de Undersøgelser, som Leist har foretaget paa 
den sammenlignende Retshistories Omraade. Hvor forsigtigt man maa 
bevæge sig paa den ofte gyngende Grund, kan ses af O. Schrader 
Sprachvergleichung und Urgeschichte, 2. Opl. (Jena 1890) p. 586 flg. og 
v. Bradkes Polemik imod Schrader: Ueber Methode und Ergebnissen 
der arischen Alterthumswissenschaft (Giessen 1890). 

§ 38. Eufratlandenes og Ægyptens religiøse Old- 
tid. Heller ikke i Eufratlandene naa vi bag om Polythe- 
ismen. Man har lagt særlig Vægt paa, at de ældste 
bekendte Beboere af disse Egne, de saakaldte Sumerier 
eller Akkader, have haft en udviklet animistisk Magi, 
som vi kende gennem deres Trylleformler. Men Tiele 
(Geschiedenis I, 1, 135) bemærker, udtrykkeligt om 
dem, at det er uberettiget at paastaa, at deres Guds- 
dyrkelse kun har været Shamanisme og kun bestaaet 
i Trolddom, og fit de kun skulde have kendt Aander 
og ikke virkelige Guder, saa at de sidste først skulde 
være dannede senere, maaske under semitisk Indflydelse. 
Han afviser herved Sayces altfor dristige Hypoteser 
(Hibbert Lectures for 1887 p. 327). Og ligeledes 
stiller han sig kritisk overfor Lenormants Paastande 
om de gamle »akkadiske« Texters relative Alder. Vi 
have sammen med en assyrisk Oversættelse eller Trans- 
scription et meget gammelt »akkadisk« Værk, hvis 
Hovedbestanddel er en stor Samling Anvisninger paa, 
hvilke magiske Besværgelsesformularer, Trolddomsmidler 

og Amuletter der kan anvendes i Livets forskellige 
Forhold, mod Sygdom og Farer. Men i det samme 
Værk findes tillige Brudstykker med renere religiøse 
Forestillinger, hvor det udtales, at Mennesket ved egen 
Skyld er hjemfaldet til Mørkets Magt og derfor i Anger 
og Bod maa vende sig til Gud for at frelses af sin 
Elendighed og helbredes for sine Sygdomme. Det er en 
Samling Bodspsalmer, betegnede med den fælles Titel 
»det angerfulde Hjertes Klager«. Disse ædlere Bestand- 
dele, hvori en vis Tendens til Monotheisme skal gøre 
sig gældende, har Lenormant villet have opfattede som 
yngre end de ordinære Besværgelsesformularer og som 
Resultater af en højere Religionsudvikling. Ganske 
modsat vil Soldan-Heppe (Geschichte der Hexenprocesse 
Stuttgart 1880 I, 16) heri se ældre primitivere Fore- 
stillinger. Det er umuligt for den, der ikke er Assyrio- 
log af Faget her at fælde en afgørende Dom. Men 
naar man ser den for Evolutionsteorierne forudindtagne 
Tiele anf. Sted betegne Lenormants Paastand som 
aldeles ikke bevist og ser ham udtrykkelig hævde, at 
det ældste os bekendte Standpunkt ikke er animistisk, 
kan man sikkert uden Betænkelighed blive staaende 
herved som ved det, der for Tiden er historisk paa- 
1 ideligst. 

Noget lignende gælder for Ægyptens Vedkommende. 
Hypoteserne om den ægyptiske Religions Oprindelse 
ere talrige nok, lige saa talrige som Hypoteserne om 
al Religions Oprindelse. Men naar man ser bort fra 
saadanne mer eller mindre begrundede Formodninger 
og holder sig til det historisk bevislige, maa selv den 
ivrigste Evolutionist indrømme, at vi her ere langt ude 
over animistiske Tilstande. De ældste Texter, Døde- 
bogen og Pyramidetexterne vise os allerede et fuldtud- 
viklet polytheistisk Pantheon, hvor store Naturguddomme 
som Solguden Ra ere Genstand for Tilbedelse , (Tiele, 
Geschiedenis I p. 31 flg.). Og er der end megen 

Magi og Dyredyrkelse, der kunde synes af animistisk 
Oprindelse, hvem borger saa for, at dette er ældre end 
Naturdyrkelsen ? 

Og kender vi i Kina nogen Tid, hvor ikke Dyrk- 
elsen af Himlen (Tian) eller den øverste Kejser (Shang-ti) 
har staaet ved Siden af eller over Aandedyrkelsenf 

Lenormant er citeret paa anden Haand efter det ovennævnte 
Værk af Soldan — Heppe. Større Uddrag af disse gamle »akkadiske« 
Texter findes ogsaa hos Lehmann, Overtro og Trolddom (Kbhvn 1893) 
P« 37 %• Sayces ovennævnte Værk karakteriseres fyndigt ved en 
Bemærkning af den utvivlsomt competente og sagkyndige P. Jensen i 
Theol Literaturz. 1896, Sp. 65 om »so leichtsinninge und liederliche 
Machwerke wie Sayce's Hibbert Lectures«. Ogsaa over Tieles Ar- 
bejde brydes Staven sammesteds uden Barmhjertighed. 

§ 39. Hvilke Bestanddele ældst? Har nu den 
foregaaende Overvejelse end givet noget Udbytte, idet 
den har vist, at den historiske Undersøgelse ikke giver 
noget Bevis for de nutildags saa udbredte Theorier om 
Religionernes oprindelig animistiske Tilstand, saa bør 
dog erindres, at skønt vi gennem disse Undersøgelser 
ere komne adskillige Aartusinder tilbage , er Urtiden 
dog ikke naaet. Ægyptens ældste Mindesmærker vise 
os en fuldtudviklet Religion, om hvis Tilblivelse vi 
kun kunne opstille luftige Hypoteser. I det tredje for- 
kristelige Aartusinde træffe vi i Babylonien fuldt ud- 
viklede Gudekredse. Og Rigveda, det ældste indoger- 
manske Religionsdocument , fra det andet Aartusinde 
før Kristus, viser os den ariske Races Guddomme fuldt 
udformede, ja, lader os ane en Fortid med religiøse 
Omvæltninger, Guders Opkomst og Guders Afsættelse — 
og hvad ligger saa atter bag det, vi ane og skimte? 
Nej, Religionens Begyndelse er ikke funden, ej heller 
er Animismens Plads i Religionshistorien herved bleven 
bestemt. Vi møde kun det animistiske Spørgsmaal 
under en ny Form. Medens Sammenligningen mellem 
Naturfolkenes og Kulturfolkenes Religioner rejste det 

Spørgsmaal, er Animismen eller Polytheismen ældst, 
vil Iagttagelsen af Kulturreligionernes ældste Faser give 
Anledning til det andet Spørgsmaal: ere de animistiske 
eller de polytheistiske Elementer i disse gamle Religions- 
former ældst? Guder og Aander, Bøn og Magi, Guds- 
dyrkelse og Trolddom findes ogsaa i de ældste Tider, 
Side om Side. Hvorledes komme vi da videre? 

§ 40. Præhistorisk Arkæologi intet Hjælpemiddel 
Her laa' det nu nær at formode, at de Hjælpemidler, 
der, naar det drejer sig om den materielle Kulturs 
Historie, give os et Indblik i fjerne præhistoriske For- 
hold, kunde være os til nogen Hjælp. Desto værre, 
de nytte os ikke. Hvormeget den præhistoriske Arkæo- 
logi iøvrigt kan have at lære os, paa dette Punkt er 
den gold. Dens trepanerede Hjerneskaller, dens Orna- 
menter, dens primitive Afbildninger og Skulpturer have 
saare lidet at berette. For det første er det altid en 
tvivlsom Sag at afgøre, om en eller anden Ting er 
bestemt til verdslig eller gudstjenstlig Brug, om en Ske 
er en Spiseske eller en Offerske, om et Billede er et 
Portræt eller et Afgudsbillede. Og selv om man altid 
med Sikkerhed kunde udpege de gudstjenstlige Sym- 
boler og Genstande, var man ikke synderlig hjulpen. 
Thi paa et Offerredskab kan man ikke se, om det skal 
bruges i en god eller ond Aands Tjeneste, om det var 
Angst eller Ærefrygt, der fyldte den ofrendes Sjæl. 
Og det er dog fremfor alt dette, vi ønske at vide. 
Om alle en Nutidsbys Kirker sank i Jorden og bleve 
fundne uskadte efter Aartusinder af en Slægt, der intet 
kendte til Kristendommen, fundne med samt Altre, 
Døbefonter, Prædikestol og Stolestader, men uden et 
forklarende Ord, man vilde af dem kunne lære noget 
om Nutidens Kunst og Civilisation, men naar man 
vilde drage Slutningen til, hvad der blev prædiket fra 
Prædikestolen eller ofret paa Altret, vilde man være 

udsat for de værste Fejltagelser. Fandt man i Frue 
Kirke Thorvaldsens Kristus og de 12 Apostle, vilde 
man heri kunne finde et fuldgyldigt Bevis for en billed- 
dyrkende Polytheisme , og Altret med dets Brød og 
Vin kunde give Anledning til den Udtydning, at man 
her beredte et Bord for Guddommen paa samme Maade, 
som man i det gamle Babylon dækkede Bord for Bel. 
Men ligesaalidt som Kristendommens Væsen kan læses 
ud af alt dette eller af Rosenkranse, Monstranser og 
Vievandskar, kunne de præhistoriske Religioner læses ud 
af hine Tiders materielle Efterladenskaber. Højst kan 
man af Begravelsesmaaden slutte noget til Forestillingen 
om et Hinsides; men heller ikke dermed er Religionens 
Karakter bestemt. Man maa betænke, at Hebræerne 
med deres ophøjede Monotheisme forenede en næsten 
fuldstændig Mangel paa Udødelighedstro og nærede 
Forestillinger om det Hinsidige, der staa enkelte 
hedenske Religioners nær. 

Cnfr. Lindner, Grundztige der allgemeinen Religionswissenschaft 
iZocklers Handbuch der Theologischen Wissenschaften, Supplementband 
(Miinchen 1890) p. 320: »Lad os engang gøre os klart, hvad vi 
vilde faa for et Billede af den indiske Religions ældste Periode, hvis 
vi ikke havde Vedaerne, men vare henviste til præhistoriske Fund. 
Vilde vi gaa frem paa den forudangivne Maade (som f. Ex. Mortillet, 
der mener af Fundene at kunne bestemme, naar Religionen opstod) 
vilde Resultatet være, at Inderne ikke havde besiddet nogen Religion, 
thi Afgudsbilleder fandtes ikke, dem kendte man ikke dengang etc.« 

§ 41. Den sammenlignende Ethnologis Farer. 
Endnu kan der advares imod at slaa sin Lid for stærkt 
til en tredje Vej, den sammenlignende Ethnologis, der 
vel maa adskilles fra den historisk-sammenlignende 
Fremgangsmaade. Denne sidste undersøger beslægtede 
Folks religiøse Forestillinger og prøver,, om den der- 
igennem kan naa tilbage til de fælles Stamfædres Ideer. 
Anderledes gaar Ethnologien til Værks. Den under- 
søger ikke det enkelte Folk, men den enkelte Ide eller 

Skik. Medens dens Søstervidenskab Ethnografien tager 
ét Folk for sig ad Gangen og belyser alle dets Institu- 
tioner og hele dets Tankesæt, tager Ethnologien en 
enkelt Institution eller Ide for sig ad Gangen og for- 
følger den gennem alle Folk (Bahnson Etnografien I, 
p. XVIII). En saadan ethnologisk Behandling paa Tvers 
gennem Religionerne kan selvfølgelig have sin Interesse 
og Berettigelse. Men den kræver den yderste Varsom- 
hed, forat man ikke skal komme ind paa overfladisk 
Jevnstilling af Fænomener, der Intet have med hinanden 
at gøre. Og forsaavidt som man ad denne Undersøg- 
elses Vej tror at kunne konstruere Urtidsreligionen, 
bevæger man sig sikkert i en Illusion. Man glemmer 
altfor let, at der er Ligninger, der tilstede flere Løsninger. 

Skal Menneskets Artsenhed bevares, maa der sikkert 
kunne drages Forbindelseslinier mellem de polytheistiske 
og de animistiske Religioner. Heri kan man naturligvis 
kun bestyrkes, naar man ser, hvorledes mangfoldige 
Skikke og Forestillinger ere ens baade her og der. 
Men man maa endelig huske, at denne Forbindelse 
kan tænkes paa tre forskellige Maader. Man kan 
tænke sig Animismen fremgaaet af Polytheismen eller 
Polytheismen af Animismen eller begge af en fælles 
Urform. Og for hver enkelt Skiks Vedkommende kan 
man tænke sig, at Overensstemmelsen kan vise tilbage 
til gamle Sammenhænge, eller at Skikken eller Ideen 
senere er opstaaet selvstændig paa flere Steder. 

Alle disse Muligheder maa til en Begyndelse holdes 
aabne; og endnu er der ét, som ikke maa overses. 
Naar Kulturfolkenes og Naturfolkenes Religioner sammen- 
stilles, falder det ganske vist strax i Øjnene, at de have 
mangfoldige lave animistiske Elementer fælles. Spøgelse- 
forestillinger og Trolddomsmetoder af samme Art kunne 
forekomme paa begge Gebeter. Heraf drages saa under- 
tiden den forhastede Slutning, at dette følgelig er 
Menneskehedens fælles Arv fra Urtiden, og at de højere 

Gudsforestillinger have udviklet sig senere. Men herved 
har man glemt, at Naturfolkenes Religion indeholder 
mere end Trolddom, at der hos dem ogsaa rindes 
svagere Spor af en virkelig Gudsidé, og at det jo var 
muligt, at det var denne, der var den rigtige Oldtids- 
arv og Animismen de senere Tiders Produkt. Begge 
Løsningsmuligheder maa ogsaa her tages med i Be- 
tragtning. 

Der, hvor man har Midler til at trænge tilbage i Fortiden ad 
den historisk sammenlignende Vej, vil man være mindst fristet til at 
slaa ind paa den spekulativ ethnologiske. Derfor har den indoger- 
manske Oldtidsforskning hidtil ikke vist nogen Interesse for de animi- 
stiske Teorier. Fornylig synes H. Oldenberg: Die Religion des Veda 
(Berlin 1894) her at bebude en Svingning. Men andre Indogerman- 
ister have strax mødt med en Protest, saaledes v. Bradke i Theol. 
Litz. 1895 Sp. 577 flg. Hopkins, The religions of India (Boston and 
London 1895) P» 57 1 udtrykker ogsaa sin Betænkelighed. 

§ 42. Dogmatisk Evolutionisme. Den eneste Vej, 
der maaske kan føre os Maalet noget nærmere, er en 
Undersøgelse af Religionens Udviklingsgang i den Tid, 
vi kunne kontrollere. Har man her vundet et paalide- 
ligt Resultat, kan deraf muligvis visse Slutninger drages 
angaaende den præhistoriske Udvikling. Men i Stedet 
for denne Fremgangsmaade er det for Tiden i højeste 
Kurs at hugge alle Knuder over ved Hjælp af de 
evolutionistiske Dogmer. De animistiske Elementer maa 
være ældre end de polytheistiske. Gudeangsten maa 
være ældre end Gudsfrygten, de onde Guder maa være 
ældre end de gode. Guderne og Gudsdyrkelsen kan 
altsaa oprindelig ikke have haft noget med Sædelig- 
heden at gøre. De lavere Former maa være ældre 
end de højere. Naar vi i de ældste historisk kendte 
Religioner ved Siden af Troen paa de store gode sæde- 
lige Guddomme finde Dyredyrkelse, Tilbedelse af hel- 
lige Træer, Vande og Sten, saa har vi heri og ikke i 
de store Guddomme Religionens ældste Inventarium. 

De store Guder ere senere Tiders Nyerhvervelser. Til 
dem forholder man sig jo ærefrygtsfuldt tilbedende, 
men ældre end Ærefrygten er Frygten slet og ret. 
For Rigtigheden af alle disse Paastande bliver man 
Beviset skyldig; men dobbelt dristig fremfører man 
dem. Adskillig Forvirring kan voldes derved, at man 
søger Spørgsmaalet løst ved gale Instanser, specielt 
derved, at man mener, at Anthropologerne ere de rette 
Autoriteter at konsulere ved denne Lejlighed. Hvad 
Anthropologerne skulle have at sige i disse Spørgsmaal, 
er det ikke godt at forstaa. De to almindelige Kilder 
for Anthropologernes Viden om Urtiden, Slutninger fra 
Nutidens Naturfolk og fra de arkæologiske Fund, kunne 
som allerede paavist ikke bruges, og det tør dog ikke 
formodes, at Anthropologien allerede skulde have drevet 
det saa vidt, at den af enhver Hjerneskals Form kan 
slutte sig til et bestemt religiøst Indhold. Om religions- 
historiske Spørgsmaal maa Religionshistorien og ikke 
Anthropologien spørges til Raads. Og i Religions- 
historien er Spørgsmaalet om Religionens Oprindelse 
endnu omdebatteret og ingenlunde afgjort til Animismens 
Fordel. 

Der gives ganske vist Religionshistorikere, ogsaa 
Specialforskere, der have kastet sig over de animistiske 
Teorier; men at de, naar de give dem ud for Viden- 
skab, i Virkeligheden ere Dogmatikere, komme de ikke 
sjældent til at røbe. Robertson Smith har som god 
Evolutionist fundet den semitiske Religions ældste Ob- 
jekter i de arabiske Ginner, Spøgelser i Dyreform. 
Hvilket evolutionistisk Kup! Dyredyrkelsen ældst 1 og 
Spøgelsefrygten ældst! Kun Skade, at det er umuligt 
at paavise, hvorledes Spøgelsefrygt efterhaanden »ud- 
vikler« sig til Gudsfrygt, og onde Aandevæsner »ud- 
vikle« sig til gode. »Hvorledes Rædslen for de onde 
Ginner først blev brudt og visse Grupper af fjendtlige 
Dæmoner forvandledes til venlige beslægtede Magter, 

kunne vi ikke fortælle; vi kunne kun sige, at denne 
Forandring ved Totemismens Hjælp allerede er fore- 
gaaet i de mest primitive Samfund af Vilde, og at der 
ingen Erindring findes om et Standpunkt i Menneske- 
hedens Historie, hvor ikke hvert mindre Samfund gjorde 
Krav paa Slægtskab og Forbund med en eller anden 
Gruppe eller Art af Magter i Naturen. Men sætte vi 
dette afgørende Skridt som godtgjort (if we take this 
decisive step for granted) saa følger« . . . kort og godt 
hele Resten af sig selv (Lectures on the religion of the 
Semites, Edinburgh 1889 p. 129 og 2. Udg. p. 135 f.). 
Robertson Smith giver sig her særdeles naivt og sær- 
deles ærligt en alvorlig Blottelse. Thi naar der ingen 
Erindring er om en Tilstand, hvor man kun har dyrket 
onde Magter, og ingen Forklaring kan gives paa Over- 
gangen fra Gudeangsten til Gudetilbedelsen, saa ses det 
dog tydeligt, at Postulatet om hin raa Periode, hvor 
Gudsdyrkelse var lig Spøgelsefrygt, er rent dogmatisk, 
og at hine Urtidsginner ikke ere Fostre af Ursemitens 
men af Robertson Smiths egen Fantasi. Og hvilke 
aprioriske Grunde skulde vel føre os til uden Støtte 
i det religionshistoriske Materiale at opstille den Paa- 
stand, at Religionen maa være begyndt som Frygt, at 
Spøgelserne maa være ældre end Naturguderne. Har 
Naturen ikke til alle Tider frembudt Billedet af kæm- 
pende Magter, Livets og Dødens. Har ikke Solen 
skinnet over retfærdige og uretfærdige fra Menneske- 
slægtens Begyndelse, og har der ikke altid været frugt- 
bargørende Regn? Hvorfor skulde Mennesket da blot 
have dyrket de vilde Dyr, den ødelæggende Storm og 
Mørkets Dæmoner? Vaagner ikke hele Naturen med 
Jubel, naar Solen gaar op? Kvidre ikke alle Fugle 
Dagens Stjerne i Møde? Hænge de ikke med Næbet, 
flagre de ikke urolig mod Storm og Uvejr? Mon 
Menneskene alene intet skulde have følt derved? Sten 
og Træer og Dyr og Spøgelser skulde de have dyrket. 

Men løftet Hovedet en eneste Gang i Vejret og set 
Naturens største Vidunder, Solen, Livskilden for alt 
hvad der spirer og aander paa Jorden — det skulde 
de ikke have gjort. Sangen skulde være forstummet, 
og Glæden over Naturen skulde være død i Dyret, da 
det gik hen og blev Menneske. 

Her maa man i Sandhed appellere fra en slet op- 
lyst til en bedre oplyst Evolutionisme. 

Atter og atter møder man den dogmatiske Evolutionisme; hvor 
man mindst venter det, stikker den Hovedet frem. Exempelvis kan 
henvises til Indledningen i J. L. Heiberg, Attiske Gravmæler, 1895, P» 
9. f. »Den oprindelige overtroiske Angst for at lægge sig ud med 
usynlige Magter, i dette Tilfælde med den døde, som er Kilden til 
denne som al anden primitiv Kultur, var ganske vist efterhaanden 
vegen for den ædlere og mere sammensatte Følelse af Pietet og Fami- 
liens Sammenhæng; men det oprindelige Grundlag skinner dog paa 
mange Punkter tydeligt nok igennem.« Som Bevis peges saa paa 
Dødsofret »Sjælens Maaltid«. Men hvoraf ved man da saavist, at 
den Sædvane at bespise de stakkels Afdødes Skygger oprindelig 
skyldes Frygt og ikke kan skrive sig fra Trangen til at give dem en 
Haandsrækning, hvem man havde haft kær i Livet? (Cnfr. den vist- 
nok fuldstændig rigtige Bemærkning af Oscar Hansen: Fra Aandslivet 
i det klassiske Kina p. 104: Set fra et videnskabeligt Synspunkt er 
Skikke et vagt Arbejdsmateriale; thi en hvilkensomhelst Skik vil om- 
trent kunne opstaa som Udslag af en hvilkensomhelst Tankegang). 
Blot man ikke udtalte sig saa apodiktisk og gav Læseverdenen det 
Indtryk, at alt her er klappet og klart. 

En fuldstændig dogmatisk evolutionistisk Teori giver Høffding i 
sin Psykologi i Omrids paa Grundlag af Erfaring (3. Udg. Kbhvn 1892) 
p. 303. Den religiøse Følelse »fremtræder paa laveste Trin som Frygt, 
idet den bestemmes ved den rent fysiske Afhængighed ..... Et 
højere Trin er naaet, hvor Guderne fremtræde med etiske Egenskaber« 
osv. Heri ere vi ganske enige; det er en fuldstændig rigtig kvali- 
tativ Rangordning af Religionerne, som her gives; men naar man 
paastaar, at dette tillige er en historisk Ordning af de forskellige 
Standpunkter, spørge vi: er dette Erfaringsvidenskab, eller er det 
Spekulation? En lille Forskel mellem iste og 3dje Udg. af det oven- 
nævnte Værk notere vi med Glæde. Den Passus, at det er 
Frygten, der skaber Guderne, og at dette bekræftes ved den Kends- 
gerning, hvorom alle Anthropologer synes enige , at Menneskene have 

dyrket onde Væsener før gode« er forsvundet (i Udg. p. 312 cnfr. 3 
Udg. p. 303). Anthropologien bør vel rettest holdes ude fra disse 
Spørgsmaal. 



§ 43- Udgangspunktet for Undersøgelsen. Til 
Religionens første Begyndelse fører altsaa ingen absolut 
sikker videnskabelig Vej tilbage. Den falder som i det 
hele Menneskeslægtens Begyndelse udenfor det historisk- 
paaviseliges Omraade. Men hermed skal ikke være 
sagt, at Religionshistorien uden videre giver dette Spørgs- 
maal fra sig og ender med dog at overlade det hele 
Spørgsmaal som sig uvedkommende til Filosofien eller 
Psykologien, Anthropologien eller Theologien, med 
den Bekendelse, at den ikke kan tale med herom. Det 
vilde være en sørgelig Falliterklæring. Tværtimod maa 
Religionshistorien forlange, at dens Vidnesbyrd bliver 
afhørt og taget med i Betragtning. Selv om ingen 
historisk Granskning direkte kan gøre de religiøse Ur- 
tidstilstande til Genstand for Undersøgelse, kan den 
historiske Undersøgelse dog vise os Strømretningen i 
de hedenske Religioner, og den, der ved, i hvilken 
Retning Floden strømmer, kan paa Grundlag heraf an- 
stille Formodninger om, hvor Strømmens Kilde er at 
søge. Med andre Ord, det er haabløs Gerning at ville 
bestemme Religionens Begyndelsespunkt først og derudfra 
dens Udvikling. Lige omvendt maa man først be- 
stemme Udviklingens Retning og derudfra prøve paa 
at komme til et Resultat angaaende Begyndelsespunktet. 
Vi lade derfor Spørgsmaalet om Religionens Oprindelse 
rolig ligge. Det var Spørgsmaalet om Strømretningen, 
der krævede sin Besvarelse (§ 34), og vil man ikke 
konfundere dette ved dogmatiske Hypoteser af den ene 
eller anden Art, er den eneste videnskabelig holdbare 
Fremgangsmaade den, at man søger ikke et absolut 
og usikkert men et solidt relativt første Udgangspunkt. 
Man har at gaa tilbage saa langt som paalidelige 

historiske Undersøgelser og vel begrundede Slutninger 
ud fra disse kunne føre en — men heller ikke længer — 
og herfra har man saa at følge den religiøse Strøms 
Retning gennem Aarhundrederne og Aartusinderne. 

Vi tilføje strax paa dette Sted, at vi ikke agte at vende tilbage 
til Spørgsmaalet om Urreligionen efter Undersøgelsen af Udviklingens 
Retning. Selv med den Hjælp, der vindes her igennem, vedbliver Spørgs- 
maalet at være saa indviklet, at vi i denne Sammenhæng ikke 
ville fordunkle Religionshistoriens klare Vidnesbyrd ved problematiske 
Paastande om Spørgsmaal, hvor de første Forskere gaa fra hinanden 
(enfr. $ 1 6). Vi anse os ikke for competente til med videnskabelig 
Ret at afgøre, hvorvidt man kan støtte Paastanden om en Urmono- 
theisme. eller Urhenotheisme, som det er mangfoldige kristne Apologeters 
kæreste Tanke. Se de forøvrig interessante Udviklinger i Zocklers 
Anhang til Lindners Grundztlge p. 429 flg. ; Strauss und Torney, 
Entstehung und Geschichte des altågyptischen Gotterglaubens (Heidel- 
berg 1 89 1) p. 14 flg.; C. Pesch, Der Gottesbegriff in den heidnischen 
Religionen des Alterthums (Freiburg in Breisgau 1885). Cnfr. ogsaa 
Buhls Bemærkning hos Tiele, Kortfattet Religionshistorie p. 4. 

§ 44. Udviklingen fra den ældste os bekendte 
Begyndelsestilstand. Hvorledes denne relativ ældste 
Begyndelsestilstand ser ud, have vi allerede berørt 
(§ 37~~39)- Vi vide om de ældste Kulturfolk, at de 
dyrkede flere eller færre Naturguder ikke blot i Frygt 
men i Hengivenhed og Ærefrygt, og at de tillige 
nærede allehaande overtroiske Forestillinger og mente 
ved Trolddom at kunne betvinge de onde Magter, de 
frygtede for. Saaledes var Tilstanden i Ægypten og 
Babylonien vel i det fjerde Aartusinde før Kristus og 
saaledes vel ogsaa i den fjerne indogermanske Fortid. 
Her er der givet et Udgangspunkt. Hvorledes udvikler 
Religionen sig fra det? 

Gaar man til Værks paa denne Maade, vil man 
utvivlsomt blive varsom med i alt for høje Toner at 
tale om en religiøs Udvikling indenfor Hedenskabet. 
Forandringer findes der nok af, men et virkeligt Frem- 
skridt er vanskeligt at spore. Den ægyptiske Religions 

Historie kendes i over 3000 Aar; men det er vanskeligt 
at paastaa, at der er nogen Udvikling. En af den 
ældste Tids Ægyptere vilde efter en Søvn paa et Par 
Aartusinder kunne vaagne op og i religiøs Henseende 
med Nemhed finde sig til Rette i de forandrede For- 
hold. Der vilde hverken kræves noget Trosskifte eller 
nogen Omvendelse fra hans Side for fra det gamle at 
gaa til det nye; thi i sin Grund var Religionen ved- 
bleven at være den samme, en Blanding af Natur- og 
Sjæledyrkelse gennemtrukken af pantheistiske Ideer. 
Eller tag Indien, som vi kende det fra Rigveda, og 
Nutidens Indien. Store Forandringer har Religionen 
gennemgaaet, de gamle vediske Guders Plads indtages 
nu af andre, de pantheistiske Tanker have vundet større 
Terrain, Overtroen har bredt sig paa Troens Bekostning; 
men trods alle Forandringer er Folkereligionen ikke 
artsforskellig fra Fortidens. Polytheismen er i de 
gamle Kulturfolk den folkebeherskende Aandsmagt fra 
først til sidst. En Udvikling, der har ført Folkene ud 
over Polytheismen, kende vi intetsteds. Og hvad har 
det saa at sige, om man i nogle Filosoffers Tanker 
kan paavise en vis Udviklingsgang. Alle store 
Reformationer og Revolutioner have just vist deres 
Storhed ved at være /<?//føomdannende , ved at 
føre, ikke blot enkelte, men hele Nationer fremad til 
nye Former for religiøst Liv. Hvad har ikke Kristen- 
dommen haft for en verdensbevægende Kraft; hvilken 
Indflydelse har ikke det sextende Aarhundredes Refor- 
mation haft paa Liv og Tænkemaade i de germanske 
Lande og langt ud over disses Grænser. Ved Kristen- 
dommens Indførelse brødes de Guders Magt, som i 
Aartusinder havde domineret Hedningelandene, og disse 
antog et helt nyt Fysiognomi. Ved Reformationen var 
det ikke blot Kirkerne, der rensedes for nogle Helgen- 
billeder, det var ikke blot nogle Stuelærde, der kom 
til nye Anskuelser, men det var et Folk, der lærte at 

9* 

se sin Fortids Fejl. Sidestykker hertil har Hedenskabet 
ikke at opvise. De hedenske Folk hænge fra først til 
sidst ved deres polytheistiske Gudsdyrkelse, deres 
Trolddom og Overtro. Reformatoriske Forsøg føre i 
Hedenskabet aldrig til andet end Genoplivelse af ældre 
Former af Polytheismen. Revolutionære Brud med 
denne findes kun hos Enkelte eller i snevrere Kredse, 
aldrig hos et helt Folk. I det hele og store er Til- 
standen indenfor Hedenskabet derfor stationær. 

§ 45. Animismens Overhaandtagen. Og den Ud- 
vikling, der er at spore i det smaa, er ingenlunde af 
det gode. Kort og godt: Gudernes Kvantitet synes at 
vokse paa Bekostning af deres Kvalitet, og de ani- 
mistiske Elementer synes at brede sig saa frodig som 
Ukrudt. 

Dette passer ganske vist ikke med de evolutionistiske 
Ideer, hvorefter Gudekredsen helst skulde være rigest 
og Gudernes Kvalitet ringest i Begyndelsen; der kan 
derfor komme ganske besynderlige Resultater frem, 
naar man vil forlige det evolutionistiske Dogme med 
Historien. Saaledes skriver Tiele om Forholdene i 
Ægypten i god Overensstemmelse med sin evolutio- 
nistiske Grundbetragtning, at i de ældste Kilder, i 
Dødebogen og Pyramidetexterne, findes der »en rigere 
Polytheisme, end der bestod i nogen af de senere 
Perioder, og en magisk Mystik saa mørk og forvirret, 
at de senere magiske Texter i Sammenligning dermed 
synes ganske klare og fornuftige« (Geschiedenis I, 
31). Man venter herefter billigvis i det følgende at faa at 
høre, hvorledes Gudernes Antal da efterhaanden er 
blevet reduceret, og hvorledes den magiske Mystik lidt 
efter lidt har mistet sin uhyggelige Karakter og er 
traadt tilbage. Men man venter forgæves. Hin Ud- 
talelse var kun Dogmatikerens Offer paa Evolutionismens 
Alter. Historikeren Tiele har andet at melde. Han 

fortæller, at da de pantheistiske Synspunkter blev gjort 
gældende i det mellemste Rige, bleve de benyttede 
til Fremstilling af Formler med endnu større Trylle- 
kraft end de ældre, og som bleve indhuggede paa 
Sarkofagerne. Men ved Siden af disse bleve de andre 
Formler, der stammede fra den gamle osiriske Op- 
fattelse, bevarede og supplerede med nye. »Paa dette 
Omraade kendte Fantasien ingen Grænser mere« (Anf. 
Skr. p. S S). Og fra det nye Riges Tid ved han at 
fortælle, at »Frygten for Dødsrigets Rædsler blev stadig 
større«, og at Fantasien skabte stadig nye Monstra og 
Skræmmebilleder, hvormed Underverdenen befolkedes, 
og flere og flere magiske Midler maatte der til for at 
undslippe dem (p. 61 og 68). Stadig blev Pantheonet 
beriget med nye, særlig fremmede Guder, samtidig med, 
at de gamle bevaredes i Kultus; de gamle Trolddoms- 
kunster gik ikke af Brug, men bleve endog plejede med 
Iver, og Dyredyrkelsen blev ikke blot ikke indskrænket, 
men kom tværtimod her og der til ny Ære og An- 
seelse (p. 75). Og efter Chu-en-atens forgæves Reform- 
forsøg er det, som om alle Overtroens Sluser aabnedes. 
»Magi, Dyredyrkelse og Mantik havde stedse været 
Bestanddele af den ægyptiske Gudsdyrkelse ligesom af 
enhver anden, der staar paa det samme Udviklings- 
standpunkt. Men det syntes (? i Virkeligheden atter en 
Selvmodsigelse i Strid med hans Udtalelse p. 75), som 
om de højere Ideer, der mere og mere fandt Indpas, 
tilsidst skulde fortrænge disse Overleveringer fra tidligere 
Tid, ihvertfald overskygge dem og bringe dem i Mis- 
credit hos de mere fremskredne. Siden Chu-en-atens 
Reform var nu snarere det modsatte Tilfældet. Trold- 
dom tager stadig til. Magiske Papyrus' er med alle- 
haande Forskrifter til Afværgelse af Farer og Ulykker 
ved vilde Dyr og Uhyrer, som Indbildningskraften havde 
skabt, af Sygdomme og Smerter, forfærdiges i Massevis 
paa denne Tid. Som et af de virksomste Midler be- 

tragter man barbariske Ord, der vare desto kraftigere, 
jo umuligere det var at finde nogen fornuftig Mening i 
dem. Denne Overtro stammede allerede fra det gamle 
Rige, men syntes langsomt at være kommet ud af 
Brug, men kom nu atter op. — Men ogsaa Hymner, 
der ikke manglede religiøs Dybde, og som sikkert ikke 
vare digtede med et saadant Maal for Øje, bleve an- 
vendte som Besværgelser mod de onde Aander og 
andre skadelige Væsner. I de Fabler og Fortællinger, 
som nu opstod eller ihvertfald vare meget yndede, 
er der ingen Grænser for det vidunderlige, og Betragt- 
ningen af Naturen og Mennesket er ren animistisk« 
(p. 88). Det, der sker paa denne Tid, karakteriserer 
Tiele p. 91 med de Ord: »Religionen synker tilbage 
til den magiske Begyndelse«. Det havde været for- 
sigtigere af ham, om han havde udeladt Ordene tilbage 
og Begyndelse. Historikeren Tiele viser os, at Reli- 
gionen synker til Magi. Dogmatikeren Tiele forsikrer 
os, at dette er et Tilbagefald til en animistisk Be- 
gyndelse. Herom ved Historikeren, naar han skal være 
ærlig, aldeles intet. Han maa nøjes med at fortælle os, 
hvad han ved. Og dette maa efter Historikeren Tiele 
sammenfattes saaledes: Den ældste os bekendte ægyp- 
tiske Religion er Polytheisme med animistiske Elementer. 
Disse sidste tage større og større Overhaand, saa at 
man i en sen Tid endog kan tale om en ren animistisk 
Betragtning af Naturen og Mennesket. Og baade 
Troens og Overtroens Objekter befinde sig i en stadig 
numerisk Væxt. 

§ 46. Polytheismens Væxt. At det polytheistiske 
Pantheon stadig voxér, kan uden Vanskelighed for- 
klares. Polytheismen er et Skraaplan, ad hvilket et 
Folk nødvendigvis maa glide dybere og dybere ned. 
Er man først paa det Standpunkt, at Tilværelsen be- 
herskes af mange Magter, og at det Guddommelige 

aabenbarer sig i en Flerhed af Kræfter, vil det være 
umuligt at angive bestemt, hvilke og hvormange disse 
ere. Derfor udvikler Polytheismen sig stadig i Retning 
af stykkevis Forgudelse af hele Tilværelsen. Et Gude- 
pantheon er intet Akademi med bestemt fastslaaet 
Medlemsantal. Gæstfrit staar det aabent for hvem eller 
hvad der viser sig Apotheosen værdig. Hedenskabets 
Historie bliver derved til en Slags Komparation af 
Begrebet Polytheisme: Mangeguderi, Flerguderi, Flest- 
guderi. 

Forskellige Motiver have her været virksomme af 
højere eller lavere Art. Den religiøse Trang giver sig 
Udslag herigennem. Stadig søger man at finde det, 
hvori man kan hvile. Men stadig giver det kun 
Tilfredsstillelse i en indskrænket Grad. Nye Guders 
Opkomst er et Vidnesbyrd om, at de gamle ikke 
formaa at fylde deres Plads. I Hedenskabet maa nye 
Forhold skabe nye Guder. Forandrede Kulturforhold 
medføre Forskydninger indenfor Gudeverdenen. 

Det eneste Gudsbegreb, hvorpaa der ikke behøver 
at laves om, for at det skal tilfredsstille den religiøse 
Trang under de politiske eller kulturelle Forholds Om- 
skiftelser, er Jesu Kristi Gudsbegreb, Troen paa Gud 
Fader, Himlens og Jordens Skaber. 

Til dette vil og maa man i den kristne Kirke 
altid vende tilbage, og det har indtil dette Øjeblik 
vist sin Magt over Menneskesjæle i alle Livets for- 
skellige Forhold. Jesu Apostle og hans Disciple i 
det nittende Aarhundrede have det samme Gudsbegreb. 
Men i Hedenskabet findes ingen saadan Konstans. 
Man dyrker jo ikke der én Magt, der kan omspænde 
hele Tilværelsen, ikke én Herre, der holder alt i sin 
stærke Haand. Tilværelsen er paa mange Hænder, er 
stykket ud i mange Provinser, der atter ved Lejlighed 
kunne deles i endnu mindre. Og fordi man har mange 
Guder, er der ingen, man behøver at give sit Hjerte 

helt, hvilket ogsaa bringer Ustadighed ind i Forholdet 
(Forf. Krishna p. 13). Og naar nu de nye Objekter, 
som Mennesket gør til Genstand for sin Tilbedelse, ere 
af en ofte saa lidet ophøjet Art, maa Grunden dertil 
søges i, at Motivet til Polytheismens Variationer ikke 
er den religiøse Trang i sin Renhed, men en utilfreds- 
stillet famlende religiøs Trang i Forening med alle- 
haande mere verdslige Motiver, Ønsket om at kunne 
sikre sig Gudens Hjælp til timelige Formaals Fremme, 
Ønsket om at have ham saa nær og saa haandgribelig 
som mulig, og om, at han ikke skal være altfor stræng 
i sin Dom over ens Synder og Laster. 

. Talrige ere de Former, hvorunder et Pantheon øges. 
Ikke blot kan der finde ligefremme Nydannelser Sted, 
men ældre Guder kunne ogsaa formere sig ved Spalt- 
ning eller Knopskydning. Det kan ske ved, at et af 
Gudens Tilnavne løser sig af og antager selvstændig 
Karakter, eller om man vil, et af Naturfænomenets 
Sider apotheoseres for sig. Heraf maaske de mange 
Solguder i Indien og Ægypten. I Rigveda findes 
mindst fire Solguder, Surja, Pushan, Vishnu og Savitar. 
Og i Ægypten er Rækken endnu længere: Ra, Horus, 
Chepera, Tum, Su, Aten. (Andre anføre ogsaa Osiris, 
men sætte til Gengæld et Spørgsmaal ved enkelte af 
de nævntes solare Karakter.) Ganske særlig Betydning 
faar Kultuslokaliseringen i Retning af Gudernes Spalt- 
ning. Det er almindelig bekendt, hvorledes Jomfru 
Maria antager særskilt Navn efter de Steder, hvor hun 
dyrkes. Der er en Maria af Einsiedeln, en Maria af 
Lourdes, og alle disse Mariaer have en vis Selvstændig- 
hed, gøre ikke det samme, vise deres Magt paa for- 
skellig Maade. I det gamle Israel, hvor Jahve dyrkedes 
paa forskellige Steder i Landet, var han ogsaa godt 
paa Veje til at blive opløst i en Række Enkeltguder, 
en Jahve af Hebron, en fra Dan, en af Beersaba o. s. v. 
Herfor blev der ved Josias Reform, der samlede al 

Kultus i Jerusalem, en Gang for alle sat en Stopper; 
men i Hedenskabet er der intet, der holder igen. 

Fremdeles kunne Kultusredskaber gaa over til at 
blive Genstande for Kultus. I Indien er den Offer- 
drik, der bragtes de gamle Guder, Soma, efterhaanden 
selv blevet en mægtig Guddom. Og alle Aabenbarings- 
former og Symboler, saavel Natur- som Kunstgenstande, 
hvorigennem Guden aabenbarer sit Væsen og hvori 
han tilbedes, ere en stadig Kilde til Fremkomsten af 
nye, selvstændige Numina. Yderligere øges et Folks 
Pantheon ved Import udefra. Smelte to Stammer 
sammen, overtager den nydannede begge de gamles 
Gudekredse. Det behøver ikke at føre til ligefrem 
Fordobling af Gudernes Antal; enkelte Guder i den 
ene Kreds kunne maaske smelte sammen med enkelte 
i den anden. Mulig er Vishnu saaledes opstaaet ved 
en Sammensmeltning af endog flere særskilte Guder. 
Men ligesaa ofte kan det formodes, at hver Stammes 
Guder bevare deres Selvstændighed. (Efter nogles Me- 
ning skylder Rigveda sine Solguders Flertal ogsaa til 
forskellige Stammer). Foruden den ligefremme Sammen- 
smeltning fører ogsaa Berøring med fremmede Stammer 
og Folk til, at en gudetørstig Nation antager fler eller 
færre af de fremmedes Guddomme. Saaledes have 
Ægypterne optaget libyske og semitiske Guddomme, 
saavel Baal som Astarte. Saaledes have ogsaa Græ- 
kerne optaget mangfoldige semitiske Elementer i deres 
Gudsdyrkelse. Saaledes viser hele Roms Historie os en 
fortsat Import af fremmede Guder, der kulminerer i det 
andet og tredje efterkristelige Aarhundredes Gude- 
blanding. Det antike Hedenskab ender med Gudevirvar. 
33 Millioner Guder anslaas nu Hinduens Pantheon til 
at rumme. Rigveda kunde nøjes med færre. Overalt 
er Polytheismens Historie det samme som Gudeantallets 
Væxt. 

§ 47. Enhedstrangen. Idet Polytheismen saaledes 
ved nye Guders Opkomst afhjælper og imødekommer 
nye Krav, hjælper den til en vis Grad sin Tilhænger i 
religiøs-praktisk Henseende, hjælper ham ialtfald til et 
aandeligt Liv fra Haanden og i Munden. Men en 
definitiv Tilfredsstillelse giver Polytheismen ikke. Det 
er umuligt for Tanken at opgive Forsøget paa at finde 
Enhed i Tilværelsen. Bag alle Fænomenerne i denne 
Verden og bag hele Gudernes brogede Skare maa der 
staa en bærende Magt. Og Menneskets Sædelighed 
protesterer mod den almindelige Tro paa de mange 
Guder. Disses sædelige Kvalifikationer ere jo i Reglen 
af en meget tvivlsom Art. Mangen Gud holdt ikke 
Maal med, hvad man forlangte af et retskaffent Men- 
neske. Hvor skulde man da kunne tænke, at ens egen 
Skæbne var lagt i disses Haand, og at den sædelige 
Verdensorden beroede paa deres Vilje. Kunde over- 
hovedet en sædelig Verdensorden have mere end ét 
Princip? Og som Logik og Sædelighed maatte stræbe 
ud over Polytheismen, saaledes kunde den religiøse 
Trang selv heller ikke i Længden eller hos alle til- 
fredsstilles derigennem. Uroligt søger den efter noget 
bedre og højere, en sikrere og dybere Ankergrund for 
Sjælen. Augustin *havde Ret, da han talte om det 
urolige Menneskehjerte, der først fandt Fred, naar det 
hvilede i Gud, den ene Gud. 

Derfor er Hedenskabet et Hus, der er i Splid med 
sig selv. Urolig jages der efter flere og flere Gud- 
domme, men samtidig forskes der med Iver efter den 
Ene, om man dog kunde finde ham. Man fandt ham 
ikke, men Surrogater fandt man i hans Sted. 

Man fæstede sit Blik ved den Orden i Naturens 
Gang og Indretning, som ogsaa det sløveste Øje maatte 
kunne opfatte. Meget kuride vakle for en Skeptiker, 
»men at der gives en ophøjet evig Natur, som Men- 
neskeheden maa se op til og beundre, det nøder den 

hele skønne Verdensorden og Himmel fænomenernes 
Regelbundethed os til at indrømme.« (Cicero, Om Varsler 
og Spaadomme, overs, af Thoresen, Kbhvn 1893, p. 
186). For de gamle Indere var Rita Benævnelsen paa 
denne guddommelige Ordning af Naturen og Menneske- 
livet. Solen vandrer ad Ritas Veje og overskrider 
aldrig de fastsatte Grænser; Mennesket derimod har 
Frihed og kan gøre det, men dets Pligt er at holde 
sig til Ritas Sti. (M. Muller, Ursprung u. E. d. R. 
278 f). 

Et andet lignende Begreb er Skæbnebegrebet, saa 
vel kendt fra Homer som fra andre græske Forfattere. 
Moiren eller Moirerne, Skæbnen eller Skæbnemagterne 
raader over Guder og Mennesker. Det er haardt nok 
at være i en Skæbnes Vold; men det er dog altid 
noget andet og mere end at være underkastet en Gude- 
vrimmels Lyster, og det er dog altid en Ære, at den 
samme Skæbne raader baade i Guders og Menneskers 
Verden. 

Andre Former, hvorunder Enhedstrangen søgte 
Tilfredsstillelse, have allerede været Genstand for Om- 
tale i §§ 26 — 31, Monarkisme, Pantheisme osv. I utal- 
lige Kombinationer og Variationer gentager sig Menne- 
skets Stræben efter at finde bagved Fæ'nomenernes brogede 
Mangfoldighed tilbage til de første Grundvolde, til den 
Ene eller det Ene. 

De Former, hvori denne Trang søger Tilfreds- 
stillelse, ere forskellige efter Kulturtilstande og Folke- 
ejendommeligheder. For ét Folk synes de monarkiske, 
for et andet de pantheistiske Tankegange at ligge nær- 
mest. Og selv om man hos Naturfolkene ikke kan 
vente saa udviklet Refleksion som hos de højere Kultur- 
folk, giver Enhedstrangen sig dog ogsaa hos dem til 
Kende paa en eller anden Maade. Ogsaa de kunne 
spekulere over Verdens Tilblivelse, ogsaa de have visse 

Forestillinger om en øverste Gud og Skaber, eller en 
Tilværelsens Urgrund. 

(Om Polynesierne f. Ex. se Bahnson: Etnografien 
I. "S). 

§ 48. Folkereligionernes Livskraft. Vi se altsaa, at 
forskellige Hensyn gøre sig gældende og trække i 
modsat Retning. Men skønt det skulde synes, at de 
forskellige Interesser her stod i skarp og uforligelig 
Modsætning, viser Livet os et andet Billed. Det viser 
os, hvorledes man affandt sig med de modstridende 
Krav. Det viser os, at Trangen til Enhed i Bevidst- 
heden og Verden ikke førte til en Fornægtelse af og 
et Brud med de mange Guder. Man beholdt disse og 
fandt Enheden over og ved Siden af Gudernes Mængde. 

Naturligvis har der været Enkeltmænd, der have 
kunnet frigøre sig fra den overleverede Gudetro. Athe- 
isme og Skepsis, ligefrem Gudsfornægtelse og Tvivl 
om de mange Guders Tilværelse og Magt har under- 
tiden grebet om sig. Men altid er den blevet trængt 
tilbage igen, og den officielle Kultus er, ikke blot rent 
formelt, men baaren af Folkenes Tro, vedbleven at 
være polytheistisk. I Kultus har Enhedsbestræbelsen 
aldrig kunnet magte Flerfoldiggørelsesbestræbelsen. 
Denne har altid her haft et sikkert Tilholdssted. Og 
som oftest var hin Enhedsbestræbelse forbunden med 
en praktisk Anerkendelse af de mange Guddomme. 
Hin Udvej, at dyrke de mange Guder som Udtryk for 
den ene store Ubekendte, have andre end Inderne kunnet 
finde paa (§ 7). Al Pantheisme i Oldtidsfolkene har 
paa denne Maade affundet sig med Folkereligionerne. 
(Om Stoikerne se § 52). 

Heller ikke de andre Enhedsbestræbelser have ført 
til Brud med Polytheismen. Ganske vist kunde man 
rejse det Spørgsmaal, hvad Forhold der vel var mellem 
Varuna og Rita; hvad der paa et Sted tillægges den 

ene, tilskrives paa et andet Sted den anden. Eller 
hvad er Forholdet mellem Moiren og Zeus (s. Någels- 
bach, Homerische Theologie 3. Udg. p. 116— 141). 
Det var naturligvis et særdeles vanskeligt theologisk 
Problem, hvorledes Gudernes, ganske særlig den højeste 
Guds Vilje forholdt sig til den upersonlige Skæbnemagt. 
Og Spotteren Lukian havde ikke nogen vanskelig Op- 
gave ved at bringe Zeus i Knibe, da han i en af sine 
dristigste Dialoger tager Gudernes Fader for sig og 
interpellerer ham om Moirerne, Skæbnen, Lykken, 
Gudernes Vilje og Forsynet. De fleste have sikkert 
ikke bekymret sig om disse Mysterier, men have uden 
at lade sig genere af den upersonlige Verdensordning 
eller Skæbne holdt sig til de personlige Guder og 
Aander, som de kunde være saa lykkelige at faa i Tale, 
og haabet paa deres Hjælp, trods alle Theorier om, at 
Skæbnen regerede det Hele. Og Monarkismen har heller 
ikke ført til en Udryddelse af de mange Guder. Tvært- 
imod — hvad var en Monark uden Vasaller og Under- 
saatter? Stod Ahura Mazda end højt over de andre 
persiske Guddomme, vidste disse dog at hævde sig. 
Og det var ikke Monarken Ahura, men en af de gamle 
Naturguddomme, Mithra, der som en ægte Solgud paa 
et Sejrstog fra Øst til Vest svang ' sig op til at blive 
en af Romerrigets Hovedguddomme. Saaledes kunne 
alle Enhedsbestræbelser ikke hindre, at Hedenskabets 
Religionshistorie bliver ved med at være l'histoire des 
variations du polythéisme, Historien om Flerguderiets 
Variationer og vexlende Skæbner. 

Udvalgte Skrifter af Lukianos fra Samosata i Oversættelse ved 
M. C. Gertz (Kbhvn 1881) p. 132 flg. — Om Modsigelser mellem 
Theori og Praxis i Forhold til Skæbnetroen s. f. Ex. Réville, La 
religion a Rome sous les Sévéres p. 136 f. Da vi her kun interessere 
os for det enkelte Spørgsmaal, om Hedenskabet bevægede sig hen- 
imod Monotheisme eller Polytheismens Overvindelse, lade vi her 
to andre Undersøgelser ligge, der maatte udføres, hvis man vilde posi- 
tivt give et Billede af den hele hedenske Religionsud vikling. 1) Under- 

søgelsen af hvilken Udvikling eller hvilke Svingninger den enkelte 
Gudeskikkelse er underkastet. 2) Undersøgelsen af hvorledes Accenten 
i Tidens Løb kan flyttes indenfor et Pantheon (nye Overguder komme 
op o. s. v.). Den nærmere Undersøgelse heraf vilde ogsaa vise os 
modstridende Kræfters Virksomhed. Smlign. til disse Spørgsmaal 
de indholdsrige Artikler »Om religiøs Nedgang« af S. Michelet i 
(Norsk) Luthersk Kirke tidende 6te Bind (1894). 

C. Hedenskabets Mangel paa Udviklings- 
muligheder, 

paavist ved en Betragtning: af den græsk -romerske Religions- 
nd viklings sidste Faser. 

§ 49. Hedenskabets Mangel paa Udviklings- 
muligheder. Men hvad da? Engang maatte Verden 
da være voxet fra sine Afguder og Fetischer, engang 
maatte den da have opgivet denne Tro paa, at Solen 
og Stjernerne vare Guder. Om ikke andet maatte den 
videnskabelige Indsigt, som Menneskene erhvervede sig, 
vel have korrigeret den. For Oplysningen maa Over- 
troen vige. Og ser man ikke rundt om en god Be- 
gyndelse paa videnskabelig Forskning, saa godt begyndt, 
at den var som halvt fuldendt; fremfor alt kan man 
henvise til græsk Filosofi og græsk Naturerkendelse. 
Her er Polytheismen gennemskuet som Blændværk. 
Maa den da ikke sluttelig miste sit Herredømme over 
Folkene ? 

Imod denne Opfattelse, der optimistisk tror paa, 
at Menneskeslægten nødvendigvis gaar fremad, kan 
trøstig indvendes, at den har hele Religionshistoriens 
Vidnesbyrd mod sig. Efter at Polytheismen har affødt 
de forskellige Former for Enhedstrangen og den 
materialistiske Filosofi, er Hedenskabets Tilstand princi- 
pielt stationær. Der kan derefter ikke længer tales om 
nogen Udvikling; thi der fremkommer intet Nyt. Det 
bølger kun op og ned i Hedenskabet, idet de filosofiske 
Tankegange snart synes at vinde Terræn, snart atter 

tabe det vundne. I det Hele er Polytheismen den 
dominerende Magt ; der gives indenfor Hedenskabets 
Omraade ikke nogen aandelig Magt, der formaar at 
gøre den Rangen stridig og bryde dens Herredømme 
over Folkene. 

Dette kunde vises Folk for Folk. Men det vilde 
føre til en compendiarisk Gennemgang af den hele 
Religionshistorie og behøves heller ikke. Omvendt 
ville vi heller ikke blive staaende ved blot at tale i 
Almindelighed, og tro derfor at burde illustrere, hvad 
vi mene om Polytheismens Konstans og dens Hældning 
mod Animisme ved en Gennemgang af et bestemt 
Stykke Religionshistorie, der maa være saa let til- 
gængeligt, at enhver kan ' kontrolere vore Betragtninger, 
saa velkendt, at man uden Opstilling af Hypotheser 
kan bygge paa Facta og lade Kendsgerningerne tale, 
og saa rigt paa aandeligt Indhold, at man kan se de 
forskellige Kræfter i deres indbyrdes Brydninger og 
ved et Opgør af dem stille Horoskopet for den videre 
Udvikling. 

Her frembyder sig da af sig selv den græsk-romerske 
Religionshistories sidste Afsnit. Vi ere fra gammel 
Tid vante til at betragte den græsk-romerske Kultur som 
den hedenske Verdens skønneste Blomst. Ikke blot ere 
Grækerne Kunstens klassiske Folk; men deres Filosofi 
indtager jo en Hædersplads i al Filosofis Historie, og 
de have gjort mindst lige saa meget for exact 
Videnskab som noget andet Oldtidsfolk. Er der nogen 
Nation, som man skulde tro var paa Vejen ud af 
Polytheismens fortryllede Land, maatte det da være de 
aandeligt frigjorte Græker. 

Vi skulle nu gennemgaa en for en de forskellige 
Aandsmagter, fra hvem Befrielsen fra Polytheismen kunde 
ventes, og undersøge, hvilke deres Kræfter ere, og 
hvad de formaa i Styrkeprøven med Folkereligionen. 

Vi vende os først til Naturfilosofien og Naturviden- 
skaben. Nutildags mene mange i Naturvidenskaben 
at have et Værn mod Overtroen, ja en Murbrækker 
mod Religionen selv. Skulde Naturvidenskaben da ikke 
omsider have gjort Pol ytheismen umulig? Var den ikke 
godt paa Veje dertil i Grækenland? 

§ 50. Naturfilosofiens og Naturvidenskabens Afmagt 
overfor Polytheismen. Filosofien havde jo emanciperet 
sig fra Religionen. Man stræbte at føre hele Tilværelsen 
tilbage til ét Princip, hvoraf den var rundet op, og 
prøvede at anskueliggøre, hvorledes alt havde udviklet 
sig heraf. En Filosof, Thales, mente, at Vandet, den 
flydende Substans, var det første og det sidste, hvoraf 
alt var blevet til. En anden, Anaximander, mente, at 
alt havde udviklet sig af et ubestemt livssvangert Chaos. 
En tredje, Anaximenes, mente at det var Luften, der 
ved Fortætning eller Fortynding var Ophav til hele 
Tilværelsen, og at Guderne selv vare blevne til paa 
denne Maade. Disse materialistiske Tankegange vexle 
hos andre med dualistiske eller pantheistiske. Man synes 
at være ved at bryde med Mytherne og afklæde Na- 
turen den falske Glorie, som Polytheismen havde iklædt 
den. Begyndelsen til en nøgtern Naturvidenskab er 
gjort. Solen erklæres af Anaxagoras fra Klazomenæ i 
det femte Aarhundrede for en glødende Sten og Maanen 
for Jord. Det vanskelige første Skridt er gjort. Havde 
først én Mand erkendt Solens sande naturlige Be- 
skaffenhed, maatte hans Tanke vel gribe andre, over- 
bevise dem og gøre al Soldyrkelse umulig. Saaledes 
skulde man tro; men Virkeligheden lærer os noget 
andet, idet den viser, at indenfor Hedenskabet formaar 
Videnskaben ikke at give Polytheismen sit Banesaar; 
i Stedet for at overvinde Overtroen tages den selv 
i dennes Tjeneste. I Hedenskabet er Religionen Sejr- 

herren, der holder Naturvidenskaben nede, saa at først 
Kristendommen bringer Befrielsen. 

Hvorledes dette kan paavises Folk for Folk, er 
godtgjort i vort Skrift om Naturvidenskabens Gæld til 
Kristendommen. Dér er der ogsaa i §§ 5 — 12 taget 
særligt Hensyn til Grækerne. Hvad dér er udviklet, 
skal her ikke gentages (cnfr. dog § 58). Her skal kun 
ved et enkelt Exempel dokumenteres, hvilken Magt 
Polytheismen havde over Sjælene, idet vi betragte ham, 
der i manges Øjne er en Hedenskabets, Filosofiens og 
Sandhedens Martyr: Sokrates. 

Faa have vel som han vor Sympati i det antike 
Hedenskab. Ikke uden dyb Medfølelse ser man ham 
tømme Giftbægeret, efter at man med Beundring har 
været Vidne til hans standhaftige Afvisning af Forslaget 
om at flygte og hørt Udtalelserne af hans heroiske 
Dødsforagt. Heller ikke kan man andet end tage hans 
Parti overfor hans Anklagere; der er ganske vist noget 
af en Martyr i Sokrates, og Martyriet indgyder Ære- 
frygt. Og dog turde noget af den Beundring, hvormed 
man i sin første Ungdom læser Platos glimrende Frem- 
stilling af hans Forsvarstale, være mindre paa sin Plads. 
Hvor skøn Formen end er, har Talen meget store reelle 
Mangler, og Viddet dækker kun daarlig over Tomheden. 
Særlig træder dette frem, naar man sammenligner 
Sokrates for Domstolen med en af Herrens Apostle i 
en lignende Stilling, med en Peter for Synedriet, eller 
med en Luther i Worms, eller for ikke at tage de 
allerstørste Navne, med en hvilken som helst frejdig og 
standhaftig kristen Martyr overfor den romerske Øvrighed. 

Den første Forskel bestaar deri, at Herrens Di- 
sciple vidne om, hvad de tro paa, medens Sokrates 
helst intet positivt bekender, men prøver at lokke sin 
Anklager Meletos ud i Selvmodsigelsens Hængedynd, 
idet han for at opnaa dette end ikke skyr aabenlyse 
Sofismer af meget tvivlsom Art. Sokrates er anklaget 

for at fordærve de unge ved sin Lære. I Stedet for 
nu klart at sige: det og det lærer jeg, og deri ligger 
intet fordærveligt, bruger han følgende Modbevis: de 
unge ere mine Omgivelser; den, der fordærver sine 
Omgivelser, udsætter sig for selv at lide derunder; 
hvem vil handle saa taabeligt; det kan da ingen tro 
om mig; man maa da kunne indse, at jeg fornuftigvis 
arbejder paa at forbedre mine Omgivelser, og at 
Meletos' Anklage følgelig er ondsindet Opspind. Ar- 
gumentet blænder maaske et Øjeblik, men er dog yderst 
tarveligt, da det ganske negligerer, at Menneskene 
stundom hverken ere saa gode eller saa kloge, som de 
burde være. Gang efter Gang gaas frem efter dette 
Skema; Sokrates prøver paa at redde sig selv ved at 
filtre Meletos ind i en Selvmodsigelse. Grunden til denne 
Forskel i Apostlenes og Sokrates' Fremgangsmaade 
viser tilbage til de forskellige Forudsætninger. Apostlene 
vare sig bevidste at bringe et Evangelium, et godt Bud- 
skab; dette er Sokrates ikke. Vi se, hvor svagt hans 
Udødelighedshaab var; Apostlene kunde vidne om 
Kristi Opstandelse. Disse bragte Verden en Positivitet; 
Sokrates bragte den Kritik. Deraf hans personlig 
reserverede Stilling i Apologien, deraf Trangen til at 
spille Kampen over paa Modstandernes Omraade. 

Dog vilde det være urigtigt at overse, at Sokrates 
giver enkelte positive Udtalelser om sit Forhold til den 
herskende Religion. Men var hans Reservation tildels 
et aandeligt af hafn selv udstedt testimonium pauper- 
tatis — han bekendte jo selv intet at vide, og dette er 
netop hans Ros — er hans Trosbekendelse først ret 
kompromitterende, naturligvis ikke for ham personlig, 
men for hele det Hedenskab, til hvis bedste Mænd han 
hørte. Ved Siden af Anklagen for at fordærve de unge 
figurerede Beskyldningen for, at han ikke troede paa 
de Guder, som Staten troede paa, men paa andre 
»dæmoniske Ting« af en ny Slags. Atter griber 

Sokrates til den sædvanlige Taktik. I Stedet for direkte 
at give sin Trosbekendelse trækker han Meletos til 
Vands. Sokrates tror paa dæmoniske Ting — kun 
den kan tro paa dæmoniske Ting, som tror, at der er 
Dæmoner til — nu er Dæmoner enten lig Guder eller 
Guders Afkom — naar Sokrates altsaa paa én Gang 
anklages for Gudsfornægtelse og Tro paa Dæmoner, er 
dette en Selvmodsigelse! Herunder forefalder følgende 
Ordskifte. Sokrates: »Tror jeg da heller ikke, at 
Solen eller Maanen er Guder, som jo alle andre Men- 
nesker gør?« Meletos: »Nej ved Zeus, Dommere! Solen 
nemlig, siger han, er en Sten og Maanen Jord«. 
Sokrates: »Bilder Du Dig ind, at det er Anaxagoras, 
du her staar og anklager, min kære Meletos? eller 
ringeagter du disse Mænd her og tror, at de ere saa 
lidet bevandrede i Litteraturen, at de ikke veed, at 
Klazomenieren Anaxagoras' Skrifter vrimler af disse 
Læresætninger? Og saa skal endda de unge særligt 
hente disse Lærdomme hos mig, som.de mangen en 
Gang kan købe paa Orchestra for en Drachme, om 
det gaar meget højt, og bag efter gøre Nar ad Sokrates, 
hvis han udgiver dem for sin Ejendom — , Lærdomme 
der tilmed ere saa urimelige«. Heri har Sokrates ganske 
vist indirekte bekendt sin Tro. Men af hvilken Art er 
den? Den sædvanlige naturalistiske Polytheisme. Heri er- 
klærer han sig enig med Meletos, at den naturvidenskabe- 
lige Opfattelse af Sol og Maane er ugudeligt Nonsens. 
Sokrates bekender sig til (Af-) guderne og forkaster 
et »soleklart« videnskabeligt Postulat. Stillet imellem 
Videnskaben og Religionen vælger han den sidste, som 
Hedenskabet i det hele taget. Videnskabens sande 
Frigørelse kan ikke søges indenfor Polytheismen, der 
forguder Naturen og derved halvt unddrager den fra 
den videnskabelige Forskning; Videnskabens sande 
Udfoldelse kan kun finde Sted indenfor Monotheismen, 
der tager det religiøse Slør af Naturen og helt ud- 

leverer den til Studium i Stedet for Tilbedelse. Israels 
Profeter og Kristus ere Videnskabens rette Befriere. 
Aldrig har Kristus talt saa meget som et Ord, 
hvorved naturvidenskabelige Resultater paa Forhaand 
bleve foregrebne, eller den frie Forskning blev bundet 
i fjerneste Maade. I Kristendommen er der i Prin- 
cippet intet Dilemma mellem Religion og Naturviden- 
skab. Men i Hedenskabet er det en Livssag for Reli- 
gionen at bekæmpe Naturvidenskaben eller i hvert Fald 
gøre sig til Herre over den. 

Videnskaben bliver ikke Polytheismens Banemand. 
I Stedet for at vinde Terræn fra Troen og Overtroen 
taber den det og har henimod Hedenskabets Under- 
gang saa godt som ganske mistet det. Enstemmig 
lyder den Dom over det græsk-romerske Hedenskabs 
sidste Tid, at aldrig havde Overtroen haft en saadan 
Magt. Videnskabens Indflydelse var reduceret til Nul 

»s«). 

Citaterne af Sokrates' Forsvarstale efter Oversættelse af M. C 
Gertz i N. Zahles Skoles Program 1893. Zeller Philosophie der 
Griechen II, i p. 58, Anm. 7. 

§ 51. Atheismens Afmagt overfor Polytheismen. 
Ligesaalidt som Sokrates kunde eller vilde den efter- 
sokratiske Filosofi gøre det af med Polytheismen. Som 
oftest stillede den sig ret venlig til den. Virkelig 
energisk Gudsfornægtelse forekommer i Hedenskabet 
nemlig kun sporadisk og magter ', fordi den ingen 
Positivitet har at byde paa, aldeles ikke at fortrænge 
Polytheismen fra dens Stilling som Folkenes Religion. 
Vi tænke her særlig paa Retninger som Epikuræismen 
og Kynismen. 

Epikur var praktisk Atheist. Af materielle Atomer 
bestod den hele Tilværelse. I Mellemrummene mellem 
Verdenerne, hvoraf Epikur tænkte sig en Flerhed, levede 
en Klasse Væsener af finere Atommateriale, som man 

gerne kunde give Navnet Guder, men som intet havde 
at gøre med Menneskenes Verden, altsaa ikke vare 
Guder for Menneskene. Enhver Tanke om et gud- 
dommeligt Forsyn maatte derfor opgives. Selv skulde 
man være sin Lykkes Smed. 

Epikuræismen var afgjort irreligiøs. Den vendte 
sig ikke blot mod Folketroens Guder, men mod Guds- 
ideen overhovedet. Den var Materialisme i Bund og 
Grund. Naar Lucretius angreb de mythologiske Gud- 
domme, var det ikke i sædelig Indignation over alt 
det uværdige, man havde opdigtet om dem, men i 
Trods mod de Troens og Overtroens Magter, der havde 
lagt Menneskenes Slægt i Baand. Derfor blev i de 
epikuræiske Kredse de sædelige Baand sprængte sammen 
med de' religiøse. 

Af anden Art var Kynikernes Kritik af Folke- 
religionen. Skønt det tit nok synes at have staaet 
særdeles smaat til med de enkelte Kynikeres Sædelig- 
hed, var Dyden dog det yndede Tema for deres 
Prædikener. Og fra et sædeligt Standpunkt var der jo 
meget at udsætte paa Mythologiens Guddomme. Men 
Kynikerne vare dog ikke som Epikuræerne al Religions 
Fjender. De vilde ikke bestride, at der var en Guddom 
til; og denne vilde de tjene ved deres dydige Liv. 
Man kunde da spørge, om man her havde den Monothe- 
isme, som vi § 21 flg. forgæves søgte udenfor den 
bibelske Indflydelsessphære. Det kunde synes saa, 
hvis det var sandt, som man har sagt, at Kynikerne 
var Oldtidens reneste Deister (Bernays). Imidlertid 
forekommer denne Anvendelse af Ordet Deist os ganske 
uberettiget. Deisternes Gud var en over Naturen op- 
højet Skabergud ; men Kynikernes Gud har ligesaalidt 
som nogen anden Skabning af den græske Filosofi 
været en Verdensskaber, ophøjet over eller skilt fra Naturen. 
Lighedspunktet mellem Deismen og Kynismen bliver 
da kun dette, at begges Guddom ikke aabenbarer sig 

paa overnaturlig Vis og skal dyrkes gennem Dyd, ikke 
gennem den sædvanlige religiøse Kultus. løvrigt synes 
Kynikernes Guddom at have været et særdeles tilbage- 
trædende Væsen vel sagtens i pantheistisk Stil, om 
hvilket der ikke har været meget at sige uden de be- 
kendte Negativiteter: han ligner intet og kan ikke 
fremstilles under noget Billede. Det er altsaa en panthe- 
istisk Guddom uden det sædvanlige polytheistiske 
Supplement, men en Guddom, der er ved at svinde ind 
til en Nullitet. (Derfor bruger Lukian udenvidere 
Kynikerne, naar han i sine Dialoger vil give den dri- 
stigste Gudsfornægtelse Ordet). 

I en Henseende fortjene nu Kynikerne at nævnes 
med Respekt i Religionshistorien. De prøvede paa at 
leve efter deres Grundsætninger og vare ikke bange for 
ogsaa i Praxis at bryde med den officielle Kultus. 
Antisthenes haanede Mysterierne. Diogenes skal ikke 
Jiave besøgt noget Tempel og ikke ofret og undskyldt 
sig med sin Fattigdom. Og Kejsertidens Kynikere 
stillede sig paa samme Standpunkt. Oenomaos angreb 
Oraklerne, der hverken skulde føres tilbage til Guder 
eller Dæmoner, men slet og ret til snu Bedrageres Op- 
findsomhed. Og Demonax, som den ellers mod Kyni- 
kerne saa fjendtlige Lukian ikke kunde lade være at 
berømme, afholdt sig ganske fra Ofringerne og vakte 
den største Forargelse i Athen, fordi han ikke vilde 
lade sig indvie i de eleusinske Mysterier. 

Saaledes angrebes Folkereligionen fra to Sider: fra 
den libertinistisk sindede Epikuræisme, for hvilken den 
var ubehagelig, fordi den i det hele var en Religion, 
og fra den »stoisk« sindede Kynisme, for hvilken den 
ikke var god nok. Epikuræismen fik stor Indflydelse 
i den romerske Republiks sidste Tid , » Kynismen i det 
andet Aarh. e. Chr. Var der nu nogen Udsigt til, at 
disse Retninger skulde sejre, saa at den romersk-græske 
Verden, hvis Kristendommen ikke havde givet sit Ord 

med, vilde være gaaet fra en polytheistisk Periode 
over i en være sig nu ren atheistisk eller mulig panthe- 
istisk Periode med Udelukkelse af Polytheismen ? 

Zeller Philosophie der Griechen II. i p. 234 f; III, i p. 690 ff. 
Bernays, Lucian und die Kyniker (Berlin 1879) p. 31. F. Nielsen, 
Haandbog i Kirkens Historie I, p. 28. Tzschirner, Der Fall des 
Heidenthums (Leipzig, 1829) p. 149 flg. Udvalgte Skrifter af Lukia- 
nos fra Samosata i Oversættelse ved M. C. Gertz (Kbhvn 1881) p. 41. 

Hvor vanskeligt man i Hedenskabet griber til en kraftig Nega- 
tion af Guderne, og hvor umuligt det er for den at slaa igennem, 
viser baade Cbnfucianismen og Buddhismen. Confucius undgik med 
Vilje at tale om Gud, Himlen og Aanderne. Sligt laa hans rational- 
istisk-sædelige Aandsretning fjernt. Men i Praxis burde man efter 
hans Mening dog selvfølgelig overholde de gamle religiøse Skikke 
(R. Dvorak, Confucius und seine Lehre, Miinster i W. 1895 p. 107, 
217 flg.). Den ældste Buddhisme var en atheistisk Filosofi, hvor Gu- 
derne vare satte ud af Spillet, om end paa anden Maade end hos Epikur. 
Senere vidste Buddhismen fortræffeligt overalt, hvor den trængte hen, 
at optage de forskellige Landes Gudesystemer i sig. 

§ 52. Det filosofiske Kompromis med Folkereligionerne. 
Det ovenfor stillede Spørgsmaal maa besvares med et 
bestemt Nej. De Kræfter, der stillede sig til Folke- 
religionens Tjeneste og vilde forsvare den, var ubetinget 
stærkere end Angribernes. I Filosoffernes egne Rækker 
fandt Polytheismen sine bedste Forsvarere. De filoso- 
fiske Retninger, der i det klassiske Hedenskabs sidste 
Aarhundreder havde størst Indflydelse og Udbredelse, 
vare saa langt fra at bekæmpe den polytheistiske Folke- 
tro, at de tværtimod søgte at forklare den og retfærdig- 
gøre den filosofisk. I den kristelige Skolastiks Tid 
betragtedes Filosofien som Theologiens Tjenerinde. 
Denne Tjenerstilling i Forholdet til Religionen havde 
Filosofien imidlertid længe forinden frivillig overtaget 
indenfor Hedenskabets Omraade. Burckhardt bemærker 
etsteds, at det er beskæmmende at iagttage, hvorledes 
den menneskelige Tænkning og Filosoferen er bunden 
af de til enhver Tid almindelig udbredte Forestillinger. 
Hvor beskæmmende det er, ville vi lade staa hen; det 

vilde være mærkeligt, hvis det ikke var saa. Men 
naar man overvejer Chancerne for Hedenskabets Ud- 
viklingsmuligheder, er det vel værd at lægge Mærke 
til, at en betydelig Del af enhver Tids hele filosofiske 
Tænkning anvendes til at retfærdiggøre den netop da 
herskende religiøse Tro og religiøse Praxis, altsaa til 
et Forsvar for status quo. 

Her har Stoicismen et særligt Krav paa Omtale. 
Paa den ene Side følte Stoikerne godt det uholdbare 
i Folkereligionen, taget efter Bogstaven. Som Tænkere 
vare de Pantheister i Bund og Grund. Gud er Ur- 
kraften i Tilværelsen, den formgivende Sjæl, Aanden i 
Naturen. Denne Urkraft kan beskrives som Æther, 
som Varme, som Aandepust, som Ild. Den kan be- 
nævnes som Verdensfornuft, Naturen, den almene Ver- 
denslov, den ene Urkraft; det kommer i Virkeligheden 
ud paa ét. »Vil Du kalde ham Skæbnen, Du tager 
ikke Fejl. Vil Du kalde ham Forsynet, har Du Ret 
Vil Du kalde ham Naturen, har Du ikke Uret. Vil 
Du kalde ham Verden, farer Du ikke vild,« siger Seneca 
(natur, quæst. II, 45, 3). Og af denne ene Kilde udgaar 
alt med Nødvendighed, og alt sker efter en ubrødelig 
Aarsagssammenhæng. Skæbnen determinerer alt og 
alle. Men som den af Verdensfornuften afhængige 
Skæbne er Skæbnen ét med Forsynet, der sørger for, 
at Verdensaltet udvikler sig, som det skal og maa, og 
at den enkelte udfylder sin Plads. En saadan Gud rejses 
der ingen Templer for, det fandt ihvertfald Zeno over- 
flødigt, en saadan Gud bør man ogsaa spare for Bønner. 
Hvad der skal ske, sker; og hvad der sker er godt, 
som det er. Hvorfor bede, naar Fatum er uforander- 
ligt? Og hvorfor lægge Vægt paa Sonemidler? Skæb- 
nen gaar sin Gang. Overlegent saa de ned 
paa de populære religiøse Forestillinger. Om deres 
ypperste Førere som Zeno og Khrysippos vide vi, at 
de betragtede Antropomorfismerne som barnlige Opfin- 

delser og ikke vilde vide noget af Kønsforhold i Gude- 
verdenen, og naar Talen kommer paa Mytherne og Af- 
gudsbillederne , kan Sproget hos en Seneca blive saa 
snertende og haanende, at vi komme til at mindes de 
jødiske Profeters skarpeste Kritik over Afguds- og 
Billeddyrkelse. 

Og dog — naar man saaledes havde tænkt den 
pantheistiske Tanke ud i sin Consequens og gjort rent 
Bord, saa var det alligevel for Stoikeren, som om han 
savnede noget. Dels for sit eget Vedkommende, dels 
for den store Mængde af Ikke-Filosoffers. Det var dog 
kære Forestillinger om de gamle Guder, der vaagede 
over Menneskenes Skæbner, nødigt skilte man sig ved 
dem. Og paa Forestillingen om Guderne som Vogtere 
over Samfundets Orden hvilede Følelsen af de sædelige 
Forpligtelser; at ødelægge Folketroen vilde være at 
tage den vigtigste Dæmning bort for menneskelig 
Selviskhed og Sanselighed. Endelig var det fuldstæn- 
dig revolutionært for det hele Stats- og Samfundsliv, 
hvis man nedbrød Troen paa Gudernes Existens og 
Sandheden af Oraklerne og Auspicierne. 

I Følelsen heraf tænkte Stoikerne deres pantheistiske 
Tanker endnu en Gang igennem, tænkte dem igennem 
i religiøse Terminologier i saa nøje Tilknytning til 
Folkereligionen som muligt. Det øverste Væsen, Til- 
værelsens Grund, kaldte man Zeus, det klang da altid 
af Religion. Hin uforanderlige Skæbne kaldte man 
Forsynet. Skæbnen var jo bestemt af Verdensfornuften, 
der sørgede for, at Verdensaltet udviklede sig, som det 
skulde og maatte, og at det enkelte indtog sin Plads og 
udfyldte den til det heles Vel; saa kunde den da nok 
bære dette trøstefulde Navn. Og i Folkereligionen var 
der dog adskillig Sandhed. Naar der taltes om mange 
Guder, var det ikke ganske uden Grund. Vel var Ver- 
dens øverste Ophav kun ét, men denne højeste 
Guddomskraft aabenbarede sig dog gennem de mange 

enkelte Kræfter. Og naar Folkereligionens Guddomme 
for en stor Del syntes at være Himmel- og Stjerne- 
guder, beroede dette paa den rigtige Følelse af, at 
intet i Verden rummede mere af den guddommelige 
Fornuft og var af et renere Stof end de himmelske 
Legemer; deres straalende Glans og Regelmæssigheden 
i deres Bevægelser var det bedste Bevis herfor. Men 
ogsaa Elementerne, Luft, Jord, Vand og Ild vare sær- 
lige Fremtrædelsesformer for det guddommelige Væsen, 
og ved at ære dem ærede man Guddommen. Nu havde 
Folketroen ganske vist meget ved første Øjekast be- 
synderligt stødende at fortælle om Guderne ; dog mente 
Stoikeren, at saa man nøjere til, var der ogsaa en skjult 
Visdom til Stede heri. Mytherne skulde fortolkes alle- 
gorisk. Hephaistos er Ilden. At Hephaistos er halt, 
betyder, at den jordiske Ild ligesaalidt kan undvære 
Træet som den lamme Stokken. At han blev slynget 
ned fra Himlen af Zeus, er Udtryk for, at Menneskene 
i Urtiden fik deres Ild ved Lynets eller ved Solstraa- 
lernes Hjælp. 

Men Religionen bestod jo ikke blot i Forestillinger. 
Den havde affødt en bestemt Række gudstjenstlige 
Skikke, blandt hvilke de forskellige Maader at raad- 
spørge Guderne paa, indtog en fremragende Plads. 
Særlig i Rom vare Auspicierne uadskillelige fra det hele 
Statsliv. Skulde der holdes Folkeforsamling, skulde 
der fattes vigtige Bestemmelser, skulde en Hær drage 
i Krigen, gaa over en Flod, levere et Slag; maatte 
Guderne først raadspørges og ventedes at give deres 
Vilje tilkende gennem Fuglenes Flugt, ved den Maade, 
hvorpaa Hønsene aad den Mad, der blev sat for dem, 
eller paa anden Vis. Ogsaa Privatfolk kunde raad- 
spørge Guderne, og man troede, at disse ikke blot ad- 
spurgt, men ogsaa uopfordret gennem Varsler viste 
Menneskene, hvad der skulde ske, for at de kunde 
rette sig derefter. Saa nøje var Sammenhængen mellem 

Religion og Varseltro, at Ciceros Broder, Stoikeren 
Qvintus, i hins Skrift de divinatione udtaler: hvis de 
Arter af Divination, hvorom vi have en Overlevering, 
og som vi holde i Ære, ere sande, da er der Guder 
til, og omvendt: hvis der er Guder til, da er der ogsaa 
Folk, som divinere. Forsaavidt som Stoicismen da for 
Alvor vilde være religiøs i antik Forstand og søge Til- 
knytning til Statsreligionen, maatte den fremfor alt paa- 
vise, at der var Mening i Varseltagningens besynderlige 
Indretninger. Som Forklaring henviste da Stoikerne 
til Naturens dybe Sammenhænge. Saalangt fra at være 
unaturlige eller overnaturlige vare de varslende Tegn og 
Undere tværtimod ganske naturlige, begrundede i Til- 
værelsens Enhed. Enhver ved jo, hvorledes Ebbe og 
Flod staa i Sammenhæng med Maanens Bevægelse; 
Stoikerne kendte mange andre Sammenhænge: »Ved 
Vintersolhverv tager Musenes Lever til i Størrelse, den 
tørre Polej-mynte springer ud paa Aarets korteste Dag, 
de luftfyldte Kapsler sprænges, Æblekærnerne inde i 
Æblet vender sig i modsatte Retninger, paa Strænge- 
instrumenter klinger en anden Streng end den, man 
anslaar, Østers og overhovedet alle Skaldyr have den 
Ejendommelighed, at de tiltage og aftage med Maanen, 
og ved aftagende Maane om Vinteren antages det at 
være den rette Tid at fælde Træer, fordi de da ere 
udtørrede.« Saa var det da ikke uden Analogi, at 
man ogsaa tænkte sig uudgrundelig men naturlig Sammen- 
hæng mellem Udfaldet af det Slag, der skulde leveres, 
og de adspurgte Fugles Ædelyst, mellem Formen af 
Offerdyrenes Indvolde og de kommende Begivenheder. 
Som Svalerne flyve lavt før Regnvejr, saaledes , vilde 
Stoikerne sige, antager Kalvens Lever en bestemt Form, 
naar en Ulykke truer den varseltagende. Cicero 
udgyder i Anledning af disse Theorier al sin Haan over 
Stoikernes Hoved: »Mon virkelig ogsaa en Spalte af 
bestemt Art, hvis den findes i Leveren, kan betyde 

Penge at tjene? Hvilken naturlig Sammenhæng, hvilken 
Harmoni og, om jeg saa maa sige, lønlig Forstaaelse 
i Naturen — Sympathi, som Grækerne kalder det — 
skulde kunne tilvejebringe en Samstemmen enten mellem 
Leverspalten og min Pengepung eller mellem min Profit 
og Himlen, Jorden og Verdensordenen ? Selv det vil jeg 
gaa ind paa, om Du ønsker, skønt det er et betydeligt 
Afslag, jeg giver, naar jeg indrømmer nogensomhelst 
Overensstemmelse mellem Naturen og Indvoldene; men 
alligevel, naar vi indrømme det, hvorledes gaar det 
da til, at den, som ønsker at indhente gunstige Varsler, 
ofrer et Dyr, der netop passer til hans Forhold? Det 
var dette, jeg ikke troede lod sig klare. Men det gaar 
nok saa nydeligt. Jeg skammer mig .... paa Khry- 
sippos', Antipatros' og Poseidonios' Vegne, som sige, 
at ved Valget af Offerdyret vejledes man af en vis, 
guddommelig, allestedsnærværende Verdenssjæl. Men 
det bedste af det hele bliver dog deres Paastand, som 
Du tiltraadte, at naar én vil ofre, finder der en For- 
andring Sted af Indvoldene, saa at enten noget kommer 
til at mangle, eller være for meget; thi alt adlød Gud- 
ernes Magt. Nej, ved Du hvad, den Slags Ting faar 
man ikke engang gamle Kællinger til at tro paa længer.« 
Men heri tog Cicero fejl. Den Stoicisme, han be- 
kæmper i hele sit Skrift, lod sig ikke besejre saa nemt. 
Den vilde være religiøs, den vilde å tout prix et Kom- 
promis med Folkereligionen. Og af sin Vilje lod den 
sig diktere sine Tanker, en Illustration til Religionens 
Bestemmelse som Viljessag. Og det var ikke blot 
gamle Kællinger, men Roms mest udmærkede Mænd, 
der greb efter Stoicismen for at finde Harmoni mellem 
Religion og Tænkning. Denne Filosofi blev i to Aar- 
hundreder efter Cicero den romerske Folkereligions 
bedste Støtte. Andre Retninger som Ny-Pythagoræ- 
ismen ønskede intet hellere end at hjælpe med paa 
deres Vis til samme Maal, og da Stoicismens Stjerne 

omsider dalede og fra Aar 200 et nyt stort System, 
den nyplatoniske Filosofi, tog de filosoferende Aander 
i sin Tjeneste, optog ogsaa det Stoicismens Gerning. 
Havde Stoikerne retfærdiggjort den polytheistiske Guds- 
dyrkelse overfor den filosofiske $kepsis, søgte Nyplato- 
nikerne at gøre det samme overfor den fremtrængende 
Monotheisme. Disse Retninger leve altsaa ikke blot i 
et praktisk Kompromis med Folkereligionen, men søge 
ogsaa at underbygge dette med et tilsvarende theoretisk, 
— philosophia theologiæ ancilla. 

Zeller, die Philosophie der Griechen, 2. Udg., om Stoikerne, 
IH, i p. 133 flg., 291 flg., om Nypythagorseerne IH, 2, p. 126, 
f. om Nyplatonikerne IH, 2, p. 396. Cicero, de divinatione i V. Tho- 
resens Oversættelse (om Varsler og Spaadomme Kbhvn 1893) p. 109 flg. 

Hvorledes den indiske og ægyptiske Pantheisme forliges med 
Polytheismen, har allerede været paa Tale SS 7 og 28. 

§ 53. Det praktiske Kompromis med Folkereli- 
gionerne. Saaledes sidde de vigtigste filosofiske Systemer 
midt i Polytheismen. At der fra den Side ikke kan 
ventes nogen Reform af Hedenskabet, er indlysende. 
Men hvad der yderligere gør en saadan Reform umulig, 
er at selv der, hvor man ikke slutter det theoretiske 
Kompromis med Polytheismen, slutter man i Reglen 
dog det praktiske. Til en vis Grad gælder det ogsaa 
de i forrige § skildrede Retninger. Meget i Statsreli- 
gionen lod sig forklare og forsvare filosofisk, men ikke 
alt Og dog — man tog det med i Købet Men der 
gaves jo ogsaa Retninger som den skeptiske Ciceros; 
fra dem turde man vel vente en Reform. Alt andet. 
Thi just de Retninger, der for Alvor tvivlede om, ja 
nægtede de mange Guders Existens, og fra hvem Hjælpen 
altsaa maatte ventes, var i religiøs-sædelig Henseende 
de saft- og kraftløseste af alle. Den indenfor Heden- 
skabet opstaaede Tvivl mangler reformatorisk Kraft, 
fordi den paa enkelte Undtagelser nær intet Krav 

stiller paa personlig Sandhed og paa et Brud med 
Folkereligionen. Den romerske Religionshistorie i Repu- 
blikens sidste og Kejserdømmets første Tid er et tyde- 
ligt Bevis herfor. Har nogen Tid været tvivlesyg, var 
det visselig den. Græsk Skepsis havde paa romersk 
Jordbund slaaet frodig an. Særlig Opfindsomhed kræve- 
des ikke paa dette Punkt af Romerne; de behøvede 
ikke stort andet end at kunne oversætte fra græsk. 
Grækeren Euemeros havde i det fjerde Aarhundrede 
digtet en Roman, der skulde vise, at Guderne ikke vare 
andet end Mennesker, der efter deres Død vare blevne 
apotheoserede, forgudede og tilbedte; den blev nu i 
det andet forkristelige Aarhundrede oversat paa Latin. 
Og som den, megen anden græsk Filosofi. Filosofien 
lærte at tale Latin, og Romeren lærte at tale filosofisk. 
De fornemme adelige Familier i Rom gik i Spidsen. 
Mænd som Scipio Africanus den Yngre, Sejrherren fra 
Carthago, fødte Støtter for det romerske Samfund, 
Indehavere af de højeste verdslige og præstelige Æres- 
poster, stængte hverken deres Huse eller deres Sjæle af 
for den græske Filosofi og den religiøse Kritik. Og 
denne var ikke af den skaansomste Art. Iblandt Scipios 
Omgangsvenner fandtes Folk, der ikke lagde Fingrene 
imellem, der spottede Almuens Ærbødighed for Gude- 
billederne, ansaa den romerske Religion for behændige 
Politikeres Opfindelse og mente, at i en Stat af Vis- 
mænd vilde den være overflødig. 

Vi have nogen Vanskelighed ved at forstaa, hvor- 
ledes man med den Slags Anskuelser kunde blive ved 
at beklæde Stillingen som Præst for de samme Guder, 
hvis Existens man benægtede eller dog betvivlede. 
Romernes Samvittighed synes ikke at være bleven be- 
byrdet deraf. Religionen havde for dem efterhaanden 
ophørt at være en Hjerte- og Samvittighedssag; den 
var mere og mere bleven til et Complex af Formaliteter, 
der skulde iagttages. Naar de bleve overholdte paa 

rette Maade, var alt i Orden; men de skulde ogsaa 
overholdes til Punkt og Prikke. Det gjaldt, naar man 
fungerede som Øvrighedsperson og foretog de dermed 
forbundne Ofringer, at føre sig og holde sig paa rette 
Maade, lægge sit Ansigt i de rette Folder, fremsige de 
rigtige Formler, spille hele denne Rolle saa værdigt 
som muligt. Efter endt Forestilling kunde man atter 
være sig selv. Ingen tog en det ilde op, om man saa 
at sige ofrede i Øst og troede i Vest. Denne princip- 
løse Holdning blev formelig ophøjet til et Princips 
Rang, idet Tidens Forfattere sondrede mellem forskel- 
lige Religioner, der hver vare gode til sit Brug. Det 
er Aarhundredets repræsentative Personligheder, der her 
give Stikordene. Ypperstepræsten Scævola (f 82 f. Kr.) 
sondrer mellem Borgernes, Digternes og Filosoffernes 
Religion. Digternes Gudelære indeholder de mange 
uværdige Fabler om Guderne. Filosoffernes Gudelære 
forklarer Guderne paa naturlig Vis; den kan man mene 
om, hvad man vil , og Scævola har sikkert selv hyldet 
den. Borgernes Religion er den officielle Statsreligion; 
den skal i Gerning ihvertfald respekteres. Folket skal 
man ikke indvie i den højere filosofiske Gudserkendelse, 
det vilde være for farligt, og selv bør man omhyggelig 
tage vare paa de gamle Ceremonier. Den lærde Varro 
havde lignende Anskuelser. Ogsaa han forkaster Dig- 
ternes Religion, hælder til Filosoffernes Religion og 
anbefaler i Praxis Tilslutning til Folkets Religion; 
som Anbefaling for de gamle Ceremonier henviser han 
til deres Ælde; naar Romerne i saa mange Aarhundreder 
have forrettet deres Ceremonier paa den og den be- 
stemte Maade, kan man som. romersk Borger med frelst 
Samvittighed gøre det samme, selv om man har sine 
private Tanker derved. 

Cicero >, Tidsalderens typiske Repræsentant, viser 
den samme holdningsløse Dobbelthed, den samme Tve- 
eller Tretungethed. Der er den troende Cicero, som i 

Folkeforsamlingen slaar om sig med Jupiter optimus 
maximus' Navn, der paaberaaber sig Undere, stoler paa 
Varsler, tror paa Gudernes Forsynsstyrelse og viser den 
irreligiøse Filosofi langt fra sig. Saa er der den filoso- 
ferende Cicero. Han har ingen faste og bestemte An- 
skuelser, ingen virkelig religiøs Tro, men desto mere 
kan han diskutere frem og tilbage om den samme Sag. 
Fuldstændig komisk virker i hans Skrift »om Varsler 
og Spaadomme« Kontrasten mellem Begyndelsen og 
Slutningen af anden Bog. Fordringsfuldt og pompøst 
indledes den. Cicero arbejder for hele Statens Vel; 
thi hvilken bedre Gave kan han skænke Staten end at 
belære og oplyse Ungdommen? Man venter følgelig 
med en vis Ret, at Cicero da ogsaa har en virkelig 
Lære, en Kundskab eller en Tro at meddele. Men 
man tager Fejl. Bogen ender med, at Cicero henviser 
til, at han tilhører Akademiets filosofiske Retning, »og 
det er jo Akademiets Princip, at det ikke indlader sig 
paa at opstille en egen Mening, men anerkender hvad 
der ser sandsynligst ud, sammenholder Grunde med 
Grunde, fremdrager hvad der kan siges for og imod, 
og uden at lægge sin Autoritet i Vægtskaalen lader 
Tilhørernes Sind frit og uhildet. t Cicero, der ingen 
fast personlig Overbevisning har, gør en Dyd af Nød- 
vendigheden og skyder sig ind under Akademiets Princip. 
Det er den evige Diskuteren op ad Vægge og ned 
ad Stolper, som denne Retnings Tilhængere forherligede. 
Særlig forargedes de over den religiøse Overbevisning 
og Varme, som fandtes i Stoicismen, og gjorde alt for 
at nedbryde de Beviser, hvorpaa Stoikerne støttede 
deres Tro paa den guddommelige Visdom i Naturen, 
den guddommelige Forsynsstyrelse og Varslerne, idet 
de samtidig erklærede, at det ikke var selve den reli- 
giøse Tro, de angreb, men kun de daarlige Beviser for 
den! Ciceros Tone er, hvor han taler om Varslerne, 
særdeles respektstridig: »Den er fortræffelig, den gamle 

Vittighed af Cato, at det var sært, at en Haruspex 
ikke lo, naar han saa en anden Haruspex; for det er 
virkelig kun en ringe Brøkdel af deres Forudsigelser, 
der slaar til. Og hvis noget slaar til, hvad Bevis have 
vi saa for, at det ikke er et Tilfælde? Da Hannibal 
opholdt sig i Landflygtighed hos Kong Prusias og 
var stemt for, at han skulde lade det komme til en 
afgørende Kamp, sagde Prusias, at det turde han ikke, 
da Indvoldene fraraadede det. Hvad for noget? — 
sagde Hannibal — vil Du hellere tro paa en Smule 
Kalvekød end paa en gammel General?« Ciceros Tillid 
til Kalvekødet er øjensynlig særdeles begrænset. Men 
nu kommer Holdningsløsheden. Den samme Cicero, 
der aldeles ikke tror paa de gamle Skikke, vil dog 
have dem opretholdt »af Hensyn til Almuens Tro og 
vigtige politiske Hensyn«. Auspicierne kunde gøre 
Tjeneste som et Slags suspensivt Veto, idet Au- 
gurerne, Folk af de fornemste Slægter, ved at melde, 
at de eller de Varsler vare indtrufne, kunde forhindre 
Afholdelsen af Folkeforsamlinger, de være nu dømmende, 
lovgivende eller vælgende. Derfor bliver efter Stats- 
raisonen det at trodse Auspicierne en stor og straf- 
værdig Brøde. Heri er Cicero fuldstændig enig. »Ingen 
Straf var derfor for haard til Konsulerne P. Claudius 
og L. Junius, der sejlede ud paa Trods af Varslerne; 
de burde have adlydt Religionens Bud og ikke saa trod- 
sigt have kastet Vrag paa den overleverede Skik« — 
der iøvrigt efter Ciceros egen Mening aldeles ingen 
Sandhedsgehalt har. Men at tvivle om Gudernes Til- 
værelse som Scævola, at nægte Varslernes Sandhed som 
Cicero, at benægte Sjælens Udødelighed, som Cæsar 
gjorde det i Senatet trods det, han selv var Ypperste- 
præst — det var ganske tilladeligt. — 

Oldtiden berømmes tit paa ganske taabelig og 
tankeløs Maade. Kristendommen har, mener man, ikke 
bragt noget særligt Fremskridt. De, der dømme saa- 

ledes, kan man billigvis spørge, hvorledes de vilde be- 
dømme Nutidsfænomener af lignende Art som de her 
skildrede. Hvorledes vilde man bedømme en Præst, 
der ræsonnerede paa Scævolas Maner? Hykler vilde 
man kalde ham og med Rette. Eller hvorledes be- 
tragter man den Bedsteborger, der ligesom Cicero uden 
personlig religiøs Tro deklamerer om Religionens Be- 
tydning for Samfundet? Kravet paa »personlig Sand- 
hed«, paa en overbevisningstro Adfærd stilles nutildags 
af alle, Troende og Vantro, og til alle. Men da bør 
man ogsaa indrømme, at Oldtiden aldeles ikke taaler at 
maales med denne Maalestok, at et Standpunkt som 
Ciceros nutildags vilde være holdningsløs Jammerlighed. 
Og atter bør man spørge, hvad der kan have bevirket, at 
det moderne Hedenskab stiller en Fordring, som Old- 
tidens Hedenskab ikke opstillede? Her er kun et Svar 
muligt; Grunden er at søge i Kristendommens Ind- 
flydelse. Det er den, der baade hos Kristne og Ikke- 
Kristne har indskærpet Kravet paa Sandhed. Og naar 
der i Kristenheden stundom har vist sig lignende 
Fænomener som de omtalte, er det altid indtrængende 
-Hedenskab, som her er paa Færde. Hykleriet pro- 
klameres ikke paa Grund af, men paa Trods af Kristen- 
dommens Principer. Saaledes ligger Sagen saa utve- 
tydig klar paa Renaissancens Tid, da den gamle 
Distinktion mellem Filosoffernes Religion og Borgernes 
Religion kom op under ny Form. Paver og Cardinaler 
tænkte hedensk og levede hedensk, men kristne Messer 
læste de saa godt som nogen; vitterligt Tilbagefald til 
hedensk Praxis og hedensk Theori. Paa samme Maade 
i det attende Aarhundredes Frankrig. Men overalt, 
hvor Kristendommens Aand er virksom, vil saadan 
tvetunget Dobbelthed være afskyet. Og naar nutildags 
ogsaa Ikke-Kristne saa stærkt rejse Kravet paa per- 
sonlig Sandhed, skal det erindres, at Europa, ogsaa 
det Europa, som vil sige sig løs fra Kristendommen, ikke 

for intet i halvandet Aartusinde har gaaet i Kristen- 
dommens Skole. Alle skylde vi Kristendommen langt 
mere, end man til daglig er sig det bevidst. 

G. Boissier: La religion romaine 4de Udg. I. p. 47 — 63. 
Cicero: Om Varsler og Spaadomme, anf. Overs. p. 89, 122, 134, 187. 

Om Humanismen se F. Nielsen : Haandbog i Kirkens Hi- 
storie IL (1892) 1026 ff. Et Par Træk skal anføres derefter: 
Grækeren Plethon, der indvortes ganske havde brudt med Kristen- 
dommen, optræder dog paa Conciliet i Florens som Forsvarer af den 
græske Kirkelære. Marsiglio Ficino, Forstanderen for det platoniske 
Akademi, bliver 42 Aar gammel præsteviet uden at bryde med sin 
Platonisme. Leo X.'s Lønskriver Kardinal Bembus synes i sin Ter- 
minologi snarere at ville accomodere Kristendommen med Hedenskabet 
end Hedenskabet med Kristendommen, naar Kristus for ham er 
Minerva, der udsprang af Juppiters Hoved, og Helligaanden en himmelsk 
Zephyrvind. Og er det end med Urette, at man tillægger Leo X. den 
Ytring: »det er alle vitterligt, hvad. den Fabel om Kristus har været 
til Gavn for os og vore«, vilde den dog passe ypperlig i mangen høj 
Kirkefyrstes Mund fra den Tid, da en hedensk Bølge, der til tvivl- 
som Ære for Menneskeheden bærer Navn af Humanismen, gik hen 
over Europa. Det er Oldtidsfænomenerne om igen. 

Om Forholdene i den franske Klerus paa Ludvig XVL's Tid se 
F. Nielsen: Pavedømmet i det nittende Aarhundrede 2. Udg. p. 159. 
»Mere end en af de franske Biskopper i Ludvig XVL's Dage var helt 
vantro. En simpel Præst, sagde man dengang, bør tro noget, ellers« 
vil man kalde ham en Hykler; men dersom han er fast i Troen, vil 
man finde ham intolerant. En Generalvikar kan tillade sig at smile 
af Religionen, en Biskop kan le af den, og en Kardinal sige Vittig- 
heder om den«. Atter indtrængende Humanisme o: Hedenskab! 

Kirkens gamle Apologeter maatte naturligvis have et skarpt 
Blik for denne Hedenskabets Holdningsløshed. Saaledes kritiserer 
Augustin den strængt i Senecas Person, De civitate Dei, Lib. VI, 10. 
Først anfører han alle Senecas skrappe Domme over den offentlige 
Gudsdyrkelse, over Brugen af Afgudsbilleder, de selvplageriske og 
usædelige Maader, hvorpaa man vil vinde Gudernes Velvilje, alle de 
overtroiske Skikke, som fandt Sted paa Capitolium, og som var baade 
til at le og græde over. Seneca bryder her ikke blot som Varro 
Staven over Digternes, men ogsaa over Borgernes Religion. Og dog 
bryder han ikke med den. »Hele denne Gudepøbel, som lange 
Tiders lange Overtro har samlet sammen, ville vi ære saaledes, at vi huske 
paa, at vi dyrke dem mere for at følge Sæd og Skik, end fordi vi an- 
erkende Sagens Berettigelse«. »Altsaa«, fortsætter Augustin, »fordi han 

var Romerfolkets Senator, dyrkede han det, som han forkastede, gjorde, 
hvad han dadlede. Thi Filosofien havde ganske vist lært ham, at det 
var noget stort ikke at være overtroisk, men af Hensyn til Loven og Sæd- 
vanen blev han vel ikke Skuespiller paa Teatret men Komediant i Templet«. 

§ 54. Religiøs Reform lig polytheistisk Reaktion. 
»Gud fri mig for mine Venner; mod mine Fjender skal 
jeg selv forsvare migt. En Varros og Ciceros 
Venskab for den romerske Folkereligion turde i Længden 
være endnu farligere for den end en Lucretius' aabne Fjend- 
skab. I Længden kunde en Religion, der var reduceret til 
et System af indholdsløse Formler, ikke holdes oppe; den 
maatte falde sammen paa Grund af sin indre Tomhed. 
Skulde man tage Auspicierne for denne Religions 
Fremtid, maatte de lyde paa Hensygnen og sluttelig 
Død af Alderdomssvaghed ; men — som Cicero paa- 
viste — man skal ikke stole for sikkert paa Auspicier. 
Thi her viser det sig som ellers, hvor man har spaaet 
Religionens Død, at efter en religiøs Nedgang kommer 
altid en religiøs Vækkelse; men dette er Hedenskabets 
Fatum, dets Forbandelse, at indenfor dets Omraade 
fører en saadan Reformation ikke bort fra eller ud 
over, men lige tilbage til de polytheistiske Folke- 
religioner med deres Natur- og Sjæle- (Menneske-) For- 
gudelse. Polytheismen er i Hedenskabet aldrig død, 
i det højeste skindød. Den er i Virkeligheden Heden- 
skabets egentlige Fugl Fønix. Man kan ofte træffe 
den Anskuelse, at Kristendommen traadte ind i Verden 
paa et Tidspunkt, hvor den gamle Verdens Religioner 
vare udlevede. Man tænker, at der derved var frem- 
kommet ligesom et tomt Hul, som Kristendommen nu 
udfyldte. Intet er urigtigere. Er der end det sande 
deri, at den romerske Republiks sidste Tid var en 
religiøs Forfaldstid, saa viser det af Augustus oprettede 
Kejserdømmes Tid, at den hensygnende romerske Reli- 
gion aldeles ikke var døende. De forfaldne Templer 
bleve byggede op igen, og hvad mere er, den religiøse 

Tro levede op i det romerske Samfund. Politiske 
Overvejelser have vel været medvirkende. Det var Tronen, 
der skulde befæstes, naar Altret byggedes op. Men 
Politiken alene kan det religiøse Opsving ikke skyldes. 
Det var mere end Kunst, det var Natur. Ogsaa i 
Republikens sidste Tid prædikede Statsraisonen Religion, 
men slog ikke igennem dermed. Naar Augustus' Re- 
form trængte igennem, maa det ikke blot skyldes, at 
man følte, at Staten trængte til Religion som sit Fun- 
dament, men at mangfoldige enkelte i Livets Skole 
havde lært at søge Religionen som deres eget Livs 
Fundament. Man søgte til Religionen ikke blot for at 
tøjle andre men for at frelse sig selv; man vilde bruge 
den ikke blot som et narkotisk Middel, hvormed man 
dyssede andre i Søvn, men som en Lægedom til eget 
Brug. Trods Kejserdømmets ydre Magtudfoldelse og 
al Herlighed paa Overfladen vare de ædleste og bedste 
Aander hverken tilfredse med Forholdene eller med 
sig selv. Man savnede Oldtidens mandige Kraft og 
beundrede de svundne Tiders Mænd, hvis Sædelighed 
havde været ren, og hvis Gudsfrygt havde været op- 
rigtig. Man følte Lede ved den Livsnydelse, hvori 
man svælgede, og vendte sig til Religionen og Filo- 
sofien o: den religiøse Filosofi, Stoicismen, for at finde 
Trøst. Derfor kunde Augustus finde Tilslutning til sin 
Restauration ikke blot hos Menigmand, men ogsaa hos 
de dannede. Da han fik Magten, vare de fleste af 
Roms Templer ødelagte eller Ødelæggelsen nær; de 
bleve nu rejste igen. Gamle Fester og Højtider, 
der i lange Tider havde været forsømte, bleve nu atter 
fejrede. Og nye Kulter bleve oprettede, for Venus 
Genetrix, for Mars Ultor og Apollo Palatinus, tre 
Guddomme, der alle hver paa sin Vis vare særlig 
knyttede til Augustus* Slægt eller ham selv personlig. 

Saaledes var den polytheistiske Folkereligion vaagnet 
til nyt Liv, og de der havde varslet dens Undergang, 

vare blevne til Skamme, som Voltaire blev til Skamme, da 
han profeterede, at om tyve Aar vilde de Kristnes 
Gud ikke længere have noget Alter, og som enhver vil 
blive til Skamme, der troer paa, at Religionen vil for- 
svinde. Religionen forgaar ikke, før Menneskeheden 
forgaar. Men hvad vi særlig ønske fremhævet, er dette, 
at den religiøse Restauration eller Reformation finder 
Sted under fuldstændig polytheistiske Former. Her er 
ikke Spor af nogen Bevægelse henimod Monotheismen. 
Guderne ere ikke blevne færre i Antal; det romerske 
Pantheon er ikke blevet reduceret. Dii majores og 
minores, Larer og Penater blive alle dyrkede. Ja 
der har endog fundet en Forøgelse Sted, idet f. Ex. 
de ovennævnte tre nye Kulter ere føjede til de 
gamle. Og det er ikke blot en Tilbagevenden til 
»Borgernes Religion«, der her finder Sted, men paa en 
vis Maade ogsaa til den saa foragtede »Digternes 
Religion«. Mytherne hænge for nøje sammen med 
Guderne til, at de uden videre kunne skilles fra dem; 
den ene af de nye Kulter var saaledes helliget Venus 
Genetrix, Venus, som ved sin Forbindelse med An- 
chises, Aeneas' Fader, var blevet den juliske Slægts 
og dermed Kejser Augustus' Stammoder, altsaa en 
fuldstændig mythologisk Venus og aldeles ikke nogen 
abstrakt Guddom for oplyste Folk. I Forhold til de 
ældre romerske Gudsforestillinger er altsaa intet Frem- 
skridt sket. 

Om Augustus' Reform : Boissier, La religion romaine I. 67 — 108. 
Saussaye, Lehrbuch II. 258 — 65. 

§ 55- Kejser dyrkelse og Menneske forgudelse. Et 
nyt Fænomen havde denne Periode dog at opvise, nyt 
vel ikke i Verdens, men i Roms Historie: Kejserfor- 
gudelsen. I Hedenskabets Natur og Sjæleforgudelse er 
der ingen Garantier givne, der kunne forhindre Op- 
komst af Menneskeforgudelse. Orientens Herskere havde 

længe været tilbedte som Gudernes Stedfortrædere, ja 
som Guder selv. I Persien og Ægypten havde græske 
Fyrster lært Orientens Konger Kunsten af. Allerede 
Alexander den store havde for sig fordret guddomme- 
lige Æresbevisninger, og i Ægypten tiltraadte Ptole- 
mæerne Faraonernes Arv. Nu herskede den romerske 
Kejser baade over Perserne og Ægypterne og fandt sig villig 
i, at disse overførte den Dyrkelse paa ham, som de 
fra gammel Tid ydede deres Konger. De byggede 
Templer for ham og indstiftede Præsteskaber til hans 
Ære. Og i Rom selv vandt Kejserdyrkelsen Indpas, 
ikke som noget med Vold og Magt udefra importeret, 
men som noget, der ganske naturligt voxede frem af 
den hjemlige polytheistiske Jordbund. Kejserdyrkelsen 
blev ikke det romerske Folk paatyungen, men snarere 
Kejseren paatvungen af det romerske Folk. I Beundring 
og Hengivenhed for Kejserne begyndte man at dyrke 
dem efter deres Død, og deres Genius, det gud- 
dommelige i dem, dyrkede man allerede medens de 
levede. Og enkelte af Kejserne, Caligula og Domitian, 
fordrede ligefrem Tilbedelse i levende Live, medens de 
fleste Kejsere vare forstandige nok til ikke at følge dem 
heri. Men det var, ihvertfald for Provinsernes Vedkom- 
mende, fuldstændig overflødigt. Der ofredes Røgelse 
nok paa deres Altre uden det. 

Saaledes blev det græsk-romerske Hedenskab heller 
ikke fri for denne Vildfarelse. Ogsaa paa dette Punkt 
skulde det vise sig, at disse i mange Henseender saa 
begavede Folk paa det religiøse Omraade intet havde 
forud for de andre Hedninger. Polytheismens natur- 
og menneskeforgudende Princip skulde ogsaa her faa 
Lov til frit at udfolde sig og vise, hvad det bar i sig. 
Atter bør de, der lovprise Oldtiden og Hedenskabet, 
spørges om, hvorledes de bedømme Oldtidens Kejser- 
dyrkelse, og i den Anledning mindes om, hvorledes de 
vurdere lignende Nutidsfænomener. Kristne og Ikke- 

Kristne have nutildags paa dette Punkt en øm Sam- 
vittighed. Og mange, der ellers ikke just gøre sig 
religiøse Skrupler, ere paa dette Punkt særlig, maaske 
overdrevent ømtaalige. Selv en almindelig Høfligheds- 
bevisning mod en Monark, man ikke paaskønner, 
anses næsten for at være under Menneskeværdighed. 
Hvoraf kommer dette, at Nutidens Hedenskab for- 
kaster, hvad alt Oldtidens Hedenskab rolig akcep- 
terede? Atter maa vi minde om Kristendommens 
Indflydelse, thi den skyldes det. Medens alle hedenske 
Nationer og hedenske Filosoffer bøjede sig og optog 
Kejserdyrkelsen, vare Jøderne og de Kristne de eneste, 
der vægrede sig ved at tilbede noget Menneske, ofre 
til hans Genius og sværge ved hans Navn. De alene. 
Herfra have ogsaa vor Tids Hedninger deres ranke 
Nakker. Herimod kan ikke indvendes, at der i Kristen- 
heden har været meget, der grænsede til Menneske- 
forgudelse eller maaske havde overskredet Grænsen. 
Saadant dukker op i Kristenheden, ofte med et kriste- 
ligt Skær, ikke paa Grund af, men paa Trods af Kri- 
stendommen, hvad enten man nu vil tænke paa Helgen- 
dyrkelsen, hvori megen gammel Afgudsdyrkelse gaar 
igen, eller vi tænke paa den Monarkforgudelse, der har 
været vist overfor mangen allerkristelig Konge. Saa- 
dant er ikke Kristendom, og en kraftig kristelig Væk- 
kelse vil udrydde det, ligesom Kristendommen, da den 
trængte igennem, jo omsider gjorde Ende paa de ro- 
merske Kejseres Apotheosering. Den Ære skal ikke tages 
fra den jødisk-kristelige Monotheisme, at det er den, 
der har lært Menneskene af med at forgude hverandre. 

Om Kejserdyrkelsen se Boissier, anf. Skr. I 109 — 186. 

§ 56. Hedenskabets Fastholden ved Naturdyrkelsen, 
Endnu blev der efter Augustus' Restauration givet det 
græsk- romerske Hedenskab henved tre Aarhundreder. 
Tre lange Aarhundreder — hvortil blev de benyttede? 

Mon de blev benyttede til en Oprydning i Gudepøbelen? 
Mon de blev benyttede til en Udvikling i Retning af 
Monotheisme? Endnu er der Tid for Oldtidens ædleste 
Nationer til at vise, hvad de kunne, inden en stærkere 
Aandsmagt tager Styret; endnu er Tid til at vise, om 
Verden i religiøs Henseende ævner at reformere sig 
selv. Snart stiger Kristendommens Sol i Øst; da vil 
det være for silde. — Og det blev for silde. Historien 
viser os, hvad Tiden blev brugt til. 

Den romerske Religion, der hidindtil havde ud- 
viklet sig i relativ Uafhængighed af de orientalske 
Religioner, og ihvertfald til Marcus Aurelius' Tid fuld- 
stændig uafhængig af Kristendommen, oplever en Periode, 
der karakteriseres dels ved Forsøgene paa at sammen- 
smelte de forskellige hedenske Religioner, dels ved 
den Opposition, man nødes ind paa overfor Kristen- 
dommen. Hvor karakteristisk, at Religionsblandingen 
og Kampen mod Kristendommen ere samtidige Fæno- 
mener! Overfor Kristendommen, den fælles Fjende, 
slutte alle Hedenskabets Religioner og al hedensk Filosofi 
sig sammen paa Naturdyrkelsens Grund. Som bevidst 
Naturdyrkelse gaar det græsk-romerske Hedenskab i 
Graven. Det, at Hedenskabet er Naturdyrkelse, er 
blevet hængende i Naturen, træder maaske endnu klarere 
frem nu end paa lange Tider. Guder som Juppiter 
og Apollon vare dog forsaavidt løsnede fra Natur- 
fænomenet ved den stærke Menneskeliggørelse (Antro- 
pomorfisme), som de vare undergaaede, at man kunde 
glemme Forbindelsen mellem Guddommen og det Natur- 
fænomen, hvoraf den første var udformet. Hvor let 
kunde man ikke glemme, at Zeus oprindelig var Himlen 
eller Himmelfaderen, og hvem vidste, hvad Apollons 
og Artemis', for ikke at tale om Athenes, Naturbetyd- 
ning oprindelig var? Men disse Guder blev paa en 
Maade rodløse ved denne antropomorfistiske Proces. 
De vare spirede frem af Naturen; løsrevne fra denne 

Jordbund kunde de i Længden ikke trives. Hedningen 
trænger til at se sin Gud i et Naturfænomen. Saa 
søgte man da tilbage til Naturen igen og hentede der 
ny Næring for sin Gudstro. Man har Fortællinger om 
en Smigrers Ord til Kejser Tiberius: »De andre Guder 
ere kun Genstand for Formodning; men din, din Faders 
og din Farfaders Guddom er synlig for Menneskene 
med en Glans som Stjernernes.« Denne Kritik kunde 
rettes mod Guder, der vare saa stærkt antropomorfi- 
serede, at deres naturlige Oprindelse var glemt. Skete 
dette med en Gud, hørte han op med at være en nær- 
værende Guddom, et præsens numen for at tale med 
Stolberg, dengang han i Protestantismen savnede Kato- 
licismens præsens numen, som det forelaa i det katolske 
Messeoffer. Det maa være en saadan Trang, der i det 
senere Hedenskabs Dage fik Alverden til at søge til- 
bage til Solen som den levende Gud, hvis Guddom var 
synlig for Menneskene saa godt som nogen Kejsers. 
Her fandt de forskellige Religioner hverandre. Solen 
var den Guddom, der kom til at nyde godt af den syn- 
kretistiske Bevægelse. Religionsblanding og Soldyrkelse 
blev saa godt som et og det samme. Solen fandtes 
jo i Forvejen forgudet i alle Religioner; den kunde 
altsaa gøre fortrinlig Tjeneste i det tredje efterkristelige 
Aarhundredes synkretistiske Bevægelse. . Det er, som 
om der i Hedenskabet rører sig Trang til en Ver- 
densreligion. De gamle Folkegrænser ere faldne og de 
gamle Folkereligioner med dem. Det romerske Ver- 
densrige har i sig optaget de forskellige Folkeslag og 
smelter dem langsomt sammen; men hvor er den Reli- 
gion, der kan give Erstatning for Folkereligionerne? 
Hvor er Verdensreligionen til Verdensriget? Kejser- 
dyrkelsen havde for en Tid tjent som et Surrogat 
Den Verden, der ikke uden videre kunde samles om 
en Tilbedelse af Juppiter Capitolinus, kunde dog samles 
om Tilbedelse af Kejserens Numen. Den synkretistiske 

Soldyrkelse bliver det andet Surrogat. Hedenskabet 
bliver ogsaa i sine Forsøg paa at danne Verdensreligion 
sig selv ligt som Menneske- og Naturforgudelse. 

Inden den afgørende Kamp fandt Sted mellem 
Hedenskabet og Kristendommen, fik den græsk-romerske 
Verden saaledes i religiøs Henseende en kosmopolitisk 
og synkretistisk Periode. Alle Religionerne bydes ud 
paa det religiøse Marked ; frit skal Verden kunne vælge 
og vrage mellem alt, hvad der i Middelhavslandene hidtil 
var frembragt af Guder, for at være saa vel udstyret som 
muligt, naar Slaget skal staa. Og medens Arvingen 
til det religiøse Verdensherredømme langsomt begynder 
sin verdenserobrende Løbebane, fylker Hedenskabet sig 
om Soldyrkelsens Kendingstegn. Hvem var hin fra 
Persien importerede Mitra? — Solen. Hvem var Osiris? 
— Solen. Hvem var de syro-phoenikiske Baaler? — 
Solen. Og vare de importerede Guddomme ikke i For- 
vejen Solen, bleve de identificerede med den og frem- 
stillede som den. Og Filosofien viser sig fremdeles 
som Religionens trofaste Tjenerinde. Nypythagoræerne 
og Nyplatonikerne kappes om at hylde Solen som den 
øverste Genstand for religiøs Dyrkelse. Samtidig voxe 
Rækkerne af Kristendommens Tilhængere. Saaledes 
tilspidser Situationen sig langsomt indtil det en skønne 
Dag bliver klart, at det, Verden har at vælge imellem, 
er Solen eller Kristus. Dette er det Valg, hvorefter 
Aanderne skilte sig: Naturalismens, Pantheismens og 
Polytheismens Gud aabenbaret i Solen, Monotheismens 
Gud aabenbaret i Kristus. De Kristne paa den ene 
Side og alt, hvad der hedder Hedenskab, Dannede og 
Udannede, Fyrster og Undersaatter, Filosoffer og den 
store Hob endrægtige paa den anden. 

I Naturforgudelsen have vi Polytheismens Kilde. 
Til sin Kilde vender Polytheismen tilbage. Op over 
Naturforgudelsen hæver den sig ikke. Marsch paa Stedet, 
Cirkelgang. 

Dette trænger dog til noget nærmere Bestemmelse, 
for at man ikke skal anklage os for Uretfærdighed 
At Hedenskabet bliver hængende i Naturdyrkelsen, vil 
naturligvis ikke sige, at det er blot Naturdyrkelse 
Dels har Hedenskabet særlige ethiske Guddomme 
Romerne byggede Templer for saa ethiske Væsner 
som Dyden og Fromheden, Haabet og Endragten, Tro 
skaben og Freden. De store Guddomme vare jo og 
saa Bærere af sædelige Ideer. Men Hedenskabet for 
maar ikke at bryde med Naturtilbedelsen ; Guddommen 
bliver ved at være, hvad man har kaldt et intranaturalt 
numen, og tilbedes i en Naturgenstand. »Dersom jeg 
havde set til Sollyset, naar det skinnede, og Maanen, 
som den vandrede frem i sin Pragt, og mit Hjerte var 
blevet daaret i Løndom, og jeg havde tilkastet dem 
Haandkys — saa vilde ogsaa det have været en straf- 
værdig Synd, og jeg vilde have fornægtet Jahve, t Job 
31, 26 flg. Det vilde være at overskride Naturalismens 
Rubicon. Om de § 22 Anm. omtalte Hypsistarier, til hvilke 
Gregor fra Nazians Fader hørte, fremhæves der som det for 
dem ejendommelige, at de ærede den usynlige Almæg- 
tige under Ildens og Lysets synlige Tegn. (Ullmann 
Gregor von Nazianz, p. 559). løvrigt synes de at have 
været Monotheister. Forskellen fra den bibelske Mono- 
theisme synes ikke at være stor; og dog er den det. 
Job følte med Rette, at gik han over hin Grænse, 
svigtede han Jahve. Den Gud, der kan ses, er den 
naturlige Aabenbarings for alle synlige Guddom, det 
naturalistiske Hedenskabs og den naturalistiske Filosofis 
Gud, der aabenbarer sig for hvert Menneske, der har 
sine Sanser og sin fulde Fornuft. Jødedommens og 
Kristendommens Gud er den skjulte Skabergud, der 
lægger sit Væsen for Dagen paa en anden og højere 
Maade end gennem Naturen, der kun er hans Værk, 
men ikke hans Legeme, ej heller hans Aabenbaringsform. 

Men Hedenskabet har til det sidste bedet til den 
i Naturen synlige Gud. »Det synes, at heller ikke de 
filosofisk Dannede i Tiden har haft nogensomhelst 
Sans for en Tilbedelse af Gud i Aanden.« (E. Schurer, 
Anf. Skr. II, 551). Saa indgroet er den Tanke, at Gud 
tilbedes i Naturen, at den anvendes der, hvor den slet 
ikke passer. Det er dog saa forkert som muligt, naar 
Juvenal i sine Satirer XIV, 97, karakteriserer Jødernes 
Gudsdyrkelse saaledes: nil præter nubes et coeli numen 
adorant, de tilbede ikke andet end Skyerne og Him- 
lens Guddom. Juvenal benytter her de almindelige 
hedenske Kategorier og overfører dem af Uvidenhed 
paa Jødernes Gud. Saa slette ere Jøderne, at de ikke 
dyrke andre synlige Naturfænomener end disse! For 
den Hedning, der vidste bedre Besked end Juvenal, 
maatte Anklagen komme til at lyde endnu strængere: 
saa slette ere disse Monotheister, at de overhovedet 
ikke ville tilbede Gud i nogen Naturkraft! Det er 
denne Hedenskabets Indignation, vi høre af en Kejser 
Julians Mund. »I tro«, skriver han til Alexandrinerne, 
»at den Jesus er Gud, hvem hverken eders Fædre have 
set, eller I, men ikke, at han er det, hvem fra Evighed 
af den hele Menneskeslægt ser og ærer, og som æret 
af Menneskene er deres Velgører, den store Helios 
(Solguden), det levende, besjælede, aandelige, velgørende 
Afbillede af den over al Fornuft hævede Fader.« Det 
er den gamle Historie, som man kender fra Indien 
(§ 7). Gud er ukendelig, Gud er ufattelig, Gud er op- 
højet over al Beskrivelse, man ved slet ikke noget om 
ham. Og saa Komplementet: fordi hans eget Væsen 
saaledes er skjult, saa skal han skues i det synlige 
og gribes i det Haandgribelige. 

Om Julians Theologi se A. Neander, Ueber den Kayser Julianus 
und sein Zeitalter (Leipzig 1812). Boissier, La fin du Paganisme 
(Paris 1 89 1) p. 127 flg. Strauss, der Romantiker auf dem Throne der 
Cæsaren (Mannheim 1847). 



174 Hedenskabens Fastholden ved Flerguderiet. 

Forudsætningen for, at man saaledes vedblivende kunde skue 
Gud i Naturen, var, at denne opfattedes som en harmonisk Ordning. Det 
var denne Tanke, der var udtrykt i den græske Benævnelse for 
Verden, xoa^os, det ordnede Hele. Om den Magt, den havde til det 
sidste over græsk Tænken s. Zeller IH, 2. p. 499 f. 

Naar man vil lære en Religions Væsen at kende, vil man have 
Gavn af at se den i sin Kontrast til Kiristendommen. I denne Mod- 
sætning »kvalificerer« Hedenskabet sig, viser sin inderste Natur. Den 
oftere citerede Bog af Tzschirner, Der Fall des Heidenthums, giver 
anskueligt ligesom en lang Dialog mellem Hedenskabet og Kristen- 
dommen, hvor hver fremsætter sine Motiver. Se f. Ex. p. 329 flg. 

§ 57. Hedenskabets Fastholden ved den nationale 
Polytheisme. — Ligesaalidt som Hedenskabet bryder med 
Naturdyrkelsen, kommer det til at bryde med Polythe- 
ismen. Trods alle Bestræbelser efter at finde Enhed i 
Tilværelsen og Enhed i Gudeverdenen, naas Monothe- 
ismen ikke. Kun ved vitterlig Misbrug af Navnet kan 
man her tale f. Ex. om en solær Monotheisme. Med 
nogen Ret synes dette Navn at kunne bruges om et 
Standpunkt som Chu-en-atens ; thi her synes Solen virke- 
lig at være bleven dyrket med Udelukkelse af de andre 
Naturguder. Virkelig Monotheisme maa være exclusiv. 
Monos betyder den eneste. En Gud, der ikke som 
Jahve siger: Jeg er Gud og ingen ydermere, er ihvert- 
fald ikke Monotheismens Gud, hvad han saa iøvrigt er. 
Men Jahves Nidkærhed var i Hedningernes Øjne et 
højst beklageligt og uheldigt Vidnesbyrd om en lavere 
moralsk Tænkemaade. Kristendomsangriberen Celsus 
finder, at det vilde være at tro daarligt om Gud, om 
man mente, at han forbød at tjene flere Herrer. Gud- 
dommen kan ikke blive skinsyg, fordi man viser hans 
Underguder Ære (Tzschirner 334 f.). 

Saa vidt vi kunne se, er det Naturalismen, der er det 
primære, Polytheismen , der er Følgen heraf. Fordi 
Guddommen er draget ned i Naturen, opløses han i 
de mange forskellige Guddomskræfter. Gud er Kær- 
lighed, siger Johannes (1 Jo. 4,8). Hans Væsen er saa- 

ledes ethisk bestemt; hans Væsen ligger hinsides Natu- 
ren. En saadan Bestemmelse af det var i en Hednings 
Øjne ihvertfald kun ensidig, selv om man ogsaa i 
Hedenskabet kunde hæve sig til at sætte Gud lig det 
Godes Idé. For en Hedning var og blev den fysiske 
og den menneskelige Natur Guddommens vigtigste 
Aabenbaring. Her havde man Gud. Tanken om 
Synden, der har besmittet Menneske som Natur og 
derfor gjort al naturlig Aabenbaring mangelfuld, var ikke 
fremme. Men havde man Gud i Naturen, da havde 
man ham ogsaa der i en Fylde af Kræfter og Aaben- 
baringsformer, hvoraf den ene kunde gøre samme Krav 
paa Tilbedelse som den anden. 

Og Mennesket selv følte Trang baade til den ene 
og den anden. Skulde det overpersonlige pantheistiske 
Gudsbegreb kompletteres, da kunde man ikke nøjes 
med til deti at føje et Par enkelte Gudeskikkelser, da 
maatte man have hele Polytheismens Mangfoldighed 
af Guddomskræfter. Da fik selve Mangfoldigheden 
Værdi, ja, da indsaa man ogsaa, at Guddommen maatte 
aabenbare sig ikke blot efter forskellige Sider af sit 
eget Væsen, men ogsaa forskellig for de forskellige 
Folkeslag. »Vore Folk lære, at vel er Verdensskaberen 
(eller rettere Verdensformeren , Demiurgen, thi Julian 
tror ikke paa nogen Skabelse) alles fælles Fader og 
Konge; men de enkelte Folkeslag har han fordelt til 
underordnede Folke- og Stadguder, hvoraf hver styrer 
det ham tildelte Omraade paa sin Maade. Da nemlig 
i Faderen alt er fuldkomment og alt er ét, men i de 
partielle Guddomme denne eller hin Kraft er fremher- 
skende, saa styrer Åres de krigerske blandt Folkene, 
Athene de forstandig krigerske, Hermes de, der have 
mere Klogskab end Dristighed; og efter deres Guders 
særlige Væsen rette de af dem regerede Nationer sig. « 

Saaledes fornægtes sammen med den exclusive 
Monotheisme tillige Ideen om en Verdensreligion, At 

denne maa følge af hin, har Paulus Ro. 3, 29 f. givet 
et klart Udtryk: »Er Gud alene Jødernes Gud? mon 
ikke ogsaa Hedningernes? Jo ogsaa Hedningernes, saa 
sandt som Gud er én.« Gud er én, følgelig maa han 
da ogsaa være den hele Verdens Gud, og Frelsesvejen 
ens for alle. Men i samme Grad som den pantheistiske 
Guddoms Enhed træder tilbage og gemmer sig bag de 
mange Guders Flerhed, vil ogsaa Folkereligionernes 
Ret blive fremhævet paa Verdensreligionens Bekostning. 
Kristendommens arge Fjende , Nyplatonikeren Porfy- 
rius anvender derfor Kristendommens Universalisme som 
en Indvending mod den og fastholder bestemt det 
naturalistiske Hedenskabs gamle Tanke, at hvert Folk 
skal ære sine Guder paa sin Vis. Derfor finde endog 
Jøderne Naade for hans Øjne; deres Tro var jo en 
Nationalreligion. Men hvilket Kaos, hvilket Virvar, 
om man vilde ophæve de gamle nationale Kulter, og 
den hele Verden blev kristnet 1 Og Julian siger haan- 
ligt, at den Foragt for de hellige Skikke, som frem- 
kaldes af Kristendommen, passer ganske vist for alle 
Folk og alle forskellige Arter af Mennesker, Kræmmere, 
Toldere, Dansere, hvor forskellige de saa end ere i 
Livsførelse. For dem alle skal den kristne Religion jo 
være egnet trods al deres Forskellighed! 

Citaterne af Julian efter Strauss anf. Skr. p. 60, Neander, anf. 
Skr. p. 126. Om Porfyrius se Zeller III, 2 p. 610 f. 

Som en indisk Parallel kan henvises til disse Ord af en Inder 
ved Slutningsfesten paa Religionskongressen : »Ønsker jeg, at den 
Kristne skal blive Hindu? Gud forbyde det. Ønsker jeg, at Hinduen 
eller Buddhisten skal blive Kristen? Gud forbyde det.» The worlds 
Parliament of Religions I, 170. 

§ 58. Animismens Overhaandtagen. — Saa langt 
fra, at Hedenskabet skulde udvikle sig til Monotheisme, 
lader sig tværtimod hævde, at man i den græsk-romerske 
Religions sidste Tid mere og mere nærmer sig til ani- 

mistiske Tilstande o: langsomt synker ned imod det 
Standpunkt, hvorpaa Nutidens Vilde staa. Atter et 
Slag i Ansigtet paa alle evolutionistiske Theorier, al 
Tro paa Menneskehedens jævne Fremskridt. De Kends- 
gerninger, der her kunne paapeges, ere saa overraskende, 
men tillige saa uomtvistelige, at de ganske bortset fra 
alle Theorier om Religionens Udviklingsgang maa frem- 
drages af enhver, der fremstiller denne Tids Historie. 
Ligesom man mod Theoretikeren Tiele (§ 39) blot be- 
høvede at fremdrage Historikeren Tiele, saaledes kende 
vi ikke nogen, der ved sit rige Stof bedre viser Heden- 
skabets Tendens mod Animismen end den samme Ré- 
ville, der lader sit Værk løbe ud i en Skildring af 
Hedenskabets monotheistiske Drag. Vi kunne citere 
ham som et uvilligt Vidne. 

a) Dæmontroens Væxt, Ganske vist fandtes i vide 
Kredse Troen paa et altomfattende guddommeligt noget, 
en højeste øverste Gud. Hos Soldyrkerne tilkendtes 
der ham ogsaa en vis Personlighed, men i det Hele 
traadte hans Personlighed i Skygge, og paa hans Be- 
kostning samlede Interessen sig mere og mere om Dæ- 
monerne. Ogsaa hos Naturfolkene findes jo ofte en 
vis afbleget Gudstro i Forening med animistisk 
Kultus; man ved og indrømmer, at der er en højeste 
Gud til, men han er saa god og saa langt borte, at 
man ikke behøver at bekymre sig om ham (§§ 32 og 
35). I Livets praktiske Forhold henvender man sig til 
Aanderne. Paa samme Maade dæmoniseres det græsk- 
romerske Hedenskab. En Skare af Aander, onde og 
gode, omgive Menneskenes Veje. Guddommen er saare 
ophøjet og saare fjern ; Dæmonerne ere altid ved Haan- 
den. Fra Aarhundrede til Aarhundrede voxede disses 
Betydning og vel at mærke paa Gudernes Bekostning. 
Som Vampyrer sugede de Kraften ud af de gamle 
Guder uden dog at faa disses Fylde. De vare og bleve 
navnløse luftige Aandevæsner, vanskelige at gribe, 

flygtige formløse Skikkelser, vanskelige at begribe, om 
hvilke Theologer og Filosoffer spekulerede paa forskel- 
lig Vis, men som man ihvertfald praktisk maatte affinde 
sig med. Thi det var paa en Maade dem, der regerede 
Verden. De sendte Sygdom og Helsen, raadede over 
Liv og Død, greb ind i stort og smaat, snart til Skade, 
snart til Gavn. 

J. Réville, La Religion Romaine sous les Sévéres p. 46: 
>Fra øverst til nederst i det romerske Samfund i det tredje 
Aarhundrede, hos de mest fremragende Tænkere som hos de mest 
overtroiske Ignoranter, hersker Troen paa Genier og Dæmoner uind- 
skrænket. Man dyrker dem, man paakalder dem, man raadspørger 
dem, man besværger dem, man giver dem Orakler, man tilskriver dem 
enhver Art hemmelighedsfuld Virksomhed, man retfærdiggør ved deres 
Mellemkomst den urimeligste Overtro, man ser dem i Drømme, kort 
sagt, man lever i stadig Omgang med dem.« 

Cnfr. J.Burckhardt Die Zeit Constantins des Grossen (1853) p. 165 f. 
249 ff. 262 ff. Mærkelige ere de Exempler, Burckhardt anfører paa, 
at Guderne selv tilsidst bleve opfattede som en Slags Dæmoner, der 
som skyggeagtige Spøgelser antoges at bo i deres Templer. 

b) Gudsdyrkelsens Forvandling til Magi. Med 
denne Dæmontroens Væxt følge to andre for Animismen 
karakteristiske Fænomener: Gudsdyrkelsen antager Form 
af Magi og Tanken om Naturens Regelbundethed for- 
svinder. 

Først Magien. Mere og mere lægger man an paa 
at tvinge Guddommen eller Dæmonerne; man beder 
sig ikke Naade til hos Gud og Aanderne, man vil af- 
nøde dem sine Ønskers Opfyldelse. Man glemmer, at 
man selv er den lille, Aanderne de store; man glemmer 
at give Guderne sit Hjerte og tillægger udvortes Præsta- 
tioner selvstændig Betydning. Særlig giver Nyplato- 
nismen, Tidens højeste Filosofi, dens højeste Visdom, 
Magien Vind i Sejlene; thi efter Plotinus' hele System 
virke Aanderne baade i deres indbyrdes Forhold og 
i deres Forhold til Naturen paa magisk, dynamisk Maade. 

Réville, anf. Skr. p. 137: Man var fast overbevist om, at man 
ved visse Kunster og Paakaldelsesformler kunde nøde Guderne til at 
føje sig efter deres Tilbederes Ønsker, eller i det mindste gribe ind i 
Tingenes naturlige Gang. Besværgerne henvendte snarere Krav 
end Bønner til Guderne; thi saa saare de rigtige Formler vare an- 
vendte, maatte de ufejlbarlig fremkalde Indgriben af de Guder, de 
vare rettede til. Men derved kom ogsaa Formlen til at spille en 
vigtig Rolle som ved al Trolddom. Burckhardt, anf. Skr. p. 256: 
»Forfejles noget i Ritualet, indfinder der sig i Stedet for de hidkaldte 
Aander onde Aander, der paatage sig hines Skikkelse, men af Præster 
kunne kendes paa deres hovmodige Praleri. Et rigtigt fuldbyrdet Ritual 
vil derimod udrette, hvad det skal, selv om Besværgeren ikke er ind- 
viet i Systemet«. Om Abracadabra se sammesteds p. 259. Dette er 
utvetydig animistisk Trolddom. Naturligvis har der til enhver Tid 
været meget heraf i Grækenland og Italien; men dens egentlige 
Blomstringstid falder i Kejsertiden; se Burckhardt anf. Skr. p. 241 f. 
Gertz, Udvalgte Skrifter af Lukianos fra Samosate p. 28 f. 

c) Overtroens Sejr over det rationelle Natursyn. 
Det er ofte blevet fremhævet som karakteristisk for 
Naturfolkene, at Tanken om Naturens Regelbundethed 
og Lovmæssighed ikke findes hos dem, at Aarsags- 
loven ikke existerer for dem, eller rettere at Sætningen 
talting har sin naturlige Aarsag« for dem betyder: 
alting skyldes Indgriben af en eUer anden over- 
menneskelig Magt. Selv saa dagligdags Ting som, at 
et Menneske bliver sygt eller dør, er for dem ingen- 
lunde blot naturlige Fænomener. Onde Aander er det, 
som sende disse Plager, ligesaavel som Tørke og Regn, 
Lyn og Torden; overhovedet maa alle paafaldende Fæno- 
mener i Natur- og Menneskelivet føres tilbage til 
saadanne Væsners Virksomhed. Den gamle græske 
Naturfilosofi havde gjort en god Begyndelse til en 
rationel Naturbetragtning (§ 50); Stoicismen stræbte 
paa en Gang efter en religiøs og en videnskabelig 
Naturbetragtning og kendte en Verdensorden; men disse 
gode Begyndelser føre ikke til noget. Som Religionen 
trænges tilbage af Trolddommen, saaledes voxer Over- 
troens Ukrudt ud over Videnskabens Omraade, og der 

er ingen, der vil, og ingen, der kan føre Lugekniven. 
»Den græske Filosofi ender med at give baade den 
empiriske Undersøgelse og Tænkningen en god Dag og 
fornægte sig selv d. v. s. Videnskaben« (Scholtens). 

I. H. Scholtens: Kortfattet Fremstilling af Filosofiens Historie, 
dansk Overs. (Kbhvn. 1886) p. 49. — Vi skulle yderligere anføre 
nogle Domme af Réville, der giver et fyldigt Materiale af Exempler til 
Støtte for sine Paastande. P. 131 : Den bestemte Grænse, som vi 
drage mellem det naturlige og det overnaturlige, skriver sig først fra 
det Øjeblik, hvor Menneskeaanden har fattet et vist Antal af Natur- 
love. I Oldtiden var den ikke klar, fordi Physiken og Naturvidenskaben vare 
saa lidet udviklede. Ikke desto mindre havde Filosofien og en vis sund 
Sans fjærnet som Overtro mange Meninger og mangen Skik, der 
syntes at stride mod den sunde Fornuft. I det tredje Aarhundrede 
kender derimod Fornuften ingen vigtigere Opgave end at retfærdiggøre 
netop disse Meninger og disse Skikke, der vare forøgede med al 
Orientens Overtro. Enhver tror uden den ringeste Vanskelighed paa 
alle Vidundere, paa al mulig Galskab. P. 132: det falder ingen ind 
at kontrolere en mærkelig Fortællings Sandhed. Sansen for Virkelig- 
heden har tabt sig; den kritiske Aand er forsvunden. Cnfr. Burck- 
hardt anf. Skr. p. 259 f. 

d) Naturvidenskabens Fallit. De sidstnævnte Facta 
ere af vidtrækkende Betydning for Bedømmelsen af 
Naturvidenskabens forskellige Livsvilkaar under Heden- 
skabets og Kristendommens Herredømme. De vise, at 
det langtfra er Kristendommen, der har afskaaret den 
hellenske Videnskabs og Kulturs Livstraad. Den var 
udlevet og havde produceret, hvad den formaaede. 
Det er ikke Kristendommen, der kommer med en 
Middelalder fuld af Barbari og Overtro og Uviden- 
skabelighed. Men Kristenheden inficeres til en Tid af 
al den hedenske Overtro, som havde grebet Oldtidens 
bedste Mænd. Hvad Under, at denne Tilstrømning 
paavirkede mange af Kirkefædrene, og at megen hedensk 
Overtro under en kristen Overflade florerede i Middel- 
alderen. De Spirer til en fri Videnskab, som den 
klassiske Oldtid havde sat, har den klassiske Oldtid 

selv kvalt. Folkereligionen maatte kvæle dem i sin 
Selvopholdelsesdrift og fik dem kvalt. Romeren og 
Grækeren endte i Nærheden af Indianeren og Negeren 
og vilde uden Kristendommen være bleven der til Dato, 
saaledes som Kineseren og Hinduen er bleven der. 

Vi træde hermed i Modsætning til Udviklingen 
hos Vodskov, Sjæledyrkelse og Naturdyrkelse p. XCIX 
ff. og supplere, hvad vi andetsteds have sagt herom (Natur- 
videnskabens Gæld etc. § 22). Vodskov opkaster det 
Spørgsmaal, hvoraf det kommer, at medens Mongolerne og 
Semiterne Gang paa Gang have frembragt store Kul- 
turstater, og medens Indogermanerne synes at have 
faaet deres første Impulser udefra som Laan, gaa efter 
en vis Tid de mongolske og semitiske Kulturer i Staa, 
hvorimod Verdensherredømmet tilfalder Indogermanerne. 
Han finder Grunden hertil i Indogermanernes Natur- 
dyrkelse, hvorved de skille sig fra de sjæledyrkende 
Mongoler og Semiter. Naturfilosofi og Naturvidenskab 
skal have sit naturlige Hjemsted hos Indogermanerne, 
mens de ere umulige hos de sjæledyrkende Folk; thi 
Indogermanernes gamle Naturdyrkelse og moderne 
Naturerkendelse er kun to Sider af samme Sag (sic!). 
Fordi Indogermanerne trofast have fordybet sig i Na- 
turen, er Herredømmet over Naturen og dermed Herre- 
dømmet over Verden tilfaldet dem. Herpaa har Historien 
selv ligesom gjort Prøve; thi da Inderne svigtede den 
ariske Fane, fornægtede Naturdyrkelsen og faldt til- 
bage til Sjæledyrkelsen, sank de med det samme ned 
fra den ariske Herskerstilling og regeres nu med Lethed 
fra de fjærne britiske Øer, saa let som var det Kaffere 
eller Polynesiere, der var Tale om. En saadan sløvende 
Indflydelse har Sjæledyrkelsen, derimod er Natur- 
dyrkelsen Fremskridtets Religion. Den indogermanske 
Naturdyrkelse er det eneste virksomme Forsøg paa at 
gennembryde Sjæledyrkelsens Eventyrlighed, og paa 
dette Forsøgs Udfald beror Folkenes Skæbne. Vodskov 

betegner udtrykkelig dette som sit Værks Grundtanke. 
For Vodskov bliver det store religionshistoriske Drama 
dette, at Naturdyrkelsen arbejder sig frem og overvinder 
Sjæledyrkelsen; heraf afhænger alt religiøst og viden- 
skabeligt Fremskridt. For os er det sande religions- 
historiske Drama dette, at hos Jøderne udvikler Mono- 
theismen sig, og denne overvinder Polytheismen, hvormed 
ikke blot det største religiøse Fremskridt er sket, men 
ogsaa Muligheden for en sand Naturvidenskabs Udvikling 
given. Indogermanernes nuværende Magtstilling skylde 
de ikke, at de i en allerede nu fjærn Fortid vare Natur- 
og ikke Sjæledyrkere. De skylde den slet og ret den 
kristelige Monotheismes frigørende Magt. Det er ikke 
et naturdyrkende Britannien, der hersker over et sjæle- 
dyrkende Indien, men et kristent England, der hersker 
over det polytheistiske Indien. Hvis ikke Kristen- 
dommen havde givet den indogermanske Verden nye 
Impulser, vilde denne i videnskabelig og kulturel Hen- 
seende lige saa ufejlbarlig være gaaet i Staa som den 
semitiske og mongolske og være endt paa et modificeret 
Kineserstandpunkt. Og hvorfor Inderne i særlig Grad 
skulle have svigtet den ariske Fane, indse vi ikke. 
Ogsaa hos Romer og Græker trængte pantheistiske 
Synspunkter sig frem, og tog Religionens animistiske 
Elementer Overhaand. Den romersk-græske Verden, 
saaledes som vi kende den fra Kejsertiden, har ligesaa 
lidt som Indien Mulighed for gennem Erkendelsen og 
Studiet af Naturen at vinde Herredømmet over Naturen. 
Hvis man i de ældre græske Filosoffer vil se de rette 
ariske Fanebærere, har Grækenland ligesaavel svigtet 
den ariske Fane som Inderne (cnfr. Scholtens Ord 
ovenfor p. 180). Vodskovs Sætning, at Indogermanernes 
moderne Naturerkendelse og gamle Naturdyrkelse ere 
to Sider af samme Sag, er en næsten ubegribelig 
Misforstaaelse. Naturvidenskaben beror tværtimod paa 
et Brud med den mythologiske Naturbetragtning. Og 



Monotheismens Betydning for Naturvidenskaben. 183 

netop fordi den græsk-romerske Verden til det sidste 
klamrer sig til Naturdyrkelsen, er Fremkomsten af en 
fri Naturvidenskab lige saa umulig her som hos Ba- 
bylonere og Kinesere. Derimod er det indlysende, at 
en Monotheisme, der hævder, at Gud er over Naturen 
og ikke i den (altsaa ikke en solær Monotheisme som 
Chu-en-atens), kan udlevere Naturen til fri Behandling. 
Med Kristendommens Sejr ex Muligheden given for det 
sande Naturstudium og den sande Naturbeherskelse. 
Vogt Dig for Jordens Guddom, vogt Dig for Kildens 
Nymfe, vogt Dig for Havets Hersker, vogt Dig for 
Bjergets Trold — saaledes lyder det til Natur- 
dyrkeren fra alle Kanter. Men hvor den jødisk-kriste- 
lige Monotheisme kommer, bringer den det Ord med: 
Du skal herske over Jorden og gøre Dig den under- 
danig. Derfor bliver Naturdyrkeren saa godt som Sjæle- 
dyrkeren i Kina og Indien Naturens Tjener; derfor 
blev det indogermanske og kristnede Europa Naturens 
Herre. Denne Sammenhæng er saa klar, at den ikke 
burde kunne mistydes. Man kan, naar man vil tegne 
Slægtens religiøse, kulturelle og videnskabelige Ud- 
viklingsgang, ikke eliminere Kristendommen bort som 
mindre betydningsfuld; og vil man bedømme Heden- 
skabets Udviklingsmuligheder, maa man bedømme det 
efter, hvad det virkelig frembragte, og ikke lukke 
Øjnene for dets sidste Faser, der vise os Naturviden- 
skabens Bankerot i Hedningeverdenen. 

§ 59. Ingen Undtagelsesstilling for Indogermaner 
eller Græker. Det har været os magtpaaliggende at 
paavise netop den græsk-romerske Verdens religiøse og 
videnskabelige Hjælpeløshed, fordi man hyppig er til- 
bøjelig til at give den en Særstilling. Rigtignok tro 
vi, at hvis man vil følge den ovenfor opstillede Rege 
ikke at overse Hedenskabets Slutningsfaser, vil man i 
det hele taget blive utilbøjelig til af Menneskehedens 

forskellige Stammer at udsondre en særlig religiøs Adels- 
klasse. Som bekendt grupperede Hegel Religionerne 
i 1) Natur- eller Substansreligioner: Naturfolkenes Reli- 
gioner, Kinesernes, Indernes, Buddhisternes, Persernes, 
Syrernes og Ægypternes, 2) Subjektsreligioner: Jødernes, 
Grækernes og Romernes, 3) den absolute Religion eller 
Kristendommen. Den hegelske Modsætning mellem 
Naturreligionerne og Subjektsreligionerne har en Parallel 
i C. H. Scharling: Menneskehed og Christendom i deres 
historiske Udvikling. En Fremstilling af Historiens 
Philosophie (2den Udg. Kbhvn. 1895). Her ind- 
deles Menneskeheden i følgende Grupper: 1) Natur- 
bestemt Menneskehed: de vilde Naturfolk, Hunner og 
Mongoler, Mexikaner og Peruaner, Inderne, Chineserne, 
Ægypterne, Vestasiens Folkefærd, Mederne og Perserne, 
Araberne og Tyrkerne, 2) Selvbestemt Menneskehed: 
Grækerne, Romerne, Nordboerne, 3) Gudbestemt Men- 
neskehed : Israel, hvortil knytter sig 4) Christelig Men- 
neskehed. Af den hegelske anden Gruppe mangler 
her Jødedommen, der med Rette har faaet en Særstilling. 
Gruppens Trilogi er derimod bevaret, idet de af Hegel 
oversete Nordboer have faaet den tredje Plads. Scharling 
kommer altsaa ved denne Gruppering til et Resultat, 
der i en enkelt Henseende ikke er saa meget forskelligt 
fra det Vodskovske. For Vodskov blev den ariske 
Race Menneskehedens Adel, for Scharling indtage de 
europæiske Arier en Særstilling ogsaa i religiøs Henseende. 

Men er dette rigtigt? Ere virkelig vi selv, vi Arier 
eller vi europæiske Arier noget i den Grad for os selv, 
at vi fortjene denne Hædersplads? 

Det forekommer os i høj Grad tvivlsomt. 

Thi lad nu ogsaa de tre ovennævnte Folk, Græ- 
kerne frem for alt, have hver sit Fortrin, dette kan ikke 
være nok til at opstille dem som en særlig Klasse: 
selvbestemt Menneskehed. Dertil ere de paa det religiøse 
Omraade for lidet ejendommelige. Vi kunne ikke gaa 

med til at lade alle andre Folk i Verden være uvirk- 
somme Drømmere, der hensynke i dump Rugen over 
Livets og Dødens Gaader og dyrke Guderne i Dyre- 
skikkelser og i symboliserede Naturkræfter, til Forskel 
fra disse tre Folk, hvis Ejendommelighed det bliver, at 
Guderne ikke ere blotte Symboler paa Naturkræfter, men 
fortrinsvis Afspejlinger af Menneskelivet (Scharling). 
Ikke heller kunne vi med Vodskov finde, at Arierne 
ere Naturdyrkere par excellence. Sjæledyrkelse og 
Naturdyrkelse findes i den ariske Verden saavel som 
udenfor den. Hvor megen Naturdyrkelse findes ikke 
hos Semiterne? Paa den anden Side ere de ikke-ariske 
Folk heller ikke blotte Naturdyrkere; blotte Natur- 
kræfter dyrkes ikke af dem. Her gælder Wellhausens 
træffende Ord: »Gudsdyrkelse er aldrig Naturdyrkelse, 
i Gudsbegrebet ligger altid en Slags Moralisering af 
Naturen. Naar en Sten eller et Træ er Gud, er Gud- 
dommen selvfølgelig derfor hverken af Sten eller af 
Træ (weder steinern noch holzern) ; men ogsaa naar Solen 
er Gud, ere Gudens Egenskaber dog ikke identiske 
med Solens elementære Egenskaber. Omendskønt 
naturligvis Guddommens Væsen ved Forbindelsen med 
Solen bliver modificeret, differentieret, overhovedet affi- 
ceret paa en ganske anden Maade end ved Forbindelsen 
med den absolut ligegyldige Sten, saa smælter det dog 
ingenlunde fuldstændig sammen med sin Bærers materi- 
elle Natur. Sproget (det arabiske) adskiller tydelig 
Solgudinden Schams fra Solen, al Schams, derved at 
den første aldrig faar Artiklen, den sidste derimod 
altid. De guddommelige Magter, der føles i Stjernerne, 
ere ikke Stjernerne selv, de ere derimod ulu lnugumi: 
de gom styre Stjernerne«. Jo mere man trænger til Bunds 
i de gamle europæiske Folks Religioner, desto større 
Lighed vil man finde med andre Stammers og Racers 
Forestillinger; og desto større Betænkelighed vil der op- 
staa ved at udsondre den ariske Gruppe (Vodskov). 

Men tifold større vil Betænkeligheden dog være ved 
(med Scharling) indenfor Arierne at sondre Romere, 
Grækere og Nordboer ud som Adelsfolkene, medens 
Perserne og Inderne henvises til den naturbestemte Men- 
neskehed, Perserne, i hvis ædle Ahura-mazdareligion 
Naturalismen er trængt tilbage til et Minimum, og, som 
staar over al græsk-romersk Religion i sædelig Renhed, 
og Inderne, hvis gamle vediske Guder ikke i noget Maal 
staa tilbage for de nordiske Folks i ethisk Værdi og 
personlig Udformning. 

Naar nu Totalindtrykket ved Betragtningen af de 
europæiske Arier unægtelig bliver: her er Liv, her er 
Udvikling, men ved Betragtning af de asiatiske Kultur- 
folk: her er Død, Stagnation, kommer dette af, at det 
er forskellige Faser af disse Folks Udviklingshistorie, 
vi fæste vort Blik paa. De Tider, da Indere, Persere 
og Kinesere vare i Udvikling, i Bevægelse, ligge fjernt, 
vi have lært dem at kende, da de vare stagnerede. Græ- 
kerne og Romerne samt Nordboerne kende vi derimod, 
inden de stagnerede. Kristendommens Sejr har forskaanet 
Verden fra det sørgelige Skue af en hellensk eller 
romersk Pendant til Kina og Indien. 

§ 60. Hedenskabets Endemaal. Saalangt er altsaa 
Hedenskabet naaet. Hvem kan skimte Fremgang her eller 
Varsler om Fremgang? Nej, Tilbagegang er det, klar og 
utvetydig Tilbagegang. Tilbage til de pantheistiske 
Drømmerier, tilbage til Polytheismen, tilbage til Soldyrkel- 
sen og Menneskehedens gamle Naturforgudelse og taagede 
Animisme. Hvem tør her for Alvor tale om en Udvikling 
eller et Fremskridt? Krampagtig klamrer man sig til den 
Skabning, man forguder. Ingen Tanke er saa taaget og 
forvirret, at den jo kan godkendes; alt, alt vil man gaa 
ind paa, kun ikke Dyrkelsen af den ene Gud, Skaberen 
af Himmel og Jord. Saaledes dør Hedenskabet med 
fuld Bevidsthed, sig selv klart bevidst som Pantheisme 

og Polytheisme i Modsætning til den jødisk-kristelige 
Monotheisme. Hedenskabet vilde Pantheisme, det vilde 
Polytheisme, og det vilde ikke Monotheisme. Al Nu- 
tidens rationalistiske Religionsforskning kan ikke dække 
over denne dybe Modsætning. 

Og hvorsomhelst Kristendommen er naaet hen 
siden da, staar den overfor de samme Modsætninger. In- 
diens Brahman rækker Grækenlands Nyplatoniker 
Broderhaand i Aandens Verden og kæmper mod Kri- 
stendommen med de samme Vaaben og paa den samme 
Valplads. Indiens Religion har faaet Lov til i halv- 
andet Aartusinde længere end den græsk-romerske at 
leve et Liv uforstyrret af Kristendommen og fremmed 
Indflydelse. Halvandet Aartusinde har den haft til at 
vise, om den var levedygtig og udviklingsdygtig; og 
den viste, at det første var den, det sidste derimod 
ikke. Polytheismen har udfoldet sig, Fetischisme og 
Animisme har bredet sig, pantheistiske Tanker have 
gennemsyret dette Kaos. Herved er det, og herved 
bliver det. Som bevidste Forbundsfæller og i bevidst 
Modsætning til Monotheismen kæmper Pantheismen og 
Polytheismen i inderligt Forbund mod den fremtræn- 
gende Kristendom, og der skal et og samme Hug til 
for at skille begge ved Livet. 

Det er kun et lille Udsnit af Hedenskabet, vi i det 
foregaaende nærmere have betragtet; men den Lære, 
det har givet os, vil findes bekræftet overalt. Som en 
hemmelighedsfuld fortryllende Magt hviler Polytheismens 
Blændværk over den hele Menneskehed, forsaavidt den 
ikke er kommet i Berøring med den bibelske Monothe- 
isme. Apostelen Paulus siger om Jøderne, at der 
over deres Hjerter ligger et Dække, naar Moses op- 
læses. Den enkelte Jøde ævner ikke af egen Magt at 
se Lovens og hele det Gamle Testamentes sande Be- 
tydning; han ævner det ikke, er forsaavidt under en 
Skæbne, et fatum; kun i Kristus tages Dækket af 

(2, Co. 3, 14). For den hele Hedningeverden gælder noget 
lignende. Over deres Hjerter ligger Dækket, naar de 
læse i Naturens Bog; ogsaa for dem tages Dækket 
først af i Kristus. De læse ikke den Bog nøgternt nok. 
Naturen fortryller dem, de tilbede den, og engang 
Naturdyrkelsens Trælle slippe de ikke fri, hvor meget 
de end kæmpe for at komme løs. Polytheismen og 
Animismen er som den Løvehule, hvor alle Sporene 
vendte ind-, men ingen udefter. Det Folk, der sidder 
i en af disse Religionsformer, sidder der og slipper ikke 
løs ved egen Magt. Havde Verden ikke rummet andre 
Kræfter, havde den bibelske Monotheisme ikke existeret, 
vilde den europæiske Menneskehed indtil dette Øjeblik 
ikke være sluppet ud af Hulen, ligesaalidt som Indien 
er det. Det vilde have bølget op og ned; snart vilde 
Verden have drevet ind i Tvivl, snart søgt tilbage til 
Naturguderne. Rationel videnskabelig Naturforskning 
vilde have kæmpet en fuldstændig afmægtig Kamp 
med en mythisk Naturforgudelse. Holdningsløs Skepsis 
og underdanig Menneskeforgudelse vilde have forligt 
sig paa det skønneste. Men Folkenes gamle Guder 
vilde have overlevet alt; og vare deres Templer end til 
en Tid forfaldne, skulde pietetsfulde Hænder nok have 
rejst dem igen. Paa Akropolis vilde Athene endnu 
faa sine Ofre; Kapitolium vilde endnu være et Tempel 
og intet Museum; og i Upsals og Lejres Lunde vilde 
Gudeblotet ikke være ophørt. Alt som flere og flere 
af Europas Folk vare komne i nærmere Forbindelse 
med Middelhavslandene, vilde ogsaa deres Religioner 
være komne med i den synkretistiske Bevægelse. Som 
Østens og Vestens, som Grækenlands og Roms Gud- 
domme vare smeltede sammen, vilde ogsaa Nordens 
Thor og Frejr og Odin være blevne identificerede med 
romerske Guder. Og kunde vi gaa videre, kunde vi 
tænke os Kommunikationen endnu livligere, kunde vi 
tænke os romersk og indisk, kinesisk og japanesisk 

Kultur i Forbindelse, vilde det samme have gentaget 
sig. Stoicismen vilde have fundet sig selv i Brahma- 
nismen, Grækenlands Guder havde i Indien fundet deres 
alter ego. Der vilde have udviklet sig en universel 
Synkretisme, en Blandingsreligion saa forvirret, et Pan- 
theon saa uendeligt, som Verden aldrig har set det. 
Vismænd og Daarer, Dannede og Enfoldige vilde have 
troet paa disse Guder og dyrket dem. I overtroisk 
Angst vilde man have ofret og taget Varsler; Tidens 
Dannelse vilde maaske nu og da have været i Færd 
med at søge bort fra Religionen, men vilde atter have 
søgt tilbage til den, og i Pantheismens Tro paa det 
gaadefulde Uendelige vilde den have fundet et Forsvar 
for sin Polytheisme, Ingen Form af religiøs Usæde- 
lighed vilde have været for udskejende, ingen Spekula- 
tion for taaget, ingen Mythe for nedværdigende, ingen 
Theologi for konfus, ingen Selvmodsigelse for grov, 
uden Verdensreligionen vilde have rummet det alt- 
sammen. Forgæves vilde Menneskeheden have søgt 
efter en Gud, paa en Gang én og personlig. Man vilde 
vende sig til Pantheismen, der talte om hans Enhed; 
men skuffet vilde man vende sig bort; thi man savnede 
hans Personlighed. Man vilde vende sig til Polytheismen, 
her havde man Guds Personlighed ; men hvor var hans En- 
hed? Det Menneske, der med Tankens Skarphed forbandt 
Hjertets Varme, Trangen til at tilbede, til at tro, til at 
hengive sig til Forsynets Omsorg, vilde hverken kunne 
nøjes med Pantheismen eller Polytheismen, men maatte 
ved at forene begge søge et Surrogat for den Monothe- 
isme, Troen paa den ene og personlige Gud, som han 
ikke kendte. Idet Gud var draget ned i Naturen og 
Naturen hævet op til Gud, vilde Naturen aldrig kunne 
blive Genstand for fri Videnskab, Gud aldrig for ren 
aandelig Tilbedelse. Stoicismens, Nyplatonismens, 
Julians Aand vilde ruge over Verden, og alle, hvad 
enten vi nu ere Kristne eller Fritænkere, vilde vi uden 

Hensyn til Dannelsestrin have sluttet et Kompromis 
med Polytheismen, en udvortes som Cicero, en indvortes 
som Stoikeren. Menneskeheden som Helhed vilde have 
været under Blændværket; thi er Polytheismen end kun 
et Blændværk, er den dog for Menneskeheden et uigennem- 
skueligt Blændværk. Polytheismen er en Magt, som 
har Menneskeheden i sin Vold, og fra hvis Formynder- 
skab Menneskeheden ikke voxer til given Tid. Den 
er en Stormagt, en Hersker, og — »naar den Stærke 
bevæbnet vogter sit Palads, bliver det, han haver, med 
Fred. c 

§ 61. Resultat Hedenskabets Mangel paa Ud- 
viklingsmuligheder. Saa vende vi da tilbage til vor 
Paastand fra dette Kapitels Begyndelse: Oldtidsfolkenes 
religiøse Standpunkt er efter de filosofiske Retningers, 
særlig Pantheismens Fremkomst, stationær. Med en 
theoretisk Pantheisme forbindes en praktisk Polytheisme, 
der hælder stærkt til Animisme. Dette er den reli- 
gionshistoriske Udviklings Afslutning. Dette er med 
det Drummondske Udtryk Naturens Lov i Aandens 
Verden. Lad være, at de forskellige Dyrearter ikke 
ere skabte med et Slag, men have en Udvikling bag 
sig — nu er, saa vidt vi kunne se, Udviklingen sluttet; 
den er gaaet i Staa: Arterne ere og blive konstante 
og de forandres ikke. Der fremkommer kun Varieteter 
og ikke nye Arter. Ogsaa det religiøse Endestandpunkt 
i Hedenskabet er sikkert fremkommet gennem en 
Udvikling, om hvilken vi imidlertid næppe vide 
mere end om den naturhistoriske Udvikling. Men 
sluttelig gaar den religionshistoriske som den natur- 
historiske Udvikling i Staa. Hedenskabet har udtømt 
sine Udviklingsmuligheder. Vi vende os derfor ligesaa 
vel mod dem, der mene, at Hedenskabet var i Færd 
med at udvikle sig i Retning af Monotheisme, som 
mod dem, der leve i den Forestilling, at det klassiske 

Hedenskab var i Færd med at opløse sig, at forsvinde 
og efterlade sig et tomt Hul. Imod begge disse An- 
skuelser sætte vi som vor, at den pantheistisk-polythe- 
istisk-animistiske Komposition, som vi finde ved den os 
bekendte Slutning af de store Oldtidsreligioner, beteg- 
ner, hvad Menneskeheden overhovedet kunde naa, og 
hvad den uden andre Faktorers Indgriben vilde være 
vedbleven at leve paa i al Evighed; thi dette Stand- 
punkt er stationært. Dette er til Menneskehedens Be- 
skæmmelse vel egentlig det humane Standpunkt. Spørger 
man om Hedenskabets religiøse Udviklingsmuligheder, 
gives kun et Svar: der var for det antike Hedenskab 
ingen, der er for Nutidens Hedenskab (Kina, Indien) 
ingen. Dø kan det ikke af sig selv, og udvikle sig 
kan det heller ikke af sig selv. 

Burckhardt anf. Skr. p. 161: »Overfor den kristne Kirkes mæg- 
tige Fremskridt finde vi Hedenskabet i fuld Opløsning, ja i en saa- 
dan Tilstand, at det ogsaa uden Kristendommens Komme næppe kunde 
tænkes at leve længe. Lad os f. Ex. antage, at Muhammed havde 
kunnet frembringe sin fanatiske Monotheisme uden nogen Ind- 
flydelse fra kristelig Side, saa havde Hedenskabet ved Middelhavet 
lige saa vist maattet bukke under for Muhammedanismens første An- 
greb som Hedenskabet i Forasien.« Hertil er at bemærke, at naar 
Burckhardt antager, at Muhammed selvstændig kunde have produceret 
sin Monotheisme, er det at antage det religionshistorisk uantagelige. 
Dernæst er det, at en hedensk Religion bukker under for en anden, 
ikke det samme som, at den ikke kunde leve længere. Hvorfor skulde 
den romersk-græske Religion ikke kunne have levet et ubestemt Antal 
Aarhundreder endnu, saagodtsom den kinesiske og indiske har gjort 
det? Hvorfor skulde den snarere være forsvunden end hvilkensomhelst 
Negerfetischisme , der er et fortrinligt sejglivet Standpunkt? Indre 
Opløsning, Taabelighed etc. ere særdeles beklagelige og kroniske Syg- 
domme; men Hedenskabet dør ikke af dem. Ganske forfejlet derfor 
ogsaa Ebrard Apologetik II no: »Religionen tørrede ind til Stats- 
ceremoniel og blev paa denne Maade til en superstitio (Overtro), som 
allerede paa Ciceros Tid ved den fremskredne Aandsdannelse intet 
Menneske mere troede paa, men som kun i Kristenforfølgelserne blev 
opretholdt med saa meget desto større og modbydeligere Fanatisme 
paa hyklerisk Vis. Altsaa ogsaa her en Synken fra Polytheisme til 
Religionsløshed.« Ligesaa galt det er, naar man vil bedømme det 

græsk-romerske Hedenskab, at blive staaende ved ældre og renere 
Former af græsk Religion og Filosofi, ligesaa uberettiget er det at 
finde dets sidste Ord i den ciceroniske Tids Skepsis. I begge Til- 
fælde stanser man for tidlig i sin Oversigt 

Det kroniske i Hedenskabets aandelige Tilstand giver Lessing et 
træffende Udtryk i Erziehung des Menschengeschlechts $ 7: »Hvem 
ved, hvor mange Millioner Aar den menneskelige Fornuft vilde have 
flakket rundt paa disse vilde Veje (Irrwegen), uagtet overalt og til 
alle Tider enkelte Mennesker erkendte, at det var gale Veje: hvis 
det ikke havde behaget Gud ved et nyt Stød at give den en bedre 
Retning.« 

D. Israels religiøse Udviklingsgang. 

§ 62. Ældre og nyere Opfattelse af Israels Reli- 
gionshistorie, Medens de hedenske Religioners Ud- 
vikling forløb i det Hele parallelt og som ovenfor skildret, 
er der ét Folk, men ogsaa kun ét, det israelitiske, som 
i religiøs Henseende gennemløber en ganske forskellig, 
ja stik modsat religiøs Udvikling. Kun hos ét Folk 
se vi den Kraft blive til, der skulde bringe Verden 
Befrielse fra Polytheismens Blændværk. Kun ét Sted 
bliver det Stød givet af Gud, der, som Lessing 
siger, skulde give den menneskelige Fornuft en bedre 
Retning. 

Der er i de sidste Aartier sat et overordentlig stort 
Arbejde ind paa at efterspore netop den gammeltesta- 
mentlige Religions Levnedsløb. Den kristne Theologi har 
med den største Flid kastet sig over Studiet af det gamle 
Testamente. Det kan vel uden Overdrivelse paastaas, at 
et saa omfattende og gennemført Studium af det gamle 
Testamentes Litteratur, som den sidste Snes Aar har at 
opvise, skal man forgæves søge Magen til i hele 
Kirkens Historie. Den protestantiske Theologi har i 
dette Tidsrum nolens volens maattet kredse om det 
gamle Testamente. Og denne Forskning har ikke 
været resultatløs. Den har omstyrtet mange gamle 
Anskuelser, og mange gamle theologiske Yndlingsideer 



Nyere Opfattelse af Israels Religionshistorie. 1 03 

ere stedte til Jorden. Men den har ogsaa — og det 
skal i de.nne Sammenhæng udtrykkelig understreges — 
paa afgørende Punkter hjulpet til at bygge op, idet 
den, tydeligere end man forhen har gjort det, har 
tegnet os Gangen i Gudsfolkets religiøse Udvikling og 
indskærpet netop dette, at der er en Udvikling. 

Det kan nemlig ikke nægtes, at en tidligere Tids 
Theologi har forsyndet sig paa dette Punkt ved fuld- 
stændig at udelukke Udviklingsbegrebet fra Anvendelse 
paa den gammeltestamentlige Religionshistorie. Man 
oversaa ganske den menneskelige Side ved Bibelens 
Tilblivelse og overhovedet al guddommelig Aaben- 
barings menneskelige Formidling; og idet man nu over- 
alt mente at høre Gud Faders egen Røst fra Himlen 
og med Rette gik ud fra, at Gud selv i sin fulde 
umiddelbare Livs- og Sandhedsmeddelelse overalt maa 
være den samme, evig sig selv lig, fandt man den hele 
nytestamentlige Aabenbaring klart udtrykt i det gamle 
Testamente og afskar sig den Mulighed at antage 
et virkeligt Fremskridt i Aabenbaringen, en virkelig 
successiv Selvafsløring af det guddommelige Livs 
Dybder. Abraham og de gammeltestamentlige Troende 
havde været rettroende athanasianske Kristne med en 
vel udviklet Treenighedslære, der tydelig og klart 
forenede Personernes Trehed med Guddommens Enhed. 
Treenighedslæren hørte jo til de Fundamentalartikler, 
som man efter visse protestantiske Dogmatikeres Lære 
nødvendigvis maatte tro paa. Naar Abraham altsaa 
skulde frelses, maatte han ogsaa have haft denne Tro. 
Forsøget paa at opstille Salighedsvilkaar paa Guds 
Vegne har altid mærkelige Konsekvenser. 

Imod hele denne Opfattelse af det gamle Testa- 
mente har den nyere Skriftforskning sat en anden, hvor 
netop Udviklingens eller Fremskridtets Begreb er sat 
som øverste Synspunkt. Fra et lavere Standpunkt af 
lignende Art som de omboende Folks er Israel hævet 

op til Monotheismen. Som Stadium paa denne Vej 
har det først naaet Monolatrien, den praktiske Monothe- 
isme, Dyrkelsen af én Gud; men fra at dyrke én Gud 
alene er det skredet frem til at tro, at der ogsaa kun 
existerer én Gud, altsaa til den theoretiske Monotheisme. 
Og den Erkendelse, som man har haft om denne ene 
Guds Væsen og Vilje, har heller ikke været færdig 
fra først af. Vel er Gud fra først til sidst i det gamle 
Testamente den hellige Gud; men selve Hellighedens 
Begreb er i Tidens Løb uddybet og udviklet. Og 
endelig er der af den sidste jødiske Profet, Profeten 
fra Nazaret, gjort et langt Skridt ud over alt gammel- 
testamentligt Væsen. Hans Gudsbegreb og den Sædelig- 
hed, som han lærte, lader det meste af det gamle 
Testamente langt bag ved sig. 

§ 63. Monotheismens Tilblivelse. At nægte Til- 
stedeværelsen af en saadan Udvikling er efter vor 
Mening at gøre Vold paa Historien; og vore Fore- 
stillinger om den jødiske Religions Urhistorie maa 
underkastes en Revision i Overensstemmelse hermed. 

I Semitismens Skød er den jødiske Religion und- 
fanget. Medens alle Semiterne ellers sank dybere og 
dybere i Polytheisme og usædelig Gudsdyrkelse, var 
der en enkelt Slægt, hvis religiøse Forestillinger paa 
en for almindelig comparativ religionshistorisk Forskning 
ufattelig Maade helligedes og rensedes. Deres Guds- 
begreb tog Væxt. Troen paa den ene Gud steg op i 
deres Sjæls Inderste. Alle uværdige Forestillinger om 
Gud sank lidt efter lidt sammen. Alle Forestillinger, 
der stred mod hin Tro, kastedes overbord eller om- 
smeltedes. Hele deres Tankeverden lutredes. En sund 
og frisk Vind blæste op i deres Indre og bortjog 
Hedenskabets kvalme Luft. 

Hvorledes denne vidunderlige Overgang i det 
enkelte har gaaet for sig, derom kan vi kun gøre os 

omtrentlige Forestillinger. At den har fundet Sted, 
forekommer os ganske sikkert. 

For den ældre Opfattelse var den jødiske Monothe- 
isme i Historien egentlig intet nyt; ingen ny Gave til 
en i Polytheisme nedsunken Menneskehed; men en 
Urtidsarv. Fra Adams Dage, mente man, var der i 
en enkelt Slægt bevaret en uforfalsket Tro paa den 
ene Gud, Himlens og Jordens Skaber, og en sand 
Overlevering om Menneskehedens Barndom. Forsaavidt 
som man ganske naivt holdt sig til Bibelens Slægt- 
registre og Aarstal, var Sagen klar. Hvor faa Led laa 
der ikke mellem Adam og Noah! Noahs Fader 
Lamek havde jo endnu set Adam og kunde fortælle 
baade Sønnen og Sønnesønnen Sem om, hvad Adam 
havde fortalt om sine og Evas Oplevelser, i og udenfor 
Paradisets Have, og af Sems Læber kunde Abraham 
have hørt de samme Traditioner. Ganske rolig skrev 
man derfor de u første Kapitler i iste Mosebog af, for 
at give Verdenshistoriens ældste Tidsrum et Indhold, 
som man ikke vidste at forskaffe den fra andre Kilder. 
(Guldbergs Verdenshistorie fra 1768 kan nævnes som 
Exempel paa denne Fremgangsmaade). 

Nutildags ser man vel, at Urtiden er rykket ud i 
fjærnere Perspektiver, at de bibelske 6000 Aar ere 
vanskelige at finde sig til Rette med, at vi ikke uden 
videre kunne skrive Historie ud af iste Mos. 1 — 11 — 
men alligevel have mange ondt ved at opgive denne 
Tanke om den rene Urtidstradition. 

Hvad der gjorde hin ældre Opfattelse saa stærk, 
var, at den syntes saa iøjnefaldende bibelsk. At 
Bibelen indirekte gendriver den, skal det følgende vise; 
her skal strax kun peges paa, at, i hvor god en Over- 
ensstemmelse den end er med enkelte Steder i Skriften 
(1. Mos., 4, 26), strider den lige saa vist mod andre 
og er derfor ikke bibelsk ^uberettiget. Saaledes 
forudsætte Ordene Josva 24, 2, 3, 15, tydeligt nok, at 

den jahvistiske Monotheisme har afløst Polytheismen. 
»Da sagde Josva til alt Folket: saa siger Herren, 
Israels Gud: Eders Fædre boede fordum paa hin Side 
Floden (Eufrat), Tharah, Abrahams Fader og Nachors 
Fader, og de tjente andre Guder. Og jeg tog Eders 
Fader Abraham fra hin Side Floden og lod ham 
vandre om i hele Kanaans Land. Og om det mis- 
hager Eder at tjene Herren, saa udvælger Eder idag, 
hvem I ville tjene, enten de Guder, som Eders Fædre, 
der vare paa hin Side Floden, tjente, eller de Amoriters 
Guder, i hvis Land I bo; men jeg og mit Hus vi ville 
tjene Jahve«. Som saa ofte foreligger der ogsaa her 
divergerende Opfattelser af et historisk Spørgsmaal 
indenfor det gamle Testamente selv. 

§ 64. Jødedommens Sammenhæng med Semitismen. 
Og gaar man fra en Afhøring af de direkte Vidnes- 
byrd over til en Undersøgelse af, hvad det gamle 
Testamente og den gammeltestamentlige Religion 
indirekte lærer os om Fortiden, samler alt sig til et 
overvældende Sandsynlighedsbevis for, at den senere 
Jødedoms strenge Monotheisme er Endepunkt for en 
opadgaaende Udvikling. 

Hebræerne ere Semiter af Semiter. Selv ved- 
kendte de sig Slægtskabet med de omboende Folk. 
Nærmest følte de sig staaende ved Edom; noget 
fjærnere følte de sig fra Moab og Ammon, men dog 
altid i et Slags Fætterskab. Ogsaa med de arabiske 
Ørkenstammer følte de sig nærmere eller fjærnere 
beslægtede. Og naar vi undersøge det hebraiske Sprog, 
finde vi den nøjeste Overensstemmelse med de andre 
Semiters. Det Sprog, som Israel har talt, og det, som 
taltes i Moab, og som vi kende fra Mesastenen, ere 
knapt nok dialektisk forskellige. Og med det fra 
senere Tider kendte arabiske Sprog haves paafaldende 
Overensstemmelser. 

Disse ethniske og sproglige Sammenhænge vise 
endnu ikke med Nødvendighed tilbage til religiøse 
Sammenhænge. Men man kan dog heller ikke nægte, 
at saadanne sandsynliggøres. Naar Jøderne ligesom 
Araberne havde almensemitiske Benævnelser for Gud 
(el, elohim), er der noget, der taler for, at de oprindelig 
ogsaa havde det samme Gudsbegreb, selv om den Tid 
kan ligge langt tilbage. Heller ikke er hermed afgjort, 
af hvilken Art denne Gud har været. Man kunde 
tænke sig, at de andre Semiter engang havde haft et 
højere Gudsbegreb af samme Art som det jødiske, 
eller at Jøderne havde haft et lavere af samme Art 
som det hedenske. Endelig kunde baade Hebræer og 
Semiter hver for sig paa sin Vis have fjærnet sig fra 
et ældre Gudsbegreb. 

Fremdeles er det af Betydning, at de Epitheta, 
der tillægges Guddommen, ere fælles for Hebræerne og 
andre Semiter. Gud er Herren (ba'al, adon) og Konge 
(melek). Endvidere er der den største Overensstemmelse 
i Benævnelserne paa religiøse og gudstjenstlige Forhold, 
Handlinger og Institutioner hos Jøder og Araber. 
Ordene for at dyrke Gud (abad), for den hellige Sten 
(masseba), for Fest (chag), Festjubel (St. hillel), Ofring 
(zabach) ere de samme her som der. 

Om disse sproglige Paralleler s. Wellhausen, Skizzen und Vor- 
arbeiten III 164 — 171; Smend. Alttest. Theologie (1893) p. 20, 26. 

§ 65. Ethniske (hedenske) Bestanddele i Israels 
Religion. Det er i de sidstnævnte Tilfælde utvivlsomt 
meget mere end Gloserne, der paa denne Maade viser 
sig som en gammel semitisk Fællesarv, som ogsaa 
Hebræerne have haft Del i. Bagved Gloserne ligge 
i mange Tilfælde gamle religiøse Institutioner, der 
skrive sig fra fjærn Fortid, da Jøde og Hedning var 
et. Man har kaldt hele den jødiske »Ceremonilov« 
med alle dens Bestemmelser om Fester og Ofre, om 

forbudne Spiser og paabudne Renselser osv., for det 
hedenske i Jødedommen, og heri er sikkert en stor 
Sandhed. Med en Dristighed, som man baade kan 
beundre ham for og takke ham for, sammenfatter 
Paulus et Par Gange i sine Breve hedensk og jødisk 
Lowæsen under én Benævnelse » Verdens Børnelærdom* 
(?a aroixeia w> xojjjiou, Col. 2, 8, 20; Gal. 4, 3). Dette 
at Mennesket gør Forskel paa rene og urene Spiser, 
mener, at udvortes Berøringer med det ene eller det 
andet virker religiøs Urenhed (Col. 2. 21), eller at man 
tror, at enkelte Dage skulde være Gud særlig helligede 
(Gal. 4, 9) ved Fester eller Faster, eller, kunne vi til- 
føje, at enkelte Steder vare mere hellige end andre (Jo. 
Ev. 4, 21), alt dette hører til Verdens fattige, religiøse 
Begyndelsesgrunde, som Hedninger og Jøder vare fælles 
om at leve paa, og som gøre, at de i Paulus' Øjne 
i saa Henseende staa paa samme Trin. Jøderne havde 
deres Ceremonilov og Hedningerne deres. Naar Ara- 
berne spiste Kameler og ikke Græshopper og de lovtro 
Jøder spiste Græshopper, men ikke Kameler (Wellh. 
Skiz. III, 168), da er der intet religiøst Plus tilstede heri 
for Jødernes Vedkommende, selv om Moseloven lader 
Herren Jahve selv i egen guddommelige Person træffe 
Bestemmelse herom (3 Mos. 11, 4 flg.). Fattige Børne- 
lærdomme af Verdens almindelige Art, efter hedensk Vis! 

Men er dette Verdens Børnelærdom, da er der 
heller intet underligt i, om det i Israel er Arv fra 
Verdens Børnetid, i hvert Fald delvis gammelt, for- 
mosaisk, ethnisk, hedensk Arvegods. 

Saaledes bero vel Spiselovene paa gamle indgroede 
Følelser og Antipathier. Der har i de forskellige Folk 
udviklet sig Modbydelighed ved at spise eller berøre 
det ene og det andet. Efterhaanden sanctioneredes 
saa i Hebræerstammen som andre Steder Sæd og 
Skik; hvad man plejede at gøre, blev det Pligt at 
gøre; og Folkets store Lovgivere, Moses fremfor alt, 

tør antages at have trykket deres Segl derpaa. Meget 
af det, der ad denne Vej er kommet ind i Moseloven, 
vilde det være aldeles forkert at opfatte som snærende 
Bestemmelser, der føltes som et Tryk. Hvor mange 
Danske vilde føle sig trykkede, hvis det paalagdes 
dem som en Pligt at lade være med at spise Snegle, Heste- 
kød, Ugler og Insekter, Ørne, Storke, Rotter og Mus? 
»Det der ligger til Grund for disse Forbud er en 
kraftig instinktiv Afsky for alt, hvad der er besmittet 
og vækker Væmmelse. Den umiddelbare Følelse er 
det afgørende, ikke Reflexionen« (Diestel se Baudissin, 
Studien II, 101), saaledes som det kunde se ud efter 
3 Mos. il, 4 — 6, 12, og, tilføje vi, heller ikke en 
Lovgivers vilkaarlige Bestemmelse. Det er ikke Moses 
eller Gud gennem ham, der har lært Hebræerne af 
med at spise disse Rariteter. Men den naturlige Af- 
holdenhed herfra er sanctioneret som et Middel til 
Folkets religiøs-ethiske Opdragelse. 

Ligesom Reglerne for rent og urent have ogsaa de 
hebraiske Kultusformer deres Rødder i Semitismens 
Jordbund. »Hellige Telte findes ikke blot hos Ægypterne, 
men ogsaa hos Foenikerne. Skuebrødsbordene i Hellig- 
dommen kunne sammenlignes med hint gyldne Bord, 
der i det babyloniske Tempel var stillet foran Bels 
Billedstøtte. Og hvem vil nutildags nægte, at ligesom 
Omskærelsen er ogsaa Leviratægteskabet, Blodhævnen 
og Ofringerne, de blodige saavel som de ublodige, ikke 
opfundne af Mosaismen, men blot paany stadfæstede, 
ordnede og lovbundne. Og vi mene, at det, som den 
gammeltestamentlige Kultus har fælles med den heden- 
ske Semitisme, er ikke optaget fra Fremmede, men har 
fra Begyndelsen af været Fællesejendom for Hebræerne 
og de øvrige Semiter« (Baudissin, Jahve et Moloch, 
Leipzig 1874 p. 78 f.). 

Efter Buhl, det israelitiske Folks Historie p. 31 minde de 
israelitiske Sonofre om den arabiske Kultus, og Paaskefesten har som 

formosaisk Forudsætning en gammel nomadisk Jævndøgnsfest med 
Ofring af det førstefødte af Kvæget. Om den gamle helt arabiske 
Ritus i Sam. 14, 32 — 35 s. Wellh. Skizzen III, 113. 

Omskærelsen havde Jøderne ikke blot fælles med Araberne, men 
med en hel Række Folk Jorden over, Ægypterne, Fønikerne, Negere, 
Beboere af Sydhavsøerne, nordamerikanske Indianere, se Dillmann til 
1 Mos. 17 og 3 Mos. 12,3. Ogsaa til Sabbaten har man formodet en 
Slags hedensk Parallel. 

Naturligvis skal det ikke paa nogen Maade være sagt, at alle 
ceremonielle Bestemmelser i Loven have en hedensk Fortid. Enkelte 
Bestemmelser kunne maaske ogsaa være trufne for at sætte Gærde om 
Folket og skille det fra Hedningerne; men de fleste Bestemmelser 
have først i Tidens Løb faaet denne Betydning. 

§ 66. Hedenske Karaktertræk i det gammel- 
testamentlige Gudsbegreb. Men har Hebræerstammen 
engang levet et Liv som en anden semitisk Nomade- 
stamme, med semitisk Sprog, semitiske Gudsbenævnelser, 
semitiske Benævnelser for de religiøse Begreber, med 
kultiske Institutioner og Forestillinger om rent og urent 
af artsbeslægtet Natur med dem, der fandtes hos andre 
semitiske Stammer, da skulde det være besynderligt, 
om de Forestillinger, den gjorde sig om Guddommen, 
ikke ogsaa have haft en almindelig semitisk Karakter 
og derfor oprindelig været af lavere Art. 

Det skal nu ikke godt kunne nægtes, at det 
gammeltestamentlige Gudsbegreb paa mange Steder 
viser adskillige Ufuldkommenheder, naar en ethisk Maale- 
stok anlægges paa det. Og det er ikke blot, naar vi 
sammenligne det gamle Testamente med det nye, at 
saadanne Mangler vise sig; men enkelte Udsagn i 
det første korrigere paa en aldeles utvetydig Maade 
andre og vise, hvorledes der i det gamle Testamente 
selv er højere og lavere Trin i religiøs Erkj endelse og 
Udtryksmaade. Man tænke blot paa et Udtryk som 
dette, at Gud angrer. Man plejer ganske vist hyppig 
at bortforklare det noget anstødelige deri ved at forklare 
det som enstydig med, at Gud under forandrede For- 

hold fatter en ny Beslutniug. Saaledes kunde man vel 
ogsaa tænke sig Ordet anvendt i en Prædiken paa dansk : 
foragt ikke Guds Godhed, at han ikke skal angre den. 
Og dog forekommer det os, at det gamle Testamente 
stundom er ude over Stregen af det, der kan anses 
for ethisk berettiget Sprogbrug. Det nye Testamente 
giver os ihvertfald ikke Paralleler til de gammel- 
testamentlige Udsagn om Guds Anger. Og det gamle 
Testamente giver selv paa andre Steder Korrektivet, 
dementerer paa en vis Maade hint Udtryk og fragaar 
det som et, der egentlig ikke passer paa Gud (4 Mos. 
23, 19; 1 Sam. 15, 29). Naar det derfor i 1 Mos. 
6, 6 f. hedder »da angrede Jahve, at han havde frem- 
bragt Menneskene paa Jorden, og det bedrøvede ham 
i hans Hjærte. Og Jahve sagde: jeg vil udslette Men- 
neskene, som jeg har skabt, fra Jordens Overflade, 
baade Mennesker og Kvæg og Kryb og Himlens 
Fugle; thi jeg angrer, at jeg har frembragt dem«, da 
er det vel et meget levende Gudsbegreb, der herved 
tegnes, men ikke noget fuldkomment. Enten er der 
brugt et mindre heldigt Udtryk for en rigtig Tanke, 
eller Tanken selv er ikke helt Gud værdig — hvilket 
ikke er vor, men det 'gamle Testamentes egen Kritik: 
»Gud er ikke et Menneske, at han skulde angre« 
(1 Sam. 15, 29). Man indvende ikke, at al vor Tale 
om Gud er ufuldkommen og derfor maa bevæge sig i 
Modsætninger, der korrigere hinanden, saaledes som 
her den Sætning, at Gud ikke angrer, maa korrigere 
den, at han angrer. De helt ud ethiske Prædikater: 
Gud er hellig, retfærdig, kærlig, vis, trænge ikke til 
Korrektiver, og den Sætning, at Gud er Kærlighed, 
skal ikke suppleres med den Tilføjelse, at han dog 
ikke er det. 

I det Hele forekommer det os, at mangt og meget, 
der i det gamle Testamente tillægges Gud, ikke bærer 
nogen fuldtud ethisk Karakter. Hvad skal man sige 

til en Fortælling som den om Abraham (i Mos. 12, 
10 — 20) med dens Paralleler (1 Mos. 20 og 26, 6 — 11)? 
Hvis her i Stedet for Abraham havde staaet Navnet 
paa en edomitisk eller moabitisk Høvding og i Stedet 
for Jahve havde staaet et andet, hedensk Gudenavn, 
vilde man aldrig have betænkt sig paa at betegne For- 
tællingen som ikke helt moralsk. At Farao faar Spot 
og Skam, medens Abraham faar hele Profiten, eller 
(i Kap. 20) at Abimelek faar Straffetalen og Abraham 
og Sara tjene 1000 Sekel Sølv, uden at de faa saa 
meget som et formanende Ord fra Herren, er og bliver 
trods alle Fortolkninger en ret mærkelig Fordeling af 
Lys og Skygge, Løn og Straf. Eller hvad skal man 
sige til Beretningen 2 Sam. 21? Tre Aar havde der 
været Hungersnød i Israel; da raadspørger David 
Herren og faar (hvorledes?) det Svar, at Herren vil 
have Sauls Brøde hjemsøgt paa Børnene, og syv Sau- 
lider maa lade deres Liv. Hvad andet er der at sige 
end, at man her har tillagt Jødernes Gud Ting, som de 
Kristnes Gud delvis maa fralægge sig. Om saadanne For- 
tællinger gælder det, at de ikke vise os Gud, som han 
er, men som de gamle Jøder paa ufuldkommen Vis 
have tænkt sig ham. 

Nogle af disse Ufuldkommenheder synes at pege 
et bestemt Sted hen. »Det er bekjendt, at flere Lærde 
have villet paavise en saadan Overensstemmelse mellem 
Jahve og Molok, at denne sidste skulde kunne betragtes 
som Rodbegrebet, af hvilket Jahveforestillingen havde 
udviklet sig. Man har herved gjort sig skyldig i ad- 
skillige Overdrivelser, og navnlig beror det paa en 
Selvskuffelse, naar man har troet at kunne naa til Jahve- 
forestillingen gjennem en simpel Evolution af Molok- 
begrebet. Men alligevel er Sammenligningen ikke blottet 
for Sandhedsmomenter« (Buhl, anf. Skr. p. 32). 

Det har fra gammel Tid været anvendt som et 
Vaaben mod det gamle Testamente, at dets Gud var 

»en blodtørstig Molok«. Sagt uden Indskrænkning er 
dette den største Uretfærdighed. Den Gud, i hvis 
Navn Profeten kan tale om den rygende Tande, der 
ikke skal slukkes, og det sønderbrudte Rør, der ikke 
skal knækkes (Jes. 42, 3), der forbarmer sig over dem, 
der frygte ham, som en Fader forbarmer sig over sine 
Børn (Ps. 103, 13), der ikke vil nogen Synders Død, 
men at han skal omvende sig og leve (Hez. 18, 23), der, 
just fordi han er den Hellige, Gud og intet Menneske, 
ogsaa er den naadige Gud og ikke blindt ødelæggende 
(Hos. 11, 9) — den Gud er ingen Molok. Men den 
Gud er det stundom vanskeligt at kjende igjen, og 
Helligheden har stundom ganske andre Følger. Hellig- 
heden er ingenlunde altid lig Guds Syndfrihed og 
Fuldkommenhed, den Egenskab i ham, der straffende 
maa vende sig mod Menneskenes Synd; den kan 
ogsaa være hans majestætiske Ophøjethed, der krænkes 
ved en blot fysisk Berøring uden uren Bagtanke (2 Sam. 
6, 7). Der kan være noget uhyggeligt ved Jahve. 
Uden at man ret aner Grunden, fortørnes han pludselig 
paa sit Folk. Da gælder det at dukke sit Hoved og lade 
Uvejret rase; saa gaar det vel over igen (2 Sam. 15, 25 
f.; 16, 10 — 12; hvis Smend har Ret, Alttest. Theologie 
p. 102, 107, 109). Selv det onde anstifter Jahve 
stundom for bag efter at kunne straffe det (Baudissin 
II, 132 henviser til 2 Sam. 24, 1. Dette Sted er senere 
blevet korrigeret 1 Krøn. 21, 1. Hvad Gud gør det 
første Sted, er af Kronisten væltet over paa Satan). Der 
er en mørk Naturgrund i Gud, som han maa holde 
nede; som et Menneske kæmper sine Lidenskaber ned, 
som der i et Menneske staar en Strid mellem det 
højere og lavere, saaledes kæmper ogsaa i Jahve Lys 
og Mørke, Vrede og Naade (Dillmann, Alttest. Theol. 
p. 267). Der er i Guddommen Vredens Strømme, der 
maa frem, der maa have Afløb om ikke paa den ene 
saa paa den anden Maade (Jer. 10, 25). Denne vul- 

kanske Ild, der brænder i Jahves Indre, minder om en- 
kelte af de store semitiske Guddommes fortærende Glød. 
Her maa være en Forbindelse. Kan være, at det jødiske 
Gudsbegreb er en renset Form for det semitiske, eller 
at »Fremhævelsen af den skrækkelige og ødelæggende 
Potens i Guddommen er en Forvrængelse af Momenter, 
der have deres Analogon i det gamle Testament« 
(Riehm Handworterbuch iste Udg. 1, 101 1), en Forbindelse 
er der. Og vi tro at maatte holde paa den første af disse 
Muligheder. Jødefolkets Gud har paa vigtige Punkter givet 
Af kald paa den Dyrkelse, der blev Semitismens Gud til 
Del. Til Moloks Ære ofredes Børn og Voxne. Den, der 
gav Guden dette, gav ham det bedste, ikke blot i den 
Forstand, at han gav ham, hvad han, Tilbederen, nødigst 
vilde af med, men ogsaa derved, at han gav Guden, 
hvad denne helst vilde have. I Israel forstod man, at 
vel havde Gud Lov til at fordre Livet, men naadig gav 
han Afkald derpaa, saaledes som han havde vist det 
ved Isaks Ofring (i Mos. 22). Han vilde nu nøjes med 
Lydighedspanter (2 Mos. 13,13, og mulig ogsaa 4,24). 
Dog levede hist og her i Folket gammelsemitiske Fore- 
stillinger om Menneskeofrets Velbehagelighed. Derfor 
ofrer Jefta sin Datter (Dom. 11,39, hvor senere Tiders 
Afsky for Menneskeofret viser sig i den skyndsomme 
næsten uforstaaelige Maade, hvorpaa Sagen fortælles), 
derfor greb man henimod Juda Riges Undergang tilbage 
til det gamle forfærdelige Sonemiddel (2 Kong. 23,10) 
under Profeternes Protest (Micha 6,7). Og i stride 
Strømme rinder Blodet i det gamle Israel til Jahves 
Ære og paa hans Bud — vi kunne vel tilføje som Offer 
til ham. Til Herrens Ære hugges Agag ned (1 Sam. 
I S»33) a f Samuels egen Haand; og indtagne Byers hele 
Befolkning maa springe over Klingen for Jahves Aasyn 
(Cherem). Er dette ikke Forestillinger af almindelig 
semitisk Art (Tiele, Geschiedenis I, 227 flg.)? 

Hvis Jahve oprindelig ikke har været en fuldtud ethisk Guddom, 
ligger det nær at formode, at han ogsaa har været en Slags Natur- 
guddom, en semitisk Tordengud eller deslige. Monotheismens fuld- 
komne Gudsbegreb er fuldt ud ethisk og fuldtud hævet over Naturen. 
Mon der til et Minus paa den ene Kant ikke ogsaa svarer et Minus 
paa den anden Kant? Adskilligt lod sig anføre herfor, f. Ex. en Be- 
skrivelse som Ps. 1 8,9 flg., og dette, at Keruberne og Seraferne høre 
til Jahves Omgivelser. Forudsætning herfor er imidlertid, at man for- 
kaster Bibelens Forklaring af Navnet Jahve (2 Mos. 3,14) og heri 
finder en ældre Benævnelse, der passer paa en Naturguddom. Saa- 
ledes har Ewald (Geschichte des Volkes Israel II p. 223) afledet 
Navnet af en arabisk Rod hwh falde, fare ned, saa at Jahve var den 
i Uvejret nedfarende Gud. Stade gætter paa, at det derimod betød 
den, der slaar ned, »der Niederschmetternde« (Geschichte d. Volkes 
Israel I. 429). Disse Forklaringer ere særdeles tvivlsomme. En vis Sam- 
menhæng med den semitiske Naturalisme ligger vel til Grund for, at 
ogsaa Hebræerne i ældre Tid følte Guds Nærhed knyttet til Vand, Træer 
og Stene (Baudissin, Studien II, 143 flg.; Smend, anf. Skr. p. 38 flg. 
H. Schultz, anf. Skr. 109; Nowack, die Entstehung der Isralitischen 
Religion, Strassburg 1895, P- ll *•)• * nyere Tid have mange ogsaa 
villet betragte Pagtarkens Tavler under Synspunkt* af et bet-el , et 
Guds Hus. 

§ 67. Monolatri , Overgangsform mellem Polythe- 
isme og Monotheisme. Men hvis Hebræerstammens Gud- 
dom ikke oprindelig har været fuldt ud ethisk, mulig 
ogsaa i fjerne Tider har haft en vis naturalistisk Karak- 
ter, da tør det formodes, at ogsaa andre Guddomme 
have kunnet hævde deres Existens ved hans Side. 
Ogsaa heraf findes enkelte Spor. 

Man har i ældre Tid i Israel næppe tvivlet paa, 
at der ogsaa existerede andre Guder end Jahve. Moses 
lærte ikke Folket, at der kun var én Gud til, men han 
befalede det at sky alle andre Guder og holde sig til 
Jahve alene. »Du skal ikke have andre Guder for mig.« 
Fuld religiøs Troskab lod sig meget vel forene med 
Troen paa andre Guders Existens. Ja dette, at der 
gaves andre Guder, hvis Dyrkelse skulde forsages, og 
som man søgte Hjælp mod hos Jahve, kunde lægge 
endnu større Inderlighed i Forholdet til den sidste: 

Jahve for Israel og Israel for Jahve. »Har Du ikke 
taget i Besiddelse alt, hvad Din Gud Kamos gav Dig; 
men alt hvad Jahve har gjort ryddeligt for vort Ansigt, 
det tage vi i Besiddelse« lader Jefta melde til Ammo- 
niterkongen (Dom. 11,24). Derfor hersker Jahve først 
og fremmest der, hvor hans Folk er. Kanaans Land 
er Jahves Land. At blive fordrevet fra det, er at 
drives ind i Armene paa de fremmede Guder (1 Sam. 
26,19). At vende tilbage til Moab fra Rejsen til Juda 
er at vende tilbage til Moabs Gud (Ruth 1,15), at 
komme til Kanaan er at komme ind under Jahves Vin- 
gers Skygge (2,12). Ikke theoretisk Monotheisme, men 
praktisk Monolatri (Dyrkelse af en Gud) var Særmærket 
for det trofaste Israel fra Moses Tid (H. Schultz, 159 flg.). 
Religionen var endnu ikke en monotheistisk Verdens- 
religion, men stod paa den monolatriske Folkereligions 
lavere men spiredygtige Standpunkt. 

§ 68. Spor af ældre Poly theisme. Og herfra kunne vi 
muligen, naar vi se tilbage, dunkelt skimte endnu ældre 
Tider, hvor Hebræerstammen ikke blot har anerkendt andre 
Guders Existens, men ogsaa selv har dyrket mere end den 
ene Gud, og hvor lavere polytheistiske og mythologiske 
Forestillinger ikke have været den ganske fremmede. 

Bibelen er paa en vis Maade fuld af afbleget 
Mythologi ; der er Partier af den, der ligefrem synes at 
svømme paa et Hav af Mythologi. 

Som alt berørt er Jahve selv stundom beskrevet 
med Farver, der næsten kunde passe i et mythologisk 
Maleri (Ps. 18,9 flg.). Her skildres Jahve som den, der 
rider paa Keruben, Ild udgaar fra hans Mund osv. 
Men Keruben er vist et gammelt mythologisk Væsen, 
der spillede en Rolle ikke blot for Israel men ogsaa 
for andre semitiske Folk. I Hezechiel Kp. 28,13 f- sam " 
menlignes Kongen af Tyrus med en Kerub, der som 
Æ ventyrenes Grif paa det hellige Gudebjerg skulde 

vogte de kostelige Ædelstene. Med en stor Grad af 
Sandsynlighed har man i Keruben fundet den personifi- 
cerede Uvejrssky. Det passer med dens Brug som 
Jahves Underlag, naar han farer frem i Tordenvejret, 
Ps. 1 8, og det passer med Kerubens Stilling i i. Mos. 
3,24, hvor den tillige med det blinkende Sværd (Lynet) 
vogter Adgangen til Paradishaven. 

Det Gudebjerg, som Keruben vogter, er ogsaa god 
asiatisk Mythologi; ikke desto mindre genfindes det 
rundt om i det gamle Testamente. Profeten lader 
Assyrerkongen hovmodigt foresætte sig at ville tage 
Plads paa Gudernes Forsamlingsbjerg yderst mod Nord 
(Jes. 14,13). Jerusalem kaldes (Ps. 48,3) for det yderste 
Norden o: det rette Gudebjerg. Og Edens Have med 
de vidunderlige Træer, med Livets Frugter og den 
talende Slange, minder os jo ganske om Mythologiens 
Vidunderhaver med Livets Vand osv. 

Gammelmythologiske Forestillinger have vi vel 
ogsaa i Seraferne (Jes. 6) og Dyrkelsen af Jahve under 
Tyrens Billede, i Leviathan, det mærkelige Søuhyre, 
som Jahve leger med i Oceanet (Job 3,8; 40,29; Jes. 
27,1; Ps. 104,26), i de koboldagtige Bukkeben, Se'irim 
(3 Mos. 17,7) og det kvindelige Nattespøgelse , der 
nævnes Jes. 34,14, og Dæmonen Azazel (3 Mos. 16). 

Polytheistiske Rester foreligge i Dyrkelsen af de 
saakaldte Teraphim, Husguderne (1 Mos. 31,19; 35,2; 
1 Sam. 19,16). Muligvis ogsaa Englene, bene elohim 
d: de guddommelige Væsener (ikke: Sønner af Gud; 
bene adam ikke Børn af Mennesker, men Menneskebørn 
d: Mennesker) kunne nævnes i denne Sammenhæng. 
Af Dødekultus findes ikke faa Spor (5 Mos. 26,14 se 
Smend, anf. Skr. 112 X, Nowack anf. Skr. p. 13 ff). 
I Folketroen var man paa hedensk Vis tilbøjelig til at 
sammenblande Engle og Stjerner (Dom. 5,20; Job 38,7). 
Jernslangen Nechuschtan (2 Kong. 18,4) var maaske 
ogsaa et gammelt Idol. 

Af afgørende Betydning vilde det være, om vi 
kendte Navnene paa enkelte gamle Guder, som Hebræer- 
stammerne havde dyrket. I saa Henseende maa vi 
imidlertid resignere. Ret almindeligt antages det, at 
der i Navnet Gad er gemt et Gudenavn. Andre 
mythologiske Navne har man fundet i de gamle Navne- 
lister i i Mosebog, Henok, Lamek osv. (se H. Schultz 
102 Ag. Baethgen, Beitrage zur Semitischen Religions- 
geschichte, p. 152, 170 flg.). Alt dette er meget tvivl- 
somt. 

Polytheistiske Rudimenter er der tilvisse ingen 
Mangel paa i det gamle Testamente. Imidlertid er der 
store Vanskeligheder til Stede, naar vi nærmere skulle 
udrede, hvilke Konklusioner der heraf bør drages. 
Undersøger man hine Rester, kommer man nemlig hur- 
tigt i Tvivl om, hvormeget der her er urhebraisk, og 
hvormeget der er senere laant Gods, ligesom det i en- 
kelte Tilfælde kan være usikkert, om den polytheistiske 
og mythologiske Forestilling er brugt som et Billede 
eller opfattet som virkelig Realitet. 

Ligesom vi Kristne i vor Tale kunne bruge Billeder 
fra græsk eller nordisk Mythologi, sammenligne en 
Kvinde med Venus eller en Mand med Mars, uden at 
tillægge disse Guder Realitet, kunde ogsaa en hebraisk 
Profet og Poet benytte sig af semitisk Mythologi for 
at illustrere sin Tanke. Derfor er det usikkert, hvor- 
meget der i et Sted som Hez. 28 hører til Profetens 
egen Forestillingskreds, og hvormeget der er fri digte- 
risk Benyttelse af hedenske Tanker. 

Og for det andet. Dér, hvor vi hos en Israelit 
virkelig træffe en lavere mythologisk Forestilling, kan 
der altid spørges om, hvor Kilden til den er at søge. 
Har f. Ex. Kerubforestillingen levet i Israel fra fjerne 
formosaiske Tider, eller er den først optaget efter Fol- 
kets Indvandring i Kanaan, idet den skyldes Berøring 
med Føniker eller Babyloner (Assyrer)? 

I disse Spørgsmaal hersker der endnu stor Usikkerhed, 
og man bør have de forskellige Muligheder for Øje. 

(Mærk Buhls Forsigtighed anf. Skr. p. 33 f. Seraf- 
og Kerubforestillingerne ere vel nok ældgamle mythologiske 
Rester. De mythologisk klingende Billeder Leviathan 
Job. 3, 8, Morgenstjernen Jes. 14, 12 osv. ere ældgamle," 
hvis de ikke ere laante senere. Om Tilbedelsen af 
Jahve i en Tyrs Skikkelse er urhebraisk eller yngre 
Laan, er usikkert. Tcavxa pet.) 

§ 69. Den israelitiske Særudviklings Begyndelses- 
punkt. Som Følge af den i det foregaaende skildrede 
Usikkerhed er det ogsaa en vanskelig Sag at afgøre, 
hvilket det urhebraiske, formosaiske eller, om man vil, 
forabrahamitiske Standpunkt har været o: det Stand- 
punkt, hvorfra der drejedes ind i den jødiske Sær- 
udvikling, ind i Aabenbaringsreligionen. 

Selve Svingningen maa sikkert lægges langt tilbage. 
At Israels Religion helt ned i Kongetiden kun skulde 
have været en Variation af det almindelige semitiske 
Thema, er ganske uholdbart. Fra Moses' Tid er Israels 
Religion ihvertfald noget for sig; fra hans Tid har 
kun Dyrkelsen af den ene Gud Jahve været legitim i 
Israel. Men Moses' Gud var Fædrenes Gud; og Moses 
var ikke den første Prophet. Allerede før Moses' Tid 
havde det guddommelige Lys begyndt at skinne i ud- 
valgte Enkeltes Hjerter. Ogsaa Abraham var efter 
Overleveringen en Profet (1 Mos. 20, 7), og der er en 
Sandhed deri. 

Men fra hvilket Standpunkt løftede den guddomme- 
lige Sandhed Hebræerne op ? Vare de Animister, saaledes 
som de maa antage, der mene, at Dødedyrkelse og 
Aandetro har været det formosaiske Israels egentlige 
Religion (Stade)? Næppe: denne hele Konstruktion er 
mere end tvivlsom. Var det en semitisk Naturreligion 
af ren polytheistisk og mythologisk Art (H. Schultz)? 

14 

Var det en Slags Henotheisme o: Tro paa en Gud- 
doms Existens, men endnu ikke en reflekteret Mono- 
theisme (Baethgen: fra Tilbedelsen af El som det 
endnu udelte eller upersonlige Guddommelige ere efter 
al Sandsynlighed ogsaa Hebræerne gaaede ud)? Var 
*det en barnlig Tro paa Gud som denne Stamme^ egen 
Gud, en praktisk Monotheisme, der endnu ikke var 
gaaet gennem sin Modsætning (Dillmann)? Var 
det et Standpunkt i Lighed med det arabiske: Dyr- 
kelse af en Stammegud og ved Siden deraf, men 
ganske underordnet, polytheistiske og animistiske Ele- 
menter (Smend)? Hvor meget eller hvor lidet af hine 
ovenanførte polytheistiske Rudimenter skal lægges til- 
bage i Urstandpunktet? Er maaske alt først trængt 
senere ind? 

Man kan være fristet til helt at fortvivle overfor 
disse Spørgsmaal. Ihvertfald maa man være meget 
forsigtig; »et fast Resultat med Hensyn til Israels 
religiøse Udviklingsgang i Urtiden lader sige overhovedet 
ikke vinde« mener Siegfried (Theol. Littz. 1889, 193 flg.). 
Dog er det i vore Øjne meget usandsynligt, om alle 
de polytheistiske Elementer først skulde være senere 
optagne. Og uden nærmere at indlade os paa den 
vanskelige Fordeling ville vi blot udtale, at er blot 
noget af urhebraisk Herkomst og noget senere optaget, 
er der med disse Stoffer i det Hele taget foregaaet en 
dobbelt Behandling : det urhebraiske er omsmeltet eller 
bortkastet, det senere optagne er assimileret eller atter 
udstødt. Da Monotheismens Aand begyndte at røre 
sig i Hebræerstammen, da Tanken om den ene Gud 
hævede sig op i de Udvalgtes Sjæle, da maatte nogle 
gamle Guddomme fornægtes, andre depotenseredes, 
bleve fra Guder til Heroer, og Gudsbegrebet selv 
smeltedes langsomt om i Aabenbaringens Ild. Og 
senere under Udviklingen, hvor Israel traadte i For- 
bindelse med kananitiske og andre forasiatiske Folk, 

bleve de ikke upaavirkede deraf. Maaske de fra dem 
overtog f. Ex. Kerubforestillingen. Men hvad de 
overtog, omformede de, saa at det kunde passe ind i 
deres egen Religions Ramme. De assimilerede det. 
Det er den samme Livskraft ved den hebraiske Religion, 
der viser sig i Assimilationen som i Omsmeltningen. 
Hvor meget der er omsmeltet, eller hvor meget der er 
assimileret, har for os en ganske underordnet Be- 
tydning. Den Proces, det mythiske Stof er bleven under- 
kastet, er i begge Tilfælde af ensartet Natur. 

§ 70. Forstaaelsen af den bibelske Urhistorie, 
Af ganske særlig Interesse er det at klare sig, hvilket 
Lys der ved denne Opfattelse falder over de første 
Kapitler i iste Mosebog, den saakaldte Urhistorie, Be- 
retningerne om Skabelsen, Syndefaldet osv. 

Fra gammel Tid har der i Kirken været delte 
Meninger om, hvorledes disse gamle Fortællinger vare 
at forstaa. Ere de af den Kristne at tage som bog- 
stavelig udvortes Historie, eller skal man her sondre 
mellem et religiøst-sædeligt Indhold og dettes Iklædning? 

Fra alle Sider drives man bort fra den første Op- 
fattelse. 

Naturvidenskaben protesterer mod at skulle ind- 
ordne de geologiske Perioder i et Sexdagessystem. 
Og selv om man Texten til Trods gør Dagene til 
Perioder, gaar den heller ikke ind paa et Sexperiode- 
system. Den ønsker andre Perioder (f. Ex. Istid) end 
de, som her ere skildrede, og kan ikke gaa med til, at 
al Plantevæxt opstod i én Periode og Dyreverdenen i 
en anden. Planter og Dyr udvikle sig jævnsides i dens 
Perioder, der hver have deres Plante- og Dyreverden. 
Naturvidenskaben protesterer mod, at Jorden skulde 
være ældre end Sol og Maane og Himlens Stjerner; 
den kan ikke lade sig binde til at antage, at hver Art 
skabtes for sig, Byg for sig og Rug for sig, Æsler og 

14* 

Heste hver for sig osv. ; den maa have Lov til at 
undersøge den Sag nærmere; ja ogsaa ved Menneskets 
Tilblivelse kan den spørge om en Sammenhæng med 
den øvrige Skabning. Endvidere — har der været Regn, 
har der vel ogsaa været Regnbuer før Noahs Tid 
(i Mos. 9). Tror man, at alle Dyrearternes Tusinder 
have kunnet være i »Arken« ? Er ikke den Tanke, at 
Vandet dækkede hele Jorden og stod 15 Alen over de 
højeste Bjerge, under Forudsætning af vort nuværende 
Verdensbillede aldeles monstrøs? Overhovedet protesterer 
Naturvidenskaben mod hele den antike bibelske Verdens- 
opfattelse, der er denne: Jorden hviler paa det store 
Afgrundsdyb, Tehom-Okeanos , fra hvilket Kilderne, 
Afgrundens Kilder, vælde frem; over den runder sig 
Himlens faste Hvælving, der bærer de øvre Vande; 
aabnes Himlens Sluser, styrte de ned. Sol og Maane 
gaa deres Gang over Himlen; Jorden derimod staar 
stille. Alt dette var hine Tiders Verdensopfattelse — 
for os er det forældede Anskuelser. 

Og Historien føjer sin Protest til Naturens: de 
bibelske 6000 Aar ere for snævre til at rumme Men- 
neskehedens Udvikling, saa vidt vi kunne overskue den. 

Og hvad der er ligesaa vigtigt: Bibelen selv pro- 
testerer mod al udvortes Fasthængen ved Bogstaven. 
Af Skabelsesberetninger indeholder den mindst tre for- 
skellige Variationer. Hos Job 38, 4 flg. ere Stjernerne 
ældre end Jorden, og Havet brød frem af Jordens Skød. 
Efter Job 26, 7 svæver Jorden i det tomme Rum, 
baaret oppe af Guds Almagts Kraft. I Ps. 104 skildres 
Skabelsesværkerne, uden at der lægges Vægt paa 
Dagenes Tal. Og 1 Mos. Kap. 2, 4 begynder en Be- 
retning, der er ganske forskellig fra Kap. 1, 1 — 2, 3. 
I det første Kap. skabes Mennesket sidst som Skab- 
ningens Krone; i Kap. 2 derimod først, saa Planter, 
saa Dyr (v. 19 er falsk oversat »havde gjort« i Stedet for 
»gjorde«). I Kap. 1 skabes Mand og Kvinde paa en 

Gang; i Kap. 2 skabes de successive. I Kap. 1 er 
Udgangspunktet et Kaos med Vand og Jord blandet 
sammen. I Kap. 2 begyndes der med en Ørken, der 
endnu ikke havde suget Vand i sig. 

Endelig maa en sund kristelig Sans sige os, at vi 
her paa mange Punkter finde barnlige Anskuelser om 
Gud og hans Virken, som vi ikke kunne tage efter 
Bogstaven. Hvem er saa taabelig, sagde allerede den 
gamle Kirkelærer Origenes, at tro, at Gud har plantet 
Træerne i Paradis som en anden Havemand , at han 
har gaaet en Spadseretur ved Aftentid osv.? Eller, til- 
føje vi: har Gud en Mund, aander han ved Lunger, 
har han Hænder og Fingre, siden han former Mennesket 
af Ler og indblæser det Livsaande ? Det var Følelsen 
af det utilfredsstillende i den bogstavelige Opfattelse, 
der drev Origenes og andre Kirkelærere over i den 
allegoriske Udlægning, hvor de i hvert eneste udvortes 
anstødeligt Udtryk paa kunstlet Vis fandt dybere 
aandelige Sandheder. Og det er vel noget af den 
samme Følelse, der har drevet Martensen, naar han i sin 
Dogmatik § 79 skriver: »i den mosaiske Fortælling om 
Syndefaldet (1 Mos. 3) have vi en Enhed af Historie 
og hellig Symbolik, en billedlig Fremstilling af en 
virkelig Kjendsgerning«, hvorpaa han allegoriserer Livets 
Træ som Livet i Gud, Slangen som det kosmiske 
Princip, Frugten som det glimrende Verdensfænomen. 

Hvorvidt hine gamle Fortællere selv have ment 
det saaledes, om de i Beretningerne have indlagt et 
symbolsk Moment eller have ment at fortælle ren Historie, 
er tvivlsomt og skal maaske besvares forskelligt for de 
enkelte Fortællingers Vedkommende. Historien om 
Noah og Syndfloden er sikkert efter den bibelske For- 
tællers egen Mening udvortes bogstavelig korrekt 
Historie. Syndefaldsberetningen Kap. 2 — 4 er mulig af 
den, der førte den i Pennen, opfattet som halv sym- 
bolsk. Kap. 1 er, antage vi, tænkt som en baade 

historisk og naturhistorisk udvortes nøjagtig Fremstilling 
af Skabelsen. Men hvad enten disse gamle Beretninger 
ville eller ikke ville opfattes efter Bogstaven, er det os 
videnskabeligt umuligt at tage dem saaledes. 

Hvad der endelig slaar Sømmet paa Hovedet, er, 
at der lader sig føre et stærkt Sandsynlighedsbevis for 
den Maade, hvorpaa hine Fortællinger ere blevne til, 
hvorved al Tanke om, at vi her have en Urtradition, 
der er forplantet fra Menneskeslægtens Barndom, bliver 
udelukket. 

I rste Mos. Kap. 6 foreligger en lille Fortælling, 
der altid har været Fortolkerne til haardt Anstød. 
Der berettes som noget oprørende unaturligt, hvorledes 
Guds Børn o: de guddommelige Væsner, Englene, fik 
Lyst til Menneskenes Døtre og indgik kødelige For- 
bindelser med dem. Resultatet heraf var Giganterne, 
Urtidens Heroer. Alle Forsøg paa at gøre Guds Børn 
til de Fromme osv. ere kun velmente apologetiske 
Udflugter. Vi have her et gammelt Stykke Mythologi. 
Overalt i de gamle Folk vidste man jo at fortælle om, 
hvorledes de berømte Konge- og Helteslægter stammede 
ned fra Guders og jordiske Kvinders Elskovsæventyr. 
Men denne gamle Fortælling er under Indflydelse af 
den monotheistiske Aand bleven omsmeltet. De gamle 
Guder ere blevne deklasserede, Sagen selv, der i 
Hedenskabet stod som noget ganske naturligt og for 
Efterkommerne ærefuldt, er bleven Genstand for Afsky 
og Fordømmelse ; det Hele er stillet ind som Motivering 
for en Guds Dom, Syndfloden. Vi se altsaa i denne For- 
tælling paa en Gang en naturlig Sammenhæng med 
den gamle Mythologi og tillige et afgjort Brud 
med de mythologiske Tankegange i den anlagte sædelig- 
religiøse Vurdering. 

Og naar vi fra Kap. 6 gaa videre til selve Synd- 
flodsberetningen, da har jo de sidste Aartiers assyrisk- 
babyloniske Forskning paa overraskende Maade givet 

os en fuldstændig hedensk Parallel, der viser os, at 
Fortællingen om den store Flod har hørt til et over 
Forasien udbredt Sagnstof, hvori Hebræerne ogsaa 
have faaet Del. Men de have ikke optaget dette 
raat og ufordøjet. Man skal lægge hin babyloniske 
Beretning ved Siden af den bibelske, og man vil faa 
Øjet op for dennes religiøse Højhed. Hist skyldes 
Syndfloden en guddommelig Kaprice, her Guds vise 
Raad, der er ethisk motiveret. Hist ræddes Guderne 
selv for det Uvejr, de have opsvoret; de saa Vind og 
høste Storm til egen Skræk; her er Gud stadig sig 
selv og Verden mægtig, osv. Hvor en saadan Lutring 
foregaar med Mythologiens genstridige Stof, kan det 
kun ske, fordi der er en Ild til Stede, Gudsaandens 
lutrende Flamme, »Udrenselsens Aande« (Jes. 4, 4). 

Saa forstaa vi da ogsaa hine gamle Fortællinger 
om Skabelsen og Syndefaldet, Slangen, Livets Træ, 
Paradishaven, der gennemstrømmes af de fire Strømme, 
(Indus, Nilen, Tigris, Eufrat), Jorden, hvoraf Mennesket 
formes, Keruben og det flammende Sværd. Alt er det 
gamle mythologiske Rudimenter. Men alle de gamle 
mythologiske Pragtstykker have været i Smeltediglen. 
Der ere de blevne omsmeltede, inden Israels gamle Vis- 
mænd af dem kunde smedde disse Mesterværker, forme 
disse levende Fremstillinger af de højeste sædelige og 
religiøse Spørgsmaal. 

Saaledes faar Sammenligningen af iste Mos. 1 — 11 
og andre Folks Sagnverden en stor Betydning. Vel 
ikke den, som mange helst vilde tillægge den, at vi 
her skulde have Menneskeslægtens Urtradition. Men 
disse Kapitler aflægge et tydeligt Vidnesbyrd om, 
hvad det var for en enestaaende Aandsmagt, der rørte 
sig i Israel (cnfr. § 11). 

§ 71. Udviklingsgangen i kort Begreb. Tilvisse, 
her have vi Fremskridtets Religion. Et Stykke har 

Hebræerstammens religiøse Udvikling kun været en Del 
af den semitiske Folkeverdens store religiøse Udviklings- 
strøm og løbet sammen med den i samme Retning. 
Men fra den store Flod har en lille Strøm 
svinget af for at søge sit eget Flodleje og følge sit 
eget Løb. Ringe og uanseelig fra først af viser den 
sig dog at rumme Kræfter, som Verden ellers ikke 
kendte Magen til. 

Umiskendeligt stiles der hen mod et Maal: den 
ethiske Monotheisme, Troen paa den over Naturen 
hævede Skabergud. Alt i Folkets Historie, Modgang 
og Medgang, tjener kun til at hjælpe den frem. 

Alle polytheistiske og animistiske Elementer maa 
underordne sig eller udrenses. Husguderne, Teraphim, 
maa forsvinde, Dyrkelsen af de Afdøde hører op. De 
gamle mythiske Væsner blive underordnede den ene 
Gud som hans Tjenere eller blive til Mennesker, der 
ordnes ind i de gamle Stamtavler. Og forsaavidt som 
Israel senere optager fremmede Stoffer, renses ogsaa 
disse, saa at de ikke stride mod Troen paa Israels ene 
hellige Gud. »Israel ligner i aandelig Henseende den 
fabelagtige Kong Midas, for hvem alt, hvad han berørte, 
blev til Guld« (Cornill). Særlig viste Israel i Kanaan 
den livskraftige Organismes Ævne til at assimilere. 
Som de Kristne senere optog den hedenske Julefest og 
assimilerede den, saaledes optog Jøderne de usyrede 
Brøds, Pinse- og Løvsalsfesten , men afstreifede deres 
hedenske Væsen; optog kananæiske Sagn og Myther, 
men gjorde dem til Bærere af den højere Religions 
Tanker. 

Gudsbegrebet højnes. De naturalistiske Symboli- 
seringer af det trænges tilbage. Havde man i ældre 
Tider følt Guddommens Nærhed i Kilder og Stene 
(Bet-el, Guds Hus) og Træer, hæver man sig nu over 
sligt og skærer Roden over paa alt, der kunde føre til 
Naturtilbedelse. De hellige Sten, Masseberne, (efter 

Baudissin, Studien II, 266 Billeder paa Gudebjerget, 
altsaa Symbol for Gudens Nærhed) blive til blotte 
Mindestene, der erindre om Guds Aabenbaringer for 
Fædrene. Tilbedelsen af Jahve under de grønne Træer, 
under Terebinter eller Stenege, en Kultus, som den 
gamle Tradition tilskrev Patriarktiden (iste Mos. 12, 
6; 13, 18; 14, 13; 18, 1; 35, 4) bliver afskaffet og for- 
dømmes (5te Mos. 12, 2; Jerem. 2, 20). 

Skaberbegrebet udformes. Den Tanke, at Verden 
ikke var af sig selv, men var Guddommens Værk, 
findes i mange hedenske Religioner, men uklart udtrykt. 
Thi spurgtes det videre, hvorfra Guderne vare, vendte 
man atter tilbage til Naturen eller Kaos som det, 
hvorfra de vare udsprungne. Fra gammel Tid har 
man ogsaa i Israel næret den Overbevisning, at Jahve, 
Israels Gud, var Herren over den hele Verden, som 
man kendte, og havde frembragt den. Men i denne Religion 
synker man ikke tilbage til Troen paa et Kaos, hvoraf 
Guddommen var dukket op. Tværtimod træder i 
Tidens Løb Tanken om Guds Evighed og skabende 
Almagt stærkere frem. Han er den, der var før 
Bjergene bleve til; ja fra Evighed til Evighed er han 
Gud (Ps. 90, 2). Han har grundlagt Jorden i fordums 
Dage, og Himlene ere hans Hænders Værk. De skulle 
forgaa; men han bestaar. De ældes som et Klædebon; 
som en Klædning omskifter han dem, og de omskiftes. 
Men han er den samme og hans Aar faa ingen Ende 
(Ps. 102, 26 Hg.). 

Monotheismen udfolder sig. Den laa i sin Spire 
gemt i de ældre Tiders naive Monolatri. For den, i 
hvis Øjne de andre Guder overalt, hvor de stødte 
sammen med Jahve, vare ham underlegne, var Jahve 
jo paa en Maade den eneste Gud og de andre Guder 
Nulliteter i praktisk Henseende. Men alt som Tiden 
gik, udtaltes det ogsaa klarere og klarere af Propheterne, 
at Afguderne slet ikke vare til. Allerede de kunde 



21 8 Den opadgaaende Udvikling. 

sige med Paulus: »vi vide, at en Afgud er intet i 
Verden« — intet uden et afmægtigt Billede, tømret af 
Menneskers Hænder, forgyldt af Smeden, fæstnet med 
Kæder for ikke at styrte (Jes. 44). Jo nærmere Hedninge- 
magternes pragtfulde Gudstjeneste traadte Israels 
Fromme, desto bedre gennemskuede de den i dens Intet- 
hed. Og Jahve, Israels Gud, blev for dem Alverdens 
Gud. Vel kendte Verden ham endnu ikke; men inde 
i Verdens Bryst, vidste de, gemtes den urolige Higen 
efter den ukendte Gud, efter Frelseren og Forløseren, 
paa hvem de fjærne Øer biede (Jes. 42). 

Gudsbegrebet ethiseres og fuldkommengøres. Vel 
havde Jahve til ingen Tid i Israels Historie været en 
Naturguddom; hans Forhold til Israel havde altid været 
sædeligt betinget, et virkeligt Pagtsforhold. Men mange 
ufuldkomne Forestillinger havde man næret om Gud. 
Hos de store Profeter afstrejfes disse for største Delen. 
Vilkaarligheden forsvinder af Guds Væsen. Hellig- 
hedens Begreb uddybes. Kærligheden glimter frem. 
Sit Højdepunkt naar denne Udvikling, da Herren 
Israels Gud i Kristus aabenbarer sig som Verdens 
barmhjertige Fader. 

Den hele Bevægelse bæres af enkelte. I de enkelte 
Profeters Hjerter havde Gud ladet sit Lys skinne. 
Men de enkeltes Religion blev til Folkets Religion. 
Hvad dette kostede af Arbejde og Anstrengelse for 
Profeterne, hvad her maatte til af vidunderlige Førelser, 
af Forjættelser og Opfyldeiser, af Straffetrusler og deres 
Udførelser, det véd enhver, der kender Bibelhistoriens 
Grundtræk. Her kun nogle Enkeltheder. Da det 
synkretistiske Hedenskab i Kongetiden truede med at 
kvæle eller ganske fordærve Israels Tro, da Dyrkelsen 
af Jahve rundt om paa Højene var maskeret Heden- 
skab, greb Konge, Præster og Propheter i Fællesskab 
til det heroiske Middel, dér søger sin Lige, at forbyde 
enhver Ofring til Gud, uden den fandt Sted i Jerusalems 

Tempel. Det blev sat igjennem, og Israels Religion 
var frelst for en overhængende Fare. Og for at Folket 
skulde lære sin Guds Magt at kende, lære ham at 
kende som den, der styrer Folkenes Skæbner og leder 
dem som Vandbække, blev det til Stadfæstelse af hans 
Trusler sendt ud til Babylon og atter, al menneskelig 
Beregning til Trods, for at hans Forjættelse skulde 
opfyldes, sendt hjem til Judæa. Hver af Folkets store 
Profeter og hver af dets vidunderlige Skæbner er 
som Led i en Kæde. Intet Led kan tænkes borte, 
uden at Kæden er sprængt — Israels Sag tabt og 
dets Religion forsvundet. Altid hænger Monotheismens 
Liv i en Traad, der udvortes er ganske uanselig ja 
næsten usynlig og dog saa stærk — som Guds Forsyn 
selv er en usynlig Traad og dog alt hænger deraf — 
indtil omsider Folket tog ved Troen paa den ene Gud. 

Og som de enkeltes Tro var bleven Folkets Tro, 
saaledes blev Folkets Tro til Verdens Tro — blev 
det, eller skal blive det. I Abrahams Slægt skulde 
alle Jordens Slægter velsignes. Guds Ære skulde for- 
kyndes over den hele Jord. Israels Profeter vendte sig 
først og sidst til Israel og vare ikke Hedninge- 
missionærer. Men igennem Folkets Skæbner vilde 
Gud tale til Hedningeverdenen, og i Folket vilde han 
skabe sig en Tjener til de manges Frelse. Da Tidens 
Fylde kom, sendte Gud sin Søn, sin Tjener, hvis Liv 
og Død, hvis Ord og Lære blev til en verdensover- 
vindende Kraft. I ham blev Folkereligionen til Verdens- 
religion. 

Opad og fremad gaar det i denne Religions- 
udvikling som ellers intetsteds. Opad paa Ørnevinger, 
fremad i Guds Kraft. Da Gud sendte Mennesket ud i 
Verden, sendte han det ud med den Opgave at gøre 
sig Jorden underdanig; men selv havde han for- 
beholdt sig en anden: den at gøre sig Mennesket 
underdanig. Her i Israel er hans Arbejdsmark til en 

Begyndelse. Han begyndte med at rense sig Aander, 
der vilde laane ham Øren og lade sig gennemstrømme af 
hans Liv; han gik over til at rense sig et Ejendoms- 
folk, nidkært for gode Gerninger; han ender med at 
lægge en Verden under sine Fødders Skammel. 

Hedenskabet se vi fuldt af forgæves Tilløb, af 
Decadence og Stagnation. Men her i Israel gaar 
det fremad trods alt. Her og kun her passe Dig- 
terens Ord: 

For alle gode Tanker, de kan slet ikke dø, 
Før endnu bedre Tanker er spiret af deres Frø. 



§ 72. Resultat af Kap. III. Saa staar det da altsaa 
fast: Al Religion i Verden bevæger sig ikke gennem 
en ensartet Udvikling. Religionshistorien viser os efter 
alt, hvad vi hidindtil have set, at der ikke kan være 
Tale om, at Hedenskabet var paa Vej henimod Monothe- 
ismen. Monotheismen er, som vi nu have set, Endepunktet 
af en særlig og meget mærkelig Udvikling, men ligger 
ikke for Enden af den almindelige hedenske Udviklings- 
gang som dennes Maal. Monotheismen er ikke et 
Rom, hvortil alle Veje føre, og Hedenskabet vilde, 
hvis Kristendommen ikke havde klippet dets Livstraad 
over, ikke have udviklet sig i den Retning. 



Kap. IV. Den bibelske Monotheismes Konflikt 
med Hedenskabet. 

§ 73. Kompromisets Aand i Hedenskabet. Den 
bibelske Monotheisme paa den ene Side af en dyb 
Grav, al anden Religion i Verden paa den anden Side 
Graven, — at denne Inddeling er den rette, have vi paa 
forskellig Maade søgt at vise i det foregaaende. Vi 
have med andre Ord søgt at vise, at naar man sammen- 
slutter alt, hvad der ligger uden for den bibelske 
Monotheisme under Navnet Hedenskab , er dette 
ikke en vilkaarlig Sammenslutning af Fænomener, 
der ikke høre sammen, ikke en uretfærdig Slaaen i 
Hob af det mindre værdifulde med det mere værdifulde, 
der egentlig kunde fordre en Rubrik for sig selv. 
Overfor Jødedommen og Kristendommen er alt i Heden- 
skabet solidarisk. Endnu skal der peges paa et Bevis 
herfor. / den verdenshistoriske Konflikt, som er til Stede 
mellem Monotheismen og dens Modstandere, staar den 
første alene og kæmper mod en Koalition af hedensk 
Filosofi og hedensk Religion, der ikke vil skilles men 
vil sejre eller falde under det samme Banner. Livets 
Konflikt bliver saaledes til en synlig Stadfæstelse paa 
den ideelle Kontrast. Den bibelske Historie og Verdens- 
historien viser, at vi have draget Grænsen mellem Reli- 
gionerne paa det rette Sted. 

Vistnok kender Hedenskabet ogsaa til religiøse 
Konflikter; men sluttelig sejrer i Hedenskabet ikke den 
religiøse Nidkærheds men Kompromisets Aand. 

De forskellige hedenske Religioner laa ikke ind- 
byrdes i nogen Kamp paa Liv og Død, men kunde 
ret godt forliges. Kom en Hedning til et fremmed 
Land, ydede han dets Guder al den Ære, han skyldte 
Stedets aandelige Magthavere. Hedenskabet er forsaa- 
vidt det religiøse Territorialsystems rette Hjem: cujus 
regio, ejus religio, den Gud, der hersker i et Land eller 
i en By, kan forlange at dyrkes indenfor dette Steds 
Grænser. En Romer betænkte sig ikke paa at vise 
Ægyptens Guder Ærefrygt i Ægyptens Land; men til 
Gengæld fordredes det ogsaa af Ægypteren, at han 
paa romersk Grund dyrkede Roms Guder ved Siden af 
sine egne. Og Døren for et antikt Pantheon stod 
aaben for fremmede Guddomme (§ 46). Fik de end 
ikke strax fuld Borgerret i Gudestaten, kunde de dog 
opnaa en Stilling som taalte Halvborgere. Med Tiden 
kunde de vinde længere frem. Det Aarhundrede, hvori 
Caracalla gav Indbyggerne i det hele Romerrige fuld 
Ret som romerske Borgere, var samtidig Synkretismens 
Aarhundrede, hvori alle de fremmede Guddomme er- 
hvervede sig fuld Borgerret paa Olympen. 

Men ikke blot er man i Hedenskabet villig til at 
anerkende fremmede Guder ved Siden af sine egne; 
man gaar længere og anerkender de fremmede Guder 
som identiske med ens egne. Saa helt Uret har man 
jo heller ikke heri. Til syvende og sidst var det jo 
de samme store Naturfænomener, man dyrkede overalt 
Hvorfor skulde man saa indbyrdes strides? Denne 
skjulte Sammenhæng var Hedenskabet sig ogsaa selv 
bevidst og vidner derom igennen Trangen til at finde 
sine egne Guder igen i andre Folks og den deraf frem- 
komne Praxis at benævne disse fremmede Guder med 
sine egne Guders Navne. En lovtro Jøde kunde ikke 
falde paa at kalde Zeus eller en anden fremmed Over- 
gud for Jahve. Men for Cæsar var det en selvfølgelig 
Sag, hvor han omtaler Gallernes Guddomme, at omtale 

dem med de romerske Gudenavne. »Særlig dyrke de 
Guden Mercur«, siger han, »og efter ham Apollo, 
Mars, Juppiter og Minerva« (Bell. Gall. VI, 17). Og om 
Germanerne fortæller han VI. 21, at de dyrke Solen, 
Vulcanus og Maanen. Det falder ham ikke engang ind 
at fortælle os, hvad disse Guders hjemlige Navne vare. 
Derfor viser Hedenskabet os stadig ved Siden af 
Gudernes Flerfoldiggørelse flere Guders Sammensmeltning 
til én. Romerske og græske Guder smelte sammen, 
forskellige indiske Stammers Guder identificeres osv. 

Naturligvis kan politisk Animositet føre til religiøs 
Animositet, og Troskab mod ens egne gamle Guder 
kan hos enkelte føre til Opposition mod det ind- 
trængende nye. Men Historien viser, at omsider sejrer 
den rummeligere Betragtningsmaade. Man kunde i 
Rom længe nok holde igen mod de fremmede Kulters 
Indførelse. De kunde i Længden ikke holdes ude. 
Deres Dyrkelse maatte tillades paa romersk Grund, 
blot deres Tilhængere ogsaa viste Roms Guder deres 
Hyldest — en nøjagtig Parallel f. Ex. til de peruanske 
Tilstande, hvor de til Cuzco overførte fremmede Kolo- 
nister beholdt deres egne Sæder og Skikke, men dog 
maatte deltage i den officielle peruanske Soldyrkelse 
(Bahnson Etnografien I, 460). 

Som de forskellige Folks Religioner ende i Kom- 
promiset, saaledes ogsaa de forskellige religiøse og 
filosofiske Standpunkter indenfor det enkelte Folk. 
Her kan der til en Tid ganske vist opstaa en ret stærk 
Spænding, men et afgørende Brud med Folkereligionen 
er som tidligere paavist næsten uhørt (§ 51). Snart er 
Kompromiset det indvortes aandelige som i al hedensk 
Pantheisme, hvad enten den i Indien hedder Brahma- 
nisme eller i Grækenland Stoicisme (§ 52). Snart er 
Kompromiset rent udvortes, idet man følger Lands 
Skik for ikke Land at fly (§ 53). Man har spøgefuldt 
defineret et Kompromis som en Handling, hvorved man 

kompromitterer sig selv. Denne Definition passer 
ypperlig paa dette sidste, det udvortes Kompromis. 

I hvilke Tilfælde nu Kompromiset mellem de for- 
skellige Religioner og mellem de forskellige Stand- 
punkter skal opfattes som rent udvortes, eller man skal 
antage, at Sjælen er med deri, kan være tvivlsomt 
Det er ikke altid, man har Konfessioner som Ciceros. 
Sikkert er det, at hele Hedenskabet er præget af Kom- 
promisets Aand. Som symbolsk derfor kan man tage 
Kejseren af Kinas Adfærd. Tre store Religionssystemer 
have almindelig Gyldighed i hans Rige: Konfucianismen, 
Taoismen og Buddhismen. Man tror maaske, at 
Kejseren holder sig udelukkende til et af disse Sy- 
stemer. Nej, ved højtidelige Lejligheder deltager han i 
hver Religions særlige Fester; et lysende Exempel for 
sit Folk, der lever paa en Komposition af alle tre 
Religioner. Man har en smuk Parallel hertil fra Japan: 
den gamle nationale Religion, Shintoismen, og den 
senere indtrængte Buddhisme havde i lange Tider 
enedes paa den skønneste Maade, saa at Buddhist- og 
Shintopræster afvexlende forrettede Gudstjenesten i de 
samme Templer og ved de samme Altre. Men i 1868 for- 
langte den japanesiske Regering, at Templerne skulde 
erklæres enten for Buddhist- eller Shintotempler. 
Japanesernes Trang til i religiøs Henseende at have 
baade i Pose og i Sæk vidste imidlertid at finde Ud- 
veje af Dilemmaet; kunde man ikke mere i ét Tempel 
finde begge Religioner repræsenterede, nu vel saa maatte 
mangaa til to: det nyfødte Japaneserbarn bragtes saa af 
Forældrene baade til et Shinto- og et Buddhisttempel 
for at modtage den højtidelige Indvielse begge Steder. 

Saaledes er Buddhismen, en Kineser for Kineserne, 
en Japaneser for Japaneserne, overalt læmpende sig efter 
de gamle Folkereligioner og villig til Forbund med 
dem ; og mer eller mindre af dette Væsen ville vi finde 
overalt i Hedenskabet. 



Nidkærhedens Aand i Israel. 225 

Om Kejseren af Kina se Max Mfiller, Physical Religion p. 28. 
Naturligvis er denne Kejserens Adfærd Genstand for M. M.'s Be- 
undring. Ang. Buddhismens og Shintoismens indbyrdes Forhold se 
G. A. Cobbold, Religionerne i Japan, Smaaskrifter til Oplysning for 
Kristne IX, 5. p. 9 f. At der i Kina kan opstaa en Spænding mellem 
de forskellige Religioners Repræsentanter, skal naturligvis ikke nægtes, 
se Edkins, Religion in China (London 1878) p. 50 flg. 

§ 74. Nidkærhedens Aand i Israel. I den jødiske 
Monotheisme møde vi en Magt af en anden Surdejg. 
Dens Løsen er ikke Forliget med de andre Religioner, 
men Krig paa Livet. Dens Haand er imod alle og 
alles Haand imod den. Og det vidunderlige viser sig, 
at denne Nidkærhedens Aand er dens Styrke, at den 
voxer sig stærk gennem Konflikten. Intet Drama 
er vidunderligere end dette Monotheismens Sejrsløb 
gennem de sværeste religionshistoriske Kampe. I den 
er den jødiske Monotheisme stadig Helten, Helten der 
fødes i Ringhed under fattige Kaar, der i sin Ungdom 
og Opvæxt udstaar de mærkeligste Farer og altid 
kommer lykkelig fra dem i yderste Øjeblik, og som i 
sin Manddom vinder Land og Rige. Er der nogen 
Religion, der efter menneskelig Beregning maatte have 
haft de færreste Chancer for at bestaa i Kampen for Til- 
værelsen, er det den jødiske. Hvilken Religion har 
været udsat for Farer som den og Fristelser som den? 

Paa dobbelt Maade har Hedenskabet nemlig prøvet 
at udslette Israels Religion, gennem Forførelse og ved 
Forfølgelse. Som alle andre hedenske Folks Religioner 
indbyrdes forligtes og smeltede sammen, skulde Israel 
forføres til paa synkretistisk Vis at acceptere de fremmede 
Folks Guder. Og da det var en Haan mod Heden- 
skabet at afvise det, naar det trængte ind under syn- 
kretistiske Former, lønnede Hedenskabet følgelig Fri- 
stelsens Afvisning med Forfølgelser. Det er nu ikke let 
at sige, hvad der er det vidunderligste i dette Folks 
Historie, den religiøse Energi, der altid vaktes i det, 

hvor det var ved at bukke under for Fristelsen, eller 
den hemmelighedsfulde Skæbne, der bevarede det i 
alle ydre Farer. 

§ 75. Israel og Ægypten. Med en Konflikt be- 
gynder Folkets Historie, og det er som et mærkeligt 
Varsel for denne, at det er et religiøst Spørgsmaal, der 
giver Anledningen. Slægtled igennem havde Jacobs- 
sønnernes Afkom levet under ægyptisk Skytsherre- 
dømme som Ægypterkongens lydgivne. Som saa 
mange Gange senere i dette Folks Historie er denne 
Berøring mellem det udvortes afmægtige, ubetydelige 
Folk og det overmægtige Kulturrige imidlertid ikke 
endt med, at Israel lod sig opsuge af det sidste. Der 
har vel ogsaa her i Ægypten været Israeliter, der have 
været tiltrukne af ægyptisk Væsen og ægyptisk Visdom, 
men andre maa have staaet som Vogtere af den gamle 
Nomadestammes Religion og Overleveringer. Det Folk, 
der drager ud af Ægypten er et Folk, der er sig selv, 
sin Fortid og sin Gud tro. Israel forlanger af Ægyptens 
Farao at faa Lov til at drage ud i Ørken for at fejre 
Jahves gamle Fest, for at ofre til sin Stammegud. 
Israel kræver sin Religion respekteret. Men Farao 
siger nej; han respekterer hverken Folkets nationale 
eller religiøse Ejendommeligheder. Da indtræder det 
afgørende Brud, og den Jahve, hvis Dyrkelse Farao 
ikke havde villet tillade, fører selv sit Folk ud, og 
værner selv om sin egen Ære, saaledes som han i hele 
Folkets Historie altid gjorde det herefter. Israel drager 
ud og vender Ægypten Ryggen. Det var som Folk 
ikke gaaet op i Ægypterne, og sin Religion tager det 
med sig ubesmittet af ægyptiske Spekulationer. Det 
var første Gang Hedenskabet forgæves søgte at kvæle 
baade Folk og Religion, og det blev ikke den sidste. 
Men i Farens Stund knyttedes Baandet mellem Jahve 
og hans Folk. Israel lærte ved den underfulde Be- 

frielse sin Guds Magt at kende. Fra det Øjeblik 
i hvert Fald var Jahvismen alene Israels legitime 
Religion. Israel havde ingen anden Gud og Hjælper 
end Jahve, Israels Gud fra Ægyptens Land (Hos. 13, 4). 

Med Rette bemærker Dillmann om Israels Konflikt med Ægypten : 
.»Den følgende nationale Kamp er fra først af ret egentlig en Reli- 
gionskamp tillige (cf. 2. Mos. 12, 12; 4. Mos. 33, 4). Hvis ikke denne 
nationale og religiøse Spændings Drivkraft havde været der, vilde der 
ikke have været Mulighed for Mose Værk.« Handbuch der Alt- 
testamentlichen Theologie (Leipzig 1895) P« io2 » 

§ 76. Den bibelske Monotheisme i Forsvarskamp 
mod Kananæernes Polytheisme. I Kanaans Land 
ventede der nye Farer. Vel vandt Israel glimrende 
Sejre og erobrede Størstedelen af Landet; men store 
Strækninger blev i de gamle Indbyggeres Magt. Israel 
og Kananæerne kom til at bo spredt mellem hinanden. 
Herved udsattes Israel for den største Fristelse til 
Frafald fra sin Gud. Ved Kananæernes Religion var 
der nok, der kunde lokke og drage. Det var en 
Naturdyrkelse af den almindelige semitiske Art, der 
ret kunde tiltale det lavere i Mennesket. I Polythe- 
ismen hele Verden over har man som Regel lagt den 
menneskelige Kønsmodsætning, Forskellen mellem det 
mandlige og det kvindelige, tilbage i Guddommen eller 
i Gudeverdenen. Religionens Karakter behøver ikke 
altid derved nødvendigvis at drages ned i det usædelige. 
Kinesernes Spekulationer over yins og yangs dobbelte 
Kraft ere (Oscar Hansen: Fra Aandslivet i det 
klassiske Kina p. 170) ikke benyttede til dermed at 
retfærdiggøre Lasten, og hos enkelte kristne Theologer 
kunne saadanne Spekulationer endnu den Dag i Dag 
føre et tilbagetrukkent Liv i et Hjørne af deres 
Theologi uden at gøre nogen Sk^de. Som oftest har 
dog det evig kvindeliges Tilstedeværelse paa Olympen 
de uheldigste Følger. I de semitiske Religioners Gud- 
domme traadte nu Dyrkelsen af den i sexuel Henseende 

bestemt kvindelig tænkte Guddom frem i betænkelig 
Grad. Med Vellyst og Utugt dyrkedes Baal og Astarte. 
»Hellige« Kvinder (Kedesher, deres Navn hænger 
sammen med kadosh, hellig, gudindviet) ofrede i 
Templerne deres Kyskhed til Gudernes Ære. Og som 
Grusomhed følger i Vellystens Spor, dyrkedes Kanaans 
Guder ikke blot ved Utugt men ogsaa ved Menneske- 
ofre og Børneofre, og den samme Gud, man i det ene 
Øjeblik ærede gennem sine Udsvævelser, hædrede man 
maaske i det næste ved at pine og lemlæste sig selv. 
Men ogsaa Selvpinslen kan have sin Vellyst. Der var 
da nok for Sanserne i Kanaans Religion. Strax ved 
Indgangen til Landet fik Israel dens dragende Magt at 
føle (4. Mos. 25. Hos. 9, 10). Ved den første den 
bedste Anledning, i Moab paa Baal Peors Bjærg, for- 
førtes det fra Ørken kommende Folk til at dyrke 
Stedets Gud. Den utugtige Kultus var Lokkemaden, 
og den forfejlede ikke sin Virkning; den Gang saa 
lidt som senere. Endnu et halvt Aartusinde efter 
Landets Erobring maatte Hoseas klage over den gamle 
udsvævende Naturdyrkelses Tiltrækningskraft. »Utugt, 
Vin og Most tager Forstanden bort« (Hos. 4, 11 flg.). 
Og selv ganske fraset den kananitiske Religions 
Indhold maatte den øve sin Tiltrækningskraft, slet og 
ret fordi den var Kanaans Religion. Da Samaritanerne 
eller rettere da Hedninger fra Babylonien, som paa 
Asarhaddons Foranstaltning havde taget Ophold i 
Samaria og andre nordisraelitiske Stæder, bleve plagede 
af Løver, saa de heri en Straf fra Landets gamle 
Guddom, fordi de ikke ydede ham den tilbørlige Ære. 
Efter 2. Kong. 17, 26 flg. vælge de derfor i Nøden 
den Udvej ved Siden af deres egne Guder at acceptere 
Dyrkelsen af Jahve. Assyrerkongen sender dem en af 
de deporterede Præster, ikke for at han skal lære dem 
af med deres egen Gudsdyrkelse, men for at han kan 
lære dem at give Landsguden, hvad han har Ret til at 

fordre. Og Jahve fik sig en Plads ved Siden af 
Nergal, Adramelek og Anamelek. Dette var Udtryk 
for almindelig hedensk Tankegang. Et Land havde 
sine Guder. Man kunde overvinde og udrydde Landets 
Indbyggere, men Landets Guder skulde respekteres. 
Saaledes bar alle andre Folk sig ad; hvorfor skulde 
Israel da ikke bære sig ad paa samme Maade? Naar 
andre kunde acceptere Jahve ved Siden af deres Guder, 
hvorfor skulde Israel saa ikke kunne acceptere disse 
ved Siden af sin Gud? 

Her laa Faren for Israel. Den største Fare laa 
ikke i Kananæernes politiske Fjendskab. Folket kunde 
være blevet rodhugget; der skulde nok være blevet 
Stubbe tilbage, hvoraf nye Rodskud kunde have spiret 
frem. Heller ikke var der nogen Fare for ligefrem 
Religionsforfølgelse fra Kananæernes Side ; deres Religion 
var taalsom nok. Men Faren var den, at ogsaa Israel 
kunde blive taalsomt og gaa paa Accord. I saa Fald 
havde alt strax været ude; det vilde betyde Folkets 
endelige Undergang. En synkretistisk Strømning i 
Israel var farligere for Folkets Bestand end ti tabte 
Slag. Men i Dommertiden var Synkretismens Aand 
som en snigende Sot ved at brede sig i Israel. Jahve 
og Baal var ved at slutte et Kompromis. I en af 
Landets vigtigste Byer, Sikem, der havde en blandet 
Befolkning af Kananæer og Israeliter, høre vi (Dom. 
9, 4), at der dyrkedes en Gud ved Navn Baal berit, 
Pagtens Baal eller Herre, sikkert en ægte synkretistisk 
Figur, en Sammensmæltning af Kananæerne og Israel- 
iternes Gud. Naar den populære bibelhistoriske Op- 
fattelse støttet paa Ordlyden af den bibelske Fremstilling 
f. Ex. Dom. 2, 8 flg. stadig ser Israel i Færd med 
at svigte sin Gud til Fordel for andre Guder, er denne 
Opfattelse ganske vist rigtig, men trænger dog til den 
nøjere Forklaring, at det ingenlunde altid var Israels 
Mening at ville svige sin Gud. Det sveg ham — mea 



230 Synkretismens Fare. 

det vidste ikke altid af det. Dets Afgudsdyrkelse 
havde Synkretismens Form. Man satte Jahve ved 
Siden af de andre Guder eller identificerede ham 
med dem. 

Israel var inde paa et farligt Skraaplan. Og at 
man glider paa et Skraaplan, deri er intet mærkeligt. 
Men at Israel stansede paa Skraaplanet, er det vid- 
underlige. Naar Nøden var størst, var Hjælpen nærmest. 
Nidkærhedens Aand vaagnede i Folket. Kananæernes 
Aag, det aandelige saavel som det udvortes, brødes, og 
ved Dommernes Rejsninger blev Monotheismen reddet 
for Israel — og for Verden. 

Med Saul og David sejrede det jødiske Element i 
Kanaan endeligt og afgørende over det kananæiske i 
politisk Henseende. Men i religiøs Henseende var 
Synkretismens Farer ingenlunde overstaaede. Kananæ- 
iske Folk i videre Forstand omgav Israel paa alle 
Kanter, og deres Religion søgte stadig Indpas. Salomo 
bukkede under herfor, da han efter iste Kong. n, 
i — 8 af sine fremmede Hustruer lod sig forlede til at 
dyrke deres Guddomme. Og efter Landets Deling 
sivede baade i Nordriget og Sydriget Hedenskabet 
stadig ind under Synkretismens Form. Særlig galt saa 
det ud i Efraim, hvor Jahvedyrkelsen vel var den 
officielle Rigsreligion , men hvor den havde faaet saa 
mange hedenske Tilsætninger, at den for det profetiske 
Øje var lig med Afgudsdyrkelse. Den samme Achab, 
der gav sine Børn Navn efter Jahve, Achas-ja, Jo-ranu 
Athal-ja, og som, da han drog i Krig, raadspurgte 
Jahves Profeter, byggede i Samaria et Tempel for den 
tyriske Baal. Som Salomo lod ogsaa han sig forføre 
af sin Hustru og blev synkretistisk Konvertit. Kvinden 
bliver sig selv lig i sin mærkelige Ævne til i religiøs 
Henseende indenfor Ægteskabet at drage Manden med 
sig. Synkretistisk var ogsaa Molokdyrkelsen i Juda 
Riges sidste Tid. Det var Jahve selv man tilbad 

under Navn af Molok og ærede paa hedensk Vis med 
Menneskeofre. 

Men Synkretisterne i Israel fik ikke det sidste Ord. 
Nidkærhedens Aand blev ikke slukket. Det er ikke 
for intet, at Ordet om Jahves Nidkærhed staar paa en 
saa fremskudt Post, som det gør (2. Mos. 20, 3 — 5) i 
Spidsen for de 10 Bud, og at Buddet: »Du skal ikke 
have andre Guder for mig«, er Dekalogens første Bud. 
Man har kunnet vise mange Paralleler til Dekalogens 
øvrige Bud. Ikke at stjæle, bryde Ægteskab, og 
sige falsk Vidnesbyrd er ikke blot Dyd i en Jødes, men 
ogsaa i mangen Hednings Øjne. Men det første Bud, 
Dekalogens Pointe, Budet om ikke at have andre Guder, 
er religionshistorisk korrekt stillet i Spidsen. Men at 
Jahve er nidkær, viser tilbage til en endnu dybere 
Egenskab. Det er en god Ting at holde paa sin 
Ære, men kun hvis man har en Ære. Var det nu 
kun et uberettiget Krav af Jahve at fordre sig æret 
paa alle andre Guders Bekostning? Om en Fetisch 
stillede det Forlangende til sin Tilbeder, maatte man 
vel smile ad den Fetisch og spørge, hvorfor den da 
var bedre end alle andre Fetischer. Om en af 
Polytheismens Guder kom med det Krav, vilde det 
ogsaa være Praleri. Derfor lod de det ogsaa være. 
Men Jahve var nidkær, fordi han havde Ret til at 
være det. Baal havde ingen Ret til at være det, og 
Molok havde ingen Ret til at være det, men Jahve 
havde Ret dertil, og derfor var han det. Han var 
den ene Gud; ingen kvindelig Guddom stod ved hans 
Side og drog ham ned i det fysiske sexuelle Liv; 
men Baal og Molok havde en Astarte ved deres Side. 
Om Jahve fandtes ingen Mythologi. Mens de »hellige« 
Skøgers Utugt bedreves til de kananæiske Guders Ære, 
var sligt en Afsky for Jahve; den Hellighed, som han 
krævede, var af en anden Art. Paa Baals og Moloks 
Altre bragtes slagtede Børns Kroppe som Ofre; i 

Jahves Tempel var saadant forbudt. Hvor Jahves Vilje 
blev fulgt, opgav man den overtroiske Dødemanen, der 
ellers havde saa vid Udbredelse. Og den Sædelighed, 
som Jahve stod som Vogter af, var vel ikke den fuld- 
komne Sædelighed, ligesaa lidt som Jahves Hellighed 
var den fuldkomne Hellighed, men i Forhold til andre 
Folks Sædelighed dog et umaadeligt Fremskridt. Og 
en sjælden Humanitetsfølelse besjæler Israels gamle 
Love (2. Mos. 21 — 23). Israels Gud og Israels Folk 
sidde derfor inde. med Skatte, som det vilde være en 
Ulykke for hele Menneskeheden at se opgivne ved 
slap Synkretisme. 

Hvilket vidunderligt Sammenspil altsaa: den hellige 
Gud er den nidkære Gud. Han værner om sin Hellig- 
hed ved sin Nidkærhed; her ses, hvor rigtigt det er, 
naar RauwenhorT finder et Særmærke for Monotheismen i 
dette: Hævdelsen af det Sædeliges guddommelige Ret; 
sædeligt Gudsbegreb og Monotheisme blive to Sider 
af samme Sag. Den Gud, der repræsenterer Sam- 
vittighedens Krav, kan ikke have nogen anden ved sin 
Side. Og dette er nu det vidunderligste af alt, at den 
nidkære Gud satte sit Krav igennem. Man undrer sig 
maaske over disse idelig gentagne Beretninger i Bibelen 
om, at Israel faldt fra Jahve og dyrkede de mange 
Guder. Man synes maaske, at det maa være et ganske 
særlig ondartet Folk, der kunde gøre det; men der er 
i Virkeligheden ikke det mindste mærkelige derved. 
Enkelte moderne Historikere have ogsaa for nogle 
Skikkelsers Vedkommende villet forbedre lidt paa 
Historien; en Salomo eller Achab skal ikke have været 
saa ugudelig, som han skildres. De skulle ikke have 
ladet sig forføre af deres Hustruer til Afguderi, men 
blot været saa tolerante at lade disse have fri Udøvelse 
af deres Religion. De skulle have baaret sig ad som ægte 
liberale Monarker og fortjene derfor ingen Dadel. Vistnok 

en unødvendig Æresredning. Den, der har Øje for 
Hedenskabets Magt i Slægtens Historie (§ 60), og som 
betænker, hvor fristende Hedenskabet maatte være ved 
sin Naturalisme og Sanselighed, kan ikke finde det i 
fjerneste Grad besynderligt, om hele Israel med samt- 
lige dets Konger, med Revl og Krat, var sunket tilbage 
i Polytheismen. Det vilde ikke være det mindste 
mærkeligere, end at en Sten, der er kastet i Vejret, 
falder ned igen. Det vidunderlige bestaar tværtimod 
deri, at der altid bevaredes en Rest, som ikke faldt. 
Alt Haab syntes ude, da opstod en Barak og en 
Debora. Konge og Folk glemte Jahve og vendte sig 
til Baal, da sendtes en Elias. Kananæisk Væsen havde 
grebet hele Efraim, da forlod Amos sin Hjord for at 
optræde som Vidne for Jahve Zebaoth. Hvad er det 
for et Forsyn, der vaager over dette Folks Religion? 

En Oversigt over Jahvismens Kamp mod det indtrængende 
Hedenskab findes hos Baethgen, Beitrage zur semitischen Religions- 
geschichte (Berlin 1888) p. 131 — 252. 

§ 77. Den bibelske Monotheismes Forsvarskamp 
mod Assyriens og Babylons Guder. I den senere 
Kongetid fik Israels Religion en ny Dyst at bestaa. 
Assyriens og Babylons Guder rykkede frem til Angreb. 
Forinden de assyriske Tropper oversvømmede Israel, 
kastedes Assurs Stjerneguder, Sakkut og Kevan (Amos 
5, 26) ind over Grænserne, og al Himlens Hær fulgte 
senere bagefter. Disse Guders forførende Magt maatte 
være stor. De vare det sejrrige Assyriens Skytsherrer, 
og alt det, som kom fra Assyrien eller fra Babylon, 
kom fra Kulturens store Centrer. Men Jahves Profeter 
stod atter paa Vagt, og i den under Josias fremkomne 
Lovbog (5 Mosebog, Deuteronomium) brydes Staven 
ubarmhjertig over alt dette Uvæsen. 

Den, -der stoler paa Kulturens og Kunstens Ævne 
til at hæve Menneskeslægten, bør betragte denne det 

sande Israels fortsatte Kamp for sin Religion imod 
Afgudsdyrkelsen. Alle Oldtidens Kulturstater i den 
gamle Verden (paa Indien og Kina nær) kom i Be- 
røring med Israel, og alle med Undtagelse af Perserne 
søgte at kvæle dets Religion. Israel har successivt 
i religiøs Henseende maattet kæmpe paa Livet mod 
Kananæerne, Fønikerne, Assyrerne, Babyionerne, 
Grækerne og Romerne. Alle stod de over Israel i 
Kultur. Stadig kom det fremmede Lands Afguds- 
dyrkelse i Pagt med det fremmede Lands højere Kultur. 
Naar man véd, hvilken Magt det ogsaa nutildags kan 
give en moderne Idé, at den kommer fra et Kultur- 
centrum, naar man betænker, hvorledes det at være 
kosmopolitisk »Europæer« er et velkendt moderne 
Ideal, forstaar man, hvorledes den Jøde, der vilde være 
paa Højde med Tidens Dannelse, der ikke vilde spærre 
sig ude fra den store Verdens Aandsliv og ikke vilde 
være Partikularist men en sand Verdensborger og 
»Asiater«, nødvendigvis faldt lige i Armene paa Poly- 
theismen. Man tænke sig dog ind i den Situation, at 
vort lille Danmark var det eneste monotheistiske Land 
i Verden, medens alle Kulturlandene, England, Frank- 
rig, Tyskland, alle halvciviliserede Lande som Rus- 
land, vore nærmeste Frænder Nordmændene og Sven- 
skerne — saa nær som disse staa os, stod f. Ex. Moab 
og Ammon ved Israel — at alle disse vare Polytheister, 
og man har Israels Situation. Man forstaar, hvorledes 
enhver Import af udenlandsk Kultur maatte bringe 
hedensk Smitte med sig. Det er dette, vi føle i et 
Ord som Jesaias 2, 6 ff. Med ægyptiske Heste, med 
Østens Skatte, med Forbundet med de Fremmede, 
kommer samtidig Afgudsbilleder i Masse, Trolddoms- 
kunster og alt hedensk Væsen. Saa tvinges man da til 
alvorligt at overveje, hvem Menneskeheden skylder 
mest, Israel eller hine Kulturstater. Man bør alvorlig 
betænke, om Gudsfrygt og Sædelighed uden høj Kultur 

ikke er uden Sammenligning mere værd end Astarte- 
dyrkelse og religiøs Prostitution med Kultur. Frem- 
deles bør man overveje, hvem der i Sandhed er Frem- 
tidens Bærere, hin israelitiske Kærnetrop, der ikke vilde 
bøje Knæ for Baal og Astarte, Bel og Nabu, Zeus og 
Bacchus, Juppiter og Caligula, eller de, der beundrende 
tog mod de asiatiske Kulturlandes Religion. Hvilken 
Fremtid vilde der have ventet Verden, hvis hin Kærne- 
trop havde svigtet? Paa deres Troskab beror Verdens 
Fremskridt; men Kulturstaterne have ved at bekæmpe 
Israel stadig gjort deres til at faa Verdens Udvikling 
til at gaa i Staa, stadig prostitueret sig selv. 

Hvilken gribende Modsætning frembyder ikke det 
babyloniske Exil! Aar 722 var Samaria faldet og 
Israels Stammer førte i Landflygtighed. Sporløst ere 
de forsvundne. Deres Religion var ved Synkretisme 
bleven saa opspædet med Hedenskab, at hverken Folket 
eller Religionen efter Rigets Fald kunde bevare sin 
Selvstændighed. Hedenskabet sugede dem op. Men 
da Undergangen 586 ramte Juda, blev Udfaldet et 
andet. Om Profeterne dannede der sig i Ulykkens 
Dage en Menighed, der standhaftig modstod alle 
Hedenskabets Forlokkelser og vilde være den nidkære 
Gud tro. Udvortes var Stillingen fortvivlet. Deres 
Gud Jahve var bleven en Konge uden Land. Jerusalem 
var erobret, Templet ødelagt og Palæstina en babylonisk 
Provins. Marduk og Bel, Babylons store Guder, havde 
ført Nebukadnesars Hære til Sejr. Men skønt mang- 
foldigejøder ogsaa religiøst kapitulerede over for Babylon, 
holdt Herrens Profeter Stand og bøjede ikke Nakken 
for Babels Pantheon. En ufattelig Sejrsvished besjælede 
dem. Al sund Sans og al menneskelig Beregning til- 
trods holdt de fast ved Jahve, Kongen uden Land, og 
erklærede, at han netop var hele Verdens Herre. 
Kender Religionshistorien Mage til slig Daarskab? 

Men naar man træder nærmere og konfronterer 
Babels Guder med Jahve, forstaar man Profeterne. Ud- 
vortes betragtede syntes Babels Guder Kæmper og Jahve 
en Dværg; men for en nærmere Betragtning er det 
ganske omvendt. Naar man stiller Babels Guder op 
og holder Revue over dem, Bel, Anu, Ea, Marduk, 
Nabu med samt deres Hustruer, kan man ikke andet 
end sande det træffende Ord af Lotze (Mikrokosmus III, 
p. 147): »Blandt Orientens theokratisk ordnede Folk 
forekomme Hebræerne os som Nøgterne blandt Drukne; 
Oldtiden syntes ganske vist, de vare Drømmere iblandt 
Vaagne.« Som Himlen er højere end Jorden, er Profetens 
Gudsbegreb højere end Babyionernes. Det er et 
af den gammeltestamentlige Kritiks uomstødelige Re- 
sultater, at Jes. Kap. 40 flg. skrive sig fra det babyloniske 
Fangenskabs Tid. Saalangt fra at disse Kapp. berøves 
noget af deres Kraft ved denne Datering, føler man 
først ved at henføre dem til Exilet hele deres Vægt. 
Her ude paa den store Verdensscene staar Israel over 
for Hedenskabets Goliat. Men der er Sten til Slyngen, 
og de vide at ramme. Profeten kender sine Modstandere. 
Han kender deres overtroiske Tillid til Afguderne og 
Afgudsbillederne, og med bidende Haan spotter han 
disse Menneskers Dumhed, der af det samme Træ 
bruge noget til Brænde, som de bage Brød ved og 
varme sig ved, og anvende Resten til et Afgudsbillede, 
som de falde ned for, tilbede og anraabe om Hjælp 
i Nøden. Den Gud, som Profeten selv tilbeder, er 
tilvisse af en anden Art: »Hvo er det, der har maalt 
Vandene i sin hule Haand og Himlene med sin Haands 
Bredde, der har samlet Jordens Støv i Skjeppemaal og 
lagt Bjergene paa Vægtskaalen og vejet Højene! Har 
nogen retledet Jahves Aand eller raadet ham som Lære- 
mester? Har han taget nogen paa Raad til at lære og 
undervise sig om den rette Vej, til at skaffe sig Ind- 
sigt og lære sig Visdoms Vej? Se Folkeverdenen er 

at regne lige med en Draabe paa Spanden, med et 
Fnug paa Vægtskaalen, den vide Verden vejer saa 
meget som et Støvgran. Selv Libanons Skov er ikke 
Brændsel nok, og dets Dyr ere ikke Offerdyr nok. Alle 
Folkene ere som et Intet overfor ham, for ham ere de 
at regne som Tomhed og Ikkeværen. Hvem ville I 
ligne med Gud, og hvad ville I stille overfor ham som 
hans Lige? Gudebilledet maaske, som Kunstneren 
støber og Guldsmeden forgylder og laver sølverne 
Kjeder til, mens den fattige Tempelgiver vælger et 
Stykke holdbart Træ og søger sig en dygtig Mester, 
der kan stille et Gudebillede op, som ikke vakler? 
Have I da ingen Tanke og ere I døve — ?« (Jes. 40, 1 2 flg.). 

Et Spørgsmaal ogsaa til visse af vor Tids Religions- 
historikere. 

Saa afhænger da hele Verdens Fremtid af, at det 
sande Israel ikke dysses i Søvn, men bliver ved at 
være det vaagne Folk blandt Drømmerne. Det er 
denne Israels universelle Betydning, Profeten giver saa 
klart Udtryk for, naar han taler om den trofaste 
Herrens Tjener, der holder ud i Fristelser og Farer 
ikke blot for sin egen, men for Hedningefolkenes Skyld : 
»Nu siger Jahve, det er for lidet for dig at være min 
Tjener blot for at genoprette Jakobs Stammer og føre 
Israels Levninger tilbage til mig; derfor gør jeg dig 
til et Lys for Hedningerne, at du kan være min Frelse 
til Jordens yderste Ender« (Jes. 49, 6). Og tør nogen, 
naar han stiller Babylons Guder ved Siden af Israels, 
nægte, at Profeten talede Sandhed? Hedningerne sad 
i Mørke, kun Herrens Tjener kunde bringe Lys. Og 
Historien har vist det: Herrens Tjener bragte det Lys, 
som splittede Afguderiets Taage. Babel havde givet 
Verden Mønt, Maal og Vægt; men havde Babel ogsaa 
givet Verden sin Religion, vilde der være Mørke, 
hvor der nu er Lys. Havde Babel sejret — Farvel 
hvert Fremskridt paa Jorden i Religion og Humanitet! 

Jesajacitaterne efter den mesterlige Oversættelse i Buhls For- 
tolkning (Kbhvn. 1894). 

§ 78. Jøderne i Persertiden. Den store Profets 
Ord gik i Opfyldelse. Den Kyros, som han havde 
peget paa som Fuldbyrderen af Jahves Vilje, erobrede 
Babylon, og Jødernes Befrielsestime slog. Perserkongen 
sikrede sig deres Taknemmelighed ved at lade dem vende 
tilbage til Palæstina. Deres Tempel skulde de have 
Lov til at bygge op. De gamle af Nebukadnesar bort- 
førte Tempelkar fik de med hjem, og Byggearbejdet 
skulde bestrides af Kongen. Fra første Færd af var 
Forholdet mellem Jøderne og Perserne saaledes præget 
af en vis Venskabelighed. Da det hjemvendte Folk 
omsider under Darius begyndte at bygge Templet op, 
gjorde den persiske Satrap vel Indberetning herom 
til Kongen, men lod dog samtidig Arbejdet gaa sin 
Gang; og da Kyros' Gavebrev fandtes i Ekbatana, 
blev det stadfæstet af Darius, der gav Anvisning paa 
at dække Udgifterne til Tempelbygningen af de konge- 
lige Skatter fra Landet vest for Eufrat. Videre kunde 
Hedenskabet ikke godt gaa i elskværdig Tolerance 
overfor Jødedommen. Dog skal der vel næppe ses 
mere heri end klog Politik. I Babel optraadte Kyros 
officielt som Marduks og Nabus Tilbeder og vandt 
derved stor Popularitet. Han var tolerant imod alle, 
ikke blot mod Jøderne og deres Gud. Man behøver 
derfor ikke for at forklare hans og Darius' Handle- 
maade at pege paa Muligheden af, at de Ahuramazda- 
dyrkende Persere skulde have følt sig særlig tiltrukne 
af den jødiske Monotheisme og i denne hilst en be- 
slægtet Religion. Vel vare Jøderne et lidet Folk, men 
naar man i dem kunde have paalidelige Venner, hvorfor 
saa ikke vinde dem? 

I dette Tidsrums Begyndelse var Jødefolket atter 
udsat for Synkretismens Farer. Det var kun et 

Mindretal af de landflygtige, der benyttede sig af 
Kyros' Tilladelse. De kom hjem til et Land, der, 
blottet som det havde været for den bedste Del af sin 
Befolkning, i Mellemtiden var blevet til et helt- eller 
halvthedensk Kanaan igen, i religiøs Henseende ikke 
meget bedre bevendt end det Kanaan, Israel havde 
overvundet, da det omtrent otte Aarhundreder tidligere 
var kommet fra Ægypten. Og de gamle Ærkefjender, 
Edom og Moab og Ammon, omgav dem nu som før. 
I Jerusalem og Omegn koncentrerede de tilbagevendte 
sig, en lille monotheistisk Enklave midt i det umaadelige 
polytheistiske Verdensrige. Der skulde noget til for at 
holde Modet og Troens Renhed oppe. Saa lille var 
den jødiske Menighed, at den ikke i Længden formaaede 
at bevare sit gamle hebraiske Folkesprog, men i de 
efterexilske Aarhundreder byttede det bort for de mod 
Nord boende Hedningers, Aramæernes Sprog, hvis 
Skrift de samtidig overtog i Stedet for deres egne 
gamle Bogstaver. Hvor skulde den kunne bevare sin 
Tro ren og undgaa sammen med alt det andet fremmede 
Gods ogsaa at overtage Naboernes Religion? Mange 
Jøder giftede sig med hedenske Kvinder, og Synkretismen 
syntes at skulle erobre den sidste Skanse — da vaagede 
Folkets Skæbne atter over Israel, og Esra kom fra 
Babylon, Nehemias fulgte efter, og da Bymuren var 
rejst omkring den gamle Stad, blev den Lov publiceret, 
der i de kommende Aarhundreder skulde være Gærdet 
om Israel. 

§ 79. Den bibelske Monotheismes Forsvarskamp 
mod Grækernes Religion. Den næste Fare for Israel 
blev Berøringen med den græske Kultur. Det persiske 
Herredømme faldt sammen for Alexander den stores 
Angreb, og paa Ruinerne af dennes Rige opstod de 
hellenistiske Stater i Ægypten og Syrien, under hvis 
Overherredømme Israel skiftevis kom. 

Om nogensinde, saa traadte nu Fristelsen Israel imøde 
»i Skikkelse af en Lysets Engel«. Højt over Jøderne 
stod Grækerne i Kultur. Meget kunde selv et lovtro 
Israel tilegne sig til Livets Forskønnelse og Rigdom. 
Paa græsk Musik kaster Jesu Sirach ikke Vrag saa 
lidt som paa Lægekunsten (32, i flg., 38, i flg.). Andre 
Frembringelser af den græske Kultur vare derimod 
yderst betænkelige i sædelig Henseende, og selv det 
tilsyneladende Uskyldige førte nemt til religiøs Utroskab. 
Nedenfor Jerusalems Borg indrettedes et Gymnasium, 
hvor de unge Jøder øvede sig i Kamplege efter græsk 
Vis; men for at undgaa Hedningernes Spot søgte de 
at udslette Omskærelsens Tegn; ja det fortælles om 
Præsterne, at de forsømte OfTertjenesten i Templet for 
at gaa ned og tage Del i Diskuskastningen. Atter 
dukkede Synkretismens Fare op. Var ikke den ene 
Høflighed den anden værd ? Naar Hedningerne liberalt 
kunde vise deres Velvilje for Israels Gud saaledes som 
Ptolemæerne, der lod bringe Ofre i Jerusalems Tempel, 
og som Antiochus den Store, der skænkede Penge til 
Templets Istandsættelse, kunde saa Jøderne ikke gerne til 
Gengæld vise Hedningernes Guder deres Respekt? Det 
gik saa vidt, at Ypperstepræsten Jason sendte 300 Sølv- 
drakmer til Tyrus som Gave til den fønikiske Herakles 
og et Bidrag til hans Lege. Saaledes virkede Helle- 
nismen forførende (1 Makk. 1, 12 — 16). 

Men Hellenismen gik videre og blev forfølgende. 
Den hellenistiske Retning hos Jøderne vakte Modstand 
hos de Trofaste, og Syriens Konge, Antiochus Epiphanes 
besluttede derfor at gøre det af med Jødernes Selv- 
stændighedslyster ved at udrydde deres Religion og 
med Vold og Magt assimilere dem med Hedenskabet. 
Herom meldes (2 Makk. 6, 1 — 9) i gribende Ord: 

Ikke lang Tid derefter udsendte Kongen en gammel 
Athenienser for at tvinge Jøderne til at affalde fra deres 
Fædrenelove og ikke holde sig efter Guds Love, men 

ogsaa for at besmitte det Tempel, som var i Jerusalem, 
og at kalde det med Tilnavn den olympiske Juppiters 
og det i Garizim, efter Indbyggernes Færd, med Til- 
navnet den gæstmilde Juppiters. Men at Ondskaben saa- 
ledes trængte ind, var endog den menige Mand tungt 
og besværligt. Thi Templet blev fyldt med Rygges- 
løshed og Fraadseri af Hedningerne, som levede let- 
færdigt med Skøger og havde Samkvem med Kvinder 
i de hellige Forgaarde, og desuden bare saadanne Ting 
derind, som ikke sømmede sig. Og Alteret var fyldt 
med usømmelige Ting, som vare forbudne i Lovene. 
Og man kunde hverken holde Sabbater ej heller 
Fædrenehøjtider, og ej heller enfoldig bekende sig at 
være en Jøde. Men de nødtes med en bitter Tvang til 
Offermaaltider paa Kongens Fødselsdag, hver Maaned; 
men naar man holdt Bacchus Højtid, da nødtes de til at 
bære Kranse af Vedbend, og at gaa i Festoptog for 
Bacchus. Og der udkom en Befaling til de nærmeste 
græske Steder efter Ptolemæus' Forslag, at de skulde 
iagttage den samme Fremgangsmaade imod Jøderne og 
tvinge dem til Offermaaltider, og at de skulde ihjelslaa 
dem, som ikke vilde bestemme sig til at gaa over til 
de græske Skikke. Man fik altsaa at se den Elendighed 
som opstod«. 

Det er Hellenismen og Judaismen, der her maale 
Kræfter. Man har stundom anstillet Overvejelser om, 
hvilken af disse Religioner der var den højeste, og 
fundet Fortrin hos Hellenismen. Grækenlands skønne 
Guder have altid haft deres Beundrere. Men i Stedet 
for at danne sig et vilkaarligt og abstrakt Billede af, 
hvad græsk Religion egentlig var, og sammenligne det 
med en maaske ligesaa abstrakt Forestilling om Jøde- 
dommen, bør man konkret betragte de to Aandsmagter 
saaledes, som de vare, da de virkelig tørnede sammen 
i Kamp. Kan man i denne Konflikt nægte Jøderne 
sin Sympati? Kan man nægte, at her staar igen Ver- 

dens Fremtid paa Spil? Hvad vilde Følgen have 
været, hvis Hellenismen havde sejret og faaet sin Vilje? 
— Bacchusfester Verden over, Juppitertempler i Hoved- 
stæderne, religiøs Prostitution i Helligdommene. Men 
Jødedommen holdt Stand, og monotheistisk Sædelighed 
og Religiøsitet var bevaret for Verden. Atter vaagede 
det samme Forsyn over Jødefolkets Skæbne, der havde 
ført det uskadt gennem Dommertidens og Kongetidens 
mange Farer. Nidkærhedens Aand vaagnede og skabte 
troende Bekendere, der tog Martyriet op i glad 
Frejdighed. Der opstod Helteskikkelser, som mindede 
om de gamle Dommere, en Judas Makkabæus og hans 
Brødre. Og Folket gik i sin Helhed uskadt ud af 
Fristelsen som af Faren. 

§ 80. Den bibelske Monotheisme i Forsvarskamp 
mod Romerne. Endnu skulde et hedensk Rige, det 
romerske Verdensrige, nedværdige sig i sit Forhold til 
Jødernes Religion og tjene til at vise dennes enestaaende 
Stilling. Skønt med et medlidende Skuldertræk 
respekterede dog Rom i det Hele Jødernes religiøse 
Ejendommelighed og indrømmede dem Religionsfrihed. 
Jødernes Tro stod for dem som en foragtelig Overtro, 
men for Fredens Skyld lod man disse haardnakkede 
Jøder i Ro med deres Gud. Ved enkelte Lejligheder 
kom det dog til faretruende Konflikter paa Grund af 
Jødernes urokkelig trofaste Vedhængen ved deres Lov. 

Josefus melder om et saadant Tilfælde fra Begyn- 
delsen af Pontius Pilatus' Statholdertid. Uden som de 
tidligere Prokuratorer at skaane Jødernes Følelser lod 
han en Nat de kejserlige Fanemærker, lange Stænger, 
hvorpaa der var befæstet Medaijloner med Kejserens 
Billede, bringe ind i Jerusalem. Bestyrtede og 
krænkede i deres Sjæls Inderste strømmede Jøderne 
ned til Cæsarea, hvor Pilatus opholdt sig, og da han 

viste dem tilbage, kastede de sig ned for hans Ansigt 
og blev liggende saaledes fem Nætter og Dage (!). 

»Den sjette Dag satte Pilatus sig paa en Domstol 
paa den store Mark, og lod Folket komme for sig, 
som om han vilde give dem Svar paa deres Ansøgning. 
Da de vare forsamlede, gav han Tegn til Soldaterne, 
efter den Befaling, de forud havde, at de skulde om- 
ringe Jøderne, om hvilke de og strax sloge en tre- 
dobbelt Kreds. Denne uventede Gerning satte Jøderne 
i den yderste Forskrækkelse. Pilatus sagde derpaa til 
dem, at hvis de ikke vilde modtage og taale Kejserens 
Billede hos sig, skulde de alle strax blive nedsablede, 
og nikkede dermed ad Soldaterne, at de skulde trække 
deres Kaarder. Jøderne kastede sig da næsegrus ned 
paa Jorden, ret ligesom de havde kunnet forud aftalt 
det med hinanden, rakte deres Halse frem, og raabte 
endrægtig, at de hellere alle vilde miste deres Liv, 
end tilstede, at deres Lov blev overtraadt. Denne 
deres store Iver og Nidkærhed for deres Gudsdyrkelse 
opvakte den største Forundring hos Pilatus, hvorover 
han gav Befaling, at Fanerne strax skulde føres bort 
fra Jerusalem.« 

Intet Under, at Pilatus forbavsedes. Men han var 
ikke den eneste Romer, der fik at føle, at her stod 
man overfor Verdens enestaaende Religion. Paa denne 
Tid fik Verden en ny Gud, den romerske Kejser. Det 
er ovenfor (§ 55) blevet fremhævet, hvorledes denne 
Dyrkelse aldeles ikke behøvede at paanødes Riget. 
Tværtimod gav Provinserne frivilligt Kejseren denne 
Hyldest. Al sand Gudsdyrkelse er frivillig og kommer 
fra Hjertet, og af et taknemmeligt beundrende Hjerte 
rejste man Kejseren Templer og bad til hans Statue; 
netop som frivillig bliver denne Kultus karakteristisk 
for dem, der yde den, et Vidnesbyrd om hvad der 
rører sig i deres Sjæl. Fra Provins til Provins udbreder 
denne nye Gudsdyrkelse sig. Den Verdensreligion, 

som Verdensriget savnede, synes her at være funden. 
Men mærkeligt nok — i et Hjørne af Provinsen Syrien 
var der et Folk, der ikke syntes at dele denne Be- 
gejstring: Jøderne. Fra et romersk Standpunkt maatte 
dette tage sig besynderligt ud. Det kunde enten be- 
tragtes som en sær Egenraadighed , en Opsætsighed 
mod Kejser og Rige, eller, hvis man ikke vilde til- 
skrive det ond Vilje, maatte det betragtes som en 
usædvanlig Bornerthed og skrives paa Dumhedens Reg- 
ning. Men fra Cæsars Tid havde Jøderne, nu engang 
Religionsfrihed og man bar over med dem. Under 
Caligula var det dog lige ved at gaa galt, da denne 
Kejser vilde sætte sin Dyrkelse igennem med Magt. 
Petronius, Syriens Statholder, fik Ordre til at drage 
mod Jerusalem for at anbringe Caligulas Billedstøtte i 
Templet. Alle, der gjorde Modstand, skulde nedsables 
eller gøres til Slaver. Jøderne vilde først ikke tro, det 
var Alvor, men da det gik op for dem, kom alt i 
største Oprør. I store Skarer strømmede de, Mænd, 
Kvinder og Børn, Statholderen i Møde, og bad ham 
ydmygt klagende om at afstaa fra sit Forsæt. Det 
nyttede ikke, at han forlagde sit Hovedkvarter fra 
Ptolemais til Tiberias; Skaren fulgte med. Forgæves 
søgte Petronius paa sin Side at tale Skarerne til Rette. 
Vi fortsætte efter Josefus: 

»Han forestillede dem saavel Romernes store 
Magt som Kejserens Trusler og sagde tilmed, at deres 
Ansøgning var ubillig, eftersom alle de Folk, der stod 
under det romerske Herredømme, havde i deres Stæder 
Kejserens Billede ved Siden af deres andre Guder; saa 
at de vare de eneste, der vægrede sig ved det, hvilket 
ikke alene saa ud som en Opstand, men var og en 
stor Spot og Vanære, de gjorde Kejseren. Disse 
beraabte sig paa deres Lov og fædrene Skikke, at det 
var dem ikke engang tilladt at have nogen Lignelse 
enten af Gud eller noget Menneske paa et almindeligt 



Jøderne og Kejserdyrkelsen. 245 

Sted i deres Land end sige i deres Tempel. Hvortil 
Petronius svarede: Saa bør jeg da og holde mig min 
Herres Lov efterrettelig; thi om jeg overtræder den 
og skaaner Eder, maa jeg vente tilbørlig at blive 
straffet. Det er ikke mig, men ham, der har udsendt 
mig, der vil tvinge Eder dertil; thi jeg staar saavel 
under hans Magt som I. Derpaa raabte de alle som 
med én Mund, at de vare alle færdige til at opofre 
deres Liv for deres Lov. Have I da i Sinde, sagde 
Petronius, at tage til Vaaben imod Kejseren? Vi ofre, 
svarede Jøderne igen, to Gange hver Dag for Kejseren 
og det romerske Folks Velgaaende. Men vil han sætte 
sit Billede i vort Tempel, saa maa han først opofre 
det ganske jødiske Folk. Vi frembyde os alle med 
Kvinder og Børn villige til at slagtes. Denne store 
Nidkærhed, de viste for deres Gudsdyrkelse, og at de 
vare alle saa redebonne til at dø, før de skulde tillade 
deres Lov at blive overtraadt, satte ikke alene Petronius 
i den største Forundring, men opvakte og Medlidenhed 
hos ham, saa at de skiltes fra hinanden, uden at der 
den Gang blev udrettet noget.« Forhandlingerne op- 
toges Dagen efter; de samme Bønner, de samme Trusler 
Dag efter Dag. Endelig lod Petronius sig blødgøre og 
opsatte paa eget Ansvar sit Forehavende for at ind- 
hente nye Instruktioner hos Kejseren. Imidlertid døde 
Caligula og Faren drev over. 

Naar alle andre Folk satte Kejserens Billede ved 
Siden af deres Guders,- var det urimeligt, at Jøderne 
alene vægrede sig derved — gennem disse Ord af 
Petronius' Mund giver Hedenskabet sig sit eget Skuds- 
maal og aflægger en sanddru Bekendelse om Jødernes 
Egenart. Her var virkelig noget, Hedenskabet ikke 
kendte, et Folk der vilde ofre for Kejseren, men ikke 
vilde ofre til Kejseren og vilde sætte Livet ind derpaa. 
Petronius saa Skellet mellem Hedenskab og Jødedom 
klarere end mangen af Nutidens Historieskrivere. Og 

naar det kunde bruges som en Karakteristik af Jøderne 
at kalde dem odium generis humani, Menneske- 
slægtens Afsky, da er dette i Virkeligheden en Gen- 
tagelse af dette Hedenskabets eget Vidnesbyrd : Jøderne 
paa den ene Side, Alverden paa den anden. 

Flavius Josefus, Jødernes Krig med Romerne, i Oversættelse 
af Rejersen ved Belsheim, (Kristiania 1882) p. 142 f. 144 flg. Om Jødernes 
Stilling i Romerriget og Hedenskabets Syn paa den jødiske Religion 
se Schtirer II 522 flg., 548 flg; Boissier I 399 flg. 

§ 81. Tilbageblik. Vi standse for at kaste et 
sidste Blik tilbage paa den jødiske Historie, Verdens- 
historiens største Gaade. 

Det har bekræftet sig for os, at vi i den jødiske 
Monotheisme have et Stof af ganske egen Art. Medens 
alle andre hedenske Religioner sluttelig amalgameres 
indbyrdes og ende i Synkretisme, vil denne ikke ind- 
gaa nogen saadan Forbindelse, men skyr den som 
Olie skyr Vand. Selv om der altid ere nogle i Folket, 
der falde for Fristelsen, er der stadig en Kærne, der 
staar fast og redder Folket. Og Fristelsen var tilvisse 
ikke ringe. Naturdyrkelsen havde jo mægtige Til- 
lokkelsesmidler. Den byder paa en Gud, der ser 
igennem Fingre med sine Tilbedere, mens Monothe- 
ismen har en Gud streng som Samvittigheden. Den 
byder Sanserne til Gilde, mens Monotheismen indbyder 
til at følge Pligtens Lov. Den byder paa Fester for 
Venus og Bacchus, mens Monotheismen byder til Paaske- 
og Pinsefest. Ja, saa stor er Hedenskabets Fristelse, 
at selv den i Monotheismen opdragne kan falde for 
den. Det vise den Dag i Dag de Englændere i Indien, 
der forfalde til Dyrkelsen af Siva og andre Afguder, 
og det vise Europæerne i Afrika, der stundom ere 
forfaldne til at have Fetischer, som de agte paa med 
en Overtro, der var en Neger værdig. Og det samme 
viser hele Jødefolkets Historie. Man har villet nægte, 
at et monotheistisk Folk kunde drages mod Polythe- 

ismen. Det er at have for god Tro til Menneskeheden. 
Judaismens Brydning med Hellenismen viser os jo det 
modsatte. Saa godt som man kan svigte sine sædelige 
Idealer og synke i ethisk Henseende, kan man svigte 
Monotheismen og synke i religiøs Henseende. Og 
hvad der gjorde Fristelsen endnu større for Israel var, 
at Polytheismen stadig kom i Pagt med Tidens højeste 
Kultur, baaret frem af Verdens første og mægtigste 
Folk. Hvor skulde Folket bestaa i denne Prøve? 
Man fatter en Elias' Hjertesuk (1. Kong. 19, 14 Ag.). 
Det er ham som om det var ude med Herrens og hans 
egen Sag. Og hvilke Udsigter havde Israels Religion 
vel dengang eller i det babyloniske Exil eller paa 
Makkabæertiden for menneskelige Øjne? Vilde ikke 
enhver, der ikke delte den profetiske Tro, rolig have 
holdt ti mod en paa, at nu var Timen slaaet, at 
Fremtiden tilhørte det stolte Fønikiens, det mægtige 
Babylons, det højt dannede Hellas', det verdenserobrende 
Roms Guder. Og dog bestod Folket i Fristelsen. 
Altid var der syv Tusinde tilbage, der ikke bøjede Knæ 
for Baal. 

Og disse syv Tusinde blev — dette er det næste 
Vidunder — altid bevarede. Naar Hedenskabet, der ikke 
kunde udrydde Israel ved Fristelsen, greb til Sværdet, 
blev denne trofaste Rest sluttelig beskærmet. Det jahve- 
tro Israel kunde ingen Magt paa Jorden udrydde. Det 
frelstes ved Udgangen fra Ægypten. Det frelstes i 
Dommertidens Farer. Det frelstes i Exilet og førtes hjem 
igen, mens det mod Jahve utro Nordrige forsvandt. Det 
frelstes i de farlige Krige paa Makkabæertiden. Først 
da Verdensreligionen havde sprængt Folkereligionens 
Skaller, da den jødiske Monotheisme, udviklet til 
kristelig Monotheisme, havde faaet sin verdenserobrende 
Kraft, kort sagt først da Jødefolket var overflødigt i den 
religionshistoriske Udviklings Økonomi, slog dets Time. 
Men saa længe som det stod som eneste Bærer af den 

monotheistiske Gudsidé, har ingen Magt i Verden for- 
maaet at give det Banesaaret som Folk. Og saa stærkt 
var den Nation i Tidens Løb bleven svejset sammen 
til Enhed i sin Modsætning til »Folkene«, at 1800 Aars 
Ophold i de gamle Hedningelande ikke har kunnet 
jævne Forskellen ud, Resultatet af den gamle religions- 
historiske Konflikt. 

§ 82. Kristendommen i Kamp med Hedenskabet. 
Medens Monotheismen i Israel kæmpede for Livet, for 
at opretholdes indenfor Folket, blev den i Kristendommen 
angribende og stræbte efter at erobre Verden. Det 
samme, kunne vi sige, havde ogsaa andre Guder som 
f. Ex. Mitra gjort Tilløb til. Men medens Mitra overalt 
modtoges med aabne Arme, maatte Kristendommen 
bestaa en haard Dyst. Det var nemlig Jødernes Gud, 
der var bleven de Kristnes Gud, og de Kristnes Gud 
havde ikke opgivet Jahves Nidkærhed. Ordet, der 
krævede det ganske Hjerte, Sjæl og Sind, lød med 
samme Eftertryk til Kristne som til Jøder. Derfor 
arvede Kristendommen ogsaa Jødedommens Frontstilling 
mod Hedenskabet. Hvert Forslag om en synkretistisk 
Sammensmeltning blev afvist, og ved Troskab til Døden 
viste de Kristne, at det var Alvor med deres Tro. 

Kun nødigt og tøvende gik Hedenskabet i det 
hele og store over til Forfølgelse af Kristendommen. 
Om de Kristne havde villet, kunde de vel have faaet Fred 
paa samme Vilkaar som Tilhængerne af Orientens 
mangfoldige andre til Rom importerede Religioner. Blot 
de vilde have vist Roms Guder en udvortes Hyldest, 
ofret til Kejseren og svoret ved hans Navn, som Al- 
verden gjorde det. Dette er det stadige Omkvæd i 
Kristenprocesserne. »Hvad ondt«, sagde man til Poly- 
karp, »kan der være i at kalde Kejseren Herre, og i en 
Smule Røgelse, naar det kan frelse dit Liv? Sværg 
dog ved Kejserens Skytsaand«. Men Polykarp vilde 

ikke og valgte Baalet i Stedet for. Det burde aldrig 
glemmes, at Kristendommen herved viste sig som Ver- 
dens Salt. En Gerning som Polykarps har for Verdens 
sande Humanisering større Værd end den skønneste 
antike Marmorstatue. Havde de Kristne ikke været 
saa haardnakket afvisende overfor Hedenskabet, kunde 
de have opnaaet en særdeles ærefuld Stilling ved Siden 
af Mitras Dyrkere og Serapis' Tilbedere. Hedenskabet 
var beredvilligt nok til paa synkretistisk Vis at tage 
mod Kristendommen. Augustin har i sit Skrift, De 
civitate Dei XIX 23, opbevaret Fortællingen om, hvor- 
ledes Kristendommens bitre Fjende, Porfyrius, ikke 
blot anfører et Orakelsvar af Apollo, der godkender 
Kristi Korsfæstelse som retfærdig, men ogsaa et Hekate- 
orakel, hvorefter Kristus lige modsat anerkendes som 
en ved Fromhed udmærket Mand, der efter Døden var 
hævet til Himlen og havde faaet Udødelighederis Gave. 
Og maa kunde gaa endnu videre i sin Anerkendelse af 
Kristus. Om Alexander Severus, en af de ædleste 
Kejsere og toleranteste Synkretister, som Roms Historie 
har at opvise, fortælles det, at han i sit Privatkapel 
havde Billeder af Fortidens bedste Kejsere og mest 
udmærkede Mennesker, blandt disse Apollonius fra 
Tyana, Kristus, Abraham, Orfeus og Alexander den 
store. Han skal endog have tænkt paa at bygge 
Kristus et Tempel, men hans hedenske Raadgivere skulle 
have faaet det forhindret ved at tilvejebringe en gud- 
dommelig Tilkendegivelse om, at hele Verden vilde 
blive kristen, hvis Kejseren paa den Maade under- 
støttede den nye Religion. Og Kejseren afstod fra sit 
Forehavende; thi det var Synkretisme han vilde og 
ikke Kristendom. Men de Kristne vilde Kristendom 
og ikke Synkretisme. En Nische i et hedensk Tempel 
er ikke Kristus nok; han maa. have den hele Kirke. 
Og Kristus satte sit Krav igennem. Kirken som Helhed 
afviste Fristelsen. 

Men ligesom der blandt Jøderne var enkelte, der 
henfaldt til Synkretisme, kunne lignende Fænomener paa- 
vises i Kirkens Historie. Saaledes vare visse gnostiske 
Retninger en underlig Blanding af Kristendom og 
Hedenskab. Om Karpokratianerne fortælles det, at de 
havde malede Billeder af Kristus tilligemed Billeder af 
Pythagoras, Platon og Aristoteles. Dette er mere 
Hedenskab end Kristendom. Den ægte Kristendom 
afviste derimod alle hedenske Friertilbud. Og naar 
Forfølgelsen blev Lønnen derfor, medens Gnostikerne 
bleve sparede (Tzschirner p. 201 under Henvisning til 
Justin, Apologia II, 26), havde Kirkens Lærere vel al 
god Grund til at beklage sig derover; men gyldig 
Grund til Forundring over, at man nægtede dem den 
Religionsfrihed, som man tilstod andre, havde de ikke. 
Kristendommen vilde indtage en Plads for sig, og 
Kristenforfølgelserne vare Hedenskabets Anerkendelse 
deraf, Kvittering for den rette Forstaaelse. 

Ganske upaavirket af den Verdens Tankegang, som 
den erobrede, gik Kristendommen naturlig ikke ud af 
Kampen. Megen græsk Filosofi blev overtaget af 
Kirkefædrene og saa godt som muligt smeltet sammen 
med de kristne Tanker. Om man vil anvende Syn- 
kretismens Navn herpaa, er det en vel rummelig Brug 
af Ordet, men den savner ikke helt Berettigelse. Ogsaa 
kan man finde Spor af Synkretisme i Helgendyrkelsen; 
under mangen Helgen gemmer sig jo en hedensk Gud. 
Men i det nye Testamentes Vidnesbyrd om, hvad 
Kristendommen var fra Begyndelsen, ejer Kristenheden 
en Kilde, hvoraf de klare kristne Vande, selv om 
Kilden stundom tilstoppes, dog atter vil bryde 
frem og skylle det synkretistiske Dynd bort 
Reformationen er her det store Vidnesbyrd. Littera 
scripta manet. I den apostolske Skrift med Bevidnelsen 
af, hvad Kristendommen oprindeligt var, ejer Kirken 

sin største Skat, og saavist som Kristendommen fra 
først af var intransigent, og ikke vilde Forlig med 
Hedenskabet, vil den altid have Talsmænd, besjælede 
af denne Aand. 

Om Hedenskabets Stemning overfor Kristendommen se Boissier 
li 399 %•> Tzschirner, p. 225 flg. 



Kap. V. Aarsagen til den bibelske Monothe- 
ismes Særstilling i Religionshistorien. 

§ 83. Problemet. Det har altsaa vist sig: 1) den 
jødisk-kristelige Religionsud vikling hører ikke til de 
religionshistoriske Hverdagshistorier. Gang paa Gang 
ere de andre religiøse Standpunkter fremkomne i Reli- 
gionshistorien, men en virkelig Monotheisme kun én 
Gang. 2) Dette er sket gennem en Udvikling, der gaar 
paa tværs af al anden Religionsudvikling. 3) Og gennem 
en stadig Kamp mod alle andre religiøse Standpunkter 
dokumenterer Monotheismen sin enestaaende Stilling, 
sin ubøjelige Energi og sin vidunderlige Livskraft. 
Derfor maa hver Sammenligning mellem denne Reli- 
gionsform og andre føre til det Spørgsmaal: hvorledes 
hænger dette sammen, hvor finde vi Forklaringen? 

Det Svar, vi finde rigtigt, have vi allerede antydet 
i § 71 for strax at kunne stille Israels Religionshistorie 
frem i det rette Lys. Men dette Svars Berettigelse 
bestrides jo af mange, og maa bestrides af alle, der 
ikke ville indrømme det overnaturlige Plads i Til- 
værelsen, men ville forklare alt ad naturlig Vej. Vi 
maa derfor undersøge, om de naturalistiske Forklarings- 
forsøg forklare, hvad de skulle. 

§ 84. Monotheismen ikke Import. Fuldstændig 
forældet er nutildags den Opfattelse, at den jødiske 
Religions Gaade kunde løses derved, at man antog, at 
den paa en eller anden Maade var importeret udefra. 

Den Moses, der var oplært i al Ægyptens Visdom, 
havde ogsaa sin Religion, mente man, fra de ægyptiske 
Præsteskoler. Efter alt, hvad vi hidindtil have ud- 
viklet, behøves ingen udførlig Gendrivelse heraf. Hvor 
intet er, kan heller intet tages. Virkelig Monotheisme, 
Monotheisme af den israelitiske Art, fandtes ikke i Ægyp- 
ten (§ 28) og kunde følgelig heller ikke hentes derfra. 
Den israelitiske Tro havde til sit Kærnepunkt, at kun Jahve 
var Israels Herre; men denne Overbevisning har intet 
at gøre med de ægyptiske Forestillinger om Amon og 
Aten (Solskivens Gud). Videre have vi set, at Israel 
netop finder sig selv og sin Gud igennem en religiøs 
Konflikt med Ægypten (§ 75). Fremdeles vilde hin 
Hypothese intet forklare os; thi, som vi have set, er 
Israels Monotheisme ikke fuldfærdig fra Begyndelsen, 
men fremgaar af en Udvikling, og det er dennes Driv- 
kræfter, vi ønske at finde. Endelig er det paavist, at 
skal der drages Forbindelseslinier mellem Israels 
Religion og Hedenskabet, maa vi søge hen til Israels 
nærmeste Slægtninge blandt Semiterne (§ 66). Fra 
alle Sider viser Hypothesen sig fuldstændig umulig. 
Forgæves har en enkelt Ægyptolog, Lieblein, ved sin 
Jahve-Cheperahypothese søgt at give den nyt Liv. 
Den er og bliver død. 

Schiller, Die Sendung Mosis; A. Comte, Cours de pliilos. posit. 
Tom. V, 206 (2e éd). — Hypothesen forkastes af alle nyere Bibel- 
kritikere, conservative og radikale, se Kuenen Volksrel. und Weltrel. 
p. 59. Den afvises ganske af Saussaye I, 317 og negligeres af Tiele 
I, 279. Heller ikke blandt Ægyptologerne har Lieblein vundet 
Anklang; se le Page Renouf, Hibbert lectures 1879 p. 243 flg. 

§ 85. Hypothesen om Semiterne s mono tkeis tiske 
Instinkt. Nutildags mener man at kunne forklare 
Gaaden ad anden Vej. Her skal da særlig nævnes 
Ernest Renan, der staar i første Række blandt dem, 
der have taget disse Spørgsmaal op. For den store 
Almenhed er han vel bedst kendt som Forfatteren af 

Vie de Jesus, der ved at rense det Overnaturlige ud af 
Jesu Liv har søgt at tage Hovedfæstningen med Storm. 
Men desuden har han i en lang Række Skrifter be- 
handlet hele den bibelske Historie i samme Aand. 
Han har et særdeles klart Blik for, at den jødiske 
Monotheisme aldeles ikke er nogen Selvfølgelighed i 
Religionshistorien, og at dens Existens trænger til en 
Forklaring; og han har udviklet sin Mening om denne 
Sag flere Gange, først i Histoire générale et systéme 
comparé des langues sémitiques, Paris 1855 (citeret 
efter 3. Udg. 1863), senere i Journal Asiatique, cinquiéme 
serie, Tom. XIII p. 214 flg. (Nou velles considérations 
sur le caractére general des peuples sémitiques, et en 
particulier sur leur tendance au monotheisme). 

Titlen paa den sidste Afhandling antyder den 
Løsning, han mener at have fundet: ikke blot Jøderne, 
men hele den semitiske Folkegruppe har en medfødt 
Tendens til Monotheisme, »et monotheistisk Instinkt«, 
der atter og atter gør sig gældende i deres Historie, 
og hvorved de tydelig skulle skille sig fra Indo- 
germanerne i Særdeleshed og alle andre Menneskeracer 
i Almindelighed. 

Han ser godt Monotheismen som det enestaaende 
Faktum. »Man opfinder ikke Monotheismen; Indien, 
der har tænkt med en saadan Originalitet og Dybde, er 
den Dag i Dag ikke naaet dertil ; hele den græske Aands 
Kraft vilde ikke have forslaaet til at føre Menneske- 
heden frem til den uden Semiternes Medvirkning« 
(Hist. gén. p. 5). »Ingen Del af Verden har opgivet sit 
Hedenskab, førend en af disse tre Religioner (Jøde- 
dommen, Kristendommen eller Muhammedanismen) er 
bragt did, og endnu i vore Dage naaer Kina og 
Afrika ikke Monotheismen ved Fornuftens Fremskridt, 
men ved kristne og muhammedanske Missionærers 
Arbejde. Det er Bibelen, der, efter ved protestantiske 
Missioners Virksomhed hemmelig at være bragt ind i 

det kinesiske Samfunds Midte, har frembragt en religiøs 
Bevægelse, der synes bestemt til at ende som en Slags 
ny Islam. (R. sigter herved til den senere kvalte, men 
engang for det mandschuriske Dynasti saa farefulde 
Tai pingbevægelse, hvis Leder havde faaet visse Impulser 
fra Kristendommen). Fra den ene Ende af Afrika til 
den anden gør den muhammedanske Propaganda med 
Kairo og Mascat som Udgangspunkter overraskende 
Fremskridt: saa vist er det, at der behøves en Slags 
semitisk Indpodning for at bringe Menneskeheden til, 
hvad man, som det synes med liden Ret, har kaldt 
den naturlige Religion, siden i Virkeligheden Menneske- 
slægten udenfor den semitiske Race slet ikke kommer 
dertil ved sine naturlige Instinkter« (J. A. p. 215). 

Han ser fremdeles tydelig Forskellen mellem 
Monotheismen og den filosofiske Monisme. Den 
er intet Produkt af den reflekterende Tænkning (J. A. 
421), og »en Afgrund skiller den semitiske Monothe- 
isme fra den filosofiske Deisme. Deismen har aldrig 
hos noget Folk kunnet grunde en varig Kultus; skønt 
den kan være et ypperligt Princip for en lille Klasse 
fremskredne Aander, har den altid været ude af Stand 
til at bevæge Masserne og frembringe store Omvælt- 
ninger i Verden« (J. A. 221). Han kan overhovedet 
ikke tænke sig, hvorledes Monotheismen kan være 
bleven til ved en Udvikling. Hvorledes skulde der 
i et saa snævert og saa ringe udviklet Samfunds 
Midte være foregaaet en Ideernes Omvæltning, som 
hverken Athen eller Alexandria havde kunnet fuld- 
byrde? Og hvilken Enkeltmand skulde kunne have 
fremkaldt saadanne Virkninger? Mon Moses? Med 
Ægyptens Visdom har Monotheismen ihvertfald intet 
at gøre (J. A. 221 flg. 225). Enhver Tanke om, at 
den vidunderlige Følge skulde have en underfuld 
Aarsag, er imidlertid paa Forhaand udelukket. Den 
profetiske Aabenbaring maa ikke bruges som For- 

klaring. Saa griber da Renan til en ny Forklaring — 
hvis den da kan kaldes saa — : Monotheismen beror 
hos den semitiske Race paa et Instinkt, en medfødt 
Naturejendommelighed. 

Der ligger heri tre Paastande gemt : Monotheismen 
beror paa et naturligt Instinkt, dette findes hos hele 
den semitiske Race, og kun hos denne. Men ingen af 
disse Paastande kan bestaa for en nærmere Prøvelse. 

Et Instinkt, der kun er skjult tilstede og ikke 
aabenbarer sig i livskraftig Virksomhed, er kun en 
Fiktion. Det gjaldt altsaa for Renan at paavise, at 
Semiterne i Livet havde vist deres Tilbøjelighed til 
Monotheisme. Han pegede paa de tre monotheistiske 
Religioner, der vare opstaaede paa semitisk Grund. 
Hvad dertil maa svares, se § 21. Han pegede paa 
Allah taalah, se herom sammesteds. løvrigt rejste alt, 
hvad man Aar efter Aar lærte om Semiternes Reli- 
gioner, en stedse stærkere Protest mod at bebyrde den 
hele Folkegruppe med nogetsomhelst monotheistisk 
Instinkt. Renan stillede sig tvivlende overfor Babyloniens 
og Assyriens Semitisme. Den rigt udviklede Polythe- 
isme dér ligesom hos Fønikerne skulde skyldes ikke- 
semitiske Elementer. Nutildags ere mange utilbøjelige 
til at tro paa forsemitiske Befolkninger i Babylon og 
til at skille Fønikerne, hvis Sprog er rent semitisk, fra 
de omboende Folk. Og at gøre Akkaderne eller 
Sumererne ansvarlige for Babyloniens Polytheisme, er 
særdeles dristigt. Ihvertfald ere ogsaa de Folk, hvis 
semitiske Karakter er aldeles uomtvistet, Araberne og 
Israels Naboer, Moab, Ammon og Edom, gode 
Polytheister. Særlig Betydning har det, at vi kunne 
konstatere det for de sidstnævnte Folks Vedkommende, 
da Israel jo betragtede dem som sine nære Slægtninge. 
Israel og Moab talte samme Sprog, havde omtrent 
samme Forfatning og samme Kultur. Men Moab var 
polytheistisk; vi kende mindst to moabitiske Guddomme, 

Kamos og Astarte, den sidste altsaa kvindelig (cnfr. 
§ j6). Israel derimod blev monotheistisk. Man kan 
indskrænke Begrebet Semit saa stærkt, man vil det: 
om et særligt monotheistisk Instinkt hos Semiterne kan 
der dog ikke være Tale. Ja, om man saa vilde ind- 
skrænke sig til Jøderne alene og paastaa, at de havde 
denne Naturtilbøjelighed, vilde ogsaa her Historien 
protestere ; thi, som Israels hele Historie viser det, fandt 
Polytheismen stadig en frodig Jordbund i Israel. Det var 
Polytheismen , der laa Israel i Blodet; naar Naturen 
gik over Optugtelsen, faldt det hen til Flerguderi. 

En Ejendommelighed har ganske vist det semitiske 
Gudsbegreb; Magten er Guddommens vigtigste Attribut; 
Guden er Herren, Kongen, og betegnes som saadan. 
Gudsforholdet er væsentlig et Tjenerforhold. Her er 
et vigtigt Tilknytningspunkt for Monotheismen , og at 
der heri kan findes en vis Tendens til Monotheisme, 
skal heller ikke nægtes; men denne gemmer sig jo paa 
Bunden af enhver Religion. Det Drag, der i ariske 
Folks Religioner saa hyppig førte til Monarkisme, alle 
Guders Underordning under én, og den Trang til at 
finde en bærende Enhed i Tilværelsen, der viste sig i 
deres Pantheisme, kan ogsaa opfattes som Udslag af en 
Tendens til Monotheisme. Det er altsaa ingen semitisk 
Ejendommelighed. Og hos Semiterne saavelsom hos 
Indogermanerne holdes denne Tendens nede, krydses 
af en anden Tendens, Trangen til at finde Gud i 
Naturen, den polytheistiske Tendens. Vilde Renan 
altsaa indskrænke sig til at tale om en monotheistisk 
Tendens hos Semiterne, kunde han have Ret dertil. 
Men naar han taler om en særlig semitisk Tendens, 
er han paa Vildspor. Og at benævne denne Til- 
bøjelighed som et Instinkt, er i hvert Fald en ganske 
ny Brug af dette Ord, der ellers bruges om medfødte, 
nedarvede Ævner og Tilbøjeligheder, der virke med 
uimodstaaelig Kraft. Den Fugl, hvis »Instinkt« tilsiger 

17 

den at bygge sin Rede paa den og den givne Maade, 
falder ikke en skønne Dag paa at indrette sig paa en 
ganske ny Fagon, hvorimod de ved »Instinkt« monothe- 
istiske Semiter stadig faldt hen i Polytheisme, ligesom 
omvendt de uden dette Instinkt udstyrede Indogermaner, 
da Tidens Fylde kom, viste sig endog i ganske særlig 
Grad modtagelige for Monotheismens Evangelium. 

Ingen af disse Indvendinger formaaede imidlertid 
at rokke Renan fra hans engang indtagne Standpunkt. 
Men den Maade; hvorpaa han forsvarer sig, viser 
tydelig hans Stillings Uholdbarhed. Vel formaar han 
ikke at nægte Existensen af den semitiske Polytheisme; 
men den rører ham ikke. »Selv om Monotheismen 
blandt Semiterne kun havde været Jødernes Særeje, 
vilde man dog have Ret til at optage den som Træk i 
en almindelig Karakteristik af Racen. En Races 
almindelige Karakteristik skal netop tegnes efter de 
Afdelinger af den, der repræsentere den paa den fuld- 
komneste Maade.« Udkastede man et Billede af den 
indogermanske Races Ejendommeligheder, maatte man 
heri optage dens kunstneriske, videnskabelige og 
filosofiske Begavelse, og dog træder denne egentlig 
kun frem hos Grækerne, der repræsentere den indo- 
germanske Race, som Jøderne den semitiske (J. A. p. 
216). Og vil man karakterisere et Folk, er det ikke 
efter den store Masse, men efter Folkets bedste frem- 
ragende Skikkelser, det skal gøres. Naar man kalder 
Franskmændene et aandrigt Folk, er det jo ikke 
Meningen, at enhver Franskmand er aandrig; heller 
ikke udelukker det, at Aandrighed jo kan findes 
andetsteds. Hos de semitiske Folk var Monotheismen 
heller ikke Massens Sag. »Massen droges altid mod 
fremmede religiøse Skikke, omtrent som vor Tids 
polske Jøder lade læse Messer i Koleratider trods 
Rabbinernes Forbud.« Det er de Enkelte, paa hvem 
Folkenes Skæbne beror; men disse aabenbare da ogsaa 

Folkenes inderste Ejendommeligheder. Saaledes ogsaa i 
Israel. »Hvis Israels Folk ikke havde haft den ene- 
staaende Forret, i sin Midte at besidde en uafbrudt 
Række af religiøse Ivrere, vilde det hundrede Gange være 
hjemfaldet til Dyrkelse af Baal Peor eller Molok« 
(J. A. 424 f.)- 

Gennem de sidste Ord har Renan, forekommer 
det os, med ønskelig Kraft dømt sig selv. Hans 
monothe is tiske Raceinstinkt viser sig at være en 
ren Abstraktion. Vil man bedømme et Folks Dyg- 
tighed og skildre dets Ævner, nytter det ikke ensidig 
at holde sig til de bedste. Om man end er nok saa 
aristokratisk, maa i /^/^psykologien et billigt Hensyn 
dog ogsaa tages til de fleste. Og kun da vil man 
kunne benytte de Enkeltes Ejendommeligheder som 
Træk i Folkekarakteren, naar de have en naturlig Til- 
knytning i det hele Folks Karakter og ikke staa i 
ligefrem Modsætning til den. Men Monotheismen ligger 
ikke i Polytheismens Forlængelse ; derfor har Renan 
jo klart Syn: »der er intet Exempel paa, at en poly- 
theistisk Nation af sig selv har naaet Monotheismen« 
(J. A. p. 419). Monotheismen og dens Bærere ligge i 
en idelig Strid med Polytheismen og det polytheistisk- 
sindede Jødefolk. Hvorledes da gøre den profetiske 
Monotheisme til Træk i Folkekarakteren? Renan for- 
klarer for meget og derfor for lidt. Det er ikke en intet- 
steds existerende semitisk Monotheisme, der skal for- 
klares. Ikkeheller en jødisk Monotheisme. Monotheismen 
blev saa at sige Israel paatvunget i Løbet af en lang 
Historie. Men det er den profetiske Monotheisme, 
nogle ganske enkelte Mænds religiøse Overbevisning, 
der søger sin Forklaring. Renans »Instinkt« hjælper 
os ikke. Selv om man antager en saadan mystisk 
Størrelse, maa man spørge, hvorfor dette saa godt 
gemte Instinkt, som baade Semiternes og Jøde- 
folkets Mængde saa fortrinlig forstod at skjule, traadte 

17* 



260 Henvisning til Religionens nationale Karakter. 

frem for Dagens Lys netop i de og de bestemte 
Enkeltpersonligheder. 

Om de semitiske Folks Polytheisme se Baethgen, Beitrage zur 
semitischen Religionsgeschichte (Berlin 1888) p. 1 — 130. 

Ang. Guddommens Benævnelse som Konge eller Herre se 
H. Schultz, Alttestamentliche Theologie 4de Udg. (Gottingen 1889) 
p. 92; Wellhausen, Skizzen und Vorarbeiten m p. 169; W. 
Robertson Smith, Lectures on the Religion of the Semites p. 62 flg. 
Da de bibelske Begreber Gudstjeneste og Gudsfrygt saaledes vise til- 
bage til en udbredt semitisk Tankegang og Sprogbrug, kan man ved 
at haane disse indirekte udtrykke sin Ringeagt for hine og tillige stille 
de frie Indogermaner, der ikke saaledes bøjede deres Nakke, i flat- 
terende Belysning. Herimod Wellhausen anf. Sted: »Af trodsigt frit 
Sindelag selv mod deres Guder har i det mindste Araberne snarere 
haft for meget end for lidet. Den semitiske Trældom var ogsaa 
meget forskellig fra det romerske Slaveri. Tilmed synes Araberne 
lige saa vel at have kaldt sig Sønner som Tjenere (Knechte) af Gud- 
dommen, i det mindste i Stammenavnene. Det er en ren Tidsspilde 
at maatte gendrive saadanne Barnagtigheder. Er maaske ogsaa den 
tyske Gudstjeneste eller den tyske Stolthed ved Troskab i Tjenesten 
(Herrendienst) at benævne som Servilisme?« Og R. Smith protesterer 
mod her at finde en fundamental Forskel mellem græsk og semitisk 
Religiøsitet, anf. Skr. p. 68. 

Mod Renan se Max Muller, Chips I, 341 flg., og H. Schultz, 
Alttest Theologie p. 88 flg. 

§ 86. Henvisning til Religionens nationale Karakter. 
Medens Renan opererer med Semiten i Almindelighed 
og i dennes Naturanlæg finder Monotheismens Kilde, 
har man i den senere Tid vistnok med adskillig større 
Ret henvist, ikke til den isolerede Semit in abstracto 
og hans Egenskaber, men til det semitiske, særlig det 
arabiske Samfund og dettes religiøs-politiske Organisation. 
Jahve er bleven den eneste Gud, fordi han var en 
gammel Stammegud og Folkegud, og fordi Hebræerne 
med størst mulig Følgerigtighed have udviklet en virkelig 
national Religion. 

Det synes nemlig ubestrideligt, at hos flere semitiske 
Stammer har Religion og Politik indgaaet en særdeles 

nøje Forbindelse. Ude i Ørkenen, hvor alles Haand er 
mod alle, hvor bellum omnium contra omnes hører til 
Dagens Orden, og hvor Blodhævn er den vigtigste 
retslige Institution, voxer under Omstændighedernes 
Tryk Samfundsfølelsen sig stærk i en sjælden Grad. 
Den enkelte gaar helt og holdent op i sin Stamme. 
Den giver ham alt, og han giver den alt, sit Liv og 
sit Blod. Med denne stærke Stammefølelse forbinder 
sig let Troen paa en særlig Stammeguddom. »Den 
energiske Vilje til Selvhævdelse, der besjæler Stammen 
og holder den i Live, objektiverer sig i Fordringen om 
en overmenneskelig Magt, der fører Stammens Sag, 
giver den, hvad den trænger til for at existere, frem 
for alt Sejr over Fjenderne. Saaledes bliver en af de 
overleverede Guder til Stammegud og mister derved sin 
oprindelige Karakter, der ofte ganske glemmes. Fra 
da af bestaar hans Væsen deri, at han hjælper denne 
bestemte Kreds af Mennesker i deres ejendommelige 
Fornødenheder. Stammen anraaber ofte sin Gud under 
et særligt Navn, fremfor alt ærer den ham paa et be- 
stemt Sted, hvor Guden og Stammen pleje Samkvem« 
(Smend). Naar Stammen drager i Krig, drager 
Guden med (R. Smith p. 38). Stammens Vel og Ve 
er ogsaa Stammegudens. Sejrer den første, faar den 
sidste sin Del af Æren og Byttet. Hans Nærværelse 
føles ved hvert Offermaaltid, hvor hans hellige Sten, 
Symbolet paa hans Nærværelse, bestryges med Blod, 
og ved hver Pagtslutning, hvor lignende Ceremonier 
foretages. Og naar nu Jahve ikke blot var en enkelt 
Stammes Gud, men tilbades af et helt Folk, et Stamme- 
forbund, saa giver den semitiske Verden os ogsaa 
Paralleler dertil. Vi kunne hos Araberne iagttage, 
hvorledes flere Stammer kunde samles om én Gud og 
valfarte til samme Helligdom, og vi kende hos Folk 
som Moabiter og Assyrer ogsaa en Nationalgud. 

Herudfra skal man saa kunne forklare, hvorledes 
en monotheistisk Religion kunde blive til. Naar der 
vaagnede en dybere Fromhed overfor Stammeguden, 
maatte han praktisk blive den eneste o: den hvem al 
ens Frygt og Tillid galdt. Og naar Folket, som Israel 
i Kanaan, stod overfor en Religion af lavere Art, be- 
smittet ved ukysk Kultus, maatte dets religiøse Selv- 
bevidsthed yderligere højnes og dermed ogsaa dets 
Gudsbegreb (H. Schultz). 

H. Schultz, der ingenlunde vil benægte den gud- 
dommelige Aabenbarings Tilstedeværelse i denne Ud- 
vikling, tilføjer udtrykkelig: »Saaledes kunde det gaa, 
men at det virkelig gik saaledes, er ikke forklaret ved 
saadanne Muligheder«. Og Smend finder ihvertfald en 
særlig Forsynets Gerning heri. Men andre have hverken 
Brug for Forsyn eller Aabenbaring. Saaledes E. Meyer 
i sin Geschichte des Alterthums. Han finder i de 
semitiske Religioner et vist monotheistisk Drag. Enten 
er det de store Guddomme, der trænge de smaa i 
Baggrunden, »eller den specifike Stammegud bliver 
som hos Hebræerne og deres Nabostammer i den Grad 
til sit Folks »Herre«, at de andre Guddomme ikke 
kunne bestaa ved hans Side«. Og den monotheistiske 
Udvikling, som Meyer mener har gaaet for sig i Konge- 
tiden, affærdiges med en kort Henvisning til, at alle 
semitiske Folkeslag vise lignende Fænomener. Man 
tror ikke sine egne Øjne, naar man læser de af os 
udhævede Ord, der slet og ret ere Historieforfalskning 
i Stedet for Historieskrivning. Israels Nabostammer 
vare og bleve, som alt tidligere fremhævet, Polytheister. 
Vi kende i Moab og Edom, hos Ammoniter og Filister, 
Føniker, Aramæer og Araber intetsomhelst, der kan 
stilles ved Siden af den monotheistiske Udvikling inden 
for Israel. Ammon havde en Gud, der for dette Folk 
spillede en saa betydelig Rolle, at Israeliten Jefta selv 
kan drage Parallelen mellem ham og Jahve (Dom. 

1 1 , 24). Og Moab har følt sig som Kamos Folk, 
som Israel var Jahves, og det mægtige Assyrien 
havde i Assur sin Nationalgud. Og dog blev hverken 
Ammon eller Moab eller Assur monotheistisk, som man 
maatte vente, hvis Henvisningen til det nøje Baand 
mellem Folk og Gud etc. skulde kunne klare Sagen. 

Nærmere beset viser det sig nemlig, at den hele 
Henvisning til Stammere ligionen som førende i mono- 
theistisk Retning er en smuk Konstruktion, der intet 
har med det virkelige Liv at gøre. Selve det Arabien, 
som skulde afgive Underlag for Konstruktionen, viser, 
hvor forkert den er. I det Arabien, som vi kende, var 
Troskab mod en Stammegud ikke til Hinder for, at 
man ogsaa ydede andre Guder sin Hyldest ; ja For- 
holdet mellem Guden og Stammen synes i den senere 
Tid at være løsere, end Forholdet var mellem enkelte 
andre semitiske Folk i Oldtiden og deres Guddomme 
(Wellhausen Skizzen etc. III 182). Har Forholdet nu 
ogsaa i Arabien oprindelig været nøjere, viser det jo, 
at Stammereligionen ikke fører over Monolatri til Mono- 
theisme. Tværtimod, ligesom en almindelig Synkretisme, 
B landing sre ligion, var det Maal, hvorimod Udviklingen 
stilede i Middelhavslandene , synes en arabisk-semitisk 
Synkretisme her at være det paralle le Endemaal. Arabien 
ender ikke med en Mængde Stammer, der dyrke hver 
sin Gud, men med en arabisk Befolkning, der dyrkede 
en Mængde Guder. Derfor kan Wellhausen (anf. Skr. 
p. 183) tale om en Udvikling i den arabiske Religion 
i international Retning (cnfr. R. Smith p. 80). 

Idet de semitiske Religioner saaledes ere under 
den ganske sædvanlige Udviklings Lov, viser Jødefolket 
sig klart som en Undtagelse. Dets Monotheisme beror 
paa Tilstedeværelsen af særlige Faktorer. Og naar vi 
atter mindes, at Folkets store Mængde idelig droges 
mod Polytheismen, og at det var de enkelte Trofaste, 
der bar Monotheismen, ende vi som vort ceterum censeo 

med dette, at det er disse Enkeltes og ikke en semitisk 
eller jødisk Monotheisme, der skal forklares. De 
semitiske Folks Organisation i Stammer og Folk med 
tilsvarende Guder kan ligesom deres Religiøsitets Art 
være en god Jordbund for Monotheismen ; men en 
Jordbund er ét og Sæden noget andet. Denne sidste 
blev udsaaet af de store Enkelte — men hvor havde 
de den fra ? 

Smend, Lehrbucb der alttestamentlichen Religionsgeschichte 
(Freiburg u. Leipzig 1893) p. 23 — 29. H. Schultz, Biblische Theo- 
logie p. 98 f. Eduard Meyer, Geschichte des Alterthums I, p. 212, 
376, 398. 

Noget af det dristigste men ogsaa noget af det mest mislykkede, 
der er sagt om den israelitiske Monotbeisme, findes hos Vodskov 
p. CII. »Vi ved alle fra vor første Barndom, at Semiterne ere komne 
bøjst uforskyldt til deres Monotbeisme. De have fanatiseret sig op 
dertil, de have gjort deres Forfader, deres Nationalgud til den eneste 
sande, eller for nok saa betegnende at se det fra den anden Side, de 
have gjort den ene sande Gud ganske vist lige saa sublim, men 
ogsaa ligesaa hævngerrig og blodtørstig, ligesaa forfængelig og bornert, 
som kun en ægte Semit kan være det. Den renere og ædlere Op- 
fattelse af Tilværelsens Enhed og Tilværelsens Lovbundethed er en 
udelukkende indogermansk Erhvervelse, og selve Gudsbegrebet tog 
først sin Vækst inden for Jødedommen ved persisk og i Kristendommen 
ved græsk Indflydelse«. Fraregnet det første Punktum udfordrer hver 
eneste Sætning til Protest. Jødernes Nationalgud var ingen forgudet 
Forfader; det synes at være Vodskovs ulykkelige Distinktion mellem 
Semiterne som Sjæledyrkere og Indogermanerne som Naturdyrkere, 
der som sin Konsekvens drager med sig, at ogsaa Jahve skal gøres til 
en Ahnesjæl efter Lipperts Exempel (Der Seelencult in seinen Beziehungen 
zur althebraischen Religion, Berlin 1881, p. 135 flg.). Ingen Semitist 
af Faget vil kunne gaa ind herpaa. De, der overhovedet tillægge 
Ahnedyrkelsen nogen Betydning for det formosaiske Israel, se i Jahve 
en Gud af ganske anden Art, der fortranger Ahnedyrkelsen (Stade, 
Geschichte des Volkes Israel, Berlin 1881, I, p. 389; Nowack, 
Entstehung der israelitischen Religion, Strassburg 1895, P« 2 3)* Hvad 
skylder det jødiske Gudsbegreb Perserne? Hvad har Deuterojesaia 
lært af dem ? Hvad skylder Kristus Grækerne ? Vil Vodskov gaa med 
E. Havet ? Hvad skal hine hasarderede Paastande ? Men rigtigt er det, 
at Semiterne eller bedre Jøderne ere komne uforskyldt til deres Mono- 
theisme. »Det eneste som ikke Israel, men Israels Historie har haft 

at byde Verden er den Religion, som Israel i Løbet af sin Historie 
har faaet som en Gave, ikke udformet som sit eget Værk« (Baudissin, 
die Geschichte des alttestamentlichen Priesterthums , Leipzig 1889, 
p. VIII). Til den fanatiserede de sig ikke selv op. Den blodtørstige 
Molok var en polytheistisk Guddom. Til ham kunde man fanatisere 
sig tilbage, men man hævede sig ikke ved Fanatismen fra ham til den 
rene Jahvisme. Det fanatiske Folk følte før Landflygtigheden ingen 
Vanskelighed ved at dyrke flere Guder. Fanatismen er ikke Mono- 
theismens Moder; den er kun Religionens uægte Barn. 



§ Sy. Forklaringen at søge hos Profeterne. Ansigt 
til Ansigt med hine store Enkelte, Profeterne, der saaede 
Monotheismens Sæd i Israels Ager, og Ansigt til Ansigt 
med ham, for hvem Ageren var Verden, maa Religions- 
historiens største Gaade løses. 

Spørger man dem selv, hvorfra de havde Sæden, 
det Ord, de talede, ere de ikke i Forlegenhed for Svar. 
Krævede man dem til Regnskab for, hvor de vovede 
at træde op med deres sønderknusende Domme, deres 
Trusler og Forjættelser, pegede de hen paa ham, der 
havde sendt dem; de gik ikke i eget Navn. 

Fra den ældste af Skriftprofeterne, Amos, have vi 
en saadan Redegørelse (3, 1 flg.). Han ved, at det Ord 
om, at Herren netop vilde hjemsøge Israel med sin 
Straf, fordi Israel var hans udvalgte Folk, vilde lyde 
som den grueligste Blasfemi i hans Landsmænds Øren. 
Men han kan ikke andet end tale, som han har 
gjort det: 

Rejse vel to i Følge uden at have truffet Aftale? Brøler vel 
Løven i Marken, naar den ej ser Bytte? Knurrer den vel fra sin 
Hule, uden at den har fanget? Falder vel Fuglen til Jorden, naar 
intet Kastetræ rammer den? Klapper vel Fælden sammen, uden 
at nogen er fangen? Blæses der Alarm i Byen, uden at Folk for- 
skrækkes? Sker der en Ulykke i Byen, uden at Jahve har gjort den? 
Nej! Den Herre Zebaoth gør intet, uden at han først aabenbarer sine 
Profeter sit Raad: Løven brøler, hvem skulde ikke frygte? Den 
Herre Jahve taler — hvem skulde ikke forfærdes? 

Have Profeterne Ret eller have de ikke Ret? 

Man maa agte paa dette: de sige ikke: der er en 
Gud til. Men de sige: denne Gud har aabenbaret sig 
for os, og taler nu gennem os, Guds Aabenbaring til 
Menneskeheden er formidlet ved os. De ere derfor 
ikke blot religiøse Troende; de ere Profeter, paa hvis 
Grundvold de monotheistiske Religionssamfund hvile. 

Skulle vi tro dem, faa vi altsaa det Svar, at naar 
Religionshistorien viser os to Udviklingsrækker, én der 
udmunder i Pantheisme og synker mod Animisme, og 
én der stiger mod Monotheisme, klar Tro paa en per- 
sonlig Gud, har dette sin Forklaring deri, at den per- 
sonlige Gud aabenbarer sig i den ene Udviklingsrække, 
medens Mennesket i den anden staar mere eller mindre 
gudforladt overfor Naturen. Hedningernes Religion hvilede 
paa Hedningernes Erfaring; de forgudede Naturen, fordi 
de kendte den. Men Israels Profetreligion hvilede lige 
saa vel paa en Erfaring. Profeterne forkyndte den 
personlige over Naturen hævede Gud, fordi han havde 
aabenbaret sig for dem. Ligesom hos Hedningerne 
hvilede ogsaa deres Religion paa, hvad de kendte. 
Hedningerne naaede ikke Monotheismen, fordi de ikke 
kendte den ene Gud. Profeterne naaede den, fordi de 
kendte ham. 

Hvis denne Løsning ikke er rigtig, have vi kun den 
anden Mulighed: Profeterne, Kristus iberegnet,' bevæge 
sig i Selvbedragets Sfære. Og det at forklare Mono- 
theismens Tilblivelse vil da bestaa i en Anskuelig- 
gørelse af, hvorledes dette Selvbedrag kunde frem- 
komme. 

Hvilken af disse to Løsninger er nu den rigtige? 

Afgørelsen heraf er skæbnesvanger. Thi det, der 
ser ud som et blot videnskabeligt Spørgsmaal, det 
Dilemma, der har paatrængt sig os gennem den reli- 
gionshistoriske Overvejelse, viser sig at rumme ikke 



Profeternes Betydning. 267 

blot Religionshistoriens, men hele Tilværelsens og vort 
eget Livs Gaade. 

Det Spørgsmaal: kan jeg vide noget om en per- 
sonlig over Naturen hævet Gud, der har aabenbaret sig 
for os, og det andet Spørgsmaal: have hine store En- 
kelte talt Sandhed, er et og det samme Spørgsmaal. 
Rationalisten, der mener i sig selv at have den til- 
strækkelige Gudsaabenbaring, vil herom dømme ander- 
ledes; men enhver, der bekender sig til en af de 
positive monotheistiske Religionsformer, vil vedgaa det. 
Historien viser os, hvorledes disse ere Profetreligioner. 
Det enkelte Menighedsmedlems religiøse Overbevisning 
er fremkommet derved, at han direkte eller indirekte 
er kommet ind under Paavirkning af Profetens Personlighed. 
Den Ild, der brændte i denne, har fænget i hans Til- 
hængere. Profeten er Solen, fra hvis Lys hans Til- 
hængere oplyses. Slukkes Solen, ligge de i Mørke. 
I Profetens Sjæl har en Gnist fra Guddommen fænget; 
men er det uren Ild, der brænder der, er al den Ild 
uren, som kommer derfra. 

Profetreligionerne — og al livskraftig Monotheisme 
er fremkommet under denne Form — staa og falde 
altsaa med Profeten. De ere ikke Komplexer af uper- 
sonlige Sandheder, der lade sig bedømme og kun 
kunne bedømmes rent intellektuelt. Men det drejer sig 
her om de højeste personlige Sandheder, til hvilke et 
Menneske forholder sig i sin Samvittighed. Den Værdi, 
jeg tillægger dem, er i dobbelt Betydning subjektivt 
betinget. Dels beror den paa de moralsk-religiøse For- 
udsætninger, der findes hos mig, dels paa den moralsk- 
religiøse Autoritet, jeg tillægger den, der forkynder 
mig disse Sandheder. Om Copernicus var et fromt 
eller ryggesløst Menneske, har intet at sige for eller 
imod Værdien af hans Hypothese om Solsystemets 
Bygning. Men en moralsk Opdrager vinder for- 
øget Autoritet, naar et moralsk Liv svarer til hans 

Lære. Han staar som personlig Garant inde for Vær- 
dien af sine Ord. Skal hine Israels Profeter derfor 
være religiøs-ethiske Autoriteter, maa dette stadfæste 
sig gennem en Prøvelse af deres personlige Karakter, 
deres Sanddruhed, deres Troværdighed. Paa Folke- 
religionerne kan en saadan Undersøgelse ikke anlægges. 
Om ti, tyve, ja hundrede græske Profeter og Profet- 
inder vare Løgnere, behøvede en Oldtidsgræker ikke 
at lade sig rokke i sin Tro. Ogsaa om de filosofiske 
Systemer gælder det, at de kunne være lige gode eller 
lige daarlige, hvorledes vedkommende Filosofs moralske 
Kvalitet har været. Men var Muhammed en Løgner, 
som man ikke kan skænke sin Tillid, er Grunden taget 
bort under Muhammedanismen. Vare de Aabenbaringer, 
som han havde, Opspind eller Hallucinationer, hvad 
Værd kan man da tillægge denne Religion, hvilken 
Bygning hviler paa et saadant Fundament? Og hvis 
de gammeltestamentlige Profeter ikke ere til at lide 
paa, svæver Jødedommen i Luften. Har Kristus været 
en Fantast, er Kristendommen rodløs. 

Man kunde se en Svaghed eller Mangel ved 
Profetreligionerne deri, at de staa i dette nære Forhold 
til deres Bærere. Ganske vist — er Profeten en Løgner, 
er Profetreligionens Achilleshæl dermed fundet. Men 
omvendt kan hin Omstændighed ogsaa betragtes som 
Profetreligionernes store Fortrin. Deres religiøse Indhold 
er ikke frit svævende Ideer, der skulle gribes i Luften; 
men de bæres frem af Personer, der overtage Ansvaret 
for dem. Derved faa vi et dobbelt Kriterium til Be- 
dømmelse af dette Indholds Sandhed, og kunne derved 
saa at sige vinde en dobbelt Vished. Den højeste 
Garanti for Sandheden vil da findes der, hvor en Pro- 
fets Ord griber os med fuld overbevisende Kraft, sam- 
tidig med at Profeten selv ved hele sin Personlighed 
giver os Indtrykket af den absolute Troværdighed, 
hvorover Synden ingen Skygge kaster. 

Men naturligvis, Kriteriet er subjektivt. Giver 
denne Aandeprøve os Lejlighed til at komme til Sand- 
heds Erkendelse, giver den ogsaa Anledning til For- 
argelse. Forudsætningen for, at et Menneske paa mig 
skal gøre Indtryk af at være troværdig, er, at jeg i 
nogen Maade ved, hvad Troværdighed er. Dommen 
over, hvad andre ere, beror jo altid paa, hvad jeg selv 
er. Dette vide vi meget vel fra Livets daglige For- 
hold. Naar et Menneske møder Mistillid, kan det vel 
være hans egen Skyld; men det behøver det ikke. 
Ingen gaar vel Livet igennem uden nogensinde at 
saares af uretfærdig Mistillid og opleve Tilfælde, hvor 
han resignerende maa sige: den eller den forstaar 
mig ikke, fordi han mangler Forudsætningerne. Den, 
der har erfaret noget heraf, bør da erindre sig, at 
det samme kunde være Tilfældet, at han nægtede den 
Tillid, der egentlig fortjente den. 

Hvad saaledes praktiseres i Livets almindelige Færd, 
gælder ogsaa, naar vi staa overfor Monotheismens 
Bærere og skulle bedømme Sandheden af deres Ord. 
Subjektive Forudsætninger ville her gøre sig gældende. 
Det kan ikke være anderledes. I Bedømmelsen af 
Monotheismens Bærere viser sig Hjerternes Raad. 

Saaledes spilles Videnskabens Spørgsmaal over 
paa Troens Omraade. Den objektive religionshistoriske 
Undersøgelse ender med at stille os overfor Spørgs- 
maal, der ikke lade sig løse ad videnskabelig Vej. 
Den har ført os hen foran Israels Store og spørger nu: 
hvad Dom vil Du fælde over Profeterne — hvad mener 
Du om Kristus? 

Skønt denne Dom til syvende og sidst bliver en 
Trossag, vil alt, hvad der kan hjælpe til en ret For- 
staaelse af Monotheismens Bærere være til Gavn, naar 
Dommen skal fældes. Ogsaa til dette Arbejde vil 
Religionshistorien kunne give nogen Vejledning. Der 
er ved Sammenligning med andre Religioners Grund- 

læggere og Bærere gjort mange forgæves Forsøg paa 
at fordunkle hine Skikkelser. Ikke Fordunkling men i 
bedste Forstand Belysning er det virkelige Resultat af 
et saadant sammenlignende Arbejde. Men at gaa ind 
herpaa vilde føre os over til en hel ny Kreds af Under- 
søgelser, der ligge uden for den Opgave, som vi her 
have stillet os: gennem en objektiv- videnskabelig Paa- 
visning af den bibelske Monotheismes og dens Udviklings 
Særstilling i Religionshistorien at aabne Øjnene for 
Religionshistoriens Hovedspørgsmaal og pege paa Vejen 
til dets subjektive Løsning i Tro. 



Slutning. 

§ 88. Undersøgelsens Betydning for Opfattelsen 
af den almindelige Religionshistorie. Den Under 
søgelse, der er bleven ført i det foregaaende, har en 
Betydning til to Sider. 

Paa den ene Side er der tilsigtet med den at 
give et Bidrag til den almindelige Religionshistorie. 
Vi paastaa vel ikke at have sagt noget udtømmende 
om de hedenske Religioners Udviklingsgang. Men vi 
mene, at de Synspunkter, vi have fremdraget, ogsaa 
have deres Værdi, og ganske særlig lægge vi Vægt 
paa Undersøgelsen af Hedenskabets Udviklingsmulig- 
heder. Man bør vel bemærke, i hvilken Grad Heden- 
skabet var bundet i sine egne Cirkler og ikke kunde 
komme ud af dem. Naar man ret betænker dette, vil 
man ogsaa faa Øjnene op for, hvilken i Sandhed be- 
friende Gerning Kristendommen har udført i Slægtens 
Historie. »Sandheden skal frigøre Eder«, har Kristus 
sagt, idet han pegede paa den Trældom, hvori 
Menneskene befandt sig overfor det Onde. »Hver den 
som begaar Synd, er Syndens Træl.« Men i Kristen- 
dommen er ikke blot det sædelige Livs Befrielse givet. 
Den guddommelige Sandheds frigørende Magt viser 
sig ikke mindre tydeligt paa det religiøse Omraade. 
»Hvor Herrens Aand er, der er Frihed« (2 Co. 3, 17). 
Det viste sig paa Jødedommens Omraade, hvor Bindet 
faldt Jøderne fra Øjnene, saa at de saae den jødiske 
Ceremonialtjenestes forgængelige Betydning, saae at Gud 
ikke skulde dyrkes med Blod af Kalve eller Bukke 

men med et ydmygt Hjerte i Aand og i Sandhed. 
Det viste sig paa Hedenskabets Omraade, hvor 
Menneskene gik med et Bind for Øjnene, saa at de ikke 
kunde se det usande i den animistiske Overtro og den 
polytheistiske Naturforgudelse. Og det viser sig, hvor 
man maaske mindst skulde vente, paa det videnskabelige 
Omraade, idet det er den bibelske Monotheismes Aand, 
der har givet Naturen fri til Studium og Beherskelse. 
(Dette Skrift og vort Arbejde om Naturvidenskabens 
Gæld til Kristendommen ere derved Komplementer). 
Det maa aldrig glemmes, at Frelse betyder Befrielse. 
Den bibelske Monotheisme har i Slægtens Historie 
udøvet en Befriergerning af et Omfang, som de færreste 
drømme om. 

§ 89. Undersøgelsens Betydning for Opfattelsen 
af den gammeltestamentlige Religionsudvikling og den 
gammeltestamentlige Kritik. Men vor Undersøgelse 
har ogsaa Betydning til en anden Side. 

I hele den protestantiske Kirke ere de gammel- 
testamentlige Spørgsmaal paa Dagsordenen. Det, der 
i lange Tider kun havde beskæftiget theologiske 
Professorer og andre Lærde, bliver nu ogsaa Genstand 
for Drøftelse i videre Kredse, i Menighederne og i 
den store Almenhed. Det er ikke underligt, om 
Stridens Bølger stundom gaa højt. Det lader sig ikke 
nægte, at det er en grundig Omvæltning, der finder 
Sted med de tilvante Forestillinger om Israels Historie 
og den hellige Skrift. Den sidstes Beretninger vise 
sig at være sammensatte af forskellige ofte hinanden 
modsigende Fortællinger; og mange Skrifter maa hen- 
føres til andre Forfattere end de, hvis Navne de efter 
Traditionen bære, og henføres til ganske andre Tider, 
end man er vant til at tænke sig dem skrevne paa. 
Og Historien forandres -derved, at det store »rposaiske« 
Lovkorpus opløses i mange mindre, der hvert for sig 

skrive sig fra langt senere Tider i Folkets Historie, 
ligesom den Fuldkommenhed, der tilskrives Patriark- 
tiden, viser sig strengt historisk at være af noget tvivlsom 
Natur. 

Det er ganske naturligt, at mange have ondt ved 
at forlige sig med de store Forandringer, der her- 
efter maa gøres i mange tilvante Forestillinger. Det 
syttende Aarhundredes Inspirationstheori og Bibel- 
bogstavtro (der ikke var Luthers) har jo endnu mange 
Tilhængere. 

Imidlertid, det bibelkritiske Arbejde lader sig ikke 
standse. Den gamle Opfattelse af Bibelen som en 
ufejlbar Bog er falsk og maa falde, eller rettere, er 
falden — forlængst. Naar Gud ikke har gjort Bibelen 
ufejlbar, nytter det lidet, at vi ville gøre den dertil. Men 
hvad det drejer sig om, er, at vi faa Øjet op for, 
hvad der da læres os gennem det, som Gud nu lader 
os se. Hvad det gælder om, er, at vi selv se og 
kunne vise andre, hvilken Totalbetragtning de nyere 
gammeltestamentlige Undersøgelser give os af Aaben- 
baringens Historie. 

Netop dette er det, der forlanges: en Total- 
betragtning. Det nytter ikke, om man paa 100 for- 
skellige Steder kunde paavise Kritikens Ret i Enkelt- 
heder, naar man ikke kunde vise, at alt samler sig 
til en virkelig Enhed, der har Sandhedens baade be- 
friende og fængslende Magt. 

Den Betragtning, der har hjulpet os til Rette, er 
da denne simple og ligefremme, at Gud er Aaben- 
baringsnistoriens men derfor ogsaa den fremadskridende 
Aabenb årings , Udviklingens og Fremskridtets Gud, 
Derfor bevæge vi os just i den gammeltestamentlige 
Aabenbaringshistorie fra det lavere til det højere. 

Vi vide det, mange Kristne kunne ganske vist 
daarlig forlige sig med denne Tanke og paastaa, at 
det netop er det, der støder dem, at Tanken om en 

18 

Udvikling anvendes paa Israels Religionshistorie. Dette 
skal kun være en Overførelse af moderne Tidstanker 
paa et Omraade, hvor de ikke have hjemme, Spenceria- 
nisme, Darwinisme og ukristelig Filosofi. Til dem ville 
vi sige: hvad er vel Gud værdigst, Stilstand eller 
Fremskridt i hans Arbejde? Hvorledes forstaas over- 
hovedet Tidens Begreb ellers? Vi ved vel, at Ordet 
Udvikling misbruges i vor Tid som knap noget andet; 
der drives et sandt Afguderi dermed. Men hvori be- 
staar Misbrugen? Den bestaar ikke deri, at man vil 
en Udvikling. Men Fejlen ligger deri, at man vil en 
Udvikling uden Gud, fra Cellen til Plante, fra Plante 
til Dyr, fra Dyret til Menneske. Man vil en Udvikling 
af Mennesket fra det lavere til det højere, uden Gud, 
ja bort fra Gud. Man vil en Udvikling af Mennesket 
fra Guds Undersaat til Guds Mester, fra det tilbedende 
til det selvtilfredse, selvforgudende Menneske. Man vil 
af Menneskeheden en Udvikling op imod et Ideal uden 
Gud. Dette vil man, og deraf kommer den daarlige 
Klang af Ordet Udvikling i de Kristnes Øren. Men 
man skal ikke kaste Barnet ud med Badevandet. Den 
Udvikling, som man ellers med Vold og Magt vil 
paavise andre Steder i Religionshistorien uden Med- 
hold i Fakta, den har netop hjemme her i Israels 
Religionshistorie, hvor Guds Aand er virksom. Skulde 
en Udvikling, et Fremskridt ikke høre hjemme her, 
hvor da? Hvad andet vil det sige, at Aabenbaringen 
har en Historie, end dette, at der er en Udvikling eller 
et Fremskridt i den? Saavist vi Skabninger leve i 
Tiden, sømmer det sig for Gud vor Skaber at være 
Udviklingens Gud. Naar derfor i Nutiden al gammel- 
testamentlig Forskning af al Kraft stræber at klargøre 
Udviklingen, og atter og atter understreger dennes Be- 
greb, er det i Virkeligheden det samme som, at den 
arbejder paa Fremstillingen af Guds særlige historiske 
Aabenbaring i hans Folk. 



Udviklingen netop ikke naturlig. 275 

Men har den kristne Theologi intet at sørge over, 
har den naturalistiske Verdensanskuelse sikkert heller 
intet at hovere over, fordi det er lykkedes at paavise 
en Udvikling indenfor det gamle Testamente. Tvært- 
imod. Hvis der ingen Udvikling eller Fremskridt var, 
hvis Forfaldets Lov herskede i Israel, og Israels ældste 
religiøse Standpunkt var det reneste og fuldkomneste, 
da vilde Israels Religionsudvikling i høj Grad ligne 
den almindelige hedenske. Men netop naar det paa- 
vises, at der er en Udvikling i Israels Religionshistorie, 
bliver denne noget for sig. Thi at denne Udvikling, 
som det hyppig udtrykkes, skulde være en naturlig 
Udvikling, maa paa Forhaand staa som den største 
Usandsynlighed. De to Ord passe i dette Tilfælde 
aldeles ikke sammen. Thi det har jo vor Betragtning 
af hele den gamle ikke-jødiske Menneskehed, den 
semitiske iberegnet, lært os, at den religiøse Udviklings- 
lov var denne, at Polytheisme, Animisme og Pantheisme 
flød over i hverandre, og at den filosofiske Tænkning 
kun stod som en magtesløs Kritiker ved Siden. Men 
intetsteds fandt vi en Polytheisme, der gik over til 
Monotheisme, intetsteds Troen paa en over Naturen 
hævet absolut Skabergud. Lad derfor den naturalistiske 
Verdensanskuelses Tilhængere kun ret flittigt indskærpe, 
at vi i det gamle Testamente have en opadgaaende 
Udvikling, de indskærpe dermed kun, at vi her have 
med en Religion at gøre, hvis Udvikling gaar i modsat 
Retning af al anden Religion paa den hele Jord. 
Her arbejde i Virkeligheden Nutidens flittige religions- 
historiske Forskning og dens ivrige gammeltestamentlige 
Studium hinanden i Hænderne, Tilsammen give de 
Totalbillledet af Verdens religiøse Udvikling, saa vidt 
som vi kunne overse den. De vise os i Jødedommen 
en Religion, der gaar mod Strømmen. Netop naar vi 
anerkende, at denne Religion begynder paa et Stand- 
punkt, hvor dens Karakter er beslægtet med de 

semitiske Religioners, bliver det desto mærkeligere, at den 
fra dette Udgangspunkt har bevæget sig i ganske anden 
Retning end de andre. Den, der baade kender noget 
til den almindelige og noget til den gammeltestamentlige 
Religionshistorie, kan ikke andet end føle sig slaaet 
heraf. Man gribes af en lignende Forundring som 
den, der efter Fortællingen betog Folkene paa Hudson- 
flodens Bredder, da de første Gang saa Robert Fultons 
Baad gaa op imod Floden. Den jødiske Religion 
gaar med Damp mod Strømmen; den er Floden, der 
løber op ad Bjerget. Her er Drivkræfter til Stede, 
som ellers ikke findes: Guds Aand, Guds Kraft. 

Man skal se Jødedommen paa denne Hedenskabets 
Baggrund og Kristendommen for saa vidt med. Meget 
kommer ved en saadan Sammenligning til at staa for 
os i et nyt Lys. Hvad der før syntes os besynderligt, 
forekommer os da naturligt; hvad der før stod for os 
som naturligt, viser sig nu for os som det vidunderligste 
af alt. Har man før forundret sig over, hvorledes 
Israel tilsyneladende mod al sund Fornuft Gang paa 
Gang sveg deres ophøjede Gudsbegreb og sank i vild 
Overtro og Polytheisme, er dette paa Hedenskabets 
Baggrund ganske forstaaeligt (§ 76). Intet er naturligere, 
intet i bedre Overensstemmelse med al human Reli- 
gionsudvikling , end at et Folks Gudeverden stadig 
øges. Men paa den samme Baggrund bliver den pro- 
fetiske Monotheisme menneskelig talt det unaturligste, 
kristelig talt det overnaturligste af alt, »den forkristelige 
Religionshistories største Vidunder« (Smend). 

Derfor har den for mange saa anstødelige Tanke, 
at man skulde kunne drage Forbindelseslinier mellem 
den mosaiske Religion og en hedensk formosaisk 
Semitisme, at de senere Forestillinger om Jahve skulde 
være indpodede paa en Stamme af almensemitiske Guds- 
forestillinger, intet for den kristne Tro foruroligende. 
Naar man da kun opfatter Aabenbaringens Begreb 

rigtigt. At Gud aabenbarer sig, vil sige, at han af- 
slører sit Væsen for Menneskers Sjæle. Et Menneske 
bliver mig ikke aabenbart derved, at ]eg ser ham ud- 
vortes med Øjnene, men kun derved, at hans Væsens 
Inderste lægger sig for Dagen, saa at jeg i min Sjæl 
føler, hvad det Menneske er. Derfor bestaar Guds 
Aabenbaring heller ikke først og fremmest af Theo- 
fanier og Røster, der lyde fra Himlen — sligt lægger 
kun en barnlig Theologi Hovedvægten paa — men 
den bestaar deri, at Gud drager Dækket bort, der 
skjuler ham for Menneskets Hjerte, og bliver aabenbar 
som Aand for Aand. 

Kun lidt efter lidt blev dette Dække løftet. 

HoXupieccoc y.v.1 tuoXutcotcuc, stykkevis og gennem en 
fremadskridende Udvikling fandt den guddommelige 
Selvaabenbaring Sted, der kulminerede i Kristus (Hebr. 
i, i). Man maa ikke afskære sig Blikket herfor ved 
aprioriske Filosofemer. Ligesaa urigtigt det vilde være 
at gaa til den jødiske Historie med den Forudsætning, 
at det første Led i en Udviklingsrække umuligt kan 
være det fuldkomneste > ligesaa forkert vilde det være 
paa Forhaand at paastaa, at det første Led i Ud- 
viklingsrækken altid er det fuldkomneste, og tilpasse 
den jødiske Historie efter denne Forudsætning. Aaben- 
baringshistoriens Kendsgerninger kunne ikke udledes ved 
aprioriske Konstruktioner. Og man maa ikke paa 
Jødedommen overføre, hvad der gælder om Kristen- 
dommen. Om denne sidste gælder vistnok, at det 
første Led er det fuldkomneste (Martensen Dogmatik 
§ 128). Men den samme Kristus, der staar ved Be- 
gyndelsen af den kristelige Religionsudvi kling, staar 
ved Slutningen af den jødiske. Med ham begynder 
ikke blot noget nyt; med ham afsluttes først og 
fremmest noget gammelt, den fremadskridende Aaben- 
barings Historie. Det er en Miskendelse af denne 
Sandhed, naar man i den jødiske Religionsudvikling 

vil søge det fuldkomneste Led ved Begyndelsen. 
Kristus er hin Udviklings Endemaal og Toppunkt, 
Afslutningen og Fuldkommeisen af den jødiske Profeti, 
og den mod hvem hele den jødiske Historie stiler. 
Det være langt fra os i det gamle Testamente at ville 
søge en retlinet, jævnt fremadskridende, snorlige Ud- 
vikling uden Spring, hvor alt gaar glat og kan be- 
regnes forud, eller at benægte, at Gud i sin Selvaaben- 
barings Historie ogsaa kan lade komme Tider, hvor 
han ligesom tager, hvad han har givet, og atter 
trækker sig tilbage; men at Aabenbaringens Historie i 
det hele og store har fundet Sted gennem en fremad- 
skridende Udvikling, derfor tale Resultaterne af den 
gammeltestamentlige Forskning, og Opfattelsen af 
Kristus som Historiens Midtpunkt kan kun styrkes 
derved. 



Ingen kan se mere af Gud, end denne vil aaben- 
bare ham og han selv kan rumme. »Gud bor i et 
utilgængeligt Lys, han hvem intet Menneske har set 
eller kan se« — efter hans Væsens Fylde. Men 
Straaler af sit Lys lod han falde i Hebræerstammens 
bedste Mænd. Han talede til d<em i deres Samvittig- 
heds Inderste, og Abrahamsslægten blev til en Slægt 
for sig. Mere og mere Lys lod han falde i sine Pro- 
feters Sjæle, alt som de kunde rumme det og Tiden 
fordrede. Lyset skinnede i Mørket, indtil endelig den 
kom, for hvis Lys alle tidligere Lys maatte blegne, 
saa at Johannes kunde sige det: Ingen — ingen har 
set Gud, den enbaarne Søn, som var i Faderens Skød, 
han har aabenbaret ham. 

